
PRINCESĖ PELYTĖ 


Seniai, labai seniai gyveno Prancūzijoje karalius, kuris didžiai no- 
rėjo turėti vaikų, bet tik senatvėje susilaukė dukrelės. Kiek ten buvo 
džiaugsmo! Žinia, karaliui labiau būtų tikę, jei būtų gimęs sūnus, sosto 
įpėdinis, tačiau mažytė buvo labai mielas pupuliukas, tokia rausvutė, 
tokia dailutė, ir karaliaus širdis džiaugėsi. 

Ta proga, kaip jau įprasta, buvo iškelta didelė puota. Į ją, lyg per 
nelaimę, užmiršo pakviesti vieną burtininkę, šalimais gyvenančią, ir ši, 
kaip visada tokiais atvejais, užsidegė kerštu: mažoji princesė pavirsianti 
pelyte ir gyvensianti tuo pavidalu tol, kol Žmonės pamatysią juokiantis 
vieną iš burtininkės seserų, kuri niekad gyvenime nesijuokė. 

Ir štai kas pasidarė: vieną dieną žindyvė paėmė kūdikį maitinti ir 
staiga pradėjo baisiai rėkti. Karalius atlėkė persigandęs. 

— Kas yra? 

— Oi, jūsų didenybe, mažiukė pavirto pelyte ir pabėgo man iš 
rankų! 

— Ar tai gali būti? 

— Deja, taip, ir šit ji laipioja jūsų kojomis. 

Karalius ėmė ją, glostė, liepė padaryti jai dailią gūžtelę, minkštai 
išklotą, daugiau pasidėjo tą gūžtelę savo kambary, šalia lovos, o dėl 
visa ko, kad kartais bėdos neatsitiktų, griežčiausiai prisakė nuo tol vyti 
lauk visas kates iš pilies, kad nė vienos neliktų, o pelėms nieko ne- 


daryti. 


Po to praėjo penkiolika ar šešiolika metų, ir kilo karas su Ispanijos 
karaliumi. 

Prancūzijos karalius, kuris pats vadovavo kariuomenei, sėdėjo pi- 
lies kieme ant karo žirgo, jau kaip tik išjoti, ogi žiūri — beatrisnojanti 
į jį pelytė duktė, nors buvo su ja atsisveikines. 

Ji užsirepečkino ant arklio ir, įsiglaudusi tėvui į ranką, tarė: 

— Tėveliuk, aš irgi norėčiau su jumis traukti į karą. 

— Į karą?.. Tu, mano mažyte!.. Ir ką ten veiktum? 

— Ką gali žinoti, Šiaip ar taip — paimkite mane. Vargo tikrai su 
manim neturėsit. 

— Tačiau kur man tave dėti, kad nebūtų pavojaus tavęs netekti? 

— Ant jūsų žirgo galvos. Aš įsikibsiu į kamanas, ir jūs visuomet 
mane turėsit po akių. 

— Gerai. 

Ir išžygiavo. 


Jau abi kariuomenės stovėjo priešpriešiais ir degė noru susiremti. 
Belaukė tiktai, kol vadai duos ženklą. 

Jau nuskardėjus trimitams, staiga visi išgirdo žavingą giesmę, plo- 
nytėlį balsą, gražų, saldų, siekiantį pačią širdį. 

Abi pusės nuščiuvo, sukluso. Visi ištempė ausis. Ir niekam nebeliko 
noro kautis, kiekvienas pajuto savyje broliškumo dvasią ir tokį lyg troš- 
kimą apkabinti savo priešą. 

— Iš kur, sakykit, sklinda šita stcbuklinga muzika? — klausė vyriau- 
siasis Ispanijos karaliaus sūnus, kuris vadovavo savo tėvo kariuomenei, 
nes pats karalius buvo jau per senas, perdaug pavargęs tokiam 


žygiui. 


— Ji, regis, eina iš prancūzų pusės, monsenjore '— atsakė jam 
žmonės. 

— Ir man taip rodos. Eisiu patyrinėti. Nieko nedarykit, kol nebūsiu 
grįžęs. 


Būdamas narsus vyras, jis vienas, be jokios palydos, nušuoliavo tie- 
siai pas Prancūzijos karalių. Tas ramiai leido jam prijoti artyn. 

— O, jūsų didenybe,— tarė jis susijaudinęs,— prašom pasakyti, iš kur 
eina ši žavinga muzika, kuri stabdo mūsų ginklus, kurios aš pats klau- 
sausi ir atsiklausyt negaliu? 

— Tai mano duktė dainuoja, prince. 

— Jūsų duktė? .. O kur ji yra? 

— Čia pat, ant mano žirgo galvos. Ar jos nematote? 

— Kaip? Šita pelytė? .. Jūsų didenybe, jūs juokiatės iš manęs. 

— Anaiptol, prince. Tai yra gryniausia teisybė, deja. 

— Kaip ji galėjo pelyte pavirsti? 

— Apie tai aš nežinau nieko. Spėju tiktai, kad kokia nors pikta fėja 
ar burtininkė, užpykusi, kam nebuvo pakviesta į mano dukters gimtu- 
ves, savo kerais davė jai pelytės išvaizdą, ir taip bus tol, kol, kokią nors 
paslaptingą sąlygą išpildžius, grąžins jai būtąjį pavidalą. 

— Iš tikrųjų!.. Žinot ką, jūsų didenybe: jeigu šitaip yra, tai jūs 
sutikite man atiduoti savo dukters ranką, ir karas bus baigtas. 

— O dabar jūs, prince, iš manęs juokiatės. Nejau norėtumėt vesti 
pelytę? 

— Ir kodėl ne? Jūsų didenybe, aš galvoju štai kaip: ši pelytė turi 
stebuklingą balsą, tad kiek man bus džiaugsmo juo gėrėtis! .. Net jeigu 
ji neturės kitų gražių savumų, tą dieną, kai ji atvirs moterimi, aš laiky- 
siu save pernelyg laimingu vyru, galėdamas jos klausytis. O kadangi 
toks žavingas balsas neturėjo tekti negražiai karalaitei, tai gali būti, 
kad žmoną gausiu, be to dar, gražią ir malonią. 

— Apie tai, prince, aš nieko negaliu pasakyti — nežinau, kokia ma- 
no duktė per tiek laiko pasidarė, kol užaugo, bet tiktai galiu jus už- 
tikrinti, kad, kai gimė, ji buvo kaip angeliukas. 


I! Žiūr. Paaiškinimus knygos gale. 


— Tuo geriau. Tai kaip, jūsų didybe, ar sutinkate? 

— Klauskit mano dukterį. 

— Princese, ar norite būti mano žmona? 

— Taip, prince, noriu. 

Šitai sakydama, pelytė į ištiestą princo ranką įdėjo savo mažiukę 
dešinę letenytę, o jis pasilenkė ir tą letenytę pabučiavo. 

Tuo būdu karas buvo baigtas. Vestuvės buvo didžiai iškilmingos. 
Tiesa, žmonės iš pradžių labai stebėjosi, kad princas veda pelytę, bet, 
kai sužinojo visą istoriją ir kai, baigiantis puotai, ji vyro prašoma už- 
dainavo, tai neatsirado nė vieno, kas, išgirdęs jos dainą, nebūtų prita- 
res princo pasirinkimui. 


Ispanijos karalius turėjo dar du sūnus. Vienas iš jų buvo vedęs 
Portugalijos karalaitę, kitas Turkijos valdovo dukterį. 

Amžiaus naštos slegiamas, jis nusprendė atsisakyti sosto — norėjo 
bent senatvėje turėti ramybės. 

Šit jis sušaukia visus tris sūnus ir jiems apreiškia ketinąs atiduoti 
karūną vyriausiajam. Nors tokia įprastinė tvarka, kiti du sūnūs, karū- 
nos negavę, ima prieštarauti. 

— Atsiprašau, tėve,— sako vienas jų, — ar ne perdaug pirmenybių 
gauna mūsų vyriausiasis? Jis gi yra vedęs vienturtę Prancūzijos kara- 
liaus dukterį, o jos tėvas jau senas ir karalystę perleis žentui, ir galbūt 
jau greitai. Tad ar nemanot, jog teisingiau būtų sulyginti mūsų būklę 
(juk mes visi trys esame vienodi jūsų sūnūs) ir karūną atiduoti tam iš 
mūsų, kuris atliksim įžymiausią darbą? 

— Tebūnie taip,— sutinka karalius.— Karūna bus tam, kuris man at- 
nešit gražiausiai išaustą drobę! Duodu jums aštuonias dienas. 

— Supratome,— sako trys broliai. 


Kai vyriausiasis karaliaus sūnus parėjo, žmona jo laukė: sėdėjo bal- 
kone prieš saulutę ir dainavo savo negirdėtai skambiu balsu. 

— O, mano vargše mažyte— tarė jai vyras — kaip gaila, kad jūs 
nesate puiki verpėja, užuot buvusi neprilygstama dainuotoja! 

— Kodėl gi? — klausė ji nustebusi. Kai vyras apsakė, ji tarė: 

— Niekis! Tegu jūsų broliai rungiasi drobėmis dėl Ispanijos karūnos. 
Uums teko šimtąsyk geresnė dalia, jūs gi būsit Prancūzijos karalius! .. 
Prancūzija — šauniausia karalystė visame pasaulyje! 

— Taip, bet kada tas bus? O Ispanijos karalystę galėčiau turėti da- 
bar pat. Geriau žvirblis rankoj negu karvelis girioj. 


Septintos dienos vakarą vyriausiasis karaliaus sūnus parėjo pas žmo- 
ną labai prislėgtas. 

— Rytoj jau reikės drobes rodyti mano tėvui. Abudu mano broliai 
turės ką parodyti. O aš? 

— Jūs, mano mielas? Jūs irgi turėsite. Štai jūsų drobė. 

Ir pelytė šypsodama davė vyrui dailią mažytę dėžutę. Vyras ją pa- 
ėmė atsainiai, pirštų galais. 

— Na jau, mano brangioji, argi tokioje mažytėje dėžutėje gali tilpti 
drobės rietimas? Ir kokia bus ta drobė? 

— Šiaip ar taip, jūs eikit. Matysit, kas iš to bus. 


Princas, nebūdamas labai tikras, nuėjo pas tėvą. Kad ir vyriausiasis, 
jis užleido pirma savęs kitus brolius rodyti drobių, parsigabentų iš kitų 
kraštų, labiausiai išgarsėjusių šios rūšies audiniais. Tos jų drobės iš tik- 
rųjų buvo be galo dailios, o jų plonumas, jų švelnumas nustebino ka- 
ralių taip, jog nežinojo, katrai pripažinti pirmenybę. 

— O tu,— klausė karalius vyriausiąjį sūnų, — ką tu man atnešei? 

— Štai, tėve. 

Anie du broliai, pamatę mažytę dėžutę, ėmė juoktis, o karalius, ją 
atidaręs, išėmė plonų ploniausią drobę, kaip voratinklį, tačiau ji buvo 
baisiai tankiai suausta ir švelni kaip šilkas, ir iš rietimo vyniojosi, vy- 
niojosi, ir galo nebuvo, ir karalius negalėjo atsistebėti. Prieš ją anų 
dviejų brolių drobės atrodė kaip skudurai. 

— Mano karūna atitenka tau, — tarė karalius vyriausiajam sūnui. 

Nurungtieji broliai ėmė rėkti. 

— Ei, ei, tėve,— sakė vidurinysis brolis — mūsų vyriausiasis rungėsi 
nedorai. Mudu abu atnešėme drobes, žmonių rankų austas, o jis. Kieno 
austa jo drobė? Kokios nors burtininkės, tikrų tikriausiai. Užtat pirmą- 
sias varžybas reikia panaikinti ir daryti antras. 


— Sutinku. Kuo varžysitės? 

— Štai kuo: laimės tas iš mūsų trijų, kuris atves jums parodyti visų 
gražiausią Žmoną. 

Vidurinysis brolis todėl pasiūlė tokias varžybas, kad buvo tikras, jog 
pats jas ir laimės, nes visi vienu balsu sakė, kad jo žmona, Portugalijos 
karaliaus duktė, esanti tobulai graži visais atžvilgiais. 

Jauniausiasis sutiko varžytis dėl tos pat priežasties: jo žmona, Turki- 
jos valdovo duktė, irgi visų buvo laikoma gražuole be mažiausio prie- 
kaišto, o juk kiekvienas esame linkęs savo gerą laikyti pranašesniu už 
kitų. 

Vyriausiasis, veltui visaip aiškinęs, kad tikrai jo brangioji pelytė da- 
vė jam tą drobę mažiukėje dėžutėje, nebeturėdamas ko daugiau daryti, 
irgi sutiko su antrosiomis varžybomis. 


Iš anksto būdamas tikras pralaimėsiąs, jis parėjo namo visiškai nu- 
simines. 

Žmona jį klausia: 

— Kas gi pasidarė, mano brangusis, kad esate toks liūdnas? Ar mano 
mažytė dėžutė nepadarė, ką turėjo padaryti? 

— Atvirkščiai, mano brangioji pelyte: varžybos išėjo mano naudai. 
Tačiau dabar man primeta kitas varžybas, būtent: kuris iš mūsų visų 
brolių atvesim tėvui parodyti gražiausią žmoną... Ir, deja, jūs supran- 
tate... 

— Aš suprantu, aš suprantu, kad niekuomet nereikia vilties nu- 
stoti. Pasitikėkit manimi, brangusis. Argi aš jus suvyliau su drobe? 

— Ne, anaiptol. 

— Juo labiau nesuvilsiu jūsų šį sykį. 


Prieina žmonų rodymo diena, ir pelytė reikalauja, kad jos vyras prin- 
cas vestų ją pas savo tėvą. 

— Deja, mano brangute, šiuo atveju reikia ne pelytės, tegu ji būtų 
ir dailiausia, ir mieliausia kaip jūs, — reikia moters, gražios moters, visų 
moterų gražiausios. 

— O vis dėlto veskit mane... Kas žino? 

— Ne, mano brangute, ne. Jeigu juoktųsi iš manęs, būtų dar nieko; 

bet kad juoktųsi iš jūsų, tai aš negalėčiau ištverti: per daug jus 
myliu. 
Ir princas sėdo į karietą, ir išvažiavo. Žmoną paliko namie. 


Paliko, bet neilgam. Jam pavymui išsiruošė ir žmona, smarki, ryž- 
tinga. Pamatė jauną piemenėlę, genančią avis, užkalbino ją: 

— Gerute piemenėle, imkit štai piniginę (ją pelytė laikė dantyse), 
pagaukit man aną gaidį, kur staiposi vištų pulke, iš karklo žievės pa- 
darykit jam kamanas ir greit atveskit man. 

Piemenėlė, gavusi gausų atlygį už triūsą, padarė visa, ko reikėjo. 
Kai tik gaidys buvo pažabotas, pelytė greit greit užlipo jam ant nugaros, . 
čiupo priešakinėmis kojukėmis pavadį ir taip išjojo į karaliaus dvarą, 
pas savo vyro tėvą. 


Kelias ėjo pro pat pilį, kur gyveno burtininkė, pavertusi ją pelyte. 

Kaip tik ties pilimi buvo kelyje duburys, pilnas dumblino vandens, 
nes ką tik buvo smarkiai palyta. Pelytė prijojo iki to duburio, bet gai- 
dys nenorėjo bristi, nes bijojo prigerti. Pelytė drožė jam pavadžiu per 
nugarą ir sakė: „Op! Op! Pirmyn, pirmyn!“ Gaidys vis tiek nėjo. Pati- 
peno porą žingsnių pirmyn ir vėl tiek pat žingsnių traukėsi atbulas, ir 
taip trypčiojo vietoje. 

Reginys buvo nepaprastas, tikrai juokingas, ir niekas, tatai matyda- 
mas, nebūtų ištvėręs rimtas. Užtat ir viena sena moteris, sėdinti pily- 
je prie lango, pratrūko taip baisiai kvatotis, jog net visa apylinkė skar- 
dėjo. 


Ir burtininkė išgirdusi atbėgo, ir, sužinojusi, iš ko ana juokiasi, pati 
juoku užsikrėtė, nors ir labai tvardėsi. Ji pažino pelytę, priėjo prie jos 
ir tarė: 

— Tu turi laimę, mažyte. Tu prajuokinai mano seserį. Burtai nustojo 
galios. Tu išvaduota. Nuo šiol tu pasidarai gražiausia pasaulyje prince- 
sė. Tegu tau kamanos pavirsta auksuota karieta, o tasai gaidys — pui- 
kiausiu žirgu. 

Naujos permainos įvyko akies mirksniu, ir pati burtininkė pasidarė 
didžiai maloni princesei. 

— Aš žinau, — kalbėjo ji. — jog tu esi gera ir verta, kad tavimi pa- 
sirūpinčiau. Važiuok į savo šešuro karaliaus dvarą ir nieko nebijok, 
nes gražesnės už tave nėra visoje žemėje. 


Princesės žirgas dabar dūmė kaip vėjas, ir ji pavijo kelyje savo vy- 
rą, kuris važiavo neskubėdamas. 

— Kaip! — sušuko ji.— Jūs dar tik čia?! 

Princas nustebo, užkalbintas tokios gražios moters, kurios jis, aišku, 
nepažino, niekad nematęs šituo pavidalu. Jis neatsakė nieko. 

— Ei,— kalbėjo ji toliau — meskit tą savo palaikę bričką ir arklį, ku- 
ris jus vos paveža, ir sėskit pas mane. 

— Negerai, ponia, tyčiotis iš manęs dėl to, kad jūsų karieta šau- 
nesnė už mano. 

— Betgi, brangusis, įsižiūrėk į mane ir pažink savo žmoną! 

— Mano žmonal Ji buvo paversta pelyte. 

— O balsą ar turėjo ta pelytė? 

— Taipl 

— Argi mano balsas nepanašus į jos? 

— Dievažil Iš tikrųjų! Buvau taip nusiminęs, jog išsyk nėperma- 
niau. Tai kaip čia pasidarė? .. 

Dabar ji apsakė pasikeitimo stebuklą ir, išsitiesusi priešais jį visu sa- 
vo aukštu stotu, tarė truputį viliūgiškai: 

— Na, ar dar abejoji, kad laimėsi varžybas? 

— Aš jas jau laimėjau, tave laimėdamas, tave, vienintelę... Kokia 
tu graži, mano brangioji! Aš jau mažą pelytę tave mylėjau iš visos šir- 
dies, bet dabar, dabar... 

Daugiau jis nebeįstengė nė žodžio pasakyti. Puolė galvotrūkčiais į 
auksuotąją karietą ir pašėlusiai ėmė bučiuoti savo žmoną, o ji buvo taip 
pat laiminga kaip ir jis. 


Kai jie įvažiavo į karaliaus rūmų kiemą, žmonės į nieką daugiau ne- 
bežiūrėjo, tik į juos. Nuostabos šūksniai išsigirdo — taip visus paveikė 
spinduliuojantis princas, žibanti karieta, dailus arklys ir neapsakomo 
gražumo princesė, kuri buvo išties neprilygstama. 

Princas ją pristatė savo broliams ir brolienėms, ką tik atvažiavu- 
siems ne tiek prabangiomis karietomis; broliai taip ja susižavėjo, jog 
net jam nuotaika pasitaisė, o abi brolienės, nors irgi gražios, kiekvieza 
savaip, vargiai teįstengė slėpti pavydą po saldžiais žodžiais ir spauste 
išspaustomis šypsenomis. 

Senis karalius, atvirkščiai, sulig pirmu pažvelgimu ištirpo. Jis jų lau- 
kė sosto salėje. Kai pamatė vyriausiojo sūnaus žmoną, jis taip Žžvaliai, 
kaip tik jėgos leido, nusirito nuo sosto pabučiuoti jai rankutės. 

— Jūs esate stebuklų stebuklas, — tarė jai karalius.— Skelbiu, jog nė 
viena moteris pasaulyje nėra už jus vertesnė atsisėsti soste greta mano 
vyriausiojo sūnaus, kuris bus mano įpėdinis. 


Karalius vakare iškėlė didelę puotą ir, pagerbdamas gražuolių gra- 
žuolę, prie stalo pasisodino ją savo dešinėje. 

Keistas dalykas, kuris negalėjo nekelti nuostabos: kiekvieno duoda- 
mo valgio, kiekvieno pilamo gėrimo ji dėjosi į sterblę po truputėlį, po 
lašiuką. 

Kai po vakarienės ji išėjo šokti, kilo kita nuostabos banga, ne ma- 
žesnė, tik triukšmingesnė: visi matė, kai ji žingsnį žengia, perlai ir gė- 
lės randasi ir krinta be paliovos iš vilnijančių jos rūbo klosčių. 

Kavalieriai tolydžio rinko perlus ir gėles ir teikė šypsodami damoms, 
o šios žavėjosi tomis dovanomis. 


Rytojaus dieną — nauja puota. 

Princesės brolienės pavydėjo jai triumfo. Jos iš savo paikumo manė, 
jog pakanka tik ją mėgdžioti, ir jos susilauks tokio pat stebuklo. Tad 
ir jos taip pat dėjosi į sterblę po kąsniuką, po lašą visa, kas buvo duo- 
dama į stalą. 

Tačiau kokia katastrofa! Kai jos balių salėje šoko, vietoj perlų ir 
gėlių ėmė dribti kąsnių nuograužos, padažai, jie driekėsi per suknias, 
jas tepė, terlijo, kliuvo ir jų kavalieriams, ir šie pasibjaurėję jas tučtuo- 
jau paliko. | 

Ir dar ne viskas: šunes ir katės, kvapo privilioti, iš visų pilies kampų 
ir pakampių sujudo lėkti į šokių salę, lodami, kniaukdami, riejosi dėl 
išėdų, išmėtytų ant grindų, ir kėlė visur netvarką. 

Žodžiu, pasidarė bjaurus skandalas. 

Senis karalius supykęs išvijo abi marčias ir abu sūnus, o tie, nepa- 
tenkinti, kad negavo sosto, išėjo susiraukę. 

Ir tėvui neteko gailėtis dėl savo sprendimo, nes po to, kai visą val- 
džią perdavė kaip žadėjęs vyriausiajam sūnui, jį ir sūnus, ir gražuolių 
gražuolė marti gerbė ir mylėjo taip pat, kaip tada, kai jis tebesėdėjo 
soste. 


GRAŽIOJI AZENORA 


Linksma pavasario saulė jau linko į vakarus. Šeši riteriai ant žvil- 
gančių širmų žirgų, su puikiais rūbais, su sidabro šarvais, lydimi šešių 
raitų tarnų, iš tolo atkeliavę, sustojo priešais Armoro pilį. 

Buvo pats pavasario gražumas, o Žiudikaelis, vyriausiasis Kornvalio 
karaliaus sūnus, pačiame amžiaus gražume,— kaip tik vesti žmoną, ir ši- 
tie šeši riteriai atjojo nuo jo piršliais pas gražiąją Azenorą, vienturtę 
Leono karaliaus dukterį, tiek pat išmintingą ir gerą, kiek gražią — taip 
visi apie ją sakė, ir tai buvo gryna teisybė. 


Svečiai sustojo per keletą žingsnių nuo pakeliamojo tilto, ir vienas 
iš jų, vyresnysis, ėmęs dramblio kaulo trimitą, nešiojamą už peties ant 
diržo, sutrimitavo, kad atidarytų. 

Šaulių vienas, buvęs tuo metu sargybos būste, tuoj nubėgo pranešti 
karaliui, kad atvyko svečių. 

— Jūsų didenybe,— tarė jis, — atjojo šeši riteriai su šešiais tarnais 
ir reikalauja įleisti. Ar atidaryti vartus? 

— Būtinai. Ir paskubėti, ir padėti stalą vakarienei. Jau vėlus metas. 
Mūsų svečiai gali būti gerokai praalkę. 

Įėję į pilį ir nuvesti prisistatyti karaliui, šeši riteriai pasveikino jį nu- 
silenkdami, o vyresnysis, nekantraudamas greičiau atlikti savo pasiunti- 
nystę, kad paskui būtų rami galva, kreipėsi į karalių klausimu, ar teiksis 
priimti į žentus jų senjoro sūnų, jauną ir narsų Žiudikaelį. 

— Aš jį pažįstu, — atsakė karalius, neturėdamas ko ilgiau svarstyti — 
Šlovė jo gera, jis vertas savo tėvo: yra garbingas, narsus ir taurus. Mano 
duktė yra graži ir gera ir lygiai taip pat išmintinga. Jiedu, tikiu, galės 
gražioje santarvėje gyventi. O kad man ir sunku bus skirtis nuo dukters, 
kuri yra mano džiaugsmas ir paguoda senatvėje, su šia santuoka sutinku 
labai mielai. Taip jūs pasakykit savo senjorui. 


Praėjo kelios savaitės, kol suruošė viską vestuvėms, ir įvyko jung- 
tuvės Armoro pilyje. 

Iso vyskupas, atvykęs greitai į pilį, palaimino jaunąją porą ir pasakė 
gražią kalbą. 

Vestuvės truko penkiolika dienų. Mėgsta žmonės puotauti Leono že- 
mėje. Vaišių patiekalai buvo rinktiniai rinktiniausi, stalai nukrauti gau- 
sių gausiausiai, O svečių suprašyta buvo didi daugybė. Vynai, sidrai ir 
midūs upėmis plaukė. Arfų skambintojai rungėsi savo menu. Žmonės ir 
dainavo, ir šoko. Visi visi buvo linksmi, smagūs. Žodžiu, vestuvės buvo 
tokios, kokių retai esti — ir tokio ilgumo, ir tokio smagumo. 

Tačiau nėra tokios smagios puotos, kuriai neprieitų pabaiga. Penkio- 
liktą dieną Žiudikaelis, skyrium nuo kitų su Azenora būdamas, paėmė 
jai švelniai už rankų ir, žiūrėdamas su meile į jos akių gelmę, tyrą kaip 
kalnų šaltinis, kalbėjo: | 

— Mieloji žmona, štai jau kiek laiko išgyvenote, kaip jūs esate visų. 
Ar malonėtumėte dabar būti mano vieno, mylinčio jus visų labiausiai ir 
trokštančio padaryti jus laimingą? Jei taip, tai keliaukime į mano na- 
mus, kurie nuo šiol bus jūsų namai. 

— Aš pasiruošusi, mano brangusis vyre. Jūsų namai yra mano na- 
mai; jūsų kelias bus mano kelias. Būkite man vadovas ir atrama, nes aš 
esu silpna, beginklė, ir tokia yra moterų dalia, kad vyras joms padeda 
ir jas veda per gyvenimą. 

Kai išmušė atsiskyrimo valanda, karaliui taip sopėjo širdį, jog. vos va- 
liojo neparodyti savo jaudinimosi su dukteria atsibučiuodamas. Žiudikae- 
lis ir Azenora išvyko su savo palydovais iš Armoro pilies į savąją pilį. 

ie iš pradžių jojo lėtai, kad neatrodytų, jog skuba palikti karalių, kuris 
išlydėjo juos liūdnas, kartkarčiais pamojuodamas ranka, paskui, kai jau 
jo nebesimatė, jojo greitai. 


Šešuras Azenorą priėmė labai maloniai, tik gulėdamas patale, nes bu- 
vo jau paliegęs, dėl to ir vestuvėse negalėjo dalyvauti. 

Anyta stengėsi rodytis ne mažiau meili ir pilte apipylė marčią gra- 
žiais žodžiais, tačiau buvo justi kartėlio tame jos saldume. Čia atsitiko, 
kaip dažnai kad atsitinka: ją ėmė apmaudas, kam turės dalintis sūnaus 
širdimi su kažkokia svetimąja. 

Kornvalio karalius netrukus mirė, sostas liko Žiudikaeliui, ir senoji 
karalienė labai dėl to nusiminė, užtat kad toliau viešpataus jaunoji ka- 
ralienė, o ji gaus trauktis į antrąją vietą. 

Azenora, atvirkščiai, nieko sau iš to nedarė ir liko kaip buvusi any- 
tai meili ir nuolanki. Tačiau karalystės senjorai, tolydžio vis labiau vei- 
kiami jos grožio ir gero būdo, ėmė daugiau pagarbos rodyti jaunajai, 
o senoji karalienė nuo to tiesiog duso iš pykčio. 

— Ėl Mulkiai! Visi jie keliaklupsčiauja prieš ją. Ir kam ją išsirinko 
tokią patrauklią! Net pats mano sūnus neberodo man tiek meilės kaip 
seniau. Jis manęs nebepaiso; galų gale užmirš mane visai. Iš tikrųjų, visi 
vaikai yra nedėkingi. Bet tik aš nepasiduosiu, aš dar čia padarysiu 
tvarką. 


Nuo vestuvių jau buvo praėję septyni mėnesiai. Sykį senoji karalie- 
nė, likusi su Žiudikaeliu viena, ėmė jam pasakoti, kad prie Azenoros 
rėžiąs sparną vienas riteris, kad ji labai mielai klausanti jo saldžių žo- 
džių ir kad jie buvę užklupti besišneką labai susiglaudę. 

— Kaip negerai, — baigė ji — kad kalviai nemoka nukalti rakto ne- 
ištikimoms širdims užrakinti! Vargše mano vaike, gink negynęs savo 
kaimenę nuo vilko ir savo lizdą nuo gegutės. 

Tokiu būdu jai pavyko į sūnaus širdį privarvinti tulžies, kurios pilna 
buvo jos pačios širdis. Be abejo, jis pažino savo žmoną ir neturėjo nie- 
kad nė šešėlio ko jai prikišti — tiek Azenora buvo dora ir stengėsi vi- 
same kame jam būti maloni —tad nereikėjo jam klausyti motinos ap- 
kalbų. Tačiau meilė juk dažniausiai vaikšto poroje su pavydu, o jis my- 
lėjo Azenorą be jokio proto. 


2. Princesė pelytė 17 


Jį pagavo pyktis. Jam nė į galvą neatėjo iškvosti kaltinamąją, ar ji 
iš tikrųjų kalta, ir jis pasmerkė ją be niekur nieko. 

— Kad taip, tai tebūnie taip! — sušuko jis.— Įkalinti ją apvaliajame 
pilies bokšte, o paskui, kadangi joje lindi velnias, po trijų dienų sude- 
ginti juos abudu! 


Ėjo trečia diena. Nelaimingoji Azenora, nekalta kaip avinėlis, pra- 
šėsi nuvesti ją pas karalių, kad galėtų išsiteisinti, bet jis nenorėjo jos 
išklausyti. Iš jos atėmė net jungtuvių žiedą, amžinosios sąjungos ženklą, 
nes jis likęs jos apmeluotas. 

Tada ji, būdama nekalta, nejautė nei gėdos, nei baimės jokios, nors 
buvo silpna. 

Baltu rūbu, basomis kojomis žengė ji iškėlusi galvą tvirtu žingsniu 
į laužą, sukrautą pilies kieme. 

Visiems, kas, stovėdami abipus tako, matė ją taip Žžengiančią, širdį 
spaudė graudis, o ašaros vilgė blakstienas, nes niekas neabejojo, kad ji 
nekalta. Žmonės bijojo savo valdovo ir nedrįso prieštarauti dėl to bjau- 
raus nusikaltimo, kuris tuojau turėjo būti vykdomas, bet smerkė jį tar- 
pusavy. 

— Argi tai galimas daiktas, o dangau! Žudyti elnę draug su elniuku! 

Tikrai, Azenorai turėjo netrukus gimti vaikas. 

Jos anyta stovėjo pačiame priešakyje, norėdama pasigardžiuoti mar- 
čios kančia, o jos vyras Žiudikaelis vis dėlto neatėjo, sėdėjo užsidaręs 
savo būste. Anyta, nugirdusi, kokie žodžiai laksto žmonių tarpe, atsi- 
gręžė į nepatenkintuosius ir tarė: 

— Tylėkit! Čia ne elnė, čia gyvatė, ir jei teisingai žmonės daro, kad 
naikina gyvates, tai juo geriau naikinti tada, kai jos ketina atsivesti 
vaikų. 

Tuo nesitenkindama, ji sujudo visaip raginti tarnus, kurie, Azenorai 
užkopus ant laužo, padėjo po visais jo kampais ugnies ir ėmė pūsti, kad 
įsiliepsnotų. 

— Pūskit jūs, kūrikai, pūskit smarkiau, pūskit. Malkos sausos, turės 
degti tvanoti. 

Tačiau, nors pūtikai patys išsipūtė kaip dumtuvės, nieko tas nepa- 
dėjo: kai tik ugnis kiek įsiimdavo, jie bepūsdami ją užgesindavo. 

— Čia kažkas ne taip! — sušuko atsitiesdamas vyresnysis tarnas, žmo- 

gus piktas ir dėl to mėgstamas piktosios karalienės.— Jūs sakote, ponia, 
kad malkos esančios sausos ir turinčios degti tvanoti. Ji, matyt, užra- 
ganavo jas. Bet, įei ugnis nenori mums tarnauti — tiek to! Mums yra 
dar vanduo! Gal jūsų bus tokia valia, kad ją paskandintume? 

— Gerai sugalvota! — tarė senė.— Veskit ją prie jūros ir meskit į tą 
pusiau supuvusį laivą, kur seniai apleistas riogso krante, ir pastumkit 
į jūros platumas. Laivas netrukus ims leisti vandenį, o jei plūduriuos il- 
giau — juo geriau: ji gaus daugiau pasikankinti. Badas mūsų labiau klau- 
sys nei malkos ir degins jai vidurius taip, jog ji tūkstantį mirčių atken- 
tės, kol numirs galutinai. | 

Taip ir buvo padaryta. 


— Jūreivi, ką tu jūroje matei? 

— Mačiau giedrą dieną, mačiau mėnesėtą ir žvaigždėtą naktį, ma- 
čiau laivą toki pat kaip mūsų, tik jis plaukė vienišas. Laivo priešaky 
stovėjo angelas, visu platumu išskleidęs sparnus, o į juos pūtė vėjas 
kaip į bures. 

— Ką tu dar matei, jūreivi? 

— Laivo paskuigalyje sėdėjo jauna moteris, tokia dailutė, bet iš vei- 
do nusiminusi, su visiškai mažyčiu kūdikiu, prie jo pasilenkusi, žiūrėjo 
į jį akių neatitraukdama su neapsakoma meile. 

— Tai visa, ką tu matei? 

— Ji iškėlė kūdikį aukštyn, į dangų, tartum atėjusį iš dangaus, no- 
rėdama geriau įsižiūrėti, ji nuleido jį, spaudė prie širdies. Paskui ėmė jį 
bučiuoti, karštai, audringai bučiuoti, į kaktą, į akis, į skruostus, į kojy- 
tes, į rankytes, visur, kur tik buvo laisvos vietos. Po to ji niūniavo: „(O 
mano mažyti, mano gražuolyti! Kaip tėvelis džiaugtųsi, jei tave maty- 
tų!.. Deja! Jis tavęs nepažins, jis atsižadėjo tavęs... Tavo tėvas tau 
dingo amžinai, ir tu jau tikras našlaitis... Tu beturi vien motiną... Bet 
ją tu turėsi visada!" 


Siaubas viešpatauja pilyje, nes jau nujaučiama, kad po ją slankioja 
mirties šmėkla. Senoji karalienė, staiga ištikta kažkokios paslaptingos 
ligos, kurios kančių nevalioja sušvelninti jokie gydytojo vaistai, tįso 10- 
voje išblyškusi, sukritusi, nudubusiomis akimis,— senoji karalienė mer- 
dėja. 

— Gelbėkit! Oil Bėkit šen! — šaukia ji— Mirštu... Pragaro durys sto- 
vi atviros ligi galo... Matau liepsnas raudonas, žalias... Pats šėtonas 
stovi priedury ir moja man... Jis laukia manęs, nekantrauja... Sūnau 
mano, pas mane! Žiudikaeli, pas mane... Gink savo motiną nuo šėtono. 

Visi ieško sūnaus, suranda, jis atbėga greitai. 

— Ak mano sūnau, mano brangus sūnau, aš neteisingai apkalbėjau 
tavo žmoną: ji nekalta... Visa, ką tau sakiau apie ją, yra prasimanymai, 
melas... Dieve, mano dieve, atleisk man, kitaip — aš pražuvusi. 

Daugiau kalbėti ji nebegali: nuodinga gyvatė, pagimdyta jos nuo- 
dingų kalbų, perlenda kiaurai per jos liežuvį ir šnypšdama išsirango iš 
jos burnos, nutilusios amžinai. Ji nebegyva. Jos kūnas — baisus daly- 
kas! — suyra akies mirksniu, ir pasklinda bjauriausia smarvė. Baisu, kad 
nekiltų maras. Sūnus įsako kuo greičiausiai suvynioti ją į paklodes ir 
kaip tik begalima skubiausiai ją užmūrija koplyčios rūsyje, visų tam- 
siausiame kampe, vis dėlto ne tokiame tamsiame, kokia buvo jos siela. 


Karalius didžiai nusiminęs dėl savo klaidos ir, degdamas noru ją ati- 
taisyti, tučtuojau išvyksta ieškoti nelaimingosios Azenoros. Žino, kad, 
jo laimei, Azenora tebėra gyva, kad ją matę jūroje su vaikeliu, plau- 
kiojančią laivu, kurį vedęs angelas. 

Jis sėda į laivą. Išlanko visas Bretanės šiaurės pakrantes, visą Leoną, 
visą Kornvalį. Visur klausinėjasi, ar nežino kas apie jo numylėtą ir 
nuskriaustą moterį, tačiau niekas jam nieko naujo nepasako. 

Tada jam toptelėjo į galvą: ar ji nebus nuplaukusi į aną pusę jūros? 
Ir jis, pakėlęs bures, traukia į didžiąją salą. Išlipa gražaus, tyro smėlio 
paplūdimyje. Ir ką pamato? Ogi vaikelį, juodai aprengtą, vieną tame pa- 
plūdimyje bėginėjantį ir renkantį kiaukutus į savo prikyštėlę. Vaikelio 
plaukai šviesūs kaip bręstantis javas; jo akys žydros kaip dangus — to- 
kios kaip Azenoros. 

Vaikelis be jokios baimės pakelia akis į šį vyrą, kuris jį stebi iš aukš- 
to su gera šypsena ir kuriam širdis suplasta kaip burė, vėjo užliesta. 

— Berniuk,— sako jam karalius susigraudinusiu balsu, — ar tavo tė- 
vas yra čia kur nors? 

— Aš savo tėvo netekau prieš trejus metus, ir mama verkia, kai gal- 
voja apie jį. | 

— O tavo motina, brangusis vaikuti, kur yra ir ką veikia? 
— Ji va tenai, skalbinius skalbia prie upelio. Gal pašaukti ją? 
— Ne, per toli; jei tu nori, eikim pas ją abudu. 


Karalius į savo galingą ranką paima berniuko dešinę, o kairiąja laiko 
tasai savo prikyštėlę, pririnktą kiaukutų. 

Apgniaužtoje rankytėje karalius jaučia karštą kraują, ir jam pačiam 
kraujas sušyla, ir jis meiliai spaudžia mažus pirščiukus. 

— Žiūrėk, mamyte,— sako vaikas, kai jiedu prieina prie upelio — 
ar čia nebus tavo pažįstamas? Žiūrėk... Tu sudrebėjai... O, čia mano 
tėtė. .. Kad tik nebedingtų šį kartą! | 

— Taip, vaikeliuk,— sako Azenora,— čia jis, čia tikrai jis. Tai man 
laimingiausia diena. 

Karalius spaudžia Azenorą prie širdies. Jis išpažįsta savo kaltę; ji dū- 
sauja, ir abudu verkia iš laimės. Paskui karalius prisitraukia sūnų, ir ta- 
sai jam sako: 

— O tėte, prižadėk niekad nebepalikti mūsų. 

— Prižadu. 

Po to visi trys laimingi grįžta į Bretanę. 

ŠEŠI BROLIAI TINGINIAI 


Vienas senas senjoras subūrė savo pilies valgomajame po vakarie- 
nės šešis savo sūnus ir kalbėjo jiems taip: 

— Vaikai mano, aš nesu turtingas, jūs tą žinot. Karai, toji žmonijos 
rykštė, nuvargino mane. Iš kitados valdytų didelių turtų man beliko tik 
šis dvaras, mano pilis su priklausiniais, ir iš to tiktai gyvenam šiaip taip, 
vargais negalais, bet numatau, kad ilgainiui to trupučio nebeužteks mums 
pramisti. 

— Visa tai mes gerai žinom, tėve,— tarė vyriausiasis sūnus, — bet ką 
jūs iš to norit išvesti? 

— Tą, kad mums reikia skirtis. Tiesą sakant, aš būčiau laimingas, 
jeigu jūs visuomet gyventumėte prie manęs. Jūs nesate blogi vaikai, ir 
manau, kad mylite savo seną tėvą. 

— Tuo būkite tikras, — atsakė jam visi sūnūs. 

— Tačiau, keistu likimo lėmimu, jūs visi šeši esat baisūs tinginiai, 
nors nei jūsų velionė motina, nei aš niekad nebuvom dykinėtojai, ne- 
sėdėjom rankas susidėję. Nei mano patarimai, nei pabarimai nevaliojo 
jūsų tingumo paveikti. Jūs greičiau atsisakytumėt valgyti negu pajudė- 
tumėt maisto susiruošti savom rankom. Jau laikas tam daryti galą. Aš 

dabar duosiu jums po du šimtus muštinių, su jais turėsit kiekvienas 
keliauti į pasaulį ir išmokti verstis kokiu nors verslu, vis tiek kokiu, kad 
tik garbingu. Kai praeis vieneri metai, jūs sekančią dieną prisistatysit 
čia. Tada, jei tebebūsiu šiame pasaulyje, — o aš to tikiuosi, kad ir vien 
dėl malonumo jus pamatyti — tada jūs-man pasipasakosit, vaikai bran- 
gūs, kiek būsit kuris pasiekę, ir pažiūrėsim, kas ko būsit vertas. 


Susišlavę po du šimtus muštinių, visi šeši broliai su džiaugsmu pa- 
liko savo seną tėvą. Jiems buvo smagu ištrūkti iš nuobodaus būvio nu- 
skurdusioje pilyje ir traukti į dar nepažįstamą pasaulį. 

Išsyk jie ėjo visi kartu, bet, kai tik pasitaikė kelio atšakų, tuoj ėmė 
skirstytis kas sau, pasilinkėję geros sėkmės ir prisižadėję po vienuoli- 
kos mėnesių susirinkti vėl toje pat vietoje, kur atsiskyrė pirmasis. Jie 
mat norėjo turėti laiko, jei reikės, pasitarti prieš grįždami pas tėvą. 

Pirmasis brolis, priėjęs miestą, didžiojoje aikštėje pamatė minią žmo- 
nių, žiūrinčių aukštyn. 

Žiūri kiti, žiūri ir jis išvertęs akis. Žiūri ir nieko nemato. Ir klausia, 
mandagiai pasisveikinęs, vieną iš tų žiūrovų: 

— Prašom pasakyti, kas čia dedasi? 

— Tai ar jūs nematot? — sako užkalbintasis ir rodo pirštu: — Antai 
žmogus lipa į tuopą kaip voverė... Va, tuoj pačią viršūnę prilips. 

— O! Iš tikrųjų, čia tai bent... Tai man patinka... Koks nuostabus 
lipikas! 

— Ė, čia dar niekis. Jis laipioja namų stogais, stačiomis sienomis, 
ant aukščiausio bokšto užlipa. Mažiausios šerpetos jam pakanka užsta- 
tyti kojai. Jo vikrumas, mitrumas, sumatumas — nebežmoniškas. 

— Po kelmų! — sušuko pirmasis brolis.— Aš irgi norėčiau išmokti ši- 
taip laipioti! 

Kai akrobatas baigė rodyti savo meną, jis priėjo ir užkalbino: 

— Ar nesutiktum išmokyti mane laipioti taip kaip tu? 

— O kiek tu man duosi, jei išmokysiu? 

— Visus, kiek tik turiu. 

— Ir kiek tu turi? 

— Du šimtus muštinių. 

— Tai nėra daug, bet tu man patinki. Sutarta: išmokysiu tave savo 
amato! | 

Po to lipikas padavė jam ranką, šitaip užtvirtino sutartį, na ir paėmė 
pinigus, kuriuos jam atidavė pirmasis brolis. 

Ir jis, beje, savo pareigą atliko sąžiningai, vedžiojosi mokinį visur 
kartu ir padarė iš jo tobulą lipiką. 


Už tokius pat pinigus ir kiti penki broliai išmoko amato, kiekvienas 
kitokio ir kitoje vietoje, o mokė juos tikrai nepaprasti žmonės, sutikti 
gyvenimo keliuose. 

Tie žmonės buvo: 

— sulipdytojas, kuris kiekvieną dužusį daiktą — vis tiek, ar molinį, 
ar medinį, ar metalinį, ar dar kokį — mokėjo sulipdyti taip, kad būda- 
vo kaip naujas; 

— šaulys, kurio nė viena strėlė nepralėkdavo pro šalį, pataikydavo 
kad ir į karkvabalį burzgiantį; 

— Imuzikantas smuikininkas, kuris grojo su tokia burtų galia, jog 
vertė šokti visus Žmones, net senius, ligonius ir paralitikus, net numirė- 
liai, išgirdę smuikuojant, tučtuojau keldavosi iš grabų; 

— laivų statytojas, neregėtas negirdėtas, kurio laivai lygiai gerai ėjo 
ir žeme, ir jūra; 

— ir pagaliau toksai seniukas, kuris visad laikė galvą įkišęs į maišą, 
kad pro akis niekas netrikdytų jo sukaupto mąstymo; jis pranašavo at- 
eitį, mokėjo pasakyti, kur yra koks dingęs daiktas, atskleisdavo visas 
paslaptis, įmindavo visas mįsles, išpainiodavo visas painiavas, žodžiu, at- 
sakydavo į visus klausimus, kokių tiktai kas užsimanydavo jam duoti. 


Vienuolika mėnesių prabėgo tekini, ir šeši broliai susirinko skirtoje, 
vietoje, laimingi, kad vėl visi kartu, kad visi sveiki. Ir kiekvienas pasi- 
pasakojo savo istoriją. 

Visiems išsikalbėjus, paskutinysis tarė: 

— Iš to, ką čia girdėjom, mano broliai, išeina, kad mes laiko veltui 
neleidom, ir mūsų tėvas, kitados kaltinęs mus tingumu, labai nustebs, 
sužinojęs, kiek mes visko išmokom, ir tai vos per vienuolika mėnesių. 
Kai dabar mokame šitiek visokių menų, tai, man regis, gangreit nėra 
tokio darbo, kurio mes, visi drauge ėmęsi, neprivarytume iki gero galo. 
Užtat aš ir siūlau susidėti visiems iš vieno ir imtis žygio, kuris mums at- 
neštų turtą. Tuomet savo tėvui galėsim prisistatyti su pakelta galva ir, 

priedo, jei likimas panorės, su pilnom kišenėm, galėsim ir jo kišenes 
pripildyti. Mes gi dar turim laiko, dar prieš akis ištisas mėnuo ir viena 
diena. Kaip jūs manot? 

Pasiūlymas buvo visų priimtas be jokių ginčų, vienu balsu. 

— Dabar,— tarė spėjikas,— turim susitarti, ką mes veiksim. Tad štai: 
jei jūs sutinkant, einam išvaduoti princesės su deimanto akimis. Ji gy- 
vena tokioje aukso pilyje, sukaustyta keturiomis aukso grandinėmis, o 
toji pilis yra saloje, vidury jūros. Ją laiko pavergęs sparnuotas slibinas, 
baisūnas, bjaurus ir pavojingas. Žinia, ją išvaduoti ypatingai sunkus dar- 
bas, bet užtat mūsų nuopelnas bus juo didesnis, o dar pridėkim, jog už 
tai būsim gausiai atlyginti, nes toji pilis yra kaupinai prikrauta visokių 
lobių, o princesė su deimanto akimis nepašykštės mums atsimokėti taip, 
jog paskui gyvensim kaip inkstai taukuose ligi savo dienų galo, jau 
nekalbant apie... 

— Apie ką?..— klausė kiti penki broliai susidomėję. 

— (Gana. Šiam kartui užtenkamai pasakiau. Tai kokia jūsų nuomonė? 

Visi sušuko vienu šūksniu: 

— Einam vaduoti princesės su deimanto akimis. 


Štai šeši broliai susėdo į stebuklingą laivą, statytojo parūpintą, ir 
tas laivas be jokių kliūčių nugabeno per žemes ir vandenis ligi salos, 
kurioje stūksojo princesės pilis. 

Tenai, keturiomis aukso grandinėmis pasietas, kabėjo didelis varpas, 
kuris suskambėdavo tučtuojau pats, jei tiktai kas prisiliesdavo prie tų 
grandinių. Varpo garsą išgirdęs, sparnuotasis slibinas mesdavo visus savo 
darbus pilyje ir atskubėdavo kuo greičiausiai, o užklupęs ten kokią gy- 
vą būtybę, žmogų ar gyvulį, puldavo iš aukšto kaip perkūnas ir akies 
mirksniu sutrindavo į dulkes. 

Kad šitaip neatsitiktų, šeši broliai, vos išlipę saloje, tuoj nulėkė prie 
varpo ir jį prikimšo pakulų, atsivežtų su savimi. 

Visų brolių sutikimu vadovauti bendriems veiksmams ėmėsi spėjikas. 
Jo nurodomas, lipikas stvėrė už vienos aukso grandinės, varpas ėmė siū- 
buoti, bet neišdavė nė garso, o lipikas beždžionės mitrumu užsikorė ant 
pilies plokščio stogo. 

Atsidūręs čia ir susivokęs, kaip kas yra, jis įsigavo į princesės kam- 
barį pro langą, kuris stovėjo atdaras, nes buvo labai karšta. Princesė 

saldžiai miegojo aukso lovoje, visa panirusi šilkuose ir mezginiuose. Nors 
deimanto akys buvo užmerktos, ji vis tiek buvo labai graži, ir lipikas 
ja atsigėrėti negalėjo. Vis dėlto, negaišdamas nė minutės, jis ėmė ją 
nešti iš pilies. Kad ir švelniai ėmė, ji tačiau nubudo. Jis prikalbino ją 
tylėti, kad neužgirstų grėsmingasis jos kalintojas, ir kopė su ja pas kitus 
brolius. Jis laikė ją priešais save kairiąja ranka, o dešiniąją ir kojomis 
darbuodamasis, nusliuogė aukso grandine žemyn. 


Princesė, jau išvaduota, atsidūrė tarp šešių brolių. Ji tylėdama nu- 
žiūrėjo visus juos paeiliui savosiomis deimanto akimis, o tos akys taip 
gyvai žėrėjo, princesės grožis toks spindulingas buvo, jog ir lipikas, vi- 
siškai pasidavęs jos Žavesiui, ir kiti penki broliai, tik dabar ją išvydę, 
visi, tarytum apžilpinti, puolė prieš ją ant kelių ir ėmė ją garbinti, tary- 
tum pačią saulę. 

Spėjikas tačiau atsipeikėjo greitai. Jis nutuokė baisų pavojų, gresian- 
tį visiems. 

— Broliai mano,— tarė jis,— skubėkim kelti bures. Pats sunkumas jau 
nugalėtas, o betgi mūsų žygis dar nebaigtas. Sparnuotasis slibinas bet ku- 
rią akimirką gali pastebėti, jog dingo princesė, ir šokti mūsų vytis. Juo 
toliau nuo čia būsime nuplaukę, juo daugiau bus galimybių iš jo iš- 
trūkti. > 


Taigi princesė ir šeši broliai sulipo kuo greičiausiai į laivą. Dangus 
buvo žydras, be jokio debesėlio. Saulė žėrėjo, bet ne labiau už princesę, 
kurios akys spindėjo nemirkčiodamos. Pūtė palankus vėjas, jūra vos vos 
truputėlį tebangavo, ir laivas, iš užpakalio varomas, plaukė spėriai. 

Staiga kažkas užstojo saulę, aptemo dangus, net jūra neramiai su- 
judo. 

— Tai slibinas sparnuotis atsiveja! — sušuko spėjikas susirūpinęs. 

Tikrai, baisūnas, plakdamas orą smarkiais savo milžiniškų sparnų mo- 
jais, vijosi bėglius uragano greičiu. 

— Ei, šauly,— tarė spėjikas— imk greitai lanką ir dėk strėlę ant 
templės. Kai slibinas užskris viršum laivo, tu pamatysi ant jo krūtinės, 
ties pat širdimi, baltą dėmę sniego gniūžtės dydžio. Į ją tu turi taikyti ir 
pataikyti; kitaip mes žuvę. " 

— Nesibaimink nė kiek, mano broli — atsakė šaulys, — aš niekad ne- 
prašaunu pro šalį. 

Neprašovė jis ir šį kartą, ir slibinas, nušautas, krito ant laivo. Jis bu- 
vo toks sunkus, jog krisdamas perdaužė laivą pusiau, kaip tik toje vie- 
toje, kur buvo princesė, ir ji įkrito į vandenį. 

— Dabar tavo eilė pasidarbuoti, sulipdytojau,— sušuko spėjikas. 

Tą pat akimirką jis šoko į jūrą gelbėti princesės. 

Perdaužtame laive liko ir jo keturi broliai, persiskyrę, du priešakinė- 
je laivo pusėje ir du užpakalinėje, o tos pusės iš įbėgio tebeplaukė vis 
ta pačia kryptimi. 

Du broliai iš vienos pusės ir du broliai iš kitos traukė kuo stipriausiai 
perdaužto laivo dalis vieną prie kitos, kol jos suartėjo ir susisiekė, o tuo 
tarpu sulipdytojas čiupo kuo greičiausiai jas jungti ir sudūrė taip, jog 
laivas pasidarė kaip naujas. Net arti prisikišę, nebūtume įžiūrėję jokios 
žymės, kur sutaisyta. 

Vos spėjus šį darbą baigti, pasirodė vandens paviršiuje spėjikas, ne- 
šinas nualpusia princese. Įkėlė ją į laivą, visaip gaivino, tik nieko ne- 
įstengė padaryti: ji atrodė visai nebegyva. Nebekvėpavo jos rožinės lū- 
pos, deimantinės akys glūdojo užsivėrusios savo šilkiniuose vokuose, o 
persigandęs spėjikas po ranka nebejuto jos širdies plakant — tarytum 
laikrodis sustojo ėjęs. 

Penki iš šešių brolių žiūrėjo į kits kitą pritrenkti, tiktai šeštasis, tas 
šaunusis spėjikas, susigriebė ir šūktelėjo muzikantui: 

— Ei, muzikante! Čiupk savo smuiką! Greitai, greitai! Griežk tučtuo- 
jau ir kaip tik gali gražiausiai. 

Ir muzikantas užrėžė taip mitriai, su tokiu karščiu, jog deimanto akys 
atsivėrė, princesė susižavėjusi išsitiesė guolyje, stryktelėjo iš vietos ir 
ėmė šokti, vienu šypsuliu nušvitusi, o kiti penki broliai, pakerėti įstabios 
muzikos, davė į padą draug su ja. 


Taip tad, atlikę savo šaunų žygį anksčiau tėvo skirto laiko, visi šeši 
broliai tarė ir nutarė nieko nebelaukti ir jam prisistatyti, nes argi bebu- 
vo verta atidėlioti savo ir jo džiaugsmą, užtat kad jie buvo tikri, jog 
jį nudžiugins. Juk jie laimėjo princesę! O toji mielai norėjo žengti 
draug su jais į tėvo pilį. Ji būsianti gyvas jų nepaprasto triumfo liudi- 
jimas, ir dar koks puikus liudijimas! 

O koks laimingas buvo senis, kai pamatė šešis savo sūnus, visus svei- 
kus, pargrįžtančius su pergale! Ir dar laimingesnis pasijuto, kai jie pri- 
statė jam princesę, kurios veido ir stoto grožis pavergė jį iš pirmo 
pažvelgimo. 

Ir, kad priėmimas būtų vertas princesės, tėvas liepė iškelti puotą, 
tokią prabangią, kokią tik leido jo dvaro ištekliai. | 


Puotai vadovavo pats tėvas. Princesė sėdėjo jam iš dešinės, buvo la- 
bai gyva, smagi. Puotai baigiantis, vienas iš šešių sūnų pareiškė mylįs 
princesę ir norįs ją vesti, vesti dėl jos pačios ypatybių, net jeigu ji, 
girdi, būtų visiškai vargdienė, paprasta piemenaitė. 

Kiti visi broliai pareiškė tą patį žodis į žodį. Žinok dabar, kuris iš 
jų buvo labiausiai įsimylėjęs. Nė vienas nenorėjo nusileisti. Tada jie 
prašė tėvą pabūti jiems teisėju, nuspresti, kuris turi gauti princesę, ir 
kiekvienas išdėstė priežastis, dėl kurių tarėsi esąs pranašesnis už kitus 
brolius. 

"Lipikas kalbėjo pirmasis: 

— Juk tai aš, rizikuodamas gyvybe, išnešiau princesę iš pilies, kur 
baisūnas ją kalino. 

— O laivą, kuriuo nuplaukėt į salą ir kuriuo ją parsivežėm, taigi aš 
pagaminau,— tarė laivų statytojas. 

— Na, o kas slibiną nušovė, jeigu ne aš? — tarė šaulys. 

— Betgi laivą baisūnas krisdamas perdaužė, tai kas jį sutaisė, kas 
įgalino jus išsigelbėti ir princesę išgelbėti, jeigu ne aš? — tarė sulip- 
dytojas. 

— Ir kas gi atgaivino princesę, jeigu ne aš su savo smuiku? — tarė 
muzikantas.— Be manęs ji būtų negyva, ir mums šiandie nebūtų dėl ko 
ginčytis. 

— Neužmirškit,— spėjikas prakalbo paskutinis— kad aš ištraukiau 
princesę iš vandens. Jei ne aš, smuikas nebūtų turėjęs ko gaivinti. Bet 
tiek to. Argi ne aš pasakiau kiekvienam iš jūsų, ką kuris turite veikti? 
Ir ar ne aš buvau viso žygio sumanytojas ir vadovas, o jūs tik vykdy- 
tojai? Aš galva, o jūs rankos, argi ne taip? 


Senas tėvas galvoja šiaip, galvoja taip — keblus reikalas: vieną pada- 
rysi laimingą — penkis nelaimingus. O princesė, sėdinti jam po dešinei, 

visiškai abejinga klauso varžovų pareiškimų. Tad tėvas ir kreipiasi į ją: 
— Jūs turėtumėte tarti žodį, princese,— sako jis: — jei iš viso esate 
nusiteikusi tekėti už mano sūnaus, tai gal malonėtumėte pasakyti, už 
kurio. Juk, manau, šitai jums visų labiausiai rūpi. 
— Neverskite manęs skubėti rinktis, — atsakė ji pagalvojusi.— Pa- 
skelbsiu jums tatai netrukus. O dabar tiek galiu tvirtai pasakyti, kad, 
gaudama vyrą, tikiuosi kartu gauti penkis brolius... ir tėvą. 


Princesė nutylėjo savo širdies paslaptį, betgi spėjikas mokėjo visas 
paslaptis įspėti, tad įspėjo ir šitą, tik niekam nesakė ligi laiko, kol ji 
pati paskelbs; jis nuslėpė tatai nuo visų visokių akių, tik ne nuo deiman- 
tinių, nes, kai tik susitiko jųdviejų žvilgsniai, jo širdį užliejo džiaugsmas, 
begalinis džiaugsmas. 


DU KUPRIAI 


Jei ne kupra,—nes jis buvo kuprotas, bjauriai kuprotas, — koks šau- 
nus, koks gražus vaikinas būtų buvęs tasai Korantenas! Ir visuomet ge- 
Tai nusiteikęs: šit, rodos, tuoj ims ir susijuoks! Ir dar priedo — geras 
muzikantas. Vestuvėse kai reikėdavo kam pagroti, tai nepasidalindavo 
juo. Ir nors jo smuikelis buvo ne iš gerųjų, jis rėždavo juo taip tran- 
kiai ir smarkiai, jog šokėjams kojos pačios kilnodavosi. Reikėdavo, kas 
be ko, jam kartkarčiais pasukti stikliuką, jėgoms atgaivinti, ir gerdavo 
jis taip, tarsi burna būtų perdžiūvusi, tarsi būtų dūdą pūtęs. Tad galit 
įsivaizduoti, kaip jis nusivaišindavo, iki baigdavosi vakaronė. 

Tą kartą, kaip ir kitus kartus, Korantenas gėrė atsivėdėdamas. Buvo 
jau vėlu, ir jam norėjosi spėti geru laiku pareiti namo, nes gyveno ne 
čia pat, ir pareinant reikėjo persigauti per platų tyrlaukį, o ten lanky- 
davosi kaukai, tokie išdykę nykštukai, kurie mėgsta naktimis piktus 
pokštus krėsti vargšams keliauninkams. 

Tačiau jaunavedžiai buvo tokie malonūs muzikantui, o svečiai tokie 
mandagūs, tai kaip čia jiems nepagrieši dar kelių šokių! Ir jis beišsiruo- 
šė namo vos baigiantis vienuoliktai... Tikėjosi, jei sparčiai žengsiąs, 
pareisiąs iki vidurnakčio, kada yra kaip tik pats tas laikas, kuomet kau- 
kai savo pokštus krečia. 

Ir šit Korantenas, gerai privalgydintas ir ne prasčiau prigirdytas, dro- 
žia narsiai per tyrlaukį nešinas smuiku kairėj rankoj, kuoka dešinėj, 
o kartu kicena jo šuo Kavalis, kuris jį lydi visose išvykose: jei sutiktų 
ką negera, tasai jį bent įspėtų, kad ir neapgintų. Tačiau Koranteno, pa- 
sirodo, gerai manyta apie savo sugebėjimus pusiausvyrą laikyti ir pa- 
čiam laikytis: jis eina taip kaip žąsiukus varinėdamas, ir kelias oi kaip 
nenorom trumpėja... Jis jaučiasi tiek nusivaręs, jog beeidamas už- 
miega. 

— Kad tu kiaurai kur tuoj! — sako jis sau.— Šitaip nieko nebus. Rei- 
kia nusnūsti bent trupučiuką. 

Aplinkui tyrlaukis. Mėnuo tviska it karalienė žvaigždžių palydos pul- 
ke. Oras drungnas, naktis, kaip visada vasarą, giedra ir be jokių piktų 
kėslų. Jis nusižiūri didelės uolos papėdę, samanėlėmis klotą, ir ten išsi- 
tiesia ar, tikriau, drimba, nusiteikęs pašnarpšti minutėlę dėl atgaivos. 

Ir tikrai: nespėjo užsimerkti —ir jau jam atsivėrė sapnų karalystė. 


Kavalis buvo atsigulęs greta šeimininko, tačiau jam nesimiegojo šią 
naktį, nors šiaip šunes, regis, sugeba miegoję miegoti. Nei matydamas, 
nei girdėdamas, nei užuosdamas nieko, kuo bent kiek vertėtų pasidomėti, 
jis netrukus ėmė nuobodžiauti, paskui nusižiovavo su garsu, paskui, ma- 
tydamas, kad šeimininkas miega ir miega, ėmė jam veidą laižyti. 

Korantenui rodėsi, kad jo kirpėjas jam barzdą skuta, ir jis, pusiau 
teprabudęs, murmėjo: 

— Ei kūmai, kūmai, kaip gerai šį kartą ima tavo skustuvas! Tu, ma- 
tyt, po galandymo mane pirmą skuti. Eina švelniai kaip niekad. 

Pašnekėjęs vėl miegojo sau toliau. 

Kavalis, nusiminęs, kad nesiseka išbudinti, o dar tikriausiai ir velnio 
pakurstytas, išdrįso pakelti koją prieš savo šeimininką (o siaube!)... 

— Anava! Dar ir karšto vandens! — pratarė Korantenas, bet šį kar- 
tą nubudo visiškai. 

Reikia pasakyti, kad naktis ūmai atvėso ir kad pakilęs vėjas nuo 
jūros nusitaikė ir pūtė tiesiai į nosį miegaliui. 

Tad jis atsikėlė, pasiėmė smuiką, kuoką ir, nesirūpindamas Kavaliu, 
kuris nusidavė kažkur, žemę uostinėdamas, uodegą užrietęs, matyt, kokio 
kiškio pėdas aptikęs, žengė sparčiai savo keliu toliau, pasilsėjęs, švie- 
sesne galva. 

Kaip tik tuo laiku iš vienos tolimos varpinės atskambėjo ligi jo au- 
sų švelniai aidintys varpo dūžiai, vienas, du, trys... ėmė skaičiuoti. .. 
dvylika! Buvo pats vidunaktis. 

— Ar padūko! —suriko Korantenas krūptelėjęs ir nušiurpęs.— Ne- 
maniau, kad mano taip ilgai miegota... Pats vidunaktis! Kaukų valan- 
da! .. Dabar, žiūrėk, įkišiu kailį į jų nagus gražiausiai. 

Staiga jis mėnesienoje pamato didelį kaukų pulką. Jie visi smagūs, 
šoka ratelį, dainuoja, bet, neužbaigę dainos posmo, klast visi vienukart 
susėda ant mažyčių savo užpakaliukų ir tyli, ir pakyla tiktai sekančio 
posmo pradėti. 

Korantenas priėjo arčiau. Kaukai jam pastojo kelią. 

— O, gerai, —tarė vienas iš jų, — dabar galėsim šokti su muzika... 
Ei vyrel Trauk tu tą savo smuiką iš dėklo ir rėžk, pagrosi mums. Ar tu 
moki šitą dainą visą iki galo? 

— Va gražiausia! Kaipgi nemokėsiu, juk čia mano amatas, aš visas 
tokias dainas moku! 

— Kad taip, tai puiku! Tu ir grosi, ir dainuosi, ir šoksi su mumis, 
laikysi mums draugę. 

— Su didžiausiu noru, ir man šilčiau bus! 

— O jei būsim tavimi patenkinti, tai, duodu žodį, gausi gerą atly- 
ginimą. 


Korantenas, taip gražiai kaukų sutiktas, nusiramino visiškai, o dar 
smagiai nuteiktas viliojančio pažado, jis kaip beimanydamas vadovavo 
kaukų rateliams — ir pats šoko, ir dainavo, ir smuikeliu griežė. Jis stre- 
kinėjo, net kupra kratėsi, ir nors kartais, taip bešėldamas, vieną kitą 
gaidą sugriežė ne visai tikrai, taktą visuomet išlaikė tokį, kokio reikėjo. 

Nė kiek jam nebebaisu buvo; galėjai tikrai pamanyti, kad jis čia — 
visų kaukų vyriausiasis. | 

Tačiau ilgainiui ta pramoga ėmė varginti Koranteną, jam apsunko 
kojos. Laimė, kad vasarą ne kiek tos nakties, ypač kaip tuo atveju, lie- 
pos mėnesį. 

Galų gale palšuojanti aušra pramerkė akį, ir tasai iš kaukų, kuris 
užkalbino Koranteną, davė ženklą baigti ir, atsigręžęs į muzikantą, tarė: 

— Dabar, mano mielas, pasakyk, kokio norėtum atlyginimo? Turto 
ar gražumo? | 

Korantenas svarstė valandėlę. Jis galėjo reikalauti pinigų, tačiau jis 
buvo žmogus kuklaus mosto ir, kiek reikėjo pragyvenimui, tiek lengvai 
užsidirbdavo. Tuo tarpu už pečių jis nešiojosi tokį daiktą, kuris jį gero- 
kai vargino ir kliudė vesti žmoną, kokios būtų norėjęs. Teisybė, viena 
jauna ir graži jų kaimo mergina, vardu Perinė, apie kurią jis svajojo, 
buvo jam itin draugiška, bet prie vedybų — anei iš tolo! 

— Ai, Korantenai,— sakė ji jam,— kaip gaila, kad tu nesi lieknas! 

Mintis apie Perinę nusvėrė viską. 

— Matote, — tarė jis kaukui, liesdamas pirštu savo kupros viršų — 
jeigu jūs galėtumėt šitą krūvį nuo manęs nukrauti, tai, kaip mane gyvą 
matot, būčiau baisiai laimingas. 

— Tą mes galim. Viso labo, drožk sau namo. Šit jau saulė teka. Tavo 
kupra išnyks, kol pareisi. 

— Oi dėkui, dėkui jums, ponas kauke... Koks jūs geras! 

Jis būtų dar kažin kiek šnekėjęs, bet tuo tarpu visi kaukai dingo, 
išsklido kaip dūmas vėjyje. O saulė, žiburį užsižibinusi, pakilo viešpa- 
tauti viršum horizonto. 


Korantenas, nieko nesakydamas, bet spinduliuodamas ne prasčiau už 
tą saulę, šaute šovė namo. Jau nusimanė nebeturįs kupros, jautėsi leng- 
vesnis už pūką. Priėjo savo trobelę ir jau buvo bedarąs duris, tik šit 
kurpius Penzekas, jo kaimynas, išėjo iš savo trobelės kvėptelti ryto oru, 
prieš sėsdamas prie darbo. 

— Ei ei, Korantenai, — sušuko kurpius, be galo nustebes,— kur tu 
savo kuprą padėjai? 

— Kaip tai? Argi aš nebeturiu kupros? 

— Še tau! Taigi apsigraibyk tiktai. 

— Žiūrėk tu man, iš tikrųjų! | 

Korantenas čia kaire ranka, čia dešine apsičiupinėjo kiek tiktai pa- 
siekdamas per petį, ir tikrų tikriausiai nustatė, jog jo luošybės nebėra. 
Neapsakomo džiaugsmo pagautas, jis ėmė šokinėti kaip ožiukas, ir jam 
jau nebėjo iš galvos Perinė, nes jos akys, pilkai mėlynos it lino žiedas, 
dabar jau turbūt nebematys, kad jis esąs negražus. 

— Ėhė! Ėhė! — varė toliau Penzekas, žiūrėdamas į jį žvairomis.— Čia 
jau, matyt, nebe iš doro. Še, tu besąs tiesus kaip laivo stiebas. Už 
ką gi tave taip nutašė, ar tik savo sielą nebūsi pardavęs velniui! 

— Ramiau, ramiau, kaimyne! — atsikirto Korantenas pasipiktinęs ir 
išsitiesė visu stuomeniu (dabar jau galėjo taip išsitiesti). — Mano siela yra 
doro Žmogaus siela, ir saugau aš ją taip pat kaip tu savąją! O su šėtonu 
jokių komercijų nevarinėju ir verčiau visą gyvenimą būčiau likęs kup- 
rotas negu gydęsis velnio dėka, ir dar tokia kaina. 

— Na gerai, tai kas tau kuprą nuėmė? 

— Kas? Kaukai. 

— Kaukai? 


— Klausyk. Aš juos sutikau tyrlaukyje per pat vidunaktį, ir šokdi- 
nau juos su savo smuikeliu ligi aušros, ir jų dainą traukiau. Už tai atsi- 
lygindami, jie man davė pasirinkti, ko norėčiau: turto ar gražumo. Pa- 
sirinkau antrąjį. Jei būčiau norėjęs, tai, matai pats, galėjau tapti turtin- 
gas — tas priklausė grynai nuo manęs. 

— Kvailys! — sumurmėjo kurpius.— Lyg su turtu nebūtų galėjęs ir 
visa kita gauti. 


O vis tiek jis buvo patenkintas Korantenu ir, užuot ėjęs niekų taukš- 
ti su kitais kaimo seniais, greit žengė į savo trobą. Mat turėjo suma- 
nymą. 

Kai priėjo tinkamas laikas ir mėnulis skaidriai švietė, Penzekas tą 
patį vakarą nudrožė neatsigręždamas į tyrlaukį. Smuiko neturėjo, tai 
pasiėmė dūdmaišį, kuriuo kai kada pagrodavo savo malonumui. 

Jau jis atsidūrė toje pat vietoje, Koranteno nurodytoje, jau suskam- 
bo tolumoje dvylika vidunakčio dūžių. Tą pačią akimirką atsirado prie- 
šais jį kaukai, apstojo jį iš visų pusių, juokėsi, krykštavo savo tyrais 
balsiukais. 

Uždavė jam tą patį klausimą kaip ir Korantenui. Jis ir atsakė taip 
pat. Ir negaišdamas laiko, jų primygtinai prašomas, ėmė pūsti savo 
dūdą ir šokinti kaukus. Jis ir pats drauge šoko ir dainavo jų mėgsta- 
miausiąją dainą. 

"Jam nebuvo lengva savo vaidmenį varyti iki galo, nes buvo daug 
senesnis už Koranteną, bet viltis gauti gausų atlyginimą davė jam jėgų. 

Ir kai pagaliau priartėjo aušra, pradėjo blankti mėnulis, vienas iš 
kaukų jį paklausė, ko norėtų: turto ar gražumo? 

— Duokit man, gerieji ponai, tą, ko nenorėjo Korantenas. 
— Gerai, gausi. Labai ačiū tau. Viso labo. 
is tikėjosi gausiąs lobį, o gavo kuprą. 


JUODAS KATINAS 


Vienas turtingas ūkininkas, pavarde Gulvenas, paliko našlys. Jis tu- 
rėjo dukterį, vardu Ivoną. Vedė jis našlę, kuri irgi turėjo dukterį, vardu 
Luizikę. 

Tiek jam, tiek jai buvo mielesnis savas vaikas, tai suprantama. Ta- 
čiau Gulvenas, būdamas teisingas ir geras Žmogus, nusistatė niekad nie- 
kur nerodyti, kad jam labiau rūpi sava duktė, o jo pati, veidmainingos 
ir piktos širdies moteris, tik Luizikę tepamalonindavo, tik jai terasdavo 
meilesnį Žodį. 

Seserys buvo to pat augumo, Ivona aštuoniolikos, o Luizikė septy- 
niolikos metų, bet visai, visai skirtingos: Ivona buvo graži, meili ir 
švelni, o Luizikė — bjauri ir atžari. 

Luizikę motina valkstė gražiais drabužiais, puošė it lėlę ir kaip įma- 
nydama gyrė, kada tik namuose lankėsi kas iš jaunų vyrų, šie betgi 
nenorėjo į ją žiūrėti, o visi linko į Ivoną, nors toji vaikščiojo visuomet 
prastai apsivilkusi, nors pamotė teigė, jog visa ji esanti vienos ydos. 

Ivonos tėvas matė, kas dedasi, ir, bent iš pradžių, mėgino užstoti 
dukterį, bet jo pati tokiais atvejais stodavo jam priešais kaip siena, o 

jis buvo žmogus be energijos, tai galų gale, dėl šventos ramybės, ėmė 
nieko nebesakyti ir tik tada, kai likdavo su Ivona vienu du, parodydavo 
jai savo gerumą žodžiais. 


Laikas bėgo ir bėgo, o Luizikės vis niekas nepuolė vesti. Pamotė su- 
galvojo nukišti kur nors Ivoną, kad nebebūtų kas užtemdo jos dukterį, 
tada, ji manė, Luizikė lengviau vyrą gaus. 

Vieną sykį pamotė liepė Ivonai ginti juodą karvę ir ganyti ją po 
dirvonus tol, kol saulė nusileis, — tik tada varytis namo. Valgyti jai įdė- 
jo visai dienai tiktai griežinėlį juodos duonos, spirgą lašinių ir vieną gri- 
kinį paplotėlį. 

Draugų ji turėjo tik šuniuką ir tą juodą karvę. Šuniukas visur kartu 
su ja eidavo, šokinėdamas aplinkui, o juodė labiausiai mėgdavo Ivonos 
ganoma ir iš jos rankų ėsdavo dobilus ar liucerną, suraškytą tėvo lauke. 
Kad laikas smagiau eitų, ji sekdavo savo gyvulėliams pasakas, dainuoda- 
vo jiems, o jie meiliai žiūrėdavo į ją savo geromis akimis. 


Kai pamotė uždavė Ivonai ganyti juodę, toji buvo visiškai liesa, vos 
oda ir kaulai, o Ivonos globojama, ji atsigavo, susiganė, paliko riebi, net 
plaukas blizgėjo. Pamotė tą matė. Dabar ji nusprendė juodę papjauti, 
prasimetusi reikalą, kad turinti kelti balių, ir jokie Ivonos prašymai, jo- 
kie maldavimai neperveikė jos žiaurios širdies. 

Taip tad juodę papjovė, o Ivona labai jos gailėjo, baisiai gailėjo. 


Pamotės sumanymas nuslėpti Ivoną nuo žmonių buvo pavėluotas. Ta 
mergaitė užaugo tokia gera, tokia švelniaširdė ir gražuolė, jog garsas 
apie ją pasklido plačiai ir toli. Kur tu bepavoši saulę po puodu! 

Ir šit vieną gražią dieną atjoja pas Gulveną princas ir sakosi norįs 
ją pamatyti. Pamotė, tuoj sumetusi, ką daryti, prašo princą, kad duotų 
laiko pasitarti su vyru, o pati šokasi rengti Ivoną: kurgi, šitoks brangus 
ir netikėtas svečias atvyko! Ji apvelka Ivoną kuo puikiausiais rūbais, 
apipuošia kuo brangiausiais Luizikės pašvaitais, nors toji rėkia, priešta- 
rauja, nesuprasdama nieko. 

Princas išvydo Ivoną, paprastą ir kuklią, o dėl to dar gražesnę, ir, su- 
sižavėjęs visas, nusilenkė prieš ją kaip prieš karalienę, o kai gavo lai- 
mės pakalbėti su ja valandėlę, jį galutinai pakerėjo jos išmintis ir gal- 

votumas, šviečiąs visuose jos atsakymuose ir visoje jos šnekoje: jis 
davė sau žodį vesti tiktai šitą merginą ir nieko nelaukęs prašė jos ran- 
kos, nėmaž nekvaršindamas sau galvos dėl jos kraičio, kuris, beje, irgi 
buvo nemažas. 

Tėvas, maloniai paglostytas, dar mestelėjęs akį į pačią, kuri jam pa- 
merkė, kad sutiktų, žinoma, labai mielai sutiko, na, o Ivona, išraudusi 
visa, taip pat negi priešinosi. 

Sutarė kelti vėstuves po poros savaičių, ir princas, šviste nušvitęs, 
grįžo į savo sostinę. 


Kai vestuvių diena priėjo, pamotė Ivoną, nusiminusią baisiausiai, už- 
rakino visų nuokampiausioje savo namų kamaroje, o Luizikę išpuošė 
jungtuvėms. Ji mat sugalvojo savąją dukrą pakišti vietoj Ivonos. Ji ti- 
kėjosi, kad Luizikės auksai ir deimantai apžilpins princą, o veidas jos 
buvo pridengtas tankiu šydu, tad jaunikis ir nepastebės, jog jaunoji pa- 
keista, o kai apgaulė išeis į aikštę, jungtuvių apeiga bus jau baigta,— 
nebe laikas atsimesti. 

Tėvas piktinosi tokia klasta ir, nors minkštas būdamas, mėgino vienu 
kitu nedrąsiu žodžiu prieštarauti, tačiau pamotė tuoj. sujudo salsvu balsu 
jį ramdyti: 

— Nieko tokio, nieko tokio, mano mielas, Ivoną lengviau bus ište- 
kinti negu mano vargšę Luizikę, jai be jokio vargo gausim vyrą, ne- 
prastesnį kaip šitai. Kurgi, jei jau Luizikė išteka už princo, tai Ivona. 
gražiausiai gali tikėtis karaliaus. 


Sutartą valandą, net ir truputį anksčiau iš didelio nekantrumo, prin- 
cas atvažiavo su auksuota karieta, o iš paskos traukė daugybė kitų ka- 
rietų ir visose šauniai sėdėjo didingai išsidabinę įžymieji jo dvaro ponai 
11 ponios. 

Tikrai, princui apžilpino akis Luizikės auksai ir deimantai, sužirę sau- 
lėje, o pro tankų šydą menkai tesimatė nuotakos veidas, juoba kad Lui- 
zikė tyčia laikėsi nuleidusi akis, ir princas išsyk nepastebėjo, kad jau- 
noji pakeista. Jis padavė jai ranką, padėjo įsėsti į auksuotą karietą, o 
įsėdusi ji saugojosi prakalbėti, nors princas ir labai meiliai ją kalbino; jis 
pamanė, kad ji iš susijaudinimo tyli. 

Tačiau kai ji gavo išsėsti iš karietos ir eiti į bažnyčią, tai pasimatė, 
kad jos stambios kojos besančios subrinkusios per mažuose bateliuose, 
kad jai labai skauda jas, nes, eidama už parankės su princu, ji sulig kiek- 
vienu žingsniu aičiojo. 

Bažnyčios prieangio ūksmėje, kai nebetvieskė į akis jaunosios pa- 
švaitai, princas įsižiūrėjo geriau ir jau pro šydą užjuto, kad jo nuotaka 
besanti ne ta, kurią jis išsirinko. Jis vienu moju atkėlė šydą ir pamatė 
visą teisybę. 

— Ol! Kaip tai niekinga! — sušuko jis rūsčiai — Kaip tai žema... Ši- 
taip mane apgaudinėti... Juk čia ne ta nuotaka, kuri man patinka... 
Aš išsirinkau grožio stebuklą, o man nori įbrukti bjaurėlę. 

Taip taręs, jis sėdo į savo auksuotą karietą ir, nieko daugiau nebe- 
šnekėdamas, išdūmė kiek arkliai įkerta į savąją sostinę su visa palyda, 
palikęs it griausmo trenktus Luizikę ir jos tėvus, taip pat ir visą jų 
svečių tuntą. 

Jau taip arti buvo jungtuvės su princu, ir štai — šitokia gėda! Luizikė 
dėl to verkė raudojo, jos motina dantimis griežė, o Gulvenas vaikščiojo 
užpakal jų nusiminęs, galvą nuleidęs. 


Nors Ivona iš tikrųjų nebuvo kalta dėl tos baisios nelaimės, ištikusios 
Luizikę, pamotė, pati būdama kalčiausia, užsimanė nugalabyti podukrą. 
Tiktai kaip tą padaryti? 

Naktį, kad kas nepamatytų ir nekiltų kalbų, ji nudrožė pas vieną 
tokią raganą, savo gerą draugę, gyvenančią netoliese, ir išdėstė jai savo 
reikalą. 

— Nieko nėra paprastesnio. Ką šiandie valgysit vakarienės? 

— Troškintą kiškieną. 

— Jūsų podukra mėgsta ją? 

— Labai. 

— Gerai! Imkit štai šiuos miltelius, supilkit į kiškienos padažą, tegu 
ištirpsta, ir duokit jai. Milteliai visai be skonio, ji suvalgys ir nieko ne- 
permanys. Rytoj rytą bus nebegyva. 

Pamotė, užuot siuntusi tarnaite, pati nunešė Ivonai į kambarį gerą 
lėkštę kiškienos, jau mums žinomu būdu uždarytos, ir, nutaisiusi saldžią 
miną, sakė jai: 

— Te, dukrele, valgykit. Žinau, labai mėgstate troškintą kiškieną. O 
šita skani, labai skani, ir padažas toks pavykęs. Turėsit kuo pasiska- 
nauti. 

— Jūs labai gera, mamyte, dėkui jums. 

Ivona pati niekad niekam blogo nebuvo dariusi, tad jai, vargšelei, nė 
į galvą neatėjo, jog kiti gali nedorai elgtis. Ji manė, kad pamotė galų 
gale susiprato perdaug rūsti jai buvusi, ėmė gailėtis, o šis jos meilumas 
yra pirmas jos atsivertimo ženklas, taigi toliau bus geriau gyventi. 

Ir ji, nieko neįtardama, suvalgė visą kiškieną, iš tikrųjų skanią. Tik 
šit praėjo valanda ar dvi, ir jai ėmė darytis baisiai bloga, šaltas prakai- 
tas išpylė visą, o vidurius sudūko varstyti deginą skausmai. Ji rėkė, pa- 
galbos šaukėsi. Niekas neatėjo. Jau manė mirsianti. 

Laimė, blogulys neilgai truko. Ivonai širdis supyko, ir išlėkė atgal 
viskas, ką buvo suvalgiusi. Skausmai apmalšo. Ji nusiramino. Atsigulė 
išsikankinusi ir užmigo. .. 


Kiek nuostabos ir apmaudo buvo pamoteil Ji manė, kad rytą ras Ivo- 
ną mirusią, o čia žiūri — tebesanti gražiausiai gyva, tiktai kiek pasilpusi 
ir išblyškusi. Sužinojusi, kaip jai buvo, pamotė apsimetė užjaučianti ir 
kalbėjo taip: 

— Vaikeliuk mano, tai viduriai jums sutriko. Matyt, kiškienos per- 
sivalgėte. Bet tai niekis. Šit jau ir pagijot, ir galiu lažintis, kad kaip mat 
ir vėl rožės žydės jūsų skruostuose. 


Pamotė dūkte įdūko iš pykčio, kad sumanymas nepasisekė. Dabar ji 
tuoj nuskuodė pas savo draugę raganą nė nakties nebelaukusi. Ragana 
irgi labai stebėjosi: kaip tai jos nuodai galėję nepaveikti?! 

— Per daug įdėjai, matyt,— spėliojo ji. 

— Galbūt. Bet šį kartą duokit man visiškai tikrą priemonę, kaip nu- 
sikratyti podukros. 

— Žinau tik vieną priemonę, ta tai jau visiškai tikra, ir tuo dar ge- 
ra, kad jums neteks jokių nesmagumų turėti. 

— Kokia? 

— Štai kokia. Padarykit, kad gyventi su jumis būtų neįmanoma nei 
jai, nei tėvui. Būkit visada blogai nusiteikusi, riksminga, vaidinga. Ieš- 
kokit priekabių visur, barkitės dėl visko. Krimskit juos be paliovos. Muš- 

kit, kad pasitaikys proga. Valgydinkit juos prastai, duokit į stalą tą, 
ko jie labiausiai nemėgsta. Žodžiu, paverskit namus pragaru, ir, matysit, 
patys išsinešdins nieko nelaukę. 


Kaip tokio gero patarimo neklausysi! Pamotė pasidarė žiežula baisiau- 
sia. Ją tartum apsėdo velnias, ir dar koks velnias! .. 

Jos vyras ir podukra nebeturėjo nė menkiausios valandėlės ramybės. 
Matydami, jog nebeliko jokios vilties, kad ji pasidarytų Žžmoniškesnė, 
tėvas su Ivona ryžosi išsidanginti iš namų, ir tegu ji sau dūksta kaip 
tinkama. 

Gulvenas sukaupė kiek tiktai galėdamas daugiau pinigų, įsitaisė slap- 
čiomis burinį laivelį ir pririšo jį prie krantinės vienoje įlankėlėje netoli 
savo namų. Nusitaikęs, kai žmona su Luizike išėjo pasižmonėti pas kai- 
mynus, jis pasigavo Ivoną ir nusidavė į krantą. 

Ivona įlipo į laivelį. Gulvenas pakėlė bure ir atsirišo nuo krantinės. 
Tik šit jo pati kyšt ir išlindo iš už uolos. Užuodusi kažkokiu būdu, kad 
jos kankiniai ketina pabėgti, ji tučtuojau nutraukė pažmones ir atkū- 
rė čia. 

— Ėhėhė! — užriko ji.— Išvažiuojate abudu. Laimingos kelionės! Lin- 
kiu malonumo niekad nebepasimatyti! 

— Malonumas tebūnie abipusis,— išdrįso atsikirsti vyras. 

— Tiktai, atsiprašau — varė ji toliau, kreipdamasi į jį vieną, — prieš 
jums iškeliaujant aš turėčiau pasakyti vieną labai, labai svarbų dalyką, 
bet kad duktė negirdėtų. Eikšenkit. 

Ir ji pamojo valdingu pirštu, kad jis prieitų. Dar nepakankamai išsi- 
laisvinęs iš jungo, kuris taip ilgai slėgė sprandą, Gulvenas klusniai pri- 
ėjo. Jo pati greit susisuko ir iš visų jėgų pastūmė laivelį, griebusi už 
vairagalio. Vėjas pagavo burę, banga laivelį tik kilst, ir jis kaip šaute 
šovė į jūros platybes, nusiveždamas persigandusią Ivoną, beveizint nu- 
stėrusiam tėvui. 


Tris dienas ir tris naktis klajojo laivelis po jūrą, kur tik varė vėjas, 
kur tik nešė vandens srovės. Ivona, kaip gera šeimininkė, iškeliaudama 
įsidėjo gausiai valgyti, kad būtų kuo misti abiem su tėvu. Pagaliau vie- 
ną rytą ji priplaukė mažą salelę. 


41 


Išlipusi į krantą, ji tuoj tą salelę apvaikščiojo visą, bet joje nerado 
nieko daugiau kaip tik olą, o joje keletą indų, vieną puodą ir — puikus 
dalykas — visai padorią lovą. 

„Čia, matyt, yra kokio atsiskyrėlio būstas, — galvojo Ivona,— o pats 
atsiskyrėlis išėjęs pažvejoti." | 

Sutemo naktis. Atsiskyrėlio vis nebuvo. Ivona atgulė miegoti. Ji čia 
nematė jokio daugiau gyvo padaro kaip tiktai kirus, kurie, pritūpę ant 
banguojančio vandens, taikėsi čiupti kokią po jais plaukiojančią žuvelę, 
arba kitas žuvėdrų rūšis, kurios sklandė ore ir amžinai tykojo sau 
grobio. 


Ivona išmiegojo lovoje puikiai, nors gulėjo dėl visa ko nenusirengusi. 
Rytą apsižiūrėjo, kad jau baigiasi, ką valgyti įsidėjusi turėjo, ir išėjo ieš- 
koti maisto. 

Gervuogių krūmuose ji rado išsirpusių uogų (mat jau buvo beveik 
ruduo), aitriai salsvų obuoliukų ant nupiepusių obelų, užsiglaudusių nuo 
vėjo dauboje, o ant jūros kranto ir ant uolų, nusileidžiančių į vandenį, 
visokių sraigių, kurias ji valgė žalias ir taip malšino alkį. 

Tokiu būdu ji ir gyveno kelias savaites, tik sraigių kartais ėmusi iš- 
sivirdavo dėl įvairumo, ir gėrėjosi dangaus ir jūros reginiais, tokiais nuo- 
stabiais, kasdien vis kintančiais. 

Ir ji nedejavo dėl savo būklės, nes atminė, kaip pamotė ant jos rėk- 
davo, kaip ji kabinėdavosi prie visko, kaip niekad jai įtikti neįmanoma 
buvo. Ivonai gailėjo tiktai, kad tėvas toli, o labiausiai — kad jis krem- 
tasi dėl dukters likimo ir kad galbūt vėl pateks savo velniškai pačiai po 


padu. 


Tačiau, kai reikėjo vis vienai ir vienai būti, vienuma ėmė slėgti ją. 
Di nusiminė. Žvejų laivai gana dažnai plaukiodavo jūroje. Ji, pasistoju- 
si ant uolų, davinėjo jiems ženklus, mojuodama nosine, tačiau niekas jos 
nepamatė ir nepasistengė priplaukti artyn. 

— Ak,— sušuko ji,— nejaugi aš būčiau pasmerkta žūti šioje saloje? 
Kad bent ką turėčiau, ar žmogų kokį, ar vaiką, ar nors gyvulėlį, nebū- 
čiau tokia vieniša! Kantriai kesčiau savo bėdą. 

Tik spėjo Ivona šiuos žodžius ištarti — jau pajuto, kad kas glaustosi 
prie jos kojų. Pasižiūri — ogi katinas, didelis, puikus juodas katinas, pa- 
sistojes visu ilgiu ant paskutiniųjų kojų, žiūri į ją žaliomis it smaragdai 
akimis ir tarytum ragina jį paimti ant rankų. 

Ivona tuoj paėmė jį, atsisėdo ir nudžiugusi ilgai, ilgai jį glostė, užtat 
kad jo kailelis buvo švelnus kaip šilkas, užtat kad jis savo murkimu 
rodė, jog jam gera taip būti. 

— Galų gale,— sukuždėjo ji,— šit ir aš turiu draugą; turėsiu į ką žodį 
pratarti, nors man jis ir nieko nesakys. .. 

— O kodėl ne? — tarė katinas. 

Ivona krūptelėjo, nuščiuvo. Patylėjusi vėl prašneko: 

— Keistas dalykas: tu kalbi kaip žmogus, o atrodai esąs katinas! Pa- 
aiškink, mano mielas, kaip čia yra. 

— To jums negaliu paaiškinti dabar. Pasakysiu vėliau. 

Ivona ir nesispyrė per daug. Ji savo katiną praminė Mitonu, o patl 
pasisakė jam būsianti Marenė. 


Po kelių dienų Mitonas ir sako Ivonai: 

— Marene, man nesmagu, kad jūs valgot kasdien vis tą patį ir tą patį — 
gervuoges, laukinius obuoliukus, sraiges. Ir dar kad bent sraigės būtų 
geros. Aš, pavyzdžiui, labai mėgstu austres. Bet visa tai nėra pats tin- 
kamasis maistas tokiai kaip jūs būtybei. Žinot, ko aš prašysiu: įtaisykit 
man tarbą. 

Ivona, nesusivokdama, klausė nustebusi: 

— Ką tu su ja veiksi, Mitonai? 

— Ogi eisiu kalėdoti, valgio jums parankioti artimiausiajame mieste. 
Labai paprastai. 

— Labai paprastai! .. Ir kaip tu nešiosi tarbą? 

— Reikės tiktai, kad jūs man ją uždėtumėt ant kupros, o aš įsikąslu 
raiščius, ir bus gerai. 

— Bet, vargšeli, kaip tu per jūrą persigausi? 

— Perplauksiu! 

— Tu moki plaukti? 

— Tai dabar! Aš plaukiu kaip ruonis. 


— Ol... Na, o kai pasieksi žemę, kur eisi? Į ką kreipsies? Pinigų aš 

neturiu tau įdėti. Argi manai, Mitonai, kad tau kas duos valgio už gražias 
akis, nors jos ir labai gražios? 

— Niekis, Marene. Pamatysi, kaip bus. 

Ivona, jau pratusi nebesistebėti, davė Mitonui tarbą, rastą atsiskyrėlio 
būste, tik ją iš vidaus pusės įtrynė kuo turėdama, kad vanduo nepersi- 
gertų. 

Ir šit Ivona stovi ant kranto ir mato, kaip Mitonas šoka į jūrą ir plau- 
kia, plaukia greitai į žemės pusę. 


Mitonas išlipo iš vandens Peroso uoste, kuris, kaip tyčia, šią potvy- 
nio valandą nebuvo sausas. 

Jį tuoj pastebėjo vaikigaliai, kurie valkiojosi po krantinę. 

— Ei, žiūrėkit, katinas! Koks didelis, kad tave skradžiai! — ėmė rėkti 
jie, rodydami katiną kits kitam.— Ir tarbą nešasi ant kupros, kaip ubagas. 

Ir ėmė jį vytis, laidinėdami akmenimis. 


Mitonas rūko ir nurūko, ir, neturėdamas laiko ilgai rinktis, movė 
pro praviras duris į namus, atrodančius pranašiau už kitus. Tuose na- 
muose gyveno senjoras Rijas, vienas iš turtingiausių miesto ponų. 

Įdrožęs į virtuvę, Mitonas sukniaukė gailiu balsu, kad išgirstų virėja, 
kuri, užsilenkusi ant viryklos, kažką ruošėsi. 

Toji atsigręžė, pamatė dideliausią juodą katiną, visiškai nepažįstamą, 
griebė šluotą ir jau buvo beužduodanti jam, kad lėktų lauk, tik šit ka- 
tinas prakalbo žmogaus balsu ir klausė, ar yra namie senjoras Rijas. Vi- 
rėja taip nustebo ir sutriko, jog net šluota iškrito iš rankų. Jis gavo 
pakartoti klausimą, kol ji ryžosi atsakyti: 

— Pono Rijo nėra tuo tarpu, bet jis pareis pietų. 

— Gaila. Aš neturiu laiko jo laukti. Tad labai prašau dėti į mano 
tarbą tą viščiuką, kurį antai matau ant iešmo. | 

— Na jau, meldžiamasis! .. Jums, kaip matau, nestinga įžūlumo, po- 
nas katine. Šitas viščiukas skirtas mano pono pietums. 

— Gerai. Jis tiks pietums mano poniai. O kol čia mudu šnekamės, 
prašom pridėti duonos, sviesto, lašinių trupučiuką ir seno vyno butelį. 

Virėja stovėjo nustėrusi ir nieko nedarė. Tad Mitonas pats numovė 
nuo iešmo viščiuką, įgrūdo jį į tarbą, prisidėjo visko, ko rado spintoje, 

ir, vienu turstelėjimu užsivertęs tarbą ant nugaros, išsinešdino. Jis, beje, 
neužmiršo virėjai pasakyti „iki pasimatymo“, nes manė čia dar kada 
ateiti. 

Grįždamas buvo laimingesnis negu ateidamas: nesutiko nieko. Kad ir 
sunkia našta nešinas, jis kaip bemat parplaukė į salą, o ten jo laukė 
Marenė ir, suprantama, labai nekantravo. 

Ką ir besakyti, kaip apsidžiaugė Ivona Mitonu ir valgiais, kurių jam 
irgi teko dalis. 

Ji, beje, darė ką tik įmanydama, kad atneštųjų valgių ilgiau ištektų, 
vartojo juos pramaišiu su saloje randamu maistu, kad nereiktų per 
dažnai tam narsiam juodžiui katinui eiti išvykon, šiaip ar taip, pavo- 
jingon. 


Kai valgiai išsibaigė, Mitonas tuo pat būdu ir tais pat keliais išėjo 
ieškoti naujų. 

Jis be jokių kliūčių atvyko į senjoro Rijo virtuvę ir apsiskelbė tuo 
pačiu gailiu „miau“. 

Virėja tačiau dabar nesutriko kaip anąsyk, o pažinusi Mitoną, užbėgo 
laiptais šaukti senjoro Rijo, kuris buvo savo kambary, antrajame aukšte. 

— Pone, pone, lipkit žemyn greitai. Tas juodas katinas vėl at- 
ėjo. 

Mat andai virėja apsakė ponui, kokių eibių pridarė katinas, o ponas 
pyko nertėjo, negavęs lauktojo viščiuko kepsnio, ir nenorėjo virėjos kal- 
bų klausyti — tokia neįtikima pasirodė jam toji istorija. Galiausiai betgi 
davėsi įtikinamas jos prisiekinėjimų ir ašarų; tačiau katinas buvo žadė- 
jęs ateiti dar kartą, tad ponas davė sau žodį jį nutverti, užtat pastaruoju 
laiku beveik visai nėjo iš namų. 


Virėjos šaukiamas, senjoras Rijas čiupo užtaisytą šautuvą ir nubildėjo 
laiptais, pašokėdamas per kelias pakopas. 

— A! Tai tu čia, pasileidęs katinel — sušuko jis, pamatęs Mitoną, o 
tas laukė jo apačioj, atsitūpęs ant užpakalio.— Dabar tu man atsimokėsi 
už tą, ką padarei. 

Mitonas atsistojo į kojas, bet nė kiek nesusijaudino ir tarė jam ra- 
miu balsu: 

— Aš nebijau jūsų, senjore Rijau, atvirkščiai, greičiau jūs turėtumėt 
manęs saugotis. 

— Ėhėl!.. Įdomu, kiek toli tu įsivarysi su savo įžūlumu... Ko nori 
šiandien? 

— Aš nereikalauju viščiuko kaip anądien, užtat kad jo nėra, bet man 
būtų malonu gauti mėsos, baltos duonos, vyno, raudonojo ar baltojo, man 
vis tiek, kad tik būtų geras. 

— Mat kaip! Tau reikia mėsos, baltos duonos ir vyno? Gerail O aš 
tau duosiu slyvą, tai tu žinosi man! 

Sulig tais žodžiais jis prisidėjo šautuvą ir paspaudė gaiduką. Trenkė 
šūvis, bet kulka nekliudė katino, tik prašvilpė pro išsigandusios virėjos 
nosį ir pylė į langą, kuris pažiro šukių šukelėmis. Katinas šoko Rijui į vei- 
dą ir suleido nagus jam į mėsą. 

Persigandęs ir baubdamas iš skausmo, senjoras Rijas užriko: 

— Ai, ail Paleisk mane, velnio katine, paleisk mane. Duosiu tau vis- 
ko, ko tik norėsi. 

— Sutinku, — tarė Mitonas ir paleido jį — Duokit man tik to, ko pra- 
šiau, 0 aš atsilygindamas duosiu jums gerą patarimą, nes aš nesu blogas, 
atvirkščiai. 

— Klausau, ką pasakysi. 


— Jūs dažnai lankotės pas vieną paną, kaštelionaitę, jūs ją mylit ir 
manot, kad ji jus irgi myli. Nieko panašaus. Yra kitas kavalierius, tai 
aną ji myli, už ano ketina tekėti. Žinokit: ji, susitarusi su anuo kavalie- 
riumi, rengiasi jus nugalabyti. 

— Negali būtil.. 

— O taip yra. Judu abu esate užkviesti pas ją į svečius, suvažiuos 
ir daug kitų Žmonių. Tenai bus medžioklė, o po jos — didelės vaišės. 
Svečius reikės apnakvinti, bet pilyje nėra tiek kambarių, kad būtų kur 
juos paguldyti atskirai, tai kaštelionaitė guldys jus po du į vieną lovą, 
ir jūsų lovos bendras bus. .. žinot kas? 

— Mano varžovas? 

— Atspėjot. 

— O toliau? 

— Paklausykit. Jis apsimes esąs labai pavargęs, atsiguls pirmasis ir, 
žinoma, į pasienį, kad jums nereikėtų per jį žargstyti, kai gulsit šviesą 

užgesinę. Tad štai: kai tik jis pradės knarkti. —o jis ilgai nelauks, nes 
vyną pila į žabtus kaip į statinę ir bus tikriausiai girtas, — jūs jį pastum- 
kit į kraštą pamažėli, kad nenubustų, ir atsigulkit į jo vietą. Kai kašte- 
lionaitė manys, kad jūs jau kietai įmigęs, įeis tylutėliai į kambarį su 
kirviu rankose ir, tikėdama, kad nuo krašto gulit jūs, suskaldys galvą 
jūsų varžovui. 

— Koks siaubas! .. O niekšė!.. 

— Girdėjot, ką sakiau, senjore Rijau? 

— Taip. 

— Įvykdysit tiksliai viską, ką sakiau? 

— Įvykdysiu. 

— Žiūrėkit, nes kitaip jūs — žuvę. 

— O toliau, kas bus toliau? 

— Toliau bus jums dar blogiau. Tik jūs nebijokit nieko, aš atlėksiu 
jūsų gelbėti, kai prireikės. 


Skaudėjo širdį senjorui Rijui dėl tokios niekšiškos išdavystės, bet 
drauge jis ir džiaugėsi, kad galės išvengti pražūties, o katinui Mitonui 
nebesižinojo kaip dėkoti ir būtinai pats savo rankom pridėjo į tarbą ska- 
niausių, geriausių dalykų, kokių tik turėjo. Be to, jis karščiausiai prašė 
katiną apsilankyti vėl, kai jam reikės pasipildyti maisto atsargas. 

Ir Mitonas, apsikrovęs kaip koks asilas, parkeliavo pas Marenę taip 
pat laimingai kaip ir aną kartą. 


O senjoras Rijas visaip dėstė galvoje tą, ką pasakojo Mitonas, ir pa- 
galiau ėmė abejoti. Kaip tai katinas, tegu ir kalbąs žmonių kalba, galėtų 
šitiek žinoti apie būsimus įvykius? Ne, neįmanomas daiktas. Arba vėl: 
kaip patikėti, kad pana, kurią tu myli, būtų šitokia klastinga? Užtat jis, 
išsyk ketinęs nepaklausyti kvietimo, apsisprendė visgi vykti tenai. Ir 
nuvyko. 

Kaštelionaitė jį sutiko kuo meiliausiai. Rodės, ji nieko daugiau ir ne- 
matė kaip tik Riją. Medžioklė jam buvo tikras triumfas, žvėrys — matyt, 
kažkieno galia — bėgo į tą pusę, kur jis tykojo. Visa tos dienos laimikių 
garbė atiteko jam. 

Vaišės buvo apstingos, stalai nukrauti skaniausiais valgiais, nustatyti 
tauriausiais vynais, saldžiausiais likeriais, visi kėlė ir kėlė taures į įo 

sveikatą, ir jis jau buvo bepradedąs manyti, kad katinas jį bus apmovęs 
kaip paskutinį mulkį. 

Tačiau, kai Rijas su savo varžovu užlipo nakvoti į bendrą kambarį, 
viskas dėjosi tiksliai taip, kaip pranašavo katinas. Anas, nusikaušęs kaip 
dūmas, atgulė pirmasis, prasimetęs nuovargiu, ir bemat ėmė knarkti it 
vargonai. 

Rijas tarė sau, kad šiaip ar taip, net jei katinas ir melavo, jis niekuo 
nerizikuos, klausydamas jo patarimo, o priešingu atveju galėtų galvą pa- 
lydėti. Tad jis, užpūtęs žvakę, pamažėli, kuo atsargiausiai nustūmė var- 
žovą iš pasienio į kraštą ir atsigulė į jo vietą. Tasai, būdamas gausiai 
prisisiurbes, nepabudo. 

Jam, beje, nė neteko pabusti. Durys tylutėliai girgžtelėjo, ir Rijas 
aiškiai matė, kaip įėjo kaštelionaitė. Jis apsimetė miegąs ir knarkė visai 
taip pat kaip jo lovos bendras. Ji priėjo, kirviu tik čiokšt, nukirto jo 
varžovui galvą, ir toji sunkiai dunkstelėjo ant grindų. Po to ji išėjo, pa- 
mažu uždarė duris ir užrakino, dukart pasukdama raktą. 


Rijas išsigandęs galvojo tik tą vieną dalyką: sprukti. Tačiau pro kur? 
Pro duris? Jos gi užrakintos. Pro langą? Bet mėnesienoj matėsi, kad lan- 
gas su grotomis, pro geležies strypų tarpą galėtų išlįsti nebent žebenkš- 
tis; jų nei išpjausi, nei išplėši. 

Ir senjoras Rijas pamatė atsidūręs siaubingoje būklėje — reiks pra- 
leisti visą šaltą naktį greta lavono su nukirsta galva, kraujais paplūdu- 
sio, ir dar galvoti, kad toji padūkėlė jį apkaltins nužudžius savo varžo- 
vą, o kuo tada pasiteisinsi? Vadinas, reiktų nešdintis iš čia kuo grei- 
čiausiai, kol dar galva sveika. 

— Och! — atsiduso jis.— Jei tas juodas katinas neatlėks gelbėti, aš 
žuvęs... Bet lig šiol viskas vyko taip, kaip jis pranašavo, tai ko man 
nusiminti? Jis gi žadėjo išgelbėti. 


Pilyje visi buvo jau kelios valandos sukilę, nesirodė tik Rijas ir jo 
kambario bendras. Per pusryčius kaštelionaitė pastebėjo, kad jų nėra, 
bet, dėdamasi nežinanti kodėl, pakreipė kalbą taip, jog anie du nesikelią 
dėl savo tingumo. 

— Lipam pas juos, — kalbėjo ji, — užeisim visi ir juos sugėdinsim, jei 
tik nebus blogai nusiteikę, kas irgi gali būti. 

— Po tokių vaišių, kokias vakar mums iškėlėte— pridūrė vienas me- 
džioklis — nenuostabu, jei ir galvoj negera. 

Kaštelionaitė, lydima svečių, užlipo į jų kambarį ir atidarė duris at- 
sargiai, tartum iš noro nepabudinti miegalių. Kai pamatė Riją stovint 
gyvą ir sveiką, ant lovos to antrojo kūną be galvos ir kruviną galvą 
žemėj, ji tik sukliko klaikiai ir vos nekrito nualpusi: suprato, kas įvy- 
ko,— kad pati nužudė žmogų, kurį mylėjo. Tačiau ji greitai susigriebė. 
Norėdama atsikeršyti Rijui už savo lemtingą klaidą, ėmė spiegti: 

— Niekšas! Jis klastingai nužudė savo kambario bendrą! 

Rijas, vargšas, mėgino teisintis: 

— Aš, gerbiamoji?! Kam gi aš būčiau daręs tokį nusikaltimą? 

— Kam, nedorėli?.. Ogi kad pašalintumėt varžovą, nes jūs žinojot, 
kad jis, kaip ir jūs, norėjo mane vesti ir kad aš jį labiau vertinau 
už jus. 

— Jei taip būtų buvę, tai aš negi kvailas žudyti jį užrakintam kam- 
bary, su grotuotu langu, užrakintam net dviem rakto sūkiais, iš kurio 
negalima pabėgti. 

Šios pastabos teisingumas padarė stiprų įspūdį palydos žmonėms, ir 
jie ėmė pusbalsiu kalbėtis tarpusavy. Tada pilies šeimininkė nusprendė 
striukai drūtai nutraukti šią sceną: 

— Gerai. Tegul jį apkala geležiniais ir įmeta į kalėjimą. Jis gaus galą 
rytoj rytą ant ešafoto. 

Kaštelionaitė savo valdose turėjo galią teisti žmones ir dėl mažų, ir 
dėl didelių dalykų, net mirtimi bausti. 


Ešafotas buvo suręstas pilies kieme, ir Rijas užlipo ant jo drąsiai. 

Kaštelionaitė sėdėjo balkone su svečiais. Pro visus langus žiūrėjo 
žmonės, priešais ešafotą liūliavo minia. Budelis jau visai baigė ruoštis. 

Rijas pamatė, jog jau priėjo paskutinioji valanda, ir tik dairėsi ap- 
linkui išsigandusiomis akimis. Ir šit jis pamatė tą juodą katiną ant 
stogo. 

— Ei, juodas katine, čionai! — sušuko jis.— Eik greitai, skelbk teisy- 
be ir neduok žudyti nekalto žmogaus. 

Katinas keliais nuostabiais šuoliais atsidūrė ant ešafoto ir kreipėsi į 
budelį, kuris su kirviu rankose tik laukė ženklo nuosprendžiui vykdyti. 

— Palauk, mano mielas. 


4. Princesė pelytė 49 


Po to atsigręžė į svečius balkone: 

— Kilnūs senjorai ir jūs, taurios damos, klausykite, ką pasakysiu. 
Dėl priežasčių, kurias senjoras Rijas jums nurodė, jis negali būti kaltas. 
Kalta yra moteris, kuri sėdi šalia jūsų, kuri, susitarusi su kitu vyriškių, 
savo mylimu, norėjo nusikratyti senjoru Riju. Bet aš įspėjau senjorą Ri- 
ją. Jis atsigulė į sąmokslininko vietą, ir ji nukirto galvą savo mylima- 
jam, gulėjusiam lovoje nuo krašto. Senjoras Rijas viską matė. Jis būtų 
galėjęs įduoti nusikaltėlę, jei būtų ryžęsis gelbėti savo gyvybę. To ne- 
padarė dėl meilės likučių jai. Dabar jūs viską žinot, spręskit. 

Sukilo smerkiami šauksmai. Kaštelionaitė išblyško, ėmė drebėti, ap- 
alpo. Tuo ji prisipažino kalta. Žmonės puolė prie jos, pastvėrė ir nu- 
nešė ant ešafoto, nepaisydami nei jos riksmo, nei maldavimų,— mat iš 
alpulio ji beregint atsigavo,— ir budelis vienu kirčiu nurentė jai galvą. 

Niekas už ją nepratarė nė žodžio — toks šlykštus buvo jos nusikaltimas 
ir taip baisiai visi bijojo milžiniško juodo katino. 


Senjoras Rijas grįžo į savo namus drauge su juodu katinu. Jis dė- 
kojo katinui kaip tik beįmanydamas, o tas murkė sau snauduliuodamas. 

Prieš pat pasiekiant Perosą, Mitonas tarė: | 

— Jūs norėjote vesti, senjore Rijau? 

— Taip, aš ir dabar noriu, kad tik rasčiau paną, kuri man patiktų. 

— Tai jūs turėtumėt vesti mano tetą. 

— Tavo tetą?.. Kaip tą suprasti, mano mielas? .. Žinau, kad tik per 
tave gyvas likau, ir esu pasiruošęs tau dėkoti visais įmanomais būdais; 
tačiau vesti katę... 

— Katę! Kas gi jums sako — katę! .. Mano teta yra graži, jauna mer- 
gina. Pamotė ją išstūmė su laiveliu vienišą į jūrą ir norėjo, kad ji žūtų, 
O ji gyvena su manimi jau keli mėnesiai mažoje salelėje, kur ją atplukdė 
jūros bangos. 

— Jei taip iš tiesų yra, tai aš nesakau ne. Bet man reikia pirma ją 
pamatyti. 

— Tikrų tikriausia teisybė. Aš jums ją atvesiu rytoj. 


Dar būdamas Perose Mitonas stogavamzdžiais įsigavo į vienos jaunos 
ir puošnios markizės butą, kur žinojo rasiąs kuo gražiai aprengti savo 
tetą. Jis parinko drabužių, avalynės ir papuošalų, ką tik radęs gražiausia, 

o atsilygindamas paliko aiškioje vietoje ant staliuko kapšą auksinių — 
mat nenorėjo, kad Ivona gautų kuo gražiai apsirengti iš vagystės. 

Mitonas neturėjo maišo, tai sudėjo viską į didelę skarą, sumezgė 
kertes, įsikando mazgą į dantis ir išsigavo tuo pat keliu. Niekas jo ne- 
pamatė. Nudrožė į prieplauką. Ten pasisamdė vieną žveją, ir tas nubogi- 
no jį savo valtimi į salą. 


Kai po vakarienės juodu su Ivona ramiai sau šnekučiavosi, katinas 
ėmė ir užklausė: 

— Marene, ar turėtumėte noro ištekėti? 

— Aš nesakau ne. Tačiau kas norės mane vesti, juk aš visiškai be- 
turtė ir atstumta, nebent tiktai tu, mielas Mitonai? 

— Pala, pala... Aš turiu sumanymą. Trumpai kalbant, ar norėtumėt 
tekėti už senjoro Rijo, apie kurį esu jums kalbėjęs? Jis — jaunas vyras, 
turtingas, geras. 

— Bet aš jo nepažįstu. Reikėtų jį bent pamatyti. 

— Pamatysit jį rytoj. Mano sutarta su juo susitikti. 


Žvejys, jau vakar Mitono užsamdytas, rytą atplaukė su valtimi ir pa- 
ėmė jį ir Ivoną, persirengusią gražiais drabužiais, apsiavusią dailiais ba- 
tukais, Mitono atneštais, o jos grožis stelbė visų papuošalų spindesį. 

Mitonas, pasistojęs ant paskutiniųjų ir dešine letenyte laikydamas kai- 
rę Ivonos ranką, pristatė savo tetą senjorui Rijui, kuris irgi, dėl visa 

— Štai mano teta, senjore Rijau. Ar sutinkate ją imti už žmoną? 

Rijas nesvyravo. Ji vos pasirodė — ir jau jam patiko. 

— Aš tai sutinku, ir su didžiausiu džiaugsmu, kad tik ji sutiktų. 

Ivona, rausdama iš smagumo, nuleido akis ir ištiesė jam ranką, o jis. 
jos ranką meiliai pabučiavo. 


Tą pat dieną įvyko sužadėtuvės, o po savaitės — ir jungtuvės. Vestu- 
ves iškėlė šaunias. Kiek ten svečių buvo, ir turtingų, ir beturčių, viso- 
kių! Puotavo, žaidė, dainavo, šoko. Ir taip visiems buvo smagu, ir jau- 
navedžiai taip meilingai kiekvienu rūpinosi, jog džiaugsmas buvo visuo- 

Laimės gausybėje Ivonai tik dėl to vieno dalyko sopėjo širdį: kad 
jos tėvo čia nėra. 


Užtat, kai tik pasibaigė vestuvių puota, Rijas įsisodino Ivoną ir Mito- 
ną į karietą ir išvažiavo uošvio lankyti. 

Rado jį namuose, kur jis sugrįžo, kai dukters nebeliko. Jis ir vėl buvo 
atsidūręs po savo bjaurios bobos padu. 

Ir Ivona, ir tėvas labai džiaugėsi vėl pasimatę. Ivonos pamotė, paty- 
rusi, kad ji ištekėjo už turtingo senjoro, slėpdama savo tikruosius jaus- 
mus, suruošė dideles vaišes tariama susitaikymo dingstimi. Sukvietė dau- 
gybę svečių, tarp jų buvo ir jos geroji draugė ragana. 

Kai visi susėdo valgyti gerti, ragana pamatė Mitoną, vaikštinėjantį 
aplink stalą. Ji atsistojo ir jau buvo besinešdinanti lauk, prasimetusi, kad 
pasidarė negera, tačiau Mitonas pastojo jai kelią ir sušuko: 

— Stok, sena gyvate, pragaro išpera! Išmušė tau teismo valanda. Mu- 
du dabar stosim į dvikovą, grumsimės vandeniu, vėju ir ugnimi, ir pa- 
žiūrėsim, kaip tu atsilaikysi. 

Ragana pasijuto visiškai prastai. Tik nebuvo ko daryti, reikėjo priim- 
ti katino iššūkį. 

Jie abudu išėjo į kiemą, o visi, kas tik ten buvo, sustojo aplinkui, 
bet deramu atstumu — mat tie du turėjo smogti kits kitam gausiais van- 
dens, vėjo ir ugnies pliūpsniais. 


Po pirmųjų dviejų smūgių, kai iš katino nasrų siaubingai pliūptelėjo 
vanduo ir ūžtelėjo vėjas, visi pamatė, kad ragana tirta visa, sverdinėja, 
susmuko žemėje, prisipažino nugalėta ir maldavo pasigailėti, bet ji tos 
malonės negavo. Po trečiojo smūgio ji nebesakė nieko, nes ugnies lie- 
žuviai, katino išleisti, ją pavertė į gryną peleną. 

— Su viena baigta! — sušuko katinas.— Dabar čiupsim kitą. 

Tada, atsigręžęs į pamotę, drebančią visais galais, tarė: 

— Jūsų eilė, ponia. 

— Ką jūs norit pasakyti, ponas katine? 

— Kad gausit atsiteisti. 

— Atsiteisti už ką? Ką aš padariau? 

— Jūs išdarinėjot visokias niekšybes savo podukrai, nors ji buvo to- 
kia gera jums ir klusni. Jūs mėginot ją nunuodyti troškinta kiškiena — 

supylėt tenai miltelius, gautus iš savo geros draugės raganos. Jūs mėgi- 
not ją paskandinti — atskyrėt nuo tėvo ir išstūmėt vienišą į jūrą. 

Pamotė, visiškai apstulbusi, nebesusigriebė nė vieno žodžio atsakyti. 
Katinas tik pūkštelėjo į ją ugnį — ir iš jos beliko vien mažytė krūvelė 
pelenų, kaip ir iš jos geros draugės raganos. 

Luizikė manė, kad ir ją ištiks motinos likimas, ir stovėjo nei gyva 
nei mirusi. Tačiau Mitonas jai tarė šitaip: 

— Vaikeliuk, jus užtarė Ivona, visada gera; aš jums nieko nedary- 
siu. Jūs, beje, ir per maža buvot suprasti, kuo ir kaip jus pjudė prieš 
pusseserę motina, ji viena ir kalta buvo. Tačiau ją ištikęs likimas te- 
būnie jums pamoka. 


Stalą nukrausčius, ant jo atsigulė Mitonas aukštielninkas ir prašė sen- 
jorą Riją prapjauti jam pilvą ilgu virtuvės peiliu. Rijas iš pradžių neno- 
rėjo tokio prašymo klausyti, bet katinas prašė primygtinai ir sakė, jog 
tuo padarysiąs jam nepaprastai svarbią paslaugą. 

Tada Rijas ėmė peilį, šmirkš prapjovė katinui pilvą, o iš ten išėjo 
gražus princas su puikiais rūbais ir pareiškė: 

— Aš esu didžiausias burtininkas, kokį tiktai kada pasaulis matė. 

Tada vėl sėdo visi prie stalo, gėrė, dainavo, daugiau leidosi šokti, 
ir linksmybės truko tol, kol visi nusivarė nuo kojų ir nebenorėjo nieko, 
tiktai poilsio. 

KATINAI RAGANIAI 


Kitados buvo sakoma taip: jeigu kačiukui nenukirtai uodegos gale- 
lio, tai, užaugęs į katiną, jis Žžinosis su velniu. Tokie katinai turi pa- 
protį rinktis nustatytomis dienomis į seimą. Jų seimai posėdžius laiko 
mėnesienos naktį dykvietėje, kur nors netoli Fėjų uolos ar Stačiųjų 
akmenų. Ten jie posėdžiauja be galo rimtai, kaip kokią šventą apeigą 
atlikdami, ir niekas tuomet nedrįsta eiti pro šalį, o dar labiau — juos 
trukdyti. 

Vakaronėse susirinkę žmonės pasakodavo visokių keistų ir baisių is- 
torijų, kokios nelaimės ištiko žmones, kurie dėl savo įžūlumo ar kvai- 
lumo drįso užkabinti katinų sambūrį: vieni staiga mirė, kiti turėjo tiek 
išgąsčio, pamatę, kaip visi katinai, didžiai užpykę, susmeigė į juos savo 
žibančias it žarijos žlibes, jog per vieną naktį pražilo; tie žmonės dre- 
bėjo nuo vieno pagalvojimo apie naktinius katinų seimus. 

Viena iš tų istorijų yra štai kokia. 

Žanas Fukl6 gražią mėnesienos naktį ėjo namo iš turgaus. Tais metais 
puikiai užderėjo obuoliai, sidro buvo į valias, o mieste negi badas už- 
eigų, tad Žanas drožė gerai įsmagęs, dainuodamas visa gerkle. Priėjo ke- 
lio posūkį ties įkloniu, tik žiūri — didžiausias katinų sambūris susirikia- 

vęs aplink akmeninį kryžių! Visokių dydžių, visokio plauko — ir rainų, 
ir margų, ir juodų, įvairiausių! 

Pamačius katinų seimą, dainininkui balsas žagt ir įstrigo galugerkly- 
je. Vyras ėmė drebėti kaip drugio krečiamas, nes katinai kniaukė su di- 
džia rūstybe, kupras išrietę, plaukus pašiaušę, uodegas iškėlę — tik 
pamanyti, kaip ten baisu buvo! Ir visi žiūrėjo į jį akis įspyrę, ir visų 
akys it žarijos žėrėjo patamsy. 

Jo siaubas dar padidėjo, kai pamatė, jog didžiausiasis iš visos gau- 
jos bėga į jį artyn: tik užsimerkė ir rengėsi mirti — va tuoj tuoj griebs 
ir sudraskys į gabalus... Bet, užuot sulaukęs smingant į kūną jo nagus, 
jaučia, kad tasai žvėris glaustosi jam aplink kojas, trinasi ir murkia, lyg 
norėdamas, kad paglostytų. Žanas Fuko atsimerkė — ogi žiūri, kad čia 
besąs jų pačių katinas. Pabėgėja pirma, vėl prigrįžta, vėl brauko uodega 
jam per kojas. 

Kai Žanas Fuko priėjo tą vietą, kur buvo susirinkęs visas seimas, ka- 
tinai sutūpė sau ramiausiai, nes Žano palydovas pasakė jiems balsu: 

— Nedarykit jam nieko, čia — Žanas Fuko. 

Verta papasakoti ir kitą istoriją, taip pat vakaronėse girdėtą. 

Buvo taip. 

Grįžo iš darbo sykį trys Andujės vyrai, visą dieną kūlę javus dvaro 
jaujoje, su spragilais ant pečių. Priėję kryžkelę, žiūri — katinų seimas: 
sutūpę sau ratu ir posėdžiauja lauke palei kelią. Vienam iš kūlėjų už- 
ėjo noras, taip sau dėl juoko, pagąsdinti juos, ir jis tvojo spragilu per 
karklyną kelio šlaite. Kadgi puls nepuolę ant jo tie katinai! Sušoko jam 
ant kupros, ant pečių, sukibo į rankas, aprizgo drapanas... Ir jis girdi, 
kaip katinai jam rėkia, šaukia jį vardu: 

— Žanai Gijarai, einam šokti, ei, ei, Žanai Gijarai, einam, einam 
šokti! 

Ir katinai priverčia jį šokti, nors jis visiškai nenori. 

Kiti du kūlėjai, pamatę katinus, lėkė ir nulėkė, ir katinai jų nesivijo. 
Žanas Gijaras sumetė, kad tie katinai — raganiai, norėjo jais nusikratyti, 
bet kaip tu nusikratysi, kad jie nepaleidžia! Šokdina, ir tiek! Jis šok- 
damas vis taikosi kaip nors persižegnoti, mano, gal jie tada išlakstys, bet 
katinai taip apkibę rankas, jog Žanas negali jų nė pajudinti. 

Jis šoko ilgai, labai ilgai. Pagaliau priilso, stabtelėjo lyg atgauti kva- 
po ir tarė balsu: 


— Šokam jau kažin kiek laiko, ir aš dar nežinau, kieno garbei. Tai 
pašokim gi pono dievo garbei. 

Kai tik jis ištarė šiuos žodžius — nebeliko nė vieno katino! Kaip ne- 
būta! Tik pats jis buvo taip nuvargęs, taip nusivaręs, tarytum primuštas, 
ir jo klumpių padai buvo prašokti kiaurai, nors klumpės buvo dar apy- 
naujės ir gerai vinimis pakaltos. 

SIRENA IR VANAGAS 


Nelengva žmogui, kai reikia išmitinti pačią su šešiais vaikais ir dar 
pačiam pramisti. Taip buvo vienam vargšui Sen-Mišelio žvejui, vardu 
Ervenui Abgraliui. Pridurkime, kad jo pati Giujona laukėsi septinto vai- 
ko ir kad jai valgyti norėjosi už du. Tokiu būdu Ervenas turėjo pelnyti 
duoną devynetui, o rankas teturėjo dvi. 

Žinoma, jūroje yra žuvų begalė, reikia tiktai pasilenkti ir imti jas. 
Bet, matote, žuvys ne visada nusiteikusios duotis gaudomos. Jos nebūti- 
nai plaukioja ten, kur tu esi, dažnai jos laikosi kaip tik ten, kur tavęs 
nėra. Dar neužmirškime, kad ir jūra būna kartais audrota, ir orai dar- 
ganoti, ir žvejų laivai tuomet nė nosies nedrįsta kišti iš namų, o valgyt 
ir tokiu laiku visi nori taip pat kaip ir kitokiu laiku, o puodas pats ne- 
prisipildo. Tad bėdulis Abgralis vos tik vargais negalais teįstengė ginti 
savuosius nuo bado. O turėkime omeny, kad jis buvo geriausias žvejys, 
drąsiausias visame tame krašte. Kiti, būdavo, kai tik jūros potvynis pra- 
sideda, tuoj ir grįžta namo, o jis, jei valtis dar nepilna, žvejoja toliau. 
Jis dienas naktis ištisai leisdavo jūroje, vis mesdavo tinklus, o į savo 
varganą trobelę uolų pašlaitėje parsirasdavo nebetekęs jėgų, nebevalio- 
«damas darbuotis. 

Teisybę pasakius, nejautė jis ir didelio patraukimo skubėti namo, 
ypač kai žūklė nebūdavo sėkminga. Didiesiems vaikams veideliai ištįs- 
davo, mažyliai zirzdavo, kad pilvas tuščias, o jų motina, kitados buvusi 
šauni ir malonaus būdo moteris, pasitikdavo jį dejonėmis, įeigu ne keiks- 
mais, — skurdas jos būdą sušiurkštino. 

Nors Abgralis neturėjo sau nė kokių priekaištų, bet jis nuleidęs galvą 
tylėdavo, nieko nesakydamas žmonai, tiktai viduje sau vienas skaudžiai, 
skaudžiai dejuodavo dėl savo karčios nedalios ir bemaž jau linkdavo 
manyti, ar nebus kokia ragana jį pakerėjusi. 


Vieną birželio rytą jis traukė tinklus ir pajuto juose tokį didelį svorį, 
jog vos iš visų jėgų traukdamas tevaliojo įkelti į valtį. 

Jis manė, kad pagavo marių kiaulę arba kokį milžinišką tuną. 

Įsivaizduokit, kaip jis gavo stebėtis, pamatęs savo laimikį. Niekad 
nebuvo regėjęs tokios žuvies. Viršutinė jos pusė buvo kaip moteriškės — 
daili galva, gražus veidas, ilgi šviesūs plaukai, plačios žalios akys, oda 
nuostabiai balta, rankos kaip kokios panelės, tik tarpupirščiuose plėvės. 
Antroji jos kūno pusė buvo kaip žuvies, su rausvai ir auksiškai blizgan- 
čiais žvynais, su žuviška uodega. 

— O, o! — tarė sau Abgralis,— čia turėtų būti sirena. 

Apie sirenas jis buvo girdėjęs žmones pasakojant. Jam nebeliko abe- 
jonių, kas čia por būtybė, kai ji, raitydamasi valties dugne, prašneko 
žmogaus balsu ir prašė ją paleisti į vandenį. 

— Ėhė, nėra kvailių! — atsakė Abgralis— Kartą per gyvenimą čiu- 
pęs tokį laimikį, paleisiu, matai, be niekur nieko! .. Šiuokart mano pati 
jau neberėks. Turėsim ko valgyti gerą laiko galą. 

Sirena, tokios šnekos išgąsdinta, pasistiebė ant uodegos ir, tiesdama 
į jį rankas, ėmė šaukti: 

— Maldauju tave, žvejy, paleisk mane! Būk tikras, jog neteks dėl 
to gailėtis. 

— Ką man už tai duosi? 

— Padarysiu, kad tu kiekvieną dieną sugausi tiek žuvies, kiek no- 
Tėsi. 

— O, kad taip būtų! .. Bet iš kur man žinoti, kad taip iš tikro bus? 


— Užmesk tinklus. 


Jis užmetė ir ištraukė vos ne plyštamai pilnus puikiausių Žuvų: un- 
gurių, uotų, plekšnių ir kitų kitokių... 

Du kartus metė tinklus ir abu kartus ištraukė pilnų pilniausius. 

— Graži pradžia! — sušuko jis.— Šį kartą mano pati sutiks mane sma- 
gi, esu tikras. Labai jums dėkoju, ponia „sirena. Tuoj paleidžiu jus. 

Jis buvo sireną pririšęs virve už uodegos, iš atsargumo, kad neištrūk- 
tų. Dabar atrišo virvę ir ją paleido į vandenį. 


Sirena, jau plaukiodama, linksma, kad atsidūrė savame gaivale, kal- 
bėjo žvejui taip: 

— Žinai ką: turiu tau naujieną. 

— Blogą? 

— Anaiptol. Tavo šeima padidėjo, kol tu žvejojai. .. 

— Kas atsirado? 

— Berniukas, mažutis gražutis berniukas. 

— Juo geriau! O Giujona? 

— Tavo žmona? Jaučiasi puikiai. 

— Skubu namo, pabučiuoti savo berniuko. 

— Pala, pala. Tu atnešk jį čia, aš irgi noriu pabučiuoti. 

— A, kurgi ne... Paskui jūs pagrobsit jį arba kerus kokius už- 
teisit. 

— Koks man reikalas taip elgtis? Ir argi ne gerą sutartį mudu su- 
darėm ką tik?.. Atnešk jį man, sakau tau, tu ne tik nesigailėsi, bet aš 
tau suteiksiu gerovę, didesnę dar už pirmąją. 

Žvejys susiviliojo, prižadėjo ko prašomas ir nuėjo sau. 


Abgralis, kai pasiekė namus, dainavo kiek tik balso turėdamas. 

Išgirdo žmona ir sakė vaikams: 

— Jūsų tėvas dainuoja, retai šitaip būna. Tai geras ženklas. Matyt, 
apsčiai žuvies sugavo. Eikit pažiūrėti. 

Vaikai strimagalviais išpuolė į pakrantę ir, pamatę, kad tėvo valtis 
pilnut pilna žuvies, ėmė spiegti iš džiaugsmo. 

— Na, vaikai, ką pasakysit? — sušuko Abgralis, nuo vaikų džiaugs- 
mo dar labiau įsmages.— Eikšenkit, imkit kiek tik apkabinat, ir neškit 
mamai... 

Ir pats žengė iš paskos, tempdamas didžiausią nešulį. Jis juokėsi iš 
laimės, kai bučiavo pačią ir savo ką tik gimusį sūnų, o kiti vaikai triukš- 
mavo, nebesitverdami džiaugsmu, neįprastu jų namuose. 

Giujona ne tik džiaugėsi, bet dar daugiau stebėjosi. 

— Kaip čia yra, Ervenai,— klausė ji — kad tu šiandien tiek žuvies 
sugavai? 

— Mat, Giujona, man sirena padėjo, ir ji kasdien padės sugauti tiek 
žuvies, kiek tiktai norėsiu. 

— Sirena? Kokią tu čia dabar pasaką renti? 

— Taip, sirena. 


Abgralis apsakė visa, kas buvo nutikę. Didžiulė kirbančių žuvų krū- 
va, suversta pirkios kertėje, rodė, kad netikėti negalima. Tačiau kai Abg- 
ralis užsiminė, kad reiksią nešti sirenai parodyti naujagimį, jo pati su- 
judo smarkiai prieštarauti, taip pat, kaip ir jis neseniai prieštaravo, ir 
dėl tų pačių priežasčių. 

Beje, ji paskui nusileido, vėlgi dėl tų pačių priežasčių kaip jis. 

— Pagalvok tik, mano pačiute. Sirena nori vien -pabučiuoti vaikelį, 
daugiau nieko. Aš jį laikysiu tvirtai, nebijok. Kuo mes rizikuojamę Ji 
man prižadėjo šitiek visokių gėrybių! Ogi mes, mes ligi šiol metų metais 
gyvenom varge ir skurde, o dabar pasidarysim turtingi, pamanyk, tur- 
tingi. 

— Gerai. Tik mūsų vaikelis, matai, dar be vardo. Reikia jį pakrikš- 
tyti. Gal krikštykim jį Fanšu. 

— Kaip tu nori, mano pačiute. 

— Tai eik ieškoti kūmų. 

— Ogi antai dėdė Fanšas, mano senas bičiulis, manau, neatsisakys. 
Jo duktė pabus krikštamote. 

— Taip ir tebūnie. Še, imk tą mūsų angeliuką, tik, žiūrėk, saugok jį 
gerai. 

— Nebijok, ne. 

Motina pabučiavo meiliai į kaktytę savo pupulį ir padavė Abgraliui, 
tas paėmė jį atsargiai ir išėjo smulkiais žingsniais su savo lengva našta, 
ir nešė ją negrabiai savo tvirtomis rankomis. 

Vaikelį pakrikštijo. Abgralis, bijodamas, kad sirenai neprailgtų laukti, 
nuskubėjo į pakrantę. Ten šituo metu buvo tuščia. 

Sirena laukė išsitiesusi prieš saulutę ant smėlio, įmerkusi į vandenį 
savo žuviškąją dalį, atsigręžusi žemės pusėn, — galėjai pamanyti, jog ten 
moteriškė besanti. : 

Ji, kaip ir motina, pabučiavo į kaktytę kūdikį, laikomą Abgralio, pa- 
sigėrėjo vaikelio dailumu ir davė žvejui auksinį pinigą, sakydama: 

— Imk šį pinigą, o kai pareisi namo, dėk jį ant židinio akmens. Ry- 
toj nuo saulės užtekėjimo iki pat laidos tau iš židinio pro kaminą kris 
ir kris be paliovos tokie pat pinigai. Bet nuo šios akimirkos tavo sūnus 
priklauso man. 

Abgralis atkišo dešinę ranką paimti pinigo. Sirena išnaudojo akimir- 
ką, kad jis sūnų -belaikė viena kaire ranka: ji išsitiesė visu ūgiu, pasi- 
stojo ant uodegos ir griebė vaiką — norėjo ištraukti jį Abgraliui. Šis 
tačiau spėjo suimti jį tvirtai ir pabėgo su savo brangenybe. Bėgo nesu- 
stodamas tol, kol parbėgo namo. 

Sirena baisiai supyko: 

— Bėk, bėk, kiek tik nori,— anksčiau ar vėliau tavo vaikas vis vien 
teks man. 

Ir ji įniršusi movė į jūrą su tokiu smarkumu, jog didžiausios bangos 
ėmė griūti į krantą. 


Giujona drebėjo, sužinojusi, koks pavojus grėsė vaikeliui. Ji glaudė 
jį, spaudė prie krūtinės, pasiryžusi niekam neatiduoti, ir bučiavo, bučia- 
vo. Ji ir vyras davė žodį saugoti vaiką neatstojamai, kad niekuomet 
neitų artyn prie jūros, kad tuo būdu sirena negautų progos jį pagrobti. 

O dėl to auksinio pinigo tai Giujona abejojo — kažin, ar jis ims dau- 
gintis. Ji betgi, taip pat kaip Abgralis, manė, jog dėl visa ko galima pa- 
mėginti. Tad Abgralis, prieš eidamas gulti, atsargiai padėjo pinigą ant 
židinio akmens, o paskui visą naktį nieko daugiau nesapnavo, kaip tik 
sireną ir žadėtąjį aukso lietų. 

Rytą, vos pradėjus aušti, Abgralis nebenustygo: atsikėlė ir bėgo žiū- 
rėti, ar jau pridaugėjo auksinių pinigų. Deja, židiny ant akmens spindė- 
jo tik tas vienas, kurį vakar padėjo. 

Abgralis buvo pamiršęs, kad stebuklui skirta prasidėti nuo to laiko, 
kai saulė užtekės. Tikrai, vos tik saulė pasirodė, tuoj kamine išsigirdo 

triukšmas, ir aukso pinigai, išlėkę pro kaminą, krito, krito be paliovos, 
gražiai skambėdami. 

— Ei žiūrėkit, ei žiūrėkit — šaukė Abgralis pačią ir vaikus, patrakęs 
iš džiaugsmo, kai tik pinigai ėmė kristi. 

Pati, vaikai, ką tik pabudinti iš miego ir trindamiesi akis, sukilo vien- 
marškiniai, atbėgo, žiūri — ogi aukso pinigų jau graži krūvutė prikritusi, 
o stebuklingas lietus vis nesiliauja! Kiek ten buvo džiaugsmo, kiek vai- 
kų šūkavimo, šokinėjimo, rankom plojimo — be galo, be krašto! 

Ir tėvams, ir vaikams mažai be galvoj buvo apsirengti ir pa- 
valgyti. 

Aukso pinigus rinko ir dėjo rietuvėmis spintoje, o pridėję užrakino. 
Paskui juos pylė į maišus ir kišo į palovius. .. 

Kai pagaliau nusileido jūron saulė, irgi auksinė tą dieną, žvejo tro- 
belėj aukso buvo pilni visi kampai. 

Abgralis vis dar nepasitikėjo, ar jis tikrai turi tokius didelius l10- 
bius. Kitą rytą, vos atsikėlęs, tuoj šoko žiūrėti, ar tebėra auksas. Te- 
bebuvo. 

Tada jo prisipylė kišenes, pasitarė su pačia, ką reiktų įsigyti, ir išėjo 
pėsčias į Lanjoną. Ten pirko baltos duonos, vyno, mėsos, vaikams py- 
ragaičių ir saldėsių, daugiau — plonos drobės visai šeimynai apsiūti, pa- 
galiau — arklį, nes visko jau nebegalėjo parnešti pats. Tada sėdo raitas 
ir parjojo į namučius laimingas ir išdidus, kaip ir tiko žmogui, valdan- 
čiam turtą. 

Giujona neturėjo laiko siūti pati, pasisamdė ateinančią į namus siu- 
vėją, ir toji apsiuvo visus. Ta moteris valgydavo su visa Abgralių šei- 
myna, užtat tuoj pasidarė žinoma San-Mišelyje, Lokirekyje ir plačiai ap- 
linkui, kad Abgralių stalas visko pilnas ir kad jie ko tik užsimano, to ir 
perkasi. 

Tad žmonės jau turėjo kuo stebėtis. Pasidarė juo aršiau, kai pamatė, 
jog jie perkasi žemės, statosi gražius namus, su arklidėmis ir kūtėmis, 
paskui įsigyja karvių, avių, kiaulių, įsitaiso gražius baldus. 

Prasidėjo pavydai. Kilo piktos kalbos: 

— Kaip čia yra, kad Abgraliai, neturėję nė sudilusio varioko, dabar 
pasidarė tokie turtingi? 

— Gal kokį lobį rado. 

— O gal dūšią velniui pardavė. 

Umė į juos žvairuoti. Niekas nebenorėjo pas juos užeiti. Abgraliams 
buvo skaudu, bet jie nedejavo. Kita vertus, jų šeima buvo tokia gausi, 
jog ir savų pakako sočiai, ir kaimynų lankymosi nepasigedo. 

Abgraliai ir praturtėję liko tokie pat paprasti kaip buvę, tokie pat 
geri, ir nė vienas elgeta nuo jų durų nenuėjo nesušelptas pinigiuku, o 
ir kaimynai, kur mažiau įtarūs, ne vienas susilaukė jų kapšo paramos, 
tai ilgainiui žmonės apsiprato su įvykusiomis permainomis ir ėmė juos 
mandagiai sveikinti ir, kur sutikę, maloniais žodžiais kalbinti. 


Tuo laiku Fanšas, jų jaunėlis sūnus, augo sau ir augo. Buvo protin- 
gas ir doras vaikinas, linkęs į mokslus. Jį leido pirma į pradžios mokyk- 
lą Sen-Mišelyje, paskui į aukštesnius mokslus Lanjone. Ką tik mokėsi, 
viskas jam sekėsi. 

Būdamas jau aštuoniolikos metų, vaikinas apsigalvojo, kad mokslo, 
kiek jam reikia, jau turi pakankamai, o dabar vertėtų pakeliauti: labai 
norėjosi pasaulio pamatyti. Tam paprašė tėvų sutikimo. 

"Tėvai sutiko, davė jam pilną kapšą aukso pinigų ir tarną palydovą. 

Kas be ko, tėvai dėl to jo prašymo ir baiminosi nemažai, ir rūpes- 
čio turėjo: jie gi tebeatminė sirenos grasinimus, o manė, kad Fanšui 
apie tai sakyti netinka, nors gal ir geriau būtų buvę, jei būtų jam pa- 
sakę. 

— Tik tu žiūrėk, vaikeliuk, niekad nesiartink prie jūros, — graudeno 
jį tėvai per kits kitą. | 

— Bet kodėl gi, tėveliai mieli? Mano broliai, mano draugai plaukio- 
ja kaip žuvys, tik manęs jūs neleisdavote su jais net pažaisti prie kran- 
to. Matyt, turite kokią priežastį. Pasakykit man ją, nors ir kažin kokia 
ji būtų, vis tiek. Aš jau pakankamai suaugęs, galiu ją sužinoti. 

Giujona dėjosi ką svarstanti valandėlę. Paskui tarė: 

— Tad štai, Fanšai, jei taip labai prašai, žinok: tavo gimimo dieną 
ir dar daug sykių po to sapnavau, kad tu paskendai. Sapnai ne visada 
niekų pasakas sako; kartais jie esti rimtas įspėjimas, kurio reikia lai- 
kytis. Šiaip ar taip, ko iš tavęs reikalauju, tu daryk dėl savo mo- 
tinos. 

— Ir dėl tėvo taip pat,— pridūrė Abgralis. 

— Būkit ramūs, tėveliai mieli: aš klausysiu jūsų. 

Fanšas ir jo tarnas, abudu raiti, jau iškeliavo, o tėvai dar iš tolo jiems 
pavymu šaukė: 

— Tik tu nesiartink prie jūros! 

Ir Fanšas juokdamasis tarė savo palydovui: 

— Matai, jie bijo, kad aš nepaskęsčiau. 

Po to jis nė nebegalvojo apie šį dalyką. 


Sykį Fanšas su tarnu jojo per vieną tokį tyrlaukį ir ten pamatė nu- 
gaišusį arklį, dėl kurio žiauriai vaidijosi vilkas, vanagas ir širšuonis. 

Vilkas, iltis iššiepęs, urgzdamas ginė šalin vanagą, tas taikėsi jam 
snapu akis iškabinti, o širšuonis birzgė jų tarpe ir, kai tie du liaudavosi 
peštis ir mėgindavo jį pulti, gylė čia vienam, čia kitam ir taip abu juos 
kamavo. 

Fanšas, nieko nebijodamas, prijojo artyn ir tarė jiems: 

— Ko jūs draskotės, vargšai gyvulėliai, argi ne geriau jums būtų 
gražiuoju susitarti? Juk čia sočiai užteks grobio ne tik jums visiems, bet 
dar bent tuzinui tokių kaip jūs. Jeigu norit, aš jus sutaikysiu ir pada- 
linsiu grobį taip, jog kiekvienas gausit tą, ką labiausiai mėgstat. 

Visi trys vaidininkai tučtuojau sutiko ir atsiliepė kartu: 

— Taip, norime. 

— Gerai! Tad štai: mėsa bus vilkui, viduriai vanagui, kraujas širšuo- 
niui. Ar patenkinti visi 

— O taip. Dėkui, žmogau. 


Fanšas su tarnu nujojo, vilkas suleido baltus dantis į arklio šlaunį, 
Oo vanagas pajuto sąžinės priekaištą: 

— Tas žmogus mums gera padarė, — kalbėjo jis — sutaikė mus. Argi 
nereikėtų, kad ir mes jam kuo atsilygintume? 

— Teisybė, — sutiko širšuonis— mes kiekvienas privalome jam kuo 
nors atsiteisi. Ar tavo, vilke, nuomonė nebus tokia pat kaip mūsų? 

Vilkas, rajus kaip visada, nepratarė nieko, tik suurzgė ir lapnojo 
mėsą toliau. 

— Kas tyli — sutinka, — išsiaiškino jo atsakymą vanagas.— Lekiu, pa- 
sivysiu Žmogų ir prašysiu grįžti. 

Tik mojo keliskart sparnais — ir prisivijo Fanšą. 

— Ei, ei, žmogau! — sušuko jam. 

Fanšas nustebo, išgirdęs šūksnį iš oro, pakėlė akis ir pamatė vanagą. 

— Ko nori iš manęs? — paklausė. 

— Labai prašyčiau prigrįžti ten pat. 

— Kas atsitiko? Ar vėl pradėjot vaidytis? 

— Ne, anaiptol. Mes tik norim atsiteisti jums už gerą padarymą, 
norim duoti kiekvienas po mažą dovanėlę, pagal išgales. 

Fanšas liepė tarnui palaukti ir grįžo į tą vietą, kur buvo nebegyvas 


arklys. 

— Na, vilke,— klausė vanagas, — ką tu gera nori padaryti šitam 
žmogui? 

—-Jį suėsti. 


— Eik tu, rajūne besoti!l Nieko daugiau ir nežinai, kaip tik ėsti. Bet 
juk pats supranti: jei ne jis, mes ir dabar dar tebesirietume. Sakyk, ko- 
kią dovaną jam duosi? 

— Dantimis į kinką čekštelsiu. 

Čia širšuonis prabilo: 

— Vilke, vilke, turėk tu proto nors vieną kartą per gyvenimą. 

— Na gerai! — suurzgė vilkas tarp dviejų kąsnių, nesiliaudamas ry- 
ti — aš jam suteikiu galią pasiversti vilku, kai panorės. 

— Tavo labui, žmogau! — tarė kiti du vienusyk. 

— O aš, — pridūrė vanagas,— suteikiu jam galią pasiversti vanagu, 
kai panorės. | 

— Aš iš savo pusės, — užbaigė širšuonis— apdovanosiu jį štai kuo: 
jei kada gyvenime jam prireiks pagalbos, vis tiek, kad ir kažkas būtų 
pasidarę, tai jam užteks tik mane pašaukti, ir aš įrodysiu, jog ir mažas 
kupstas gali didelį vežimą versti. 

— Dėkui jums, gerieji gyvulėliai. Aš taip ir padarysiu, jei prireiks. 
Dėkui, ir viso labo. 


Taip pasakęs, Fanšas juos paliko ir nujojo prie savo tarno, šiam bet- 
gi nesakė nieko apie gautąsias dovanas. 

Jam tačiau knietėjo persitikrinti, ko tos dovanos vertos. Jis davė 
arklį pasaugoti tarnui ir prašė lukterti valandėlę, o pats nuėjo į pakelės 
mišką. 

— Norėčiau,— ištarė jis — pasiversti vilku. 

Ir pasivertė. Išėjęs iš miško, jis puolė prie tarno, rodydamas iššiep- 
tus dantis. 

— Oi, pone, greit bėkit čionai! — ėmė rėkti tarnas persigandęs.— Po- 
ne, greičiau! Dideliausias vilkas nori mane papjauti. 

Fanšas, suprantama, neskubėjo rodytis Žmogaus pavidalu. Tarnas tik 
suragino arklį, dūmė ir nudūmė kuo greičiausiai, pono arklį palikęs. 

Mėginimas įtikinamai parodė, ko verta įgytoji galia. Fanšas panorėjo 
atvirsti žmogumi — ir tuoj atvirto. 

Po to jis laukė, manydamas, kad tarnas ne ką trukęs sugrįš. Lauk, 
bus ne niekis! Nebegrįžo tas nutrūktagalvis. Galų gale Fanšui nusibodo 
laukti. Jis sėdo ant arklio ir jojo toliau. 


Saulė jau taisėsi miegoti ir vilkosi purpuro rūbą, kai Fanšas prijojo 
aukštą mūro sieną. Joje buvo durys. Jis pasibeldė. Durys atsidarė. Už 
jų — nieko. 

Jis įėjo į kiemą. Priešais stovėjo arklidė, ėdžiose šieno uždėta. Jis 
"tenai pastatė arklį, nuvargusį ir, taip pat kaip raitelis, alkaną. 

Kitoje pusėje buvo rūmai, jų visuose languose šviesos, didelės suve- 
riamos durys stovėjo atdaros, Fanšas baikščiai įėjo, nusiteikęs tuojau at- 
„siprašyti, jei ką sutiktų. Nieko. 

Perėjo priemenę, atsidūrė erdvioje virtuvėje, ten šauniame židinyje 
kepė ant iešmo avinas. Ir čia nieko — nei vyriško, nei moteriško, nei 
šunies, nei katės, nei žiurkės, nei pelės. Žodžiu, anei gyvos dvasios. 

Jis atsisėdo ant suolo palei židinį, ištiesė į ugnį rankas pasišildyti ir 
laukė, gal kas pasirodys, ar šeimininkas, ar bent koks tarnas. Ne- 
sulaukė. 

Galų gale pristigo kantrybės, o alkis krimto vidurius nelyginant vil- 
kas. Jis numovė nuo iešmo gražiai iškepusį aviną ir atsinešė ant stalo, 
kur buvo padėta visa, kas prie valgymo reikalinga, o dar stovėjo duonos 
kepalas gelsvai paskrudusia plutele ir butelis raudonojo vyno. Atsirėžė 
avienos šlaunį ir skaniai valgė gausiai užsigerdamas vynu. 

Pavalgė. Šilta, gera, o dar nuvargęs iš po kelionės — kad suėmė mie- 
gas, rodos, krisk vietoj. 

Tada neregima ranka paėmė nuo stalo žvakę ir nešė marmurinių 
laiptų linkui. Fanšas, nė kiek nebijodamas, sekė paskui žvakę; žvakidė 

apsistojo pati ant naktinio staliuko gražiame kambaryje. Vidury to kam- 
bario stovėjo lova, pataisyta kaip tik gulti, minkšta. Jis greit nusivilko, 
šmukštelėjo po apklotu ir kaipmat užmigo. 


Tačiau kaip buvo rytą, kai nubudol 

Rodės, kažkas nekantriai daužė pagaliu kambario grindis. 

Fanšas pakirdo, miegai nulakstė, jis atsimerkė, šoko iš lovos ir apsi- 
dairė. Ką gi pamatė? Baisus daiktas! Žiūri — sėdi trys senos bobos, kup- 
rotos, surukusios, raukšlėtos, išpūliavusiom akim, išmukusiom blakstie- 
nom, varvančios nosys kaip kurpių smaigaliai nuknebusios į plaukuotą 
smakrą, regis, tuoj įsmigs į pamėlynijusius žabtus, siaurus it peilio pjū- 
vis, o dantys kaip išretėjusio grėblio, ilgi ir šlykščiai rudi. 

Jos buvo viena už kitą bjauresnės. Kaip neišsigąsi tokių! Fanšas iš- 
sigando. 

Viena iš jų prakalbo: 

— Ar tu gerai pavalgei, gerai pagėrei, gerai išsimiegojai, berneli 
mielas? 

— Taip, gerai — atsakė jis. 

— Neturi nieko nusiskųsti dėl vaišingumo, kuriuo buvai priimtas šio- 
je pilyje? 

— Nieko. 

— Gerai! Dabar reikia užsimokėti. 

— Mielai. Kiek? 

Ir Fanšas buvo bekišąs ranką po pagalve, kur turėjo pasidėjęs pi- 
niginę. 

— Tu ne taip supratai. Pinigų mums nereikia. Turim jų daugiau 
nei tu. 

— Tai ko jūs norit? Sakykit, aš klausau. 

— Štai ko norim, berneli mielas. Mes čia esame trys seserys. Tu 
mus matai. Mes sueisim į tamsų kambarį, tokį tamsų kaip tamsiausia 
naktis, ir tu turėsi tose tamsybėse pasakyti, kuri iš mūsų trijų yra jau- 
niausia ir gražiausia. Jei apsiriksi, niekaip neišvengsi mirties. Jei atspėsi, 
galėsi vieną iš mūsų vesti. Nesiraukyk. Mes — ne tas, kas atrodome: esa- 
me ne bjaurios senės, o jaunos ir gražios merginos. Mūsų tėvas — Ispa- 

nijos karalius. Ir dar žinok: sykiu tu sunaikinsi kerus, kurie mus laiko 
šioje pilyje. Vienas piktas raganius, mūsų tėvo priešas, jam atsikeršijo 
tuo būdu, kad ant mūsų užleido tuos burtus. 


Trys netikros senės, Fanšo lydimos, suėjo viena paskui kitą į tamsų 
kambarį. Nė mažiausios šviesos truputėlis negalėjo ten įsibrauti. 

Fanšas jau tarėsi pražuvęs. Argi jis būtų galėjęs permanyti, net švie- 
siausioj šviesoj ir iš arti įsižiūrėjęs, kuri iš tų griuvenų ne tokia sena 
ir ne tokia bjauri? .. Ką tad bekalbėti — patamsyjel! .. 

Jis galvojo sau vienas: 

„Kurį čia man šauktis į pagalbą? Vilką? Vanagą? Ne. Kaip jie čia 
įlįstų? Durys juk užrakintos. Belieka širšuonis. Jis tokio augumo, kad 
gali įlįsti visur. Nieko kito pagaliau man ir nebelieka." 

Tada jis patyliukais pasišaukė širšuonį ir tučtuojau išgirdo: bzm, bzm, 
bzm. .. Suprato, kad jis jau čia. Paskui plonutėlis balsiukas prašneko jam 
į pat ausį: 

— Aš žinau, ko tau reikia. Būk ramus. Princeses aš puikiai pažįstu, 
dažnai lankausi jų kambaryje. Ta, aplink kurią išgirsi mane skraidant, 
yra jauniausioji ir gražiausioji. 

Fanšas, rankas ištiesęs, ėjo patamsy ir sugriebė vieną princesę. Jokio 
garso. Vadinasi, ne ta. Surado antrą — irgi tas pats. Priartėjo prie tre- 
čios ir jau girdi širšuonį aplinkui skraidant. Jis sušuko: 

— Štai šita, kurią laikau, yra jauniausioji ir gražiausioji. 


Sulig šiais žodžiais kambarys nušvito, ir vaikinas toje vietoje, kur 
stovėjo trys baisios senės, pamatė tris gražias, jaunas princeses. Jis įsi- 
tikino, jog širšuonis jo nesuvylė. 

Princesės visos trys dėkojo jam už išvadavimą. Jos Fanšą kvietė ly- 
dėti jas į Ispanijos karaliaus dvarą ir vesti, kurią išsirinksiąs,— tai bū- 
sianti jų dėkingumo išraiška, o jų tėvas, karalius, būsiąs be galo laimin- 
gas jas atgavęs ir nesipriešinsiąs vieną išleisti už išvaduotojo. 

Ką atsakyti į tokį pasiūlymą? Bet Fanšas buvo labai jaunas ir labai 
karštai troško tęsti nuotykingą gyvenimą, taip gerai prasidėjusį, užtat 
jam toptelėjo mintis, kaip čia šioje padėtyje pasielgti. 

— Jūsų dėkingumas man per didelis — tarė jis.— Man su kaupu at- 
lygino malonumas ir garbė, jog galėjau pagelbėti tokioms nuostabioms 


68 


princesėms. O santuoka su viena iš jų man būtų didelė laimė, kaip ir 
pasididžiavimas, tačiau, iš tikrųjų, aš jaučiuosi dar per jaunas vesti, o 
žmonės juk teisingai sako, kad kelionės brandina jaunystę, tad aš, jums 
sutinkant, norėčiau toliau keliauti po pasaulį kaip keliavęs; grįžęs iš ke- 
lionių, aš atvykčiau į Ispanijos karaliaus dvarą ir visas atsidėčiau jūsų 
paslaugoms. 

Taip Fanšas iškeliavo sau toliau vienas, o princesės liko patenkintos 
ir jo įžvalgumu, ir sugebėjimu dailiai elgtis. 


Atvykęs į Paryžių, jis apsistojo geriausiame viešbutyje, priešais ka- 
raliaus rūmus. Viename tų rūmų lange jis pastebėjo jauną panelę, dar 
gražesnę už gražiausiąją iš visų Ispanijos princesių. Ta irgi jį pastebėjo. 
Regimai patiko jie vienas antram. Jie, būdavo, žiūri į kits kitą valandų 
valandas ir taip leidžia laiką. 

Fanšas sužinojo, kad ta panelė — vienturtė Prancūzijos karaliaus duk- 
tė. Jis nėmaž nepaisė šios kliūties, tik ieškojo būdų, kaip prie jos pri- 
artėti. Tikriausia atrodė pasiversti vanagu ir pas ją nuskristi. Podraug 
jis norėjo persitikrinti, ar paukštis ištesės žodį, kaip ištesėjo vilkas ir 
širšuonis. 

Panorėjo —ir tuoj pasivertė vanagu. Nieko nelaukęs, nuskrido prie 
princesės lango. “ 

— OĮ Koks gražus paukštis! — sušuko toji. Ėmė kviesti kambarinę: — 
Eikit čia, greitai, mėginsim jį sugauti. 

Kaip tik to ir norėjo Fanšas. Princesė ištiesė į jį ranką, jis sparno 
galu paglostė jai skruostą, davėsi paimamas, paskui jį glostė, paskui 
įleido į auksuotą narvą, atneštą kambarinės. 

Tuomet į dukros kambarį įėjo karalius. 

— Žiūrėkit, tėveli, kokį aš gražų paukštį sugavau. Kas jis toks ga- 
lėtų būti? 

— Čia vanagas, be jokios abejonės, vaikuti. Saugokitės, nes jis — 
plėšrus paukštis, kad kartais neįkirstų jums. 

— O, aš nebijau nė kiek. Jis, matyt, prijaukintas. 


Vakare princesė atsigulė ir prieš užmigdama skaitė knygą, kaip buvo 
pratusi. Šit ji išgirdo žmogaus balsą: 
— Man šalta kojoms. 

Princesė labai nustebo, net apsigando truputį. Apsidairė į visas puses 
ir jokio Žmogaus nematė. 

— Kas čia kalba? Ar tik ne paukštis? 

— Na taip, aš, — tarė vanagas. 

— Kaip?! Jūs, vargšas paukšteli? Tai jūs, vadinasi, esate ne tas, kas 
atrodote? 

— Anaiptol, gražioji princese! Aš šitą pavidalą prisiėmiau tik pas 
jus atvykti. Norite įrodymo? 

— Noriu. 

Fanšas tuoj atvirto kuo buvęs, ir princesė pažino, jog čia tasai pats 
ponaitis, su kuriuo ji pro langą meiliais žvilgsniais keitėsi. Ji vis dėlto 
buvo bekviečianti kambarinę, tik Fanšas priminė, jog būsiąs skandalas, 
jei žmonės jos kambary pamatysią jauną vyriškį. Tada jis gavo leidimą 
pabūti per naktį paukščio pavidalu gretimame kambaryje ir pats tenai 
nunešė savąjį narvą. O ji davė jam apklotą, kad kojoms šilčiau būtų. 


Dabar dienomis narvas stovėdavo princesės kambaryje, o Fanšas, at- 
virtęs žmogumi, meilias kalbas su ja kalbėdavo, bet jeigu tiktai kam- 
barinė ar šiaip kas užeidavo pas princesę, jis tučtuojau pasiversdavo 
vanagu ir lįsdavo į narvą. 

Princesė nė iš kambario nebeišeidavo — taip ji mylėjo Fanšą ir mėgo 
su juo draugėje būti. Karaliaus dvaro aukštieji ponai ir gražiosios da- 
mos ėmė jos pasigesti, pats karalius kaip ir nebeturėjo dukters ir sakėsi 
esąs nepatenkintas dėl to, tačiau princesė nekreipė dėmesio į nieką. 

— Ką tai reiškia, mano vaike? Jūs niekur nebesirodote nuo to laiko, 
kai turite šį vanagą. Vadinasi, jums būti draugėje su tuo paukščiu taip 
įdomu, jog atsisakote ir tėvo, ir dvariškių draugystės? Jei ir toliau taip 
bus, aš jį užmušiu. 

— Oi tėveli, nelieskit jo, maldauju. Aš jį labai myliu. 

— Vanagą! Jums galvoj nebegerai! 

— Tas vanagas iš tiesų yra jaunikaitis, kuris mane dievina, o va- 
nagu pasivertė tam, kad galėtų man šitai pasakyti. 

— To tai jau per daug! Ir jau kelios savaitės laikote jį savo kam- 
baryje! 

— Oi tėveli, nesibaiminkit. Tarp mūsų neįvyko nieko tokio, dėl ko 
galėtumėt man priekaištauti. 

— Tai gerai! Šiaip ar taip, tu savo vanago daugiau nebematysi. 

Ir karalius, nepaisydamas dukters ašarų, liepė nugabenti vanagą į jo 
paties būstą ir gera spyna užrakinti. Dabar Fanšas, vargšas, nebegalėjo 
žmogumi atvirsti, narvas tam buvo per ankštas ir per stiprus — nei iš- 
lįsti, nei išlaužti. Dar ir sargybinį prie jo pristatė. 


Dabar Prancūzijos karalaitė susirgo, ir sunkiai. Daktarai nieko neiš- 
manė, kas jai galėtų būti. Vaistų vis dėlto jai davė spėtinai, bet nuo jų 
tik dar blogiau darėsi, ir jau atrodė, kad nebėr vilties. Ji nieko nevalgė, 
nėmaž nemiegojo, sunyko visiškai, beliko tik buvusios princesės še- 
šėlis. 

Karalius dukterį labai mylėjo, sielojosi, kad ji nenumirtų. Jis mėgino 
išklausinėti ją. 

— Kas gi tau yra galų gale, vaikeli mano brangus? 

— Jūs tai žinote, tėveli. 

— Argi galimas daiktas, kad tu taip gailėtum to prakeikto vanago? 

— Taip, jo gailiu — tikriau, to jaunikaičio, pasivertusio vanagu, to- 
kio tauraus ir gero. 

— Tai gal norėtum už jo tekėti? 

— Tėveli, tik šituo būdu tegalima išgelbėti mane. 

— Tai dabar gražiausia!.. O kas toks jis yra? Iš kur atsirado? Ką 
jis turi? 

— Stebuklingą galią. 

— O negali net iš narvo ištrūkti. 

— Todėl, kad nori būti prie manęs, rūmuose. 

— Ne, ne, jis tau nelygus, ir aš niekuomet nesutiksiu, kad judu tuok- 
tumėtės. 

— Tada aš mirsiu, tėveli. 

Ir karalius, matydamas, jog tai nėra tuščias grasinimas, galų gale 
norom nenorom sutiko, kad ji tekėtų už to jaunikaičio. Vestuvės buvo 
be jokios iškilmės, be puotos. Tačiau Fanšas ir princesė to neėmė į gal- 
vą. Jie nuo šiol priklausė vienas antram, o visa kita — buvę nebuvę. 


Kitados prie Prancūzijos karalaitės merginosi Lenkijos karaliaus sū- 
nus. Jis nesislėpė ketinąs ją vesti. Dabar jis davė sau žodį atkeršyti 
laimingajam varžovui, nors vis apsimetinėjo geru jo draugu. 

Sykį jis pasiūlė Fanšui pasiplaukyti laivu po jūrą. Fanšas, nieko blo- 
go nemanydamas, persilenkęs per denio turėklus žiūrėjo, kaip vanduo 
slenka palei plaukiančio laivo šonus, o Lenkijos princas, prisėlinęs iš už- 
pakalio, smarkiai stūmė jį, manydamas, jog tas įgrius į jūrą ir pri- 
gers. 

Fanšas įkrito į vandenį, bet neprigėrė. 

Sirena, buvusi kaip tik toje vietoje, sugriebė jį ir nutempė į savo 
gyvenamą olą pačioje vandens gelmėje. 

— Galų gale! — sušuko ji— Galų gale turiu tave! Ilgai aš laukiau 
tavęs, mano mielas Fanšai! 


Ištisus dvejus metus sirena laikė Fanšą pas save. Jis ir šiaip, ir taip 
maldavo ją, kad leistų iškilti į paviršių, įkvėpti bent truputėlį erdvių 
oro, pamatyti mielą saulelę su visu jos spindesiu, o ji —ne ir ne, tik 
tolydžio jam vis kalbėjo, kaip labai jį mylinti. 

Tada ir jis pradėjo džiūte džiūti. 

Sirena pamatė, jog nieko nebus, reiks jo prašymą išklausyti. 

O jis kalbėjo: 

— Juk tik trupučiuką, tik trumputę valandėlę iškelkit mane ant del- 
no viršum vandens, brangioji sirena. Kuo jūs rizikuojate? Argi aš ga- 
liu — deja! — iš jūsų ištrūkti? 

Ji taip ir padarė. O Fanšas, kai tik jos rankos iškeltas atsidūrė vir- 
šum vandens, tučtuojau panorėjo virsti vanagų, mojo gerai sparnais ir 
nuskrido. 

Sirena dūkte padūko, sukėlė bangas ligi dangaus aukštumo, bet jos, 
kad ir aukštų aukščiausios, negalėjo siekti ten, kur dabar skrido vana- 
gas, O jis dūmė tiesiai į Paryžių. 


Nulėkęs į Paryžių, Fanšas vėl atvirto žmogumi. Miestas atrodė pasi- 
taises kažkokiai iškilmei. Vienas žmogus, dedąsis žinovu, porino smul- 
kiai, vis rankom mostiguodamas, kokių esą paskelbta renginių, o minia, 
jį apstojusi, klausė pravirais žabtais. 

— Kas gi čia dedasi? — klausė Fanšas. 

— Ogi tas, kad rytoj mūsų karalaitės vestuvės. 

— Ji, kiek žinau, jau ištekėjusi. 

— Taip, tikrai, buvo ištekėjusi už tokio perėjūno, bet tasai paskendo 


72 


prieš porą metų. Karalaitė jo verkė raudojo ilgai, buvo tiesiog nepa- 
guodžiama. Tačiau, kaip žmonės sako, negi amžių gyvens su numirėliu. 
Ji padėjo į šalį gedulo rūbus, o tėvas tol mygo, kol galų gale ji ryžosi 
tekėti antrukart. 

— Už ko? 

— Už Lenkijos karalaičio, kuris aplink ją raitė kulnus jau tada, 
kai pirmasis vyras dar tebegyveno. 

Nuo šios naujienos Fanšas net sudrebėjo iš pykčio. 

„Ak tu galvažudy! — mąstė jis.— Na palaukš, žiūrėsim, ar toli tu va- 
žiuosi šitaip!" 


Tą patį vakarą, belikus pusvalandžiui iki puotos, kuria turėjo prasi- 
dėti princesės vestuvės su Lenkijos karalaičiu, Fanšas panorėjo gauti 
visų šauniausio princo rūbus ir karietą. 

Pasižiūrėjęs į veidrodį viešbučio kambaryje, jis net apstulbo. 

Ar tai jis yra tasai didingas vyras su auksuotais rūbais, deimantais nu- 
sagstytais? Ar tai jo šis veidas, kuris išties panašus į jo veidą, bet, tru- 
putį pasenėjęs, atrodo dar žaviau? 

Išėjo į orą: ketvertas puikiausių arklių trypia prie durų, pakinkyti į 
auksuotą karietą, valdomi galionuoto vežėjo, o tasai sėdi it nulietas ant 
savo pasėstų, vienoj rankoj vadelės, kitoj botagas, ir tik laukia, kol šei- 
mininkas duos ženklą. 


Šita karieta Fanšas nuvažiavo į karaliaus rūmus ir pasisakė norįs šnek- 
telėti slapčiomis su karaliaus dukteria vienu labai svarbiu ir skubiu 
reikalu. 

Jau visi sėdėjo prie stalo. Princesė klausėsi karaliaus ir Lenkijos prin- 
co, kaip jai pasielgti. Tie jai patarė eiti svečio priimti ir, jei jis išties 
toks didis ponas, kaip nusakė tarnas, atsivesti jį su savim. 

Princesė su Fanšu susitiko vienu du. Jis nusilenkė jai ceremoningai 
ir žiūrėjo į ją su meile, tačiau ji išsyk jo nepažino ir stovėjo valandėlę, 
nežinodama, ką manyti. 

Tačiau šit jis žengė į ją artyn ištiestomis rankomis ir tarė: 

— Argi aš taip pasikeitęs, jog jūs nebepažįstate savo pirmojo vyro? 

Čia ji puolė Fanšui į glėbį, apsikabino abu ir verkė iš džiaugsmo ir 
susijaudinimo. 

Paskui Fanšas trumpai apsakė žmonai, kaip Lenkijos princas kėsino- 
si jį nužudyti, kaip jį buvo pagrobusi ir kalino sirena ir kaip jis nuo jos 
pabėgo. 

Dėl visa ko jis paprašė žmoną neišsiduoti Lenkijos princui, jog ką 
nors žinanti, ir nuėjo paskui ją į puotą. 


Fanšas įėjęs pasveikino visus puotos dalyvius, — pirmiausia, žinoma, 
karalių — ir norėjo prisistatyti esąs toks ir toks princas (prasimanytu 
vardu), tačiau karalius jo žodžius sulaikė mostu: 

— Man nėra reikalo žinoti, kaip vadinasi mano svečias, vis tiek pri- 
imsiu kuo geriausiai. Jo laikysena ir manieros pakankamai aiškiai liudi- 
ja jo iškilnumą. Teikitės, prince, priimti vietą prie stalo. Jei baigus val- 
gyti jūs rasit reikalo atskleisti man savo asmenybę, aš klausysiu su di- 
džia atida, tikėdamas iš anksto, jog tikrovė atitinka išvaizdą. 


Dabar princesė Fanšą pasisodino sau po dešine, į Lenkijos princo vie- 
tą, o šis, nubalęs iš apmaudo, gavo pasislinkti viena vieta toliau. Per 
visą valgymo laiką ji rodė Fanšui kuo didžiausio dėmesio, o princui nuo 
to dar pikčiau darėsi. 

Visi, matydami Fanšą, stebėjosi tik ir gėrėjosi. Niekas jo nepažino. 

Baigus valgyti, princesė atsistojo. | 

— Mano tėve,— tarė ji,— kuris esate didžios išminties ir patirties ka- 
ralius, ir jūs, prince, kuris siekiate mano rankos, štai man iškilo baisiai 
sunkus klausimas, ir aš noriu prašyti jūsų patarimo, kaip man jį spręsti. 

— Kalbėkite, princese — atsiliepė tie abu. 

Ir princesė sakė: 

— Aš turėjau dailų aukso raktelį nuo savo brangenybių skrynelės. 
Per nelaimę jį pamečiau ir užsisakiau padirbti kitą. Bet štai, kaip tik tuo 
momentu, kai jau buvau jį bepavartojanti, atradau pirmąjį ir tokiu būdu 
turiu dabar du. Tad katrą man vartoti? Senąjį ar naująjį? 

— Pagarba pridera seniesiems, mano vaikuti — tarė karalius; čia jis 
kreipė bylą savo paties naudai, nes buvo anaiptol nebejaunas.— Vartokit 
senąjį raktelį. 

— O jūs, prince, kaip manot? — klausė ji Lenkijos princą. 

— Išmintis kalbėjo karaliaus lūpomis, mano būsimo gerbiamojo uoš- 
vio lūpomis. Argi galėtų mano nuomonė būti kitokia nei jo? 

Šitai sakydamas, Lenkijos princas buvo vis dėlto neramus: ta raktų 
istorija buvo jam neaiški, ir jis klausė save, kas galėtų už jos B 

Labai greit sužinojo visus išgalius. 

Princesė paėmė už rankos Fanšą, kuris dabar atsistojo, ir labai rim- 
tai tarė: Ė 

— Tad štai: čia yra mano pirmasis vyras, kuris buvo dingęs ir atsi- 
rado, ir, jūsų abiejų sutikimu, aš lieku su juo. 

O, kaip sukrėsti buvo, kaip nustėro visi, liko be žado! 


Fanšas nedavė laiko atgauti žadą, atvirkščiai, nustėrusius žmones dar 
smarkiau pritrenkė: jis ėmė į nagą Lenkijos princą, kuris, išblyškęs ir 
drebąs, nebežinojo nė kur dėtis. 

— Lenkijos prince, išmušė valanda mudviem atsiteisti. Atsimink, kaip 
buvo: tu pakvietei mane pasiplaukyti po jūrą, o ten iš pasalų nustūmei 
mane į vandenį, manydamas, kad žūsiu, o tu galėsi vesti mano našlę. 
O aš nežuvau. Ir štai esu čia. Už savo nusikaltimą tu būsi nubaustas — 
eisi į ugnies bandymą. 

Atsigręžęs į tarnus, kurie, stovėdami už svečių kėdžių, nuščiuvę klau- 
sė, Fanšas tarė: 

— Iškūrenkit krosnį, kad įkaistų iki baltumo, ir įmeskit į ją šitą žmo- 
gų, jei karalius, mūsų viešpats ir valdovas, sutiks. 

Karalius sutiko. 

— Gerai nusprendėte, prince. Jis to nusipelnė. 

Ir Lenkijos princas buvo taip grynai išbandytas, jog iš jo tik pelenai 
beliko. 

O karalius dabar tikrai pamilo Fanšą, kuris stebuklinga galia kartų 
kartais apsireiškė su tokiais dideliais padariniais. Karalius norėjo, kad 
vaišės, ruoštos antrosioms dukters vestuvėms, būtų skirtos pagerbti pir- 
majam jos vyrui, kuris buvo taip nelemtai pradangintas. 


ŽANAS MEšKIS 


Gyveno kartą mergina, vardu Orsana. Neturėjo ji nei tėvo, nei mo- 
tinos, nei turto jokio, duoną pelnėsi pati kaip išmanė. Pavasarį miške 
paraškydavo žydinčių gėlių, vasarą uogaudavo, rudenį grybaudavo, žie- 
mą giles rinkdavo, ką surinkusi nešdavo į miestą, parduodavo ir nusi- 
pirkdavo valgyti. 

O miške auga tokia žolė, smulkutytė visiškai, jog ir pamatyti sunku. 
Jeigu ją užminsi — tuojau pasiklysi. Ji ir vadinasi žolė klaidūnė. Orsana 
beuogaudama ėmė netyčia ir užmynė tą žolę kairės kojos kulnu. Ir tuoj 
pasiklydo. Jai reikėjo, nieko nelaukus, suskaičiuoti trylika žingsnių ir 
kairę klumpę užsimauti ant dešinės kojos, bet ji to nežinojo. Klaidžiojo, 
klaidžiojo visą dieną ir niekaip negalėjo atsipeikėti, kame esanti. Jau ir 
vakaras priėjo, ir pradėjo temti, o ji nuvargusi, jėgų visai nebeturi. Kur 
dėtis? Rado miške tokią olą, įėjo ir apsinakvojo. Atsigulė, užmigo. 


Tik šit pro miegus girdi — kad suriaumojo kažkas, kaip griaustinis 
sugriaudė. Nubudo, atsimerkė, žiūri — ogi meška, didelė baisiausiai, akys 
žiba kaip žarijos, gaurai pasišiaušę. Ta meška ir klausia ją: 

— Kas tu tokia? Ką veiki mano gryčioj? 

Orsana verkdama išpasakojo visa, kaip buvo. Meška jai tarė: 

— Gali čia gyventi, jeigu nori, tik žiūrėk, kad ramiai būtum, nekal- 
bėtum ir valgytum taip kaip aš valgau. 

Orsana mielai tenkinosi medumi ir miško vaisiais, o naktį įsiglausda- 
vo į meškos gaurus, ir jai būdavo nešalta. Taip ji susitaikė su savo li- 
kimu ir gyveno. Kitais metais jai gimė gražus berniukas, o kad jis atsi- 
rado joninių dieną, tai motina jam davė Žano vardą. Žanas augo labai 
sparčiai. Jis eidavo imtynių su vilkiukais ir šerniukais ir juos visada už- 
veikdavo. 

Šit Žanui jau dvylika metų, ir jau nebėr kas prieš jį atsilaikytų. Iš 
savo didelio smarkumo jis užkabino sykį net ir mešką, bet toji jam gerai 
uždavė į kailį. Žanui tas nepatiko, ir jis sumanė eiti sau iš miško. Pri- 
kalbino ir motiną išeiti. Jis žinojo visus miško kelius ir takelius ir nė- 
maž nebijojo žolės klaidūnės. 

Tuo tarpu priėjo Žvakių šventė, ir saulė sutvisko pavasariškai. Meška 
išlindo iš olos, pažiūrėjo į savo šešėlį, nusigando ir įlindo atgal miegoti 
dar keturiasdešimt dienų. Kol meška miegojo, Žanas su motina išėjo iš 
miško ir grįžo į kaimą, į Orsanos trobelę. 

Žmonės stebėjosi, pamatę Orsaną: jie manė, kad jos gal nė gyvos ne- 
bėr, kad žvėrys bus ją pagavę ir sudraskę. Dar labiau stebėjosi, kad ji 
parsivedė tokį gražų berniuką. 


Motina įsikūrė savo trobelėje ir siuntė Žaną į mokyklą, bet ten vai- 
kai iš jo šaipėsi, kad jis toks stambus ir kad labai gauruotas; jie įdėjo 
jam pravardę: Žanas Meškis. 

Žanas ėmė vaikus kulti, kad nesipravardžiuotų. Mokytojas norėjo jį 
subarti, tai jis mokytoją užmušė ir pabėgo. 

Žandarai Žaną surado, pačiupo ir nuvarė į kalėjimą. Orsana verkė, 
bet jis juokdamasis sakė jai: 

— Niekis, mama! Tu virk pietus, aš pareisiu valgyti. 

Tikrai, pusiaudienyje Žanas trenkė petimi į storas, apkaustytas ka- 
lėjimo duris ir parėjo namo pietų. 

Tačiau Žanas nerimo vietoje. Jis pabučiavo motiną, apsiavė naujas 
klumpes ir iškeliavo į pasaulį. 

Po kokios savaitės eina Žanas Meškis pro kalvę. Užkalbina kalvį: * 

— Sveikas, meistre! Gal norėtumei mane samdyti? 

— Ogi, jei nori — sako kalvis — eik šen, imk ir kalk štai tą geležį, 
žiūrėsim, kaip tau seksis. 

Žanas pasideda kelionmaišį, ima reples, čiumpa kūjį ir kadgi duos! — 
nuo vieno karto priekalas įsmuko žemėn. 

Žanas įremia koją ir išverčia priekalą kaip ridikėlį. Paskui ima jį 
viena ranka ir paneša toliau. | 

Kalvis jam uždavinėja kuo sunkiausius, kuo kebliausius darbus, o 
Žanas Meškis ką tik ima, viskas trupa, dūžta; jei kūju tvoja — kūjis 
į gabalus išlaksto. Meistras kiekvieną vakarą mato, kad iš tokio darbi- 
ninko jam nėra naudos, jau norėtų jį išvaryti, bet bijo. Galų gale gra- 
žiuoju prikalbina jį eiti pažiūrėti, kaip kur žmonės gyvena. Žanas Meškis 
nesupyksta, tik prašo leisti pasiimti visus geležies gabalus, jo į niekus 
nuvarytus. Iš tų jis nusikala lazdą kaip kokį rąstą, sveriančią tiek, kiek 
šeši geri vyrai, užsideda ant peties ir išdrožia sau. 


Pavakary, prisėdęs pasilsėti, Žanas mato: lekia į aukštybes dideliau- 
sias akmuo, ir vienas, ir kitas, ir trečias. Jis spėja įžiūrėti, kad tai ma- 
lūno girnos. Jam užeina noras patirti, iš kur jos lekia, tos girnos. Kiek 
pažengęs, mato slėnyje Žmogų, kuris taisosi sviesti dar vieną girnapusę. 
Žanas jį užkalbina. 

— Nieko sau ripką pasidarei! Kas tu toks esi? 

— Girnakalis— atsako tas Žmogus.— Aš ją nusikaliau šiaip, dėl pra- 
mogos. 

— Gerai —sako Žanas Meškis— Tai man patinka, eikš su manim 
drauge. 

— Mielai. 

Jau jie eina dviese. 


Kitą dieną jiems atsitinka keliauti per girią. Mato — žmogus kerta 
medžius. Kerta su pjautuvu, tokiu kokį imam, kai einam triušiams žo- 
lės parinkti. Kai atsibosta kirsti, tas žmogus pasideda pjautuvą, čiumpa 
į glėbį ąžuolą, čiumpa pušį ir rauna su visomis šaknimis. Prirauna, pri- 

rauna medžių, sudeda į krūvą, suriša ryšulį. Žanas Meškis žiūri į jį, 
gėrisi. Užkalbina: 

— Ei, kas tu toks esi? 

— Ąžuolrovis,— atsako tasai. — Taip aš duoną pelnausi. 

— Gal norėtum eiti su mumis? 

— Mielai. 

Jie jau drožia trise. 


Vakare jie priėjo aukštą, statų uolos kalną, ant kurio stovėjo puiki 
pilis. Visuose jos languose degė šviesos. Kalno papėdėje senikė ganė 
ožką. Jie klausė tą senikę: 

— Kieno šita pilis? 

Senikė atsakė: 

— Oi neikit į šitą pilį! Daugiau nei šimtas į ją įėjo, o nė vienas ne- 
išėjo! | | 

"Žanas Meškis, niekad baimės nepažįstąs, pavadino savo keliabendrius, 
ir jie užsirepečkino ant kalno. Nuostabus dalykas: pilies didžiosios durys 
stovėjo atdaros. Jie suėjo į vidų. Nė vienoje salėje nebuvo nė gyvos 
dvasios, nors degė šviesos ir apystata visur buvo prabangi. 

Žanas Meškis nusprendė, kad šis būstas tiks jam gyventi, ir jie čia 
apsinakvojo. Naktį išmiegojo be jokių nuotykių. Rytą ryžosi pasitiekti 
ko valgyti. Sutarė taip: du eis medžioti, o trečias liks namie ir iš to, ko 
dar esama kelionmaišiuose, pataisys pietus. Kam ką veikti, nuskyrė bur- 
tais. Girnakaliui teko burtas likti namie. Jis ruošėsi virtuvėje. Priėjus 
vidudieniui, jis nusikabino ragą nuo židinio kaktos, jau norėjo jį pa- 
pūsti ir taip duoti ženklą savo bendrams, kad eitų namo pietauti, bet 
šit išgirdo židinyje triukšmą, lyg akmenis kas grumdė. Atsigręžęs žiūri — 
ogi priešais jį nykštukas, visiškai nupiepęs ir visiškai nuogas, o galva 
jo kaip laukinio katino. 

— Ko tu nori? — klausia Girnakalis. 

— Noriu pasrėbti skanios sriubos. 

— Ei šalin, kirmėle, o jei ne, tai aš tave sumalsiu į miltus! 

— Na na, — sako nykštukas, — saugokis tiktai! 

Ir jis puola ant Girnakalio, ir taip ima pilti jam riešutmedžio lazda, 
jog smūgiai deginte degina stipruolį, ir šis galų gale susmunka žemėje 
paslikas, be kvapo. 

Jau buvo vėlus laikas, kai iš medžioklės parėjo alkani Žanas Meškis 
ir Ąžuolrovis. 

— Nenaudėli, ko tu mūsų nešauki pietų? 

— Buvau išviręs labai skanius pietus, bet atėjo baisus milžinas ir 
suvalgė. Jis buvo už mane stipresnis, jis primušė mane tiek, jog buvau 
kaip negyvas. 


Kitą dieną Girnakalis išėjo su Žanu Meškiu medžioti. Ąžuolrovis nebe- 
sakė nieko dėl to, kad Girnakalis vakar neišvirė pietų. Vidudienį me- 
džiotojai parėjo labai alkani ir rado Ąžuolrovį pasliką asloje. Jie pa- 
laistė jį šaltu vandeniu, kad atsigautų. Atsipeikėjęs jis apsakė, kad mil- 
žinas, dar didesnis ir baisesnis už vakarykštį, jį primušęs ir suvalgęs 
pietus. Girnakalis vogčiomis juokėsi, žinodamas, koks mažas nykštukas 
buvo tasai milžinas. 

— Na gerai —tarė Žanas Meškis,— pažiūrėsim, kas čia rytoj dėsis. 

O tie du bandžiai širdies gilumoje džiaugėsi, kad šaunusis Žanas Meš- 
kis gausiąs pylos. 

Rytojaus dieną Žanas Meškis pataisė pietus laiku. Jis čiupo ragą ir už- 
dūdavo taip smarkiai, jog pilies sienos drebėjo, o jo draugai miške nu- 
džiugo išgirdę. Jie skubėjo į pilį. Tuo tarpu prisistatė nykštukas su laz- 
da. Žanas Meškis pratrūko juoktis, pamatęs tokį milžiną, ir, nieko ne- 
laukęs, tvojo jam per katinišką makaulę savo geležiniu rąstu. Tik Žie- 
žirbos pažiro, bet nykštukas atsilaikė ir juo nuožmiau mušė Žaną savąja 
lazda. Žanui pašėlusiai sopėjo, bet jis, to nepaisydamas, tvojo ir tvojo 
nykštukui. Galų gale jį priveikė. Nykštukas ėmė prašytis malonės ir at- 
skleidė pilies paslaptį. 

— Po židinio akmeniu yra rūsys, o to rūsio gilumoje — princesė, kuri 
laukia išvadavimo. 

Žanas Meškis, nieko daugiau nesakydamas, pasiuntė nelemtąjį nykš- 
tuką po velnių. 


Pareina iš miško draugai — pietūs padėti, sėda, valgo. 

— Tai tu nematei milžino? 

— Ne, mačiau tik nupiepusį mažą žmogiuką, kurį aš primušiau. Judu 
abu esate niekam tikę, niekingi bailiai. 

Visi pavalgė. Žanas Meškis sutiko, kad netikšiai draugai liktų su juo, 
manydamas, jog ir iš jų gali kada būti naudos. 

Savąja geležine dalba jis išvertė židinio apačios akmenį. Atsivėrė 
tamsus šulinys, einąs ir nueinąs kažkur į uolos gelmes. 

Parišo Girnakaliui per pažastis ilgą, stiprią virvę ir leidžia į tą šulinį. 
Sutarta taip: jei norės, kad draugai trauktų lauk, jis supurtys virvę. Su- 
leidžia visą virvės ilgį, ir jis ima smarkiai purtyti tą virvę: 

— Traukit lauk, virvė per trumpa! — rėkia. 

Ištraukė. Žanas Meškis norėjo primegzti dar vieną virvę ir leisti jį 
vėl, bet jis nenorėjo sakyti, ką ten matė. 

— Leiskis tu, Ąžuolrovi,— tarė Žanas Meškis. 

Ąžuolroviui parišo dvigubai ilgesnę virvę. Leidosi jis taip pat kaip 
ir anas, taip pat ėmė purtyti virvę ir rėkti, kad trauktų atgal, tik balsas 
girdėjosi iš daug giliau. 

Kai ištraukė, Ąžuolrovis buvo išblyškęs visas ir sakė, kad princesė 
jam mažai rūpinti ir kad jam esą labai baisu. 

— Nebesileisiu daugiau, — sakė jis Žanui Meškiui. 


Tada Žanas Meškis, niekad baimės nepažįstąs, susimezgė triskart il- 
gesnę virvę, ir jo bendrai nuleido jį į šulinį. Leidosi, leidosi, pagaliau 
kojom prisiekė dugną. O aplink tamsu nors į akį durk. Jis išsinėrė iš 
virvės, apsidairęs pamatė tolumoje lyg kokią šviesą ir žengė į ją. 

Ėjęs paėjęs, pasiekė tokią ertmę, kur buvo labai šviesu, tik viršuj 
vietoj dangaus buvo vanduo. Asloje gulėjo daug skeletų, mėtėsi sudau- 
žytų šarvų gabalai. Tuos palaikus saugojo didelis baltas kurtas, išskob- 
tas iš akmens. Kai Žanas Meškis pasimeldė už narsius riterius, kurių kau- 
lus ir šarvus čia matė, akmens kurtas priėjo ir palaižė jam ranką. 

Žanas Meškis svarstė, kur čia jam toliau eiti. Jis pamatė upę ir per 
ją permestą siaurutę lentą, atseit lieptą. Žanas Meškis tuo lieptu perėjo 
kuo vikriausiai. Kitame krante jį sutiko slibinas, spjaudąs ugnimi. Žanas 
Meškis trenkė jam per strėnas savo dalba, tas ir nusibaigė. Tik šit žiū- 
ri — jau atsirado kitas slibinas, su septyniom galvom. Žanas kai brau- 
kė gulsčiai savo geležiniu rąstu — visos septynios galvos nušokinėjo, bet 
iš jų akių tekėjo deganti lava, kuri, rodės, tuoj tuoj aptvins Žaną Meškį. 
Jis savo baisiojo padargo galu išbadė visoms galvoms akis ir pasitraukė 
šalin. 

Tik šit staiga pasirodė slibinų motina. Ji atsirado pakrašty kabančio 
ežero, esančio dangaus vietoj. Ji vilkėjo žalia suknia, kuri plevėsavo 
ore su ilgiausia uodega. Ji apsupo Žaną Meškį savo suknios valkčiu ir 
ėmė kilti. Jis su savo geležimi pradūrė jai pilvą. Ji subliuško it balio- 
nas ir vis tiek kilo aukštyn. Tada Žanas čiupo peilį ir nurėžė jai uodegą, 
o ta šoko ant jo ir apsivijo aplinkui. Nurėžtoji uodega raitėsi it ungurys, 
bet nuvedė jį prie lango. Ten girdėjosi nepaprasto gražumo moteriškas 
balsas. Žanas Meškis neabejojo girdįs princesės balsą, bet kaip į jos būs- 
tą įsigauti? Čia jis pamatė geležies duris, dengiančias požemio angą. Jis 
ėmė kiek tiktai galėdamas mušti uodegą. Tada atsirado mažučiukas žmo- 
geliukas, nuogas ir nupiepęs, su katino galva, atidarė geležies duris, 
šmukšt įlindo ir vėl užsidarė. Tas nykštukas baisiai skubėjo, o per didelį 
skubėjimą išmetė iš nagų savo riešutmečio lazdą. Žanas Meškis iš visos 
sveikatos trenkė tris kartus savuoju geležies rąstu — išlakstė į gabalus 
ir geležies durys, ir akmens staktos, ir jis jau galėjo pulti į vidų. 

Žiūri — gi katinas, didesnis už didžiausią arklį, besąs užstojęs visui 
visą angą. Žanas jį mušti geležies lazda, katinas jį pulti! Katinui nieko, 
o Žanui jau kraujas plūsta. Galų gale Žano lazda subyrėjo į begalę 
smulkių gabaliukų. Ką dabar daryti? Žanas šiaip taip sugriebė riešut- 
medžio lazdą, nykštuko pamestą, ir jau kaip tvojo iš paskutiniosios — 
katinas milžinas ir guli nebegyvas. 


Princesė susidomėjo, kas ten triukšmauja, ir atėjo pažiūrėti. Pama- 
čiusi Žaną Meškį, puolė jam į glėbį ir pabučiavo. 

Žanas Meškis nuo to pabučiavimo alpėjo iš laimės. Tačiau po pirmųjų 
džiaugsmų reikėjo galvoti, kaip išsigauti iš to šulinio, Žanas į virvės 
galą įrišo skersinį princesei atsisėsti. Ji nenorėjo keltis pirmoji, ir ne be 
pagrindo. Žanas Meškis manė, jog jos nereikia palikti požemiuose, jis 
norėjo būtinai ją išgelbėti, net jei būtų pavojaus ją prarasti. 

Princesė meiliai įteikė savo sužadėtiniui dvi žibuokles, tada sėdo ant 
skersinio, davė sutartą ženklą, ir Ąžuolrovis su Girnakaliu ją ištraukė. 
Kai tie du pamatė, kokia princesė graži, kaip ji šypsosi, tartum saulė 
šviečia, jie tik susimirkčiojo tarpusavy — klastą sumanė. Bet Žanas Meš- 
kis nujautė, kad tie jo bandžiai neverti pasitikėjimo. Kai jie vėl nulei- 
do virvę, Žanas į jos galą įrišo akmenį: traukit sau sveiki, žiūrėsim, kaip 
čia bus. O anie du traukė stenėdami, apsimesdami — visaip rodė prince- 

sei, jog jie neįstengia ištraukti Žano Meškio. Traukę patraukę, abu su- 
tartinai paleido virvę, ir ji nusirito į požemį su visu akmeniu. Tik dun- 
desys pasigirdo iš gelmių, ir princesė apalpo. 

Žanas Meškis dabar visiškai tikrai pamatė, kad jo bandžiai yra 
sukčiai. - 


Kaip ištrūkti iš požemio? 

Žanas -Meškis apvaikščiojo princesės būstą, apžiūrėjo boluojančius 
skeletus. Jis dabar galvojo, kad turbūt ir jo skeletas čia boluos taip pat 
kaip šitų narsių riterių. Šitaip mąstydamas, jis numetė vieną žibuoklę 
ant kaulų krūvos. Tada akmeninis kurtas priėjo, palaižė jam ranką ir 
tarė: 

— Tu gi jau skridai vieną sykį, tai skrisk ir antrąsyk. 

Žaną Meškį šie žodžiai kaip kelte prikėlė: jis sumetė, ką jie reiškia. 
Nieko nelaukęs, pribėgo prie nupjautos slibino uodegos, atsisėdo ant 
jos ir ja apsivyniojo. Tik spėjo tai padaryti — jau pajuto, kad skrenda. 
Taip jis išskrido iš šulinio ir išlindo iš židinio. 


Deja, jis neberado nei princesės, nei savo netikrų draugų. Tie, ge- 
rokai pasiginčiję, sutarė dalintis princese: vieną dieną ją turėsiąs vie- 
nas, kitą dieną kitas. 

Jie gailavo dėl princesės bičiulystės su vargšu Žanu Meškiu — juk 
jis vis tiek esąs tikriausiai nebegyvas, nors jie visaip stengęsi jį gelbėti. 
Už tai jie tarėsi turį teisę gauti atlyginimą. 

Jie išsigabeno princesę kaip belaisvę. Ji labai verkė. Nei grįžimas 
į Žemės paviršių, nei pasimatymas su tėvais nedžiugino jos. 

Karaliui, jos tėvui, tie tariamieji dukters gelbėtojai tiesiog baimę va- 
rė. Neišmanydamas, ką su tokiais milžinais daryti, jis galų gale sutiko 
rengti didelę vestuvių puotą. 

Stalus puotai sustatė lauke, nes visos salės buvo per mažos. 


Žanas Meškis, beskrisdamas oru, užmatė iš aukštybių puotos šurmulį 
ir, apsukęs ratą, nusileido ant karaliaus stalo. Jis laikė rankoje žibuok- 
lę. Nors jis buvo ir dulkinas, ir kruvinas iš po kovų, princesė, kai tik 
ji pamatė, tučtuojau pažino. Ji visų akivaizdoje apkabino Žaną ir tarė: 

— Štai mano išgelbėtojas. 

Tie du niekšai pamatė, kad dabar jiems gali būti riestai, ir išsinešdi- 
no į girią. Jie rovė medžius ir ruošėsi jais gintis, tačiau Žanas Meškis 
buvo toks laimingas, jog nė negalvojo jų vytis. 

Ir aš tose vestuvėse buvau, sviesto kepurę dėvėjau, stiklo kurpaites 
avėjau, voratinklio rūbą vilkėjau, o rankose turėjau tokį mažiuliuką 
varpeliuką, ir tasai kalbėjo: meluok melą, išvesk galą, parodyk teisybę. 


| Dy ją “o t 40 


SLIBINAS SEPTYNGALVIS 


Seniai, labai seniai, toli, labai toli buvo slibinas baisūnas, pusiau žal- 
tys, pusiau driežas, su septyniom galvom. 

Jis lindėjo giliai oloje, o smarvė jo buvo tokia, jog niekas nė artyn 
prieiti negalėjo. Jis siaubte siaubė visą kraštą visokiausiomis bjaurys- 
tėmis. 

Susimanė tas siaubūnas ryti jaunas mergeles, ir niekas pasipriešinti 
jam nevaliojo. Rijo, rijo, visas surijo, beliko tik viena karalaitė, graži 
dvidešimties metų panelė. Ligi tol dar vis ją lenkė, bet šit jau ėmė 
reikalauti ir jos: užsimetė bjaurybė jos kraujo, turi ją sudraskyti, ir 
gana. 

Vargšė princesė žino: išsigelbėti ISDE18 nė vilties. Ką gi darys, ruo- 
šiasi prie paskutiniosios. 

Jos tėvas motina, karalius ir karalienė, nusiminę baisiausiai, juoba 
kad jiems teužaugo ta viena duktė, gražuolių gražuolė, sveikata Žydėte 
žydinti. Visi to krašto žmonės drauge su jais verkia rauda, visiems šir- 
dis verda dėl nelaimės, kuri tuojau įvyks. Taip su ašaromis ir aimano- 
mis jie baigia ruošti eitynes, kuriomis palydės į mirtį gražiąją prin- 
cesę. 

Suskamba varpai, žmonės iš lėto pajuda eiti baisiojo žvėries linkui. 
Tik štai pasirodo gražus riteris ant smarkaus žirgo, lydimas dviejų pui- 
kių šunų. 

Riteris stebisi, kad taip visi nusiminę, ir klausia vienos praeivės mo- 
terėlės, kas čia dedasi. 

— Oi pone, — sako jam ši, —tai tas žvėris septyngalvis viskuo kal- 
tas. Jis surijo visą mūsų jaunimą, ir neatsirado, kas jį užmuštų, o mus 
išvaduotų. .. Šiandien šit priėjo eilė mūsų princesei, ir ją tuojau praris 
be jokios pagailos. 

— Jeigu tik tiek, — sako riteris — tai rodykit man, kur yra to bjau- 
raus žvėries lindynė, aš imuosi jus išvaduoti. 

Kaip tarė, taip darė. 

Riteris, ėmęs artintis prie žvėries olos, pateko į tokią bjaurią smarvę, 
jog vos vos ištvėrė negrįžęs. Vis dėlto ištvėrė ir prijojo prie pat angos. 
Bjaurusis žvėris, jį pamatęs, išlindo sutikti. 

— Kvailas tu! — suriko.— Prarysiu tave kaip ir visus kitus! 

— Ne toks kvailas, kaip tu manai! — atsakė riteris ir paleido žirgą 
kuo smarkiausiai, užsuko plačiu lanku ir, lydimas pašėlusiai skalijančių 
šunų, puolė ant slibino kaktomuša. Rėžė kardu, ir nusirito viena galva. 

Veltui slibinas mėgino gintis, bandė griebti šunis. Žirgas, tvirto rai- 
telio valdomas, buvo nepasiekiamas. Mažai laiko tetruko, ir visos septy- 
nios slibino galvos nusirito it kopūstai. Slibinas nusibaigė. Ligi tik įsi- 
tikino, jog septyngalvis žvėris nebegyvas, gražusis riteris dingo, niekas 
nežinojo, kur jis pasidėjo. 

O tuo tarpu eitynės prisiartino. Koks buvo visiems džiaugsmas, kai 
pamatė, jog slibinas, tiek juos kankinęs, nebeturi nė vienos galvos! Ka- 
ralius ir karalienė nesitvėrė džiaugsmu: princesė išgelbėta! Kaip atly- 
ginti tam, kas slibiną nukovė? Reikėjo, kad visa karalystė gerai žinotų 
apie šitokį žygį. Karalius pažadėjo didžias iškilmes visoje savo šalyje ir 
paskelbė, kad didvyris, nukovęs bjaurųjį žvėrį, teiktųsi atvykti į pilį, ten 
jis būsiąs apdovanotas visomis įmanomomis gėrybėmis ir galėsiąs vesti 
princesę, kurią ką tik išgelbėjo nuo žūties. | 

Ir šit atidrožia į pilį vienas toksai žmogpalaikis, turįs visai nekokį 
vardą. 

— Va, aš nukoviau slibiną. 

— Gerai tai gerai — sako karalius, — bet įrodyk, jog tai tavo darbas. 

— O kaipgi, jūsų didenybe! Šit savo žodžiams patvirtinti atnešu sep- 
tynias slibino galvas. 

Karalius tuoj liepia kelti vestuves. 

Prieina skirtoji diena. Varpai skamba kiek tiktai gali, visi žmonės 
linksminasi, dainuoja, gėlės iš vien, vėliavos, vėliavėlės plasta, namų 
sienos apkaišytos. Savo langus kiekvienas puošia gražiausiomis kokias 
turi skaromis, gražiausiais kilimais. Būgnai dunda, būgneliai trinka, švil- 
pos švilpia visuose pašaliuose — pats oras gaudžia linksmybe. 

Tik šit vėl pasirodo gražusis riteris, ant to paties smarkaus žirgo, o 
iš paskos seka neatskiriami jo palydovai — šunes. 

Jis | laimingas, džiugiai nustebęs, teiraujasi, dėl ko čia tos links- 
mybės. 

— Ogi dėl to, kad šiandien mūsų princesės vestuvės, ji išteka už to 
didžiavyrio, kur mus išvadavo nuo slibino septyngalvio,— atsako jam 
viena praeivė moterėlė. 

"Riteris degte dega pasipiktinimu, paleidžia kuo smarkiausiai žirgą į pi- 
lį ir būtinai reikalauja leisti akis į akį sutikti tariamąjį iškilmių he- 
rojų. 

Karalius išsyk nežinojo, ką daryti, bet vis dėlto teikėsi išklausyti gra- 
žųjį riterį. 

— Jūsų didenybe, jei atsitiktinai nebūčiau pro čia keliavęs, nebū- 
čiau sužinojęs, kad jūsų duktė ketina tuoktis su apsišaukėliu sukčiumi: 
juk tai aš nukoviau septyngalvį slibiną! 

— Jūsų didenybe, ar ne aš jums atnešiau septynias slibino galvas? — 
spyriojosi sukčius. 

— Galvas tai galvas, — tarė gražusis riteris — o kur jų liežuviai? Ati- 
darykit nasrus! 

Atidarė nasrus — liežuvių nėra. 

— Liežuviai štai kur! — sušuko gražusis riteris ir metė liežuvius ka- 
raliui po kojų. 

Apsišaukėlį sukčių tuoj sučiupo ir — striukai drūtai — pakorė. Kol jis 
dar tebekabaliavo kartuvėse, mūsų riteris susituokė su gražiąja princese, 
o žmonių minios aplinkui šūkavo vienu džiaugsmu. 

O aš, taip gražiai pasekęs jums šią pasaką, sakau sudieu ir einu sau. 

ŠĖMAS JAUTIS 


Buvo kitą kartą tokia mergaitė. Jos motina mirė bemaž tuo pat lai- 
ku, kai ji gimė. Tėvui atsibodo našlauti, o ir šeimininkės namuose rei- 
kėjo, tai jis vedė antrą pačią. Kaip dažnai būna, taip atsitiko ir dabar: 
pamotė tuoj ėmė nekęsti podukros. Ji darė jai visa pikta, ką tiktai ga- 
lėjo, rengė kuo prasčiausiais drabužiais, kaip paskutinę vargšę, o val- 
gyti davė tik tiek, kad vos badu nemirtų. 

Kas mielą dieną pamotė varė mergaitę bandos ganyti. Bandos buvo 
keletas karvių ir šėmas jautis. 

Vieną rytą mergaitė verkė graudžiau nei visada, mąstydama apie sa- 
vo nedalią. Jautis gražiai priėjo ir klausia: 

— Ko tu taip verki? 

— Oi varge, — sako mergaitė — kaip aš neverksiuų, kad man labai 
bloga! Pamotė mane, matyt, nori badu numarinti: valgyti tiek teduoda, 
jog nė mažas vaikas nebūtų sotus. 

Jautis pasilenkė ir sako: 


— Kišk ranką į mano ausį, tenai rasi kuo savo vargą palengvinti. 
Mergaitė įkišo ranką į jaučio ausį ir ištraukė duonos riekę, užteptą 
sviestu. Kad valgė, tai valgė! 

Ir visada, kai būdavo alkana, ji prieidavo prie šėmo jaučio, kišdavo 
ranką į ausį ir išsiimdavo duonos su sviestu. 

Piktoji pamotė mato: nepanašu, kad mergaitė kęstų badą,— atvirkš- 
čiai, atrodo pilna, susiganiusi, skruosčiukai raudoni. Mano sau: turbūt 
ją kas nors slapčia valgydina. Ji pasislepia medžių guote ir seka poduk- 
rą. Ir nužiūri, jog mergaitė ima iš šėmo jaučio ausies duoną su sviestu. 
Ji tučtuojau nusprendžia tą jautį parduoti ar papjauti, kam jis daro gera 
podukrai. 

Šėmas jautis sužino šitą šeimininkės sumanymą ir sako savo gany- 
tojai: 

— Tavo pamotė sumanė papjauti mane arba parduoti. Jei manęs ne- 
bebus, tau bus dar blogiau negu ligi šiol. Tačiau, jeigu tu nori, mudu 
pabėgsim šią pat naktį. 

— O jauteli mielas, — sako mergaitė, — su tavim aš eisiu kad ir į pa- 
saulio galą. 

Ji susirišo savo geresniuosius drabužius, ir juodu abu patyliukais iš- 
keliavo iš namų. 


Juodu gavo keliauti toli, labai toli. Priėjo tokį mišką, kur visų me- 
džių lapai buvo iš vario, o jie turėjo per tą mišką žengti siauru ta- 
kučiu. 

Prieš įžengiant į mišką, šėmas jautis prisakė savo keliabendrei, kad 
šiukštu nepaliestų šitų medžių lapų, nes jei nors vienas vienintelis lapas 
nukrisiąs, nuo to pabusią plėšrūs lokiai, apipulsią juos ir suėsią abudu. 

Mergaitė ėjo kuo atsargiausiai, ir juodu peržygiavo visą mišką, ne- 
pajudinę nė vieno varinio lapo. 

Ėjo toliau. Priėjo kitą mišką, kur medžių lapai buvo iš sidabro. Šė- 
mas jautis ir vėl įspėjo mergaitę saugotis neprisiliesti, nes jei bent vie- 
nas sidabro lapas nukrisiąs, tai prižadinsiąs čia pat miegančius skorpio- 
nus, tie juodu apipulsią ir sugelsią savo nuodingais gyliais. 

Mergaitė žengė kuo lėčiausiai, kiek tik begalėdama taikėsi nieko ne- 
pakliudyti, bet slinkdama pro paskutinį medį, netyčia užlietė ranka vie- 
ną lapelį, tasai tuoj krito žemėn ir dzinktelėjo sidabro skambesiu. Kaip- 
mat prisirado tokia galybė skorpionų, tarytum bičių spiečius būtų ūž- 
telėjęs iš avilio, ir visi grasino kirsti savo gyliais. Šėmas jautis šoko 

jų traiškyti. Jam pasisekė juos apveikti ir apsaugoti savo kelionės drau- 
gę, tačiau pats jų gylių išvengti negalėjo ir sugeltas kentė baisius skaus- 
mus. Mergaitė priėjusi suko galvą, kaip jam padėti. Jis liepė įkišti ranką 
į jo ausį ir paieškoti, ten rasianti tepalo; tuo tepalu ji turinti ištepti 
įgeltąsias vietas. 

Po trumpo laiko jis jau buvo visai sveikas, ir juodu traukė toliau. 


Kiek pakeliavę, rado vėl mišką, kurio medžių lapai buvo auksiniai. 

— Ši vieta,— kalbėjo šėmas jautis — yra pavojingesnė už kitas: jei 
bent vienas lapelis nukris žemėn, ant mūsų puls liūtai ir norės mus su- 
draskyti. 

Mišką juodu perėjo laimingai, jau manė, kad pavojaus nebėr, tik 
šit mergaitė netyčia užkliudė paties paskutinio medžio šakutės viršūny- 
tę, vienas lapas atsiskyrė ir nukrito. Kad ėmė lėkti iš visų pusių liūtai, 
kad sudūko riaumoti! Šėmas jautis kad šoko jų badyti! Ėmėsi vargšas 
iš paskutiniųjų, liūtus atstūmė, mergaitę apgynė, bet pats nukentėjo kur 
kas labiau negu kovodamas su skorpionais. 

— Tu nepakankamai saugojaisi tų aukso lapų, — kalbėjo jis silpnu 
balsu, — užtat aš dabar greitai paliksiu tave vieną. 

— O jauteli brangus,— sušuko mergaitė, jį apsikabinusi,— nepalik 
manęs, nepalik! Kur aš eisiu be tavęs? Juk man vienai gyvenimo ne- 
bėr, aš mirsiu iš bado ir baimės! Va tuoj paimsiu tepalo iš tavo ausies, 
patepsiu Žaizdas, ir tu beregint sugysi. 

— Ne, tepalas nieko nebepadės,— atsakė jautis— Jau man ateina 
mirtis. Pasistenk gauti lopetą ir iškask duobę man palaidoti. Kai užkasi 
mane žemėmis, keliauk viena toliau. Paėjusi rasi tokius namus. Ten tave 
pasamdys kalakutų ganyti. Kai.tau ko reikės, tu tik ateik čionai ir pa- 
šauk mane, ir duosiu tau, ko norėsi. 


Mergaitė apraudojo šėmą jautį, palaidojo jį ir keliavo toliau. Greit 
priėjo namus, kaip jai buvo sakyta. Ji pasisiūlė tarnauti, ir ten ją pa- 
samdė kalakutų ganyti. | 

Tuoj pirmą sekmadienį jai pasakė, kad, kai visi išeis į bažnyčią, jai 
reikės būti namie ir saugoti virtuvę. 

Tasai ūkis, kur mergaitė tarnavo, priklausė princui, o princas buvo 
jaunas, gražus, dailaus stoto. Kai tik mergaitė pamatė esanti viena na- 

muose, tuoj, nieko nelaukusi, nusidūmė prie šėmo jaučio kapo ir kal- 
bėjo taip: 

— Noriu, kad kas nors už mane pasaugotų virtuvę, o aš tuo laiku 
nueičiau į bažnyčią, gražiai apsirengusi, atrodanti kaip prašmatni dama. 

Šėmas jautis jos pavaduoti į virtuvę nusiuntė mažytį triušiuką, o jai 
davė puikią šilko suknią. Ji tą suknią apsivilko ir buvo labai graži. 
Greit padėkojo šėmam jaučiui ir lengvu, mitriu žingsniu nudrožė į baž- 
nyčią. Atsistojo taip, kad princas matytų. 

Princas žiūri, žiūri ir stebisi, ir galvoja sau vienas: iš kur atsirado 
ta mergaitė, tokia daili, tokia graži? Dar niekad nebuvo matęs tokios, 
kad jam šitaip patiktų. Bažnyčioj teirautis buvo nepatogu, jis laukė, 
kol po visam ims skirstytis žmonės, bet, pamaldoms baigiantis, mergaitė 
paskubėjo dingti, ir niekas negalėjo princui nurodyti, kur ji pasidėjo. 

Šiokiadieniais vilkėti tai mergaitei buvo duoti pilki, medžio spalvos 
drabužiai, dėl to ji gavo pravardę: Medžio Žaketė. 


Kitą sekmadienį mergaitė vėl nusiuntė triūšelį virtuvės saugoti, o 
pati nukūrė prie šėmo jaučio kapo prašyti gražios išeiginės suknios. Čia 
ji gavo sidabro rūbą, negaišdama juo apsivilko, nudrožė į bažnyčią ir 
atsistojo netoli princo. 

Princui ji pasirodė dar gražesnė negu pirmąjį kartą. Per visas pa- 
maldas jis tik žiūrėjo į mergaitę ir dūsavo, ir nedrįso jos kalbinti. Jis 
pasiryžo būtinai ją sutikti po visam, tačiau ji, pamaldoms baigiantis, 
išlėkė lengvai it paukštytė, ir princas net nesužinojo, į kurią pusę. 

Princas grįžo namo nusiminęs, kad negavo patirti, kas toji graži mer- 
gaitė, kurią jis įsimylėjo. Savo sielvartą jis pasakė Medžio Žaketei — 
ji parėjusi vaikščiojo su savo kasdieniniais drabužiais, nes apdarą ji ga- 
lėjo keisti, kada panorėjo. 

— Mielas prince,— kalbėjo ji — kitą sekmadienį nueikit vėl į baž- 
nyčią. Galimas daiktas, kad ta graži mergina, kurią ten matėte, ateis ir 
vėl. Jūs nepameskit jos iš akių, kai baigsis pamaldos, pasekit ją ir už- 
kalbinkit: esu tikra, jog jai nebus tai nemalonu. 

Atėjus trečiajam sekmadieniui, Medžio Žaketė pasišaukė triušelį vir- 
tuvės saugoti ir nuėjo pas šėmą jautį prašyti drabužių; tas aprengė ją 
aukso rūbu. Bažnyčioj ji ir vėl atsistojo arti princo. Princas nuo jos 

akių nenuleido; buvo tačiau taip įsijaudinęs, jog niekaip nedrįso jos 
kalbinti prie žmonių. 

Kai ta auksu švitanti panelė pakilo išeiti, princas šoko sekti. Ji dūmė 
kaip vėjas, ir princas su ja nespėjo, bet, bėgdamas pridurmu, užmynė jos 
kurpaitę. Kurpaitė nusmuko nuo kojos, bet panelė bėgo kaip bėgusi ir 
dingo beregint. 


Princas paėmė kurpaitę ir parėjo visas nusiminęs. Namie Medžio Ža- 
ketė vilkėjo kasdieniškai ir atrodė kaip niekur nieko besiruošianti po 
virtuvę. 

— Deja, Medžio Žakete,— liūdnai kalbėjo princas,— kad žinotum, aš 
ir šį sykį negavau pakalbėti su ta gražia mergaite, bet šit ji, beskubėda- 
ma bėgti, pametė vieną kurpaitę. 

Iš didžio nusiminimo princas susirgo. Žaketė jam patarė ieškoti, gal 
rasiąs, kieno kojai tiksianti ta daili, mažytė kurpaitė. 

Princas liepė iškelti didelę puotą, į ją sukvietė bajorų ir miestiečių 
dukteris, sakėsi vesiąs tą, kurios kojai tiksianti kurpaitė. Tos susirinko, 
mėgino kurpaitę autis, bet nė vienai netiko — visoms buvo per maža. 

Į antrą puotą princas sukvietė paprastų kiemionių dukteris ir skel- 
bė tą patį pažadą. Tarp susirinkusiųjų pasitaikė viena klastinga merga, 
kuri galvojo taip: 

„Aš noriu gauti princą, aš jį gausiu. Aš apsirišiu koją ir veršiu, ir 
taip suveršiu, jog sumažės perpus, ir tada lengvai lįs į kurpaitę.“ 

Taip ji ir padarė. Apsirišo koją, veržė, veržė ir taip suveržė, jog ap- 
siavė be jokio sunkumo. 

Princas matė, kad čia ne ta mergaitė, kurios grožis jį sužavėjo, bet 
pažadą — ką darysi — reikėjo tęsėti. Liepė kinkyti karietą, jau važiuos 
žiedų mainyti, bet tuo metu, kai nuotaka rengėsi į karietą sėstis, ma- 
žytis paukščiukas skraidė aplink princą ir giedojo laibu balseliu: 

Princesei sopa koją! 
Princesei sopa koją! 

— Ką tas paukščiukas gieda? — klausė princas. 

— Nieko! Nieko! — skubėjo sakyti nuotaka. 

O paukščiukas vis kartojo: 

Princesei sopa koją! 
Princesei sopa koją! 

Princas nugirdo šį sykį. Jis apžiūrėjo nuotakos kojas ir pamatė, kad 
ji labai nepatogiai jaučiasi. Jis numovė kurpaitę, o toji buvo pilna 
kraujo. 

Iškėlęs aikštėn suktybę, princas nėbesutiko vesti apgavikės nuotakos. 


Princas susirgo dar sunkiau ir nusiminė dar labiau. Medžio Žaketė 
jį slaugydavo kartais, jos čiauškėjimas būdavo jam pramoga, ji mėgin- 
davo praskaidrinti jo nuotaiką. Sykį jis netyčia dirstelėjo į jos kojas, 
ir jam pasirodė keista: kalakutų piemenė, o kojos tokios mažos, tokios 
dailios. 

Ir sako princas: 

— Medžio Žakete, tu turi pasimatuoti kurpaitę. 

— Ai ne, ne,— gyniojasi ji — nereikia, nieko nebus, esu tikra, kad 
netiks. 

Princas primygtinai reikalauja, liepia klausyti. Tada ji nusimauna 
vieną klumpę, ir kurpaitė taip gražiai tinka ant jos kojos, lyg būtų tyčia 
jai siūta. 

Princas, tai matydamas, sušunka: 

— Medžio Žakete, štai tave aš vesiul 

Medžio Žaketė mielai teka už princo, nes jis patinka jai. Ji greit 
greit nubėga ant šėmo jaučio kapo, praneša jam džiugią naujieną ir 
paprašo aukso rūbo, nes tasai iš visų pranašiausias. Kai tą rūbą apsivel- 
ka, ji, ir be to graži, pasidaro dar gražesnė. 

Kai ji su aukso rūbu įžengė į kambarį, kur gulėjo sergąs princas, jis 
pažino, kad čia toji pat mergaitė, kur jį sužavėjo. Princas, be galo nu- 
džiugęs, šoko iš lovos, apkabino mergaitę ir pabučiavo. 

Viskas gerai baigėsi, ir pasaka pasibaigė. 

ŽYDRA PAUKŠTYTĖ 


Kitados, pasakų amžiuj, gyveno tokia ūkininkė našlė ir turėjo treje- 
tą vaikų: du sūnus ir vieną dukterį. 

Ji kas trečiadienį nešdavo sviestą į turgų. Kelias ėjo per mišką. 

Sykį ji pamatė gražią žydrą paukštytę, kuri skraidė aplink ją ir šo- 
kinėjo nuo šakutės ant šakutės. Paukštytė buvo visai nebaikšti, leidosi 
artyn prieiti, atrodė lyg prijaukinta. Ji pasirodydavo kiekvieną kartą, 
kai tik ta moteris eidavo per mišką. Pagaliau ji ėmė apie paukštytę šne- 
kėti savo vaikams: 

— Aš šiandien vėl mačiau tą žydrą paukštytę: ji tokia gražutė, jog 
sniegena ar dagiliukas prieš ją tikri murziai. 

— O, kad tu ją pagautum ir parneštum mums! — šaukė vaikai — Kaip 
smagu mums būtų ją turėti! Kaip mes gražiai ją prižiūrėtume! 

— Kad taip labai norit, aš mėginsiu ją pagauti, jei tik vėl matysiu. 

Šit ji eina per mišką iš turgaus, pardavusi sviestą, ir pamato tą žyd- 
rą paukštytę. Moteriškė prieina artyn, paukštytė nė nemėgina lėkti. Mo- 
teriškė ją paima ir parneša namo. 

Vaikai, pamatę žydrą paukštytę, net šokinėja iš džiaugsmo. Glosto ją, 
popina. Įleidžia į gražų narvelį. Kiekvienam malonu pasirūpinti paukš- 
tyte. 

Kas rytą jie randa narvelyje po geltoną kiaušinį. Tie kiaušiniai taip 
blizga, jog net akys bijo, kai saulė šviečia. Našlė juos surenka visus ir 
nunešusi pasiūlo kiaušinių supirkinėtojui. Tas jai sako: 

— Šeimininke miela, čia nėra paprasti kiaušiniai: jie auksiniai. Aš 
nesu toks turtingas, kad ištekčiau užmokėti už tamstos prekę. 


Prabėga keletas metų. Karaliaus sūnus, bemedžiodamas ištroškęs, už- 
eina į tos ūkininkės namus atsigerti. Pastebi žydrą paukštytę, prieina pa- 
sižiūrėti iš arčiau ir pamato ant jos plunksnų užrašą aukso raidėmis: „Kas 
suvalgys mano galvą, taps karaliumi; kas suvalgys mano širdį, ras kiek- 
vieną rytą po pagalve daugybę aukso pinigų.“ 

— Parduokit man šitą paukštytę, geroji moteriške,— sako jis — aš 
gerai užmokėsiu. 

— Ai mama! — ima šaukti vaikai. — Neparduokit, niekaip gyvai ne- 
parduokit paukštytės. Mums bus didelis sielvartas, jei jos neteksim. 

— Aš jums paklosiu tūkstantį frankų,— sako karalaitis,— tik leiskit 
man ją išsinešti. 

— Ne, mes nei už auksą, nei už sidabrą nesiskirsim su šia tauria 
giesmininke. 

— Kad taip, — sako karalaitis — tai aš vesiu jūsų dukterį, jei sutar- 
sim, jog vestuvių puotoje man bus patiekta šitos žydros paukštytės mėsa. 

Ūkininkės sūnūs niekaip nesutinka pjauti savo mažąją draugę. Tuo 
tarpu jų sesuo žiūri, žiūri į karalaitį — vaikinas gražus, jai patinka, — ir 
ji užsimano už jo tekėti. Ji visaip prašo, maldauja, ašaras lieja — broliai 
ir nusileidžia; jie seserį myli, tad dėl jos sutinka aukoti paukštytę. 

Prieina vestuvių diena: vargšę paukštytę papjauna, nupeša, įdeda į 
mažytę keptuvę ir iškepa, nes ji skyrium viena turėjo būti patiekta ka- 
ralaičiui. O jaunosios broliai suka galvas dėl tos karalaičio užmačios: kas 
čia yra, kodėl jis taip užsigeidė tos paukštytės kepsnio? Ir jie sumano 
tą kepsnį suvalgyti patys. Nučiumpa iš keptuvės žydros paukštytės mėsą 
ir suvalgo, o į jos vietą padeda taip pat sutaisytą zylę, didumu nė kiek 
nesiskiriančią nuo žydros paukštytės. 

Jau po jungtuvių, svečiai puotauja, karalaitis valgo zylės galvą ir 
širdį. Tuo tarpu jaunosios broliai, vogčiomis supuiskoję žydros paukšty- 
tės kepsnį, jaučiasi neramūs: kas bus, jei jų apgaulė išeis į aikštę? Bi- 
jodami gauti į kailį, jie dar tą pačią vestuvių dieną pasipusto padus, 
dumia į mišką ir pasislepia. 


Miške jie permiegojo ant lapų. Rytą nubudęs, vyresnysis brolis labai 
stebėjosi, kad jam po galva, tarp lapų, besą atsiradę daug geltonų pini- 
gų. Jis nežinojo, kad tie pinigai auksiniai, manė, kad jie gal šiaip men- 
kaverčiai variokai. Susirinko juos ir susipylė į kišenes. 

Išėjo broliai iš miško, vaikščiojo, vaikščiojo visą dieną, žiūri, kad 
jau vakaras. Užsuko į užeigą, pasiprašė vakarienės, apsinakvojo. Per- 
miegojo. Rytą, kai reikėjo užsimokėti, jie pažėrė ant stalo saują geltonų 
pinigėlių, kuriuos per savo neišmanymą laikė variokais. 

— Va, prašom,— sakė jie užeigos šeimininkui,— turim šiokių tokių 
grašgalių; jeigu jų nepakaks, tai kitką prašom mums užskaityti į skolą 
dėl dievo meilės. 

— Ko čia jūs, berniukai, iš manęs juokiatės,— atitarė jiems užeigos 
šeimininkas.— Pusė vieno tokio pinigo verta daugiau, nekaip jūs turit 
man užmokėti. 

Jis paėmė vieną aukso pinigą ir davė jiems grąžos sidabrinių ir va- 
riokų. 

Nuo to karto jie jau rūpestingai rinko aukso pinigus, kurių vyresny- 
sis rasdavo po galva kiekvieną rytą. 

Broliai ir toliau keliavo kartu. Perkeliavę daugelį kraštų ir šalių, jie 
pagaliau atsidūrė tokiame mieste, kur auksas buvo nežinomas. To miesto 
gyventojai, matydami geltoną, blizgų metalą ateivių rankose, didžiai ste- 
bėjosi. Žinia apie šią naujovę pasiekė karalių. Šis užnorėjo pamatyti 
ateivius. Tie prisistatė. Jaunėliui labai patiko karaliaus duktė, o jis buvo 
gražus vaikinas, dar nevedęs, ir valdovas sutiko, kad duktė tekėtų už 
ateivio, turinčio to nepažįstamo metalo. | 

Vyresnysis brolis jaunėliui, tapusiam karaliaus žentu, atidavė visą 
auksą, kiek tiktai turėjo. Dar paviešėjęs kurį laiką rūmuose, jis iškelia- 
vo toliau vienas. 

Jaunėlis brolis, suvalgęs žydros paukštytės galvą, greitai tapo kara- 
liumi. Mat jo uošvis, jau nebejaunas žmogus, po dukters vestuvių nebe- 
užilgo pasimirė. 


Vyresnysis brolis, beklajodamas po pasaulį, atvyko vėl į tokį miestą, 
kur taip pat niekas aukso nepažino. Ten jis sutiko jauną merginą, dailią 
ir gražią, vieno senjoro dukterį. Jis tą merginą įsimylėjo ir vedė. 

Kitądien po vestuvių jo pati, klodama lovą, labai stebėjosi, kad po 
jos vyro pagalve esama auksinių. Ir kitą, ir dar kitą rytą Žiūri — auksi- 
nių yra ir yra prisiradę. 

Apie tą dalyką ji nuėjo pasitarti su mokytu gydytoju, kuris užsiimi- 
nėjo burtais. Ji išpasakojo tam burtų meistrui, kas labiausiai ją stebi- 
no,— kad po vyro pagalve ji kas rytą vis randanti aukso. Burtininkas jai 
pasakė, kad jos vyras esąs suvalgęs žydrosios paukštės širdį, todėl taip 
ir darąsi. Jis davė jai sidabro siūlą ir pamokė: kai vyras miegosiąs, ji 
tuo siūlu galėsianti išsitraukti magiškosios paukštės širdį ir ją suvalgyti, 
tada pati įgysianti šitą galią. 

Ji prarijo žydros paukštytės širdį, ir toliau jau po jos pagalve rado- 
si aukso pinigai. Vyras nustebo, kad po jo galva rytais auksinių nebėra, 
ir klausė pačią, ar ji nežinanti, kodėl jis praradęs galią, kuri jam buvusi 
tokia vertinga; pati atsakė nieko net ir nenumananti apie tą permainą. 

Moteriškė, matydama galinti turėti aukso į valias, sumanė nusikra- 
tyti vyru. Ji prikalbino jį sėsti į laivą pakeliauti jūromis. 

Susėdo į laivą, plaukė, plaukė ir priplaukė tokią negyvenamą salą. 
Ten jie abu išlipo pasivaikščioti. Kai tik vyras paėjo kiek toliau nuo 
kranto, moteriškė tuoj atgal į laivą, sujudino jūreivius kelti bures ir kuo 
greičiausiai plaukti. Ir nuplaukė, ir paliko vyrą vieną toje saloje. 


Vyras, paliktas vienas, ir stebėjosi, ir sielvartavo, ir baiminosi, ar 
tik neteks badu mirti, nes toje saloje nelabai buvo kuo misti. 

Kai gerai išalko, jis ėmė ieškoti po visą salą, ar neras ko valgomo. 
Taip beieškodamas, užėjo vieną klonį, kur augo tokie lyg ir salierai. Jis 
ėmė tuos augalus valgyti, bet jau nuo pirmų kąsnių pajuto, kad jam 
kažkas darosi. Apsižiūrėjo — gi jis besąs pavirtęs asilu! Kiek tolėliau 
pastebėjo augant kitokių salierų, panašių į anuos, bet dar gražesnių. 
Krimstelėjo kelis jų lapus — ir atvirto žmogumi. 


7. Princesė pelytė 07 


Jis išvaikščiojo visą salą. Niekas daugiau joje neaugo, kaip tik žolės 
ir menki, skurdūs medžiai, nevedą jokių vaisių. Tada jis tarė sau, kad dėl 
mitybos čia jam kur kas patogiau pasiversti asilu, negu likti žmogumi, 
juoba kad asilui juk nereikia drabužio, o ir pastogė nebūtina. Jis grįžo 
į aną klonį, kur aptiko pirmuosius salierus, ir nieko nelaukęs pasivertė 
pilkiu. Šiuo pavidalu jis išgyveno dešimtį metų. 

Tam laikui baigiantis, jis pastebėjo barką plaukiant pro salą. Jis greit, 
greit užkrimto antrųjų salierų, atvirto žmogumi, susiskynė po gerą glėbį 
vienų ir kitų salierų ir ėmė rodyti ženklus barkai. Toji pastebėjo, pri- 
plaukė prie kranto, paėmė jį ir išgabeno iš negyvenamos salos. 


Galų gale jis rado būdą nusigauti į tą kraštą, kur pačią vedė. Suma- 
nė atkepti pyragus ir pačiai, ir jos tarnaitei, kuri padėjo jam užtaisyti 
bėdą negyvenamoje saloje. Jis susirišo savo tų salierų ryšuliukus, ėjo po 
savo žmonos langais ir, apsimetęs daržovių pardavėju, rėkė: 

— Salierų, salierų, gražių salierų! Pirkit salierų, pirkit salierų! 

Tarnaitė žinojo, kad ponia labai mėgsta salierų salotas. Ji greit nuli- 
po žemyn ir iš netikro daržovių pardavėjo nupirko ryšuliuką salierų, kur 
žmones paverčia asilais. Tarnaitė jo nepažino, nes per tuos dešimt metų, 
išbūtų negyvenamoj saloj, jis labai pasikeitė. Jis, pardavęs salierus, įėjo 
į Žmonos namus, pasislėpė ir laukė savo klastos padarinių. 

Abi moterys pasitaisė salierų pietums ir jau valgys, bet šit sulig pir- 
mais kąsniais pavirto asilėmis. Vyras, išgirdęs, kad žmona ir tarnaitė jau 
kaukši kanopom į grindis, pasirodė joms. Jis pasisakė, kas esąs, apibarė, 
kam paliko jį tuščioj ir laukinėj saloj, paskui ėmė lazdą, aptvatijo abi 
ir nuvarė į kūtę. Ten jas pririšo ir šėrė tiktai šienu, nieku daugiau. 

Kitą dieną vyras pamatė žmogų, varantį du asilus su anglių maišais. 
Vargšai gyvulėliai net linko nuo nešulių sunkumo ir aiškiai matėsi pa- 
vargę. 

— Žmogau,— tarė jam vyras, — tavo pilkiai, kaip matau, visiškai nusi- 
vare. Mano kūtėj stovi du asilai išsidykinėję, jau kuris laikas nieko ne- 
dirba, bežiūrint ims šokinėti ir spardytis. Imk juos kelioms dienoms, o 
man palik savuosius jų vietoj. 

— O, labai gerai, didelis dėkui! — kalbėjo anglininkas. 

Jis išsivarė asiles iš kūtės, užkrovė joms maišus ant nugarų ir varė 
per miestą, netaupydamas lazdos. Kiekvieną kartą, eidamos pro savo bu- 

vusius namus, jos stabtelėdavo, lyg norėdamos eiti į vidų, bet vyras ma- 
nė, kad jos dar nepakankamai nubaustos, ir skatino jų varovą duoti joms 
pylos. 

Aštuonias dienas jos gavo varyti tą vargingą amatą. Jos pavargo, su- 
liesėjo. Jų šeimininkas įleisdavo įas trumpam į kūtę pasilsėti, po to ir 
vėl varydavo prie sunkių darbų. 


Sukako vieneri metai. Moteris, paversta asile, galų gale ėmė ženklais 
rodyti savo vyrui, kad tai ji prarijusi žydros paukštytės širdį ir kad no- 
rėtų ją grąžinti, jei tik atgautų žmogaus pavidalą. 

Vyras nusprendė, kad jau užteks bausmės, ir nunešė į kūtę antrųjų 
salierų, nuo kurių žmonėmis atvirstama. Asilės tačiau niekaip nenorėjo 
jų nė prisiliesti, bijodamos įkliūti į dar kokią bjaurią bėdą. Tada vyras 
jų akyse pavalgė abiejų salierų ir čia pasirodė asilo pavidalu, čia vėl 
atvirto Žmogumi. 

Tada ir jos užvalgė tų antrųjų salierų ir atvirto moterimis. 

Sidabro siūlu vyras atsiėmė žydros paukštytės širdį, ir nuo to laiko 
vėl jis kiekvieną rytą rasdavo auksinių po pagalve. 

Dabar jie gyveno gražioje santarvėje. Užaugino du sūnus, puikius kaip 
ąžuolus vyrus. Tie paskui abu vedė princeses. 

VELNIAS IR TARNAITĖ 


Šampanėje, kaip ir kitose Prancūzijos žemėse, kitados mielai sukinė- 
davosi ponas Velnias. Kad žmonės nepažintų, jis pasiversdavo čia ožiu, 
čia juodu šunimi. Tačiau šiais gudravimais jis neapgaudavo Šampanės 
gyventojų: jie tuoj pastebėdavo, kad to ožio nagos smailesnės nei kitų 
ožių, kad šuns uodega ilga ir gauruota. Jie matydavo, kad ragai barkšo 
it šakės, ir tuoj sumesdavo, kas tai per ožys. 

Kažkoks paikas miestietis paleido kitados paskalą, kad, girdi, jei su- 
dėsi krūvon devyniasdešimt devynis avinus ir vieną šampanietį, tai gau- 
si šimtą... ko? — jūs jau žinote. Tačiau šis priežodis yra visiškai klai- 
dingas. Visi juk žino, kad ne tik Šampanės, bet ir gretimų su ja kraštų 
žmonės yra gudrūs iš prigimimo, kad jie geriau už kitus moka išardyti 
užtaisytas kilpas. 

Velnias daug sykių gavo tuo įsitikinti. Dėl to jam ir gyventi Šampa- 
nėje nelabai tiko. Aukų pasimedžioti jis, tiesa, kartkarčiais atsivilkdavo, 
tik retai kada ką telaimėdavo. 


Tais metais dėdė Tibo, dručkis Angliurės fermos šeimininkas, pasi- 
samdė mergiote, dailaus veido, darbščią, vardu Ženevjevą. Ji buvo klus- 

ni šeimininkams, sekmadieniais vaikščiojo į bažnyčią, o ką jai kalbėdavo 
sodžiaus berniokai, to ji nenorėdavo klausytis. 

Tikra tobulybė, kaip matote. Vieną tik turėjo trūkumą: buvo ne per 
gudri. Ta mergiotė buvo naivi kaip kūdikis. Kas tik, būdavo, ką sako, 
tuo ji ir tiki. Per tai vos nepakliuvo kaitą į didelę bėdą. 

Mat ponas Velnias, besitrainiodamas po tą kraštą, nužiūrėjo, kad ši 
graži mergiotė būsianti kaip tik skanus kąsnis jam sutriaukšti. Mėgino 
ją sugundyti skanėstais, paskui papuošalais. Nieko neišėjo — Ženevjeva 
atsilaikė prieš visas pagundas. Kai tik ji pajusdavo, kad jau silpsta, tuoj 
imdavo kalbėti poterius,— vienintelę savo mokamą maldą,—ir Velnias 
gaudavo spūdinti šalin uodegą pabrukęs. 

Taip Nelabasis gavo šauktis pagalbon Neviltį, savo seną sąjunginin- 
kę: Neviltis įsliuogia į širdį kad ir narsiausiam žmogui, ir tas Žmogus, 
žiūrėk, ima svyruoti, ir iš jo narsos nieko nebelieka. Neviltis klastinga: 
nė nepasijunti, kaip ji tave užvaldo. Tokia nelaiminga auka tapo Ženev- 
jeva. 


Vieną rudens rytą šeimininkas jai liepė eiti mėšlo kratyti į tą lauką, 
kur anapus upės. Mat kai Žemę gerai patręši, tai ir Žemė tau geresnį 
derlių duoda. Diena ketino būti apsiniaukusi, rūškana, dangus pilkas iš- 
vien, vėjas kad ir nedidelis, bet žvarbus, tikras žiemos pranašas. Ir vis 
tiek Ženevjeva ėjo į darbą linksma, šakes ant peties užsimetusi, pintinu- 
kę su maistu rankon pasiėmusi. Tyraširdė mergina smagiai dainavo seną 
mūsų krašto dainą: 

Šventas Jonas — vasarvidžio ponas, 
Lankos, pievos želia, 
Žiedus dangun kelia. .. 

Tačiau kol Ženevjeva nuėjo į darbą, visas smagumas išsisklaistė. 
Dangumi lėkė žemi debesys, šlapia, riebi žemė lipo prie klumpių ir sun- 
zino ėjimą, o visur aplinkui buvo taip tylu kaip visada žiemos pradžioj, 
ir regėjosi, jog visa gamta pavargusi ir apmirusi. Kai šitaip yra, kiek- 
vieną suima liūdna nuotaika. 

Ji beregint priėjo lauką, kurį turėjo lygiai apkloti mėšlu. Kai pama- 
tė, koks tas laukas didelis, ji jau iš anksto pasijuto nuvargusi. ,,Per vieną 
dieną šitokią daugybę darbo nudirbti? — galvojo ji — Ne, jokiu būdu, 
niekaip nespėsiu." 

Va, šitoj akimirkoj ir įkišo Velnias Neviltį į Ženevjevos širdį. Nusi- 
minė vargšelė ir, atsistojusi lauko pakrašty, ėmė lieti tikras ašaras. 

Kai esi nusiminęs, tada ateina pagunda, ir tu nebeįmanai, kaip jai 
priešintis. 

O pagundą jai pats šėtonas sutaisė. Tik Nelabasis buvo labai gudriai 
užsimaskavęs. 


Ženevjeva stovėjo susikrimtusi, rankas nuleidusi, kad tiek daug dar- 
bo prieš akis, ir šit išgirdo — atvažiuoja kažkas keliu. Pakėlė galvą ir 
žiūri akis išpūtusi. Karieta puikiausia, arkliai nenulaikomi, žvilgantys, 
karčiai išsipūtę, ir važiuoja keliu artyn. Ant pasėstų vežėjas, stambus, 
gerai išsiganęs, su raudonai juodai marga livrėja, sėdi sau ir pliauškina 
botagu. O karietoje mergaičiutė mato vyriškį, kurį taria esant poną. 

Ir kaip ji nustemba, kai karieta, atvažiavusi ties tuo lauku, kurio ga- 
le ji yra, sustoja. Vežėjas, kad ir riebuilis būdamas, itin žvaliai nušoka 
nuo savo pasėstų, atidaro karietą ir žemai nusilenkia. 

Iš karietos greit išlipa labai iškilnus ponas. Jis vilki auksais siuvinė- 
tu kaptonu, trumpomis raudonai juodai margomis kelnėmis, ant galvos 
jam plati fetrinė skrybėlė kaip visų ponų, o prie šalies kardas, savaime 
suprantama. 

Kiekvienas kitas Ženevjevos vietoj būtų tuoj supratęs, kas čia per 
vienas, bet aš gi jau esu sakęs, kad toji kūdikis buvo pernelyg naivi. 


Šaunusis ponas prisiartino prie dailios tarnaitės ir, dėdamasis išsyk 
nepastebėjęs jos ašarų, kurių ji nė nemanė šluostytis, paklausė saldžiu, 
šiltu gundytojo balsu: 

— Prašom pasakyti, kieno šis gražus laukas ir tos visos žemės ap- 
linkui? | 

— Tai Angliuros fermos žemės, garbusis pone,— atsakė Ženevjeva,— 
jos priklauso mano šeimininkui. Jis vadinasi Tibo. 

— Man, žinai, labai būtų pravartu su juo susitikti. Bet kas gi tau 
yra, vaikuti? — tarė Velnias, apsimesdamas tik dabar pastebėjęs, kad 
Ženevjeva nusiverkusi.— Gal tave kas nuskriaudė? 

— O ne, ne. Tik mane bėda užgriuvo šį rytą, ir nežinau, ką daryti: 
mano šeimininkas nori, kad visą tą didelį lauką apkratyčiau mėšlu ligi 
vakaro, bet aš jokiu būdu nespėsiu, užtat kai pareisiu, barsis ant manes. 

— Tik tiek bėdos? Ak, mano mažyte, jūs man taip gražiai atsakėte 
ir tokį dailų turite veidelį (ėhė, senas nenaudėlis!), jog aš noriu jums 
padėti. Lukterkit valandžiukę, pašauksiu savo tarnus: jie pagelbės jums 
šį darbą nudirbti. 

— O, maloningasis pone, koks didis jūsų gerumas! Kaip aš jums ir 
beatsidėkosiu? | 

— Et, mažmožis. Žinok, mergyte, jog aš valdau neaprėpiamus turtus, 
šimtų šimtus tarnų ir tarnaičių. Tad man lengva kai kuriuos iš jų pri- 
statyti tau padėti. 

— Tačiau aš vis tiek nenorėčiau likti neatsilyginusi. Kaip darytiį Esu 
tik vargšė mergaitė, be skatiko, be nieko... 

— Kokia čia gali būti kalba apie pinigus? Mano tarnams nereikalingi 
jokie arbatpinigiai. O jei tu būtinai nori padaryti man malonumą, tai 
klausyk: rytoj rytą, auštant, bet dar saulei netekėjus, tu ant savo šeimi- 
ninko klojimo durų pakabinsi javų pėdą, o aš atėjęs pasiimsiu jį. 

Ženevjeva, išgirdusi tokį keistą norą, išplėtė akis kiek tik gali, o Vel- 
nias, atsainiai numojęs ranka, pasakė: 

— Ką tu supaisysi, ko dideli ponai E kartais. Tad jeigu su- 
tinki.. 

Ženšiičia vėl permetė akimis tą baisiai didelį lauką, plytintį prie- 
šais. Neviltis iš naujo užtvino jai širdį, ir ji sušuko: 

— Gerai, garbusis pone, auštant jūs gausit sau javų pėdą. Nueisiu ir 
pati jį užkabinsiu ant klojimo durų! 


Jūs jau sumetėte, kad Nelabasis tikėjosi tokiu būdu pasigrobti mer- 
gaitę lemtingąją aušros valandą, kada žmogaus prigimtis lengviausiai pa- 
siduoda demono gundymams. 

— Tai kaip, sutarta? 

— Taip, maloningasis pone. 

— Tai duokš ranką. 

Ženevjeva tvirtai stvėrė šauniojo pono ranką. Nors ponas buvo pirš- 
tinėtas, ji aiškiai pajuto, jog jo ranka nudegino ją lig pat širdies. Ta- 
čiau tą akimirką ji nieko apie tai nepagalvojo. 

Be to, ką gali žinoti, gal tas ponas nesveikavo, turėjo karščio... 

Šaunusis ponas sėdo vėl į karietą, botagas supliauškėjo, ratai sutrink- 
sėjo ir nurūko. Po visiškai trumpos valandikės ant lauko nusileido debe- 

sis mažyčių padarėlių. Pririzgo jų visi pašaliai. Ženevjeva tik žiūri be 
žado, tik stebisi, o tie jau griebiasi darbo. Kiekvienas turėjo mažytes 
šakeles ir jomis ėmė kapstyti mėšlo krūvutes, tiesiomis eilėmis išverstas 
išilgai viso lauko. 

Ir kaip greit viskas darėsi! Ženevjeva nespėjo net prisidėti prie dar- 
bo. Nė valandos ketvirčio nepraėjo, o jau visas laukas buvo apkratytas 
taip gerai, jog geriau ir nebegalėtų būti. Darbą pabaigę, tie nematyti 
neregėti mažyčiai padarėliai (aišku, ten buvo velniūkščiai, šėtono skubiai 
atvaryti) išnyko taip pat greitai ir paslaptingai kaip ir atsirado. 


Ženevjeva liko bestovinti kaip sapne. Jai ėmė rodytis, kad šis nuo- 
tykis besąs išties nepaprastas. Ji, aišku, galėjo nieko neveikdama išbūti 
lauke visą dieną, užtat kad šeimininkai jos laukė pareinant tik vakare. 
Tačiau ji buvo sąžininga mergaitė ir, negaišdama laiko, tuoj pat nudro- 
žė namo. 

Šeimininkė labai nustebo, pamačiusi, kad ji taip greit parėjo, ir klau- 
sė, kas atsitiko. 

Ženevjeva, nieko neslėpdama, išsakė jai visus stebuklingus šios die- 
nos nuotykius. 

Dėdės Tibo žmona buvo moteriškė galvota ir daug ko mačiusi. Ji nė 
akimirkos neabejodama sumetė, kas yra tasai geradaris, taip paslaugiai 
ėmęsis tarnauti jų tarnaitei. 

— Vaikuti nelaimingas, taigi tu su pačiu Velniu sandėrį sudarei! Tai 
jis tave sugundė priimti šį klaikų siūlymą. Ir kaip tu nepermanei, ir kaip 
tau į galvą neatėjo, kadgi tarnai, apkratę mūsų lauką, buvo ne kas kitas, 
kaip tik Šėtono parankiniai? 

Ženevjeva persigando, ėmė verkti. 

— O tu va sudarei sandėrį su juo. Dabar turėsi tesėti žodį, nes jeigu 
ne, tai baisiausios nelaimės užgrius ir tave, ir mūsų namus. 

Ženevjeva jau nebe verkė, o viena rauda raudojo. 

— Aš pasmerkta, — kartojo ji — aš pasmerkta! Ir kūną, ir sielą mano 
tas Velnias pasigriebs ir nudaigos į pragarą... 

Ir jau rodėsi jai, lyg jaustų, kaip ją ima laižyti amžinosios prakeiktųjų 
buveinės liepsnos. 

— Nerėk, kvailiuke,— tarė šeimininkė.— Aš pagalvosiu, kaip tave iš 
bėdos išsukti. 

Angliurės šeimininkė buvo moteris su galva. Jos niekas ir niekad ne- 
apmaudavo, 0 ji vedžiodavo už nosies visus, nuo savo vyro iki paskuti- 
nio pusbernio. Tad jūs teisingai manote, jog jai buvo nė už ką ir patį 
velnią sudoroti. 

Kai jau naktis persisvėrė į antrą pusę, ji atsikėlė. Buvo dar toli 
iki aušros, nė gaidžiai negiedojo. Ji nuėjo į kamarėle, kur varg- 
šė tarnaitė, verkusi paverkusi, užmigo pagaliau. 

— Ei, op! — tarė, smarkiai supurčiusi mergiotę.— Kelkis, greičiau! 

Ženevjeva dairėsi apdujusiomis iš miego akimis ir nežinojo, kaip čia 
yra, — gal jau Velnias prisistatė jos čiupti. 

Šeimininkė nedavė jai nė sijono užsisegti, tik užmetė vienmarškinei 
ant pečių rudinę, liepė basnirčia įsistoti į klumpes ir, žiburiu nešina, 
vedė ją prie klojimo: | 

— Greičiau, greičiau! Negaiškim! Paskubėkim. .. 

Jos nuėjo ten, kur buvo sukrautas pelkių šienas, visų prasčiausias, 
kurį vos ėsdavo gyvuliai. 

— Imk to šieno glėbelį, surišk jį ruginių šiaudų grįžte ir tučtuojau 
pakabink ant klojimo durų. 

Ženevjeva taip ir padarė: po valandėlės šieno ryšulėlis karojo ant 
klojimo durų. 

— O dabar gali eiti gulti — tarė šeimininkė išdidžiai — Tu ištesėjai 
duotąjį Žodį. 

Ženevjevai nereikėjo dukart sakyti tokių dalykų. 

Bernai paskui sakė, kad po poros valandų, kai jie ėję arklių šertis, ma- 
tę kažkokį keistą padarą valkiojantis aplink namus. Kur jis nueidavęs, 
ten likdavęs sieros smarvės ruožas. Jis priėjęs prie šieno ryšuliuko, pa- 
uostęs, susiraukęs reikšmingai, po to staiga dingęs, ir jie nepamatę, kaip 
jis išnykęs. 

Tai matot: dar vieną kartą apmovė poną Šėtoną Šampanės mote- 
riškė... | 


TRYS JAUNIKLĖS FĖJOS 


Kad slėpiningasis fėjų, aitvarų ir raganų pasaulis yra, nė vienas rimtas 
ir gerų nusistatymų žmogus nedrįs ginčyti. Tačiau jei jūs mane imtumėt 
klausti, kur tas pasaulis yra, kur jį rasti, man būtų itin sunku atsakyti. 
Teko, tiesa, girdėti, kad kai kurie mokslo vyrai, labai rimti žmonės, turį 
daug žinių ir sudulkėjusių knygų, teigia, jog pačiuose naujuosiuose atla- 
suose esą visai tiksliai parodyta, kur to įdomaus pasaulio ieškoti (reikia 
žiūrėti 375 žemėlapyje, viršuje, kairėje pusėje). Man betgi labiau patinka 
duoti valią vaizduotei ir svajoti, jog tas slėpiningas pasaulis yra susi- 
gūžęs kur nors tarp debesų, labai toli nuo žemės. Pagaliau bene svar- 
bu,— juk tai yra fėjos, aitvarai ir kaukai, jie nužengia į mūsų žemę ir 
čia daro visokius darbus, kartais šviesius, džiaugsmingus, kartais rūs- 
čius, baisius, nelygu kaip jiems kada atsieina. 


Anais metais -- nelabai mokėčiau įsakmiau nurodyti kuriais — fėjų 
pasaulyje kilo didis sujudimas: gimė trys naujos fėjos, trys mMažiulytės, 
gražulytės fėjūkštės. Kad jūs būtumėt matę, kiek iš to buvo džiaugsmo 
ir stebėjimosi senėms fėjoms, o taip pat ir visiems aitvarams, susigrūdu- 
siems aplinkui lopšį! Iš tiesų, jos buvo itin žavūs padarėliai, tos fėjūkš- 

tės, bet jos visų domesį kėlė ypač tuo, kad buvo neregėtai naivios, vis- 
kuo tikinčios ir meilios meilutės,— tokių savybių paprastai reta rasti šių 
ponių tarpe. Ir kai mažiulės augo, šitos jų savybės irgi augo ir gražėjo, 
o kai sukako dešimt metų ir joms reikėjo duoti vardus, — fėjų tokia tvar- 
ka, kad vardus jos gauna lygiai tą dieną, kai sugyvena dešimt metų, — 
jos taip paprastai ir buvo pramintos: Naivybė, Lengvatikybė ir Tiesybė. 

— Hm... nepatinka man, visiškai nepatinka nei tokie vardai, nei to- 
kie būdai,— niurnėjo senė fėja Karabosė, įpareigota auklėti jaunikles.— 
Reikia, kad fėja turėtų nors kiek apsukraus gudrumo, nes kitaip fėjoms 
eitųsi blogiau dar negu žmonėms, o juk visi žino, kad žmonės iš gerumo 
dažniausiai tik bėdų susilaukia. .. 

— Še, kad pašnekėjo! — atšovė senas aitvaras, girdėjęs senės niurnė- 
jimą.— Jau geriau tylėtum, Karabose,— aš labiau vertinu širdies tyrumą 
ir naivumą negu suktybes ir šunybes. O tos trys jaunuolėlės, Naivybė, 
Lengvatikybė ir Tiesybė, man baisiai patinka savo gerais nusiteikimais. .. 

— Pažiūrėsim, pažiūrėsim, — kalbėjo Karabosė.— Aš turiu daugiau pa- 
tirties negu tu, seni, o tokiomis fėjomis, kaip šitos trys, aš visiškai mažai 
tepasitikiu, visiškai mažai. 

Kas teisybė, tai teisybė — šių trijų fėjų nuovoka siekė nelabai toli. 
Dos puikiai jautėsi pasakų būtybių pasaulyje. Jų gražūs nusiteikimai ža- 
vėjo tenai tų žavėtojų visuomenę, — tai jau buvo didelis dalykas, — tačiau 
jos nevaliojo suprasti, kad žemėje esama tokių dalykų, kaip neteisybė ar 
pikta valia. 


Ir vis dėlto išaušo tokia diena, kada jauniklės fėjos tapo pilnametės (o 
tėjoms, kaip visi žinom, pilnametystė ateina su šešioliktaisiais amžiaus 
metais) ir turėjo išvykti iš savo gražaus pasaulio ir leistis per erdvių pla- 
tybes į savo pirmąją kelionę žemėn. Čia, žemėje, jų uždavinys buvo da- 
ryti gerus darbus. 

Senė fėja Karabosė sušaukė jas visas tris ir tarė: 

— Vaikučiai mano, jūs dabar, viena po kitos, keliausit į žemę. Prieš 
jums išvykstant duosiu kiekvienai po garsiąją burtų lazdelę — nuo šiol 
jūs jau turėsit teisę vartoti ją. Tačiau dėl jūsų aš turiu rūpesčio. Jūs to- 
kios naivios, taip lengvai tikite viskuo, jog man baugu darosi pagalvo- 
jus, kas bus, kai jūs susidursit su žmonių pasauliu. Užtat, kad jūs nepri- 

darytumėt paikysčių, aš apribosiu tų lazdelių veikimo galią: tuo tarpu 
jūs galėsit padaryti tik po vieną stebuklingą darbą. Po to grįšit į mūsų 
pasaulį ir man pasipasakosit, ką būsit padariusios. Jeigu matysiu, kad 
jūs lazdelės galią pavartojot gerai, tada — bet tik tada — aš jums suteik- 
siu visą burtų galią, į kurią jūs turit teisę. 

Trys jauniklės fėjos truputį raukėsi — joms atrodė, kad senė su jomis 
per griežtai elgiasi, kad nepakankamai jomis pasitiki. Bet joms baisiai 
patiko eiti pasižiūrėti, kas kaip žemėje dedasi, tad jos ir nesiginčijo daug. 
Beje, jos buvo tikros, kad savo sumanumu ir geru elgesiu beregint nu- 
sipelnys net Karabosės pasitikėjimą. 


Naivybė pirmoji atsiskyrė nuo seserų ir nužengė į žemę. Ji nusileido 
Ardėnuose, pakraštyje to garsaus miško, kur šventasis Hubertas ir keturi 
Emono sūnūs pramogauja nepabaigiamomis medžioklėmis. Ji, žinia, su- 
sižavėjo naujuoju pasauliu, taip labai skirtingu nuo ano, iš kurio pati 
atvyko. Viskas jai atrodė nepaprastai žavu — ir statūs Maso upės skar- 
džiai, ir jo gilus klonis, ir vaizdūs mažyčiai nameliai, ir upės vandens 
tyra vėsuma. Naivybė norėjo būti panaši į tą gerą Žžvejį, kuris su meš- 
kere sėdėjo ant kranto ir filosofiškai laukė, kol užkibs žuvis; ji norėjo 
prisidėti prie skalbėjų, smarkiai daužančių kultuvėmis drapanas. Jai no- 
rėjosi Žaisti su vaikais, bėginėjančiais po lankas. 

— Koks tas kaimo gyvenimas gražus! Kokie laimingi tie visi žmo- 
nės! — kartojo ji be paliovos.— Iš tikrųjų, aš čia turbūt pasirodysiu kvai- 
liukė su savąja lazdele ir su jos burtų galia. Negalimas daiktas, kad čia 
atsirastų bent vienas, kam būtų reikalinga fėjos pagalba... 

Nespėjo ji baigti šių žodžių sakyti — ir pamatė šalia kelio jauną vai- 
kiną, atsirėmusį į lauko aptvarą ir labai nusiminusį. 

Ji susidomėjo, priėjo artyn ir paklausė: 

— Atrodo, esate susirūpinęs, mano drauge, ir nuliūdęs... Kas jums 
yra? 

— Deja, panele, — atsakė vaikinas, nepermanydamas, jog ji fėja — 
iš tikrųjų esu labai nelaimingas ir vos neverkiu. Matot, sausros Ardė- 
nuose siaučia jau trys mėnesiai, jos sugriaus man gyvenimą. Turiu var- 
gais negalais užsiauginęs gyvulių kaimenę, bet jai nebėr ko ėsti, ir mano 
gyvuliai išgaiš, nes pašaro pripirkti neištenku. Dar jei būčiau vienas, gal 

išsiversčiau kaip nors, bet aš turiu senus tėvus, reikia juos maitinti, už- 
darbiauti jie nebegali, sveikatos nebeturi, nė iš savo varganos trobelės 
nebeišeina. Jiems bado mirtis gresia abiem! 

Šitai prisiminęs, vaikinas ėmė verkti. 

Čia buvo pirmas kartas, kad Naivybė -susidūrė su žmonių bėdomis. Ji 
labai susijaudino, pasilenkė į vaikiną ir tarė: 

— Vargše mano drauge, neverk — tai man perdaug skaudu. Sakyk, 
kuo galėčiau tau padėti? 

— Kuo gi jūs, panele, padėsite. Reikėtų, kad lietus palytų, o jūs negi 
turit galią padaryti lietų arba giedrą... 

— A, tu taip manai, nagi palauk truputėlį... 

Ir, čiupusi burtų lazdelę, Naivybė ištarė kelis paslaptingus Žodžius, 
paskui, vaikinui bežiūrint, išnyko. 

Ir tuoj iš vakarų užkilo juodi, sunkūs debesys, dangus apsiniaukė vi- 
sas, ir ant Ardėnų ėmė lietus pilti kaip iš kibiro. Pylė šitaip šešias die- 
nas ir šešias naktis. Upės, upeliai ištvino, pievos, ganyklos sužaliavo, ir 
gyvuliams vėl buvo ko ėsti sočiai. 

— O, kad tu žinotum, kaip aš gražiai pasidarbavau! — kalbėjo Nai- 
vybė, pargrįžusi į fėjų pasaulį, savo seseriai Lengvatikybei, kuriai dabar 
buvo eilė leistis į žemę.— Aš puikiai pavartojau savąją galią. Stenkis 
ir tu taip daryti. 


Antroji fėja, Lengvatikybė, nusileido žemėn Šampanės šiaurės rytų 
šone, Argonėje. Ją taip pat pakerėjo to krašto grožis ir jo gyventojų ma- 
lonus priėmimas. Ji taip pat ėmė beregint manyti, kad visi tos apygar- 
dos gyventojai yra tobulai laimingi. Ir ji tarė sau, — ir visai neišmintin- 
gai — jog josios lazdelės stebuklingoji galia čia turbūt gausianti likti 
nepavartota. 

Kai atėjo vakaras, Sent-Menu miestelio aikštėje susirinko jaunimas 
pasilinksminti. Mergaitės ir berniokai tik šoko, tik sukosi, tik davė į pa- 
dą. Linksmybės siautulys buvo toks smarkus, jog ir mūsų jauniklei fėjai 
tartum skruzdėlės kojomis lakstė — taip jai magėjo eiti šokti drauge su 
jaunimu ir dalyvauti visų džiaugsme. Tačiau ji atsispyrė tam savo geis- 
mui. Mat ji žinojo, kad fėjoms yra įsakmiai užginta šokti su žmonėmis. 
Tad ji laikėsi nuošaliai ir tik žiūrėjo, kaip šoka berniokai ir merginos. 

Po trumpo laiko ji pastebėjo vieną merginą, kuri laikėsi atokiau nuo 
žiburio ir atrodė visai nedalyvaujanti bendrame džiugesyje. Vargšelė at- 
kakliai slėpė veidą ir gailiai, gailiai dūsavo. 

Lengvatikybė, būdama minkštos širdies, suprantama, prisiartino prie 
jos ir paklausė, ko ji tokia nesmagi ir nešoka kaip kitos. 

Mergaitė vos vos pakėlė galvą ir atsakė niauriai, kad ji nemėgstanti 
šokti. 

— Ko tad jūs ėjote į šį pobūvį? — kamantinėjo fėja. 

Sulig šiais žodžiais mergina pratrūko raudoti. 

Lengvatikybė, labai susijaudinusi, mėgino ją maldyti, tačiau toji ne- 
sidavė maldoma. Pagaliau ji šiaip taip ryžosi apsakyti savąjį sielvartą: 

— Man negalima prie Žmonių rodytis — dėstė ji — užtat kad aš ne- 
graži. Mano nosis didelė, mano burna į nieką nepanaši, viena koja tru- 
putį klyva, viena akis žiūri į Šampanę, o kita į Burgundiją. O, kokia aš 
nelaiminga! Tikriausiai mane užgimstančią fėjos pagadino! 

— Galima būti laimingai ir be gražumo,— atrėmė Lengvatikybė, tru- 
putį įsižeidusi dėl merginos negero atsiliepimo apie jos seseris. .. 

— Bepigu jums taip kalbėti, kad pati esate graži kaip saulutė... O 
kita vertus, kas gi jūs esate ir kodėl mane taip klausinėjate? Aš jūsų 
nepažįstu, tik matau gerai, kad nesate iš mūsų miestelio. 

— Taip ir yra, — tarė Lengvatikybė,— o jus klausinėju vien todėl, kad 
noriu jums padėti. 

— Deja, nieko negalima padaryti. Esu be jokio proto įsimylėjusi savo 
pusbrolį, — matote, aną gražų vaikiną, kuris be paliovos šoka su And- 
reja, Mano geriausiąja drauge. Jiedu susives, tai tikras dalykas; metams 
baigiantis atšoks vestuves, o aš — aš liksiu senmergė ir būsiu nelaiminga 
kaip akmuo prie kelio... 

— Nenustok vilties, vaikuti mielas, gal dar atsiras būdas ir tau pa- 
gelbėti. 

— Ne, ne, jau jokios vilties nebėra. Jūs negalite man pagelbėti. Jūs 
oi nesate fėja, tiesa? 

— Hė, hė, ką gali žinoti, — tarė Lengvatikybė, šypsodama nejučia— 
Klausyk gerai, ką pasakysiu: tuojau dabar eik prie Gerosios Pagalbos 
šaltinio, nusiprausk tris kartus burną ir kalbėk pusbalsiu: „Šaltini tyra- 
sis, padaryk mane gražią." Po to pasižiūrėk į veidrodį. .. 

Merginą sudomino tokia šneka. Ji, kad ir nelabai tikėdama, nuėjo 
vis dėlto prie Gerosios Pagalbos šaltinio. Kai ji ėmė praustis, fėja pasi- 
čiupo burtų lazdelę ir lengvutėliai bakstelėjo jai per petį. Kas iš to bus, 
fėja žinojo, tad, nė nebelaukusi padarinių, nuskrido į fėjų pasaulį. 

— Štai kokį gerą darbą padariau — šnekėjo ji sau viena.— Ta senė 
Karabosė labai klysta, kad mumis taip nepasitiki. Mes puikiausiai suge- 
bame padėti žmonėms, atseit dirbti tikrąjį fėjų darbą. Vis dėlto norėčiau 
sugundys savo gražų pusbrolį. Jie susives, turės daug vaikų ir bus labai 
laimingi. Argi ne taip baigiasi daugumas istorijų, kurios mus ištinka? 


Paskutinioji iš trijų jauniklių fėjų, Tiesybė, buvo siųsta į vieną kai- 
mą netoli Reimso. Ji, kaip ir jos seserys, tikėjo, kad žemėje visiems žmo- 
nėms taip pat gera kaip fėjoms aname pasaulyje. Užtat ji gavo smarkiai 
nustebti, kad pirmutinė jos sutikta žmogiška būtybė buvo graudžiai ver- 
kiantis berniūkštis: ašaros jam riedėjo kaip pupos. Ašarų fėja niekad 
sė, ko jis toks nusiminęs. 

— O kad mo-mo-mokytojas nubarė mane,— kukčiojo berniukas. 

— Mokytojas? Koks mokytojas? 

— Gi tas, kur mus moko... Jis sako, kad aš nieko nesuprantu, kad 
esu mulkis. Ir dar jis juokiasi iš manęs, taip pat ir mokiniai juokiasi. 
Jie visi sako, kad mano galva kaip puodynė, užtat kad neturiu gudrumo 
nė trupučio. 

Tikrai, tas berniukas ėjo namo iš mokyklos su kraitele ant pečių. 

— Bet juk ne taip yra, vaikuti, tavo galva — kaip galva, — kalbėjo 
fėja, — tokia pat daili kaip ir kitų berniukų, tavo draugų. Bet, sakyk, gal 
tu gauni barti dėl to, kad tingi mokytis, nepadarai, kas užduota, neiš- 
moksti pamokų? 

— Oi ne, panele, aš dirbu kuo stropiausiai, tiktai mano atmintis pras- 
ta: ką tik išmokstu, tuoj ir užmirštu. Be to, aš ne viską suprantu... 

— Vargšeli, tau nevertėtų į mokslus eiti, jeigu taip — kalbėjo fėja. 

Sulig šiais Žodžiais berniukas ėmė dar labiau verkti. 

— Oi ne, aš būtinai turiu eiti į mokslus. Pirmiausia, to nori mano 
tėtė, mano mama. O paskui, aš būčiau baisiai laimingas, jei pasidary- 
čiau mokslininkas, išrasčiau mašinų visokių. Mano draugai nebesijuoktų 

iš manęs. Nebesakytų, kad mano galva kaip puodynė. O, jeigu taip tu- 
rėčiau geresnę atmintį, supratingesnis būčiau... 

Išgirdusi šitokią kalbą, fėja nebesvyravo. Ji stvėrė burtų lazdelę ir 
palietė berniuko kaktą: 

— Štai nuo šiol tu turėsi visa, ko taip karštai trokšti: gera bus tavo 
atmintis, tu būsi supratingas, pasidarysi didelis mokslininkas. .. 

Ir fėja išnyko baltame debesėlyje, paliko berniuką, nustėrusį iš nuo- 
stabos. .. 

Naivybė, Lengvatikybė ir Tiesybė vėl atsidūrė fėjų pasaulyje. Visos 
jos tiesiog virpėjo dėl savo pirmojo sąlyčio su žeme. Jos, aišku, pasa- 
kojosi viena kitai, ką buvo padariusios, ir tikėjo, kad visų trijų darbai 
buvę didžiai geri. Jos degte degė troškimu grįžti į žemę ir toliau daryti 
gražius ir gerus darbus. 

Tačiau joms pirma reikėjo prisistatyti fėjai Karabosei ir iškloti jai 
viską apie savo žygius. Toji senė jau laukė jų. Jos tikėjos ją nudžiug- 
siant, 0 ji, priešingai, susiraukė dar labiau nei pirma. Atrodė, kad jai 
nepatinka niekas. 

— Et... kvailiukės jūs, kvailiukės... Ar bent paklausėte tuos žmo- 
nes, prieš tenkindamos jų norus, ar jie tinkamai suvartos jūsų dovanas, 
taip gausiai duotas? 

— O ne, nepaklausėme,— atsakė vienu balsu visos trys jauniklės 
tėjos. 

— Tad prieš džiūgaudamos dėl savo geradarysčių, pasižiūrėkit pir- 
ma, ką jie paveikė iš jūsų dovanų. 


Ir Karabosė, užsidėjusi akinius, prisitraukė storą knygą, atsivertė rei- 
kiamą vietą, būrė pabūrė kažkokius keistus burtus, po to tarė kraupiu 
balsu: 

— Jūs žinote, kad aš turiu galią sužinoti ateitį. Štai mes esame nu- 
keltos dešimčia metų į priekį. Eik šen, Naivybe, ir pažiūrėk, kuo pavir- 
to tas jaunas vaikinas, kuris taip baiminosi, kad jo kaimenė neišgaištų 
nuo sausros. .. 

Naivybė pripuolė, ėmė godžiai žiūrėti ir štai ką pamatė. 

Vaikinas savo atsiganiusius gyvulius pardavė, gavo gražaus pinigo ir 
prasigyveno. Toliau jam ėjo vis geryn. Greitai praturtėjo tiek, jog jau 
galėjo nusipirkti dvarą, o dar po kurio laiko — ir tikrą pilį. 

Deja, juo jo turtas augo, juo jo širdis ėjo kietyn ir nuožmyn. Turto 
geismu įsidegęs, jis apie nieką daugiau nebegalvojo, kaip tik apie pra- 
bangą — vien gyventi pertekliuje, vien ragauti visų gėrybių, kokių tik 
yra žemėje. Jis dabar vilkėjo kaip koks didžiūnas ir svajojo vesti pa- 
čią su kuo didžiausiu kraičiu. Tuo tarpu jo tėveliai, jo gerieji tėveliai, 
ligi tol visur jam padėję, liko kaip buvę paprasti kaimo žmonės. Tad 
išponėjęs sūnus dabar jau jų gėdijosi. Gyventi jis juos nukišo į užkam- 
pį savo pilies palėpėje. Pats jų nė matyti nenorėjo, nebent tarnai, kada 
atsiminę, jais pasirūpindavo. Tėveliai nedrįso nė skųstis, būdami visai 
nusenę ir paliegę. Galiausiai vienądien jis gavo žinią, kad jie nebegyvi. 
Maldos už juos mirusius buvo visai trumpos, tik laidotuvių ceremonijos 
iškilmingos. .. Ir tuoj po laidotuvių jis išvyko į medžioklę, nes tikėjosi te- 
nai sutikti vieną bajoraitę, aplink kurią jis rėžė sparną. .. 

— Tai va, Naivybe, kaip manai: ar ne verčiau buvo duoti tam vai- 
kinui vargo paragauti, užuot taip nelemtai šokus į pagalbą? 

Naivybę ėmė apmaudas. Ji nieko nepasakė, tik galvą nuleido. Iš 
akių jai riedėjo ašaros. .. 

— Na dabar tavo eilė, Lengvatikybe. Eikš į Naivybės vietą ir žiūrėk, 
ką tu paveikei savo burtų lazdele. 

„„„-Vos tik spėjo mergaitė padaryti, kaip sakė graži nepažįstamoji, 
palietusi jai petį, — ir štai pasijuto visai kaip nebe ta, ir labai stebėjosi. 
Ji jau nebešlubavo. Greit parėjo namo, žvilgt į veidrodį — ogi jos nosis 
pasidariusi gražiausia pasaulyje nosytė, akys bežiūrinčios tiesių tiesiau- 
siai. Trumpai drūtai — dabar ji buvo visų gražiausia Sent-Menu mieste- 
lio mergaitė. 

Tučtuojau grįžo į jaunimą. O, būkite tikri, kad jos pusbrolis bemat 
pastebėjo įvykusią permainą: jo pusseserė jau kitokia! Tad jis meta drau- 
gę, su pussesere kartu būna, kartu linksminasi, kartu namo išeina ir 
nebesiskiria, o po mėnesio kito — atšoka vestuves. 

— Taigi viskas ir įvyko taip, kaip aš numačiau,— negarsiai pratarė ' 
Lengvatikybė patenkinta. 

— Pala, pala, žiūrėk toliau, koks galas buvo,— atrėmė Karabosė. 

Galas buvo visiškai kitoks, negu svajojo jauniklė fėja. Ta mergaitė, 
tapusi graži, pasidarė pliuškė. Nieko daugiau nežinojo, kaip tik puoštis, 
lakstyti po balius, po šokius, o namų žiūrėti nė negalvojo. Jos vyras 
galų gale ėmė bartis; ji vyrui pasiūlė eiti šunų šukuoti. Jų gyvenimas 

bemat suiro. Ir kai Lengvatikybė išžiūrėjo viską iki dešimties metų bai- 
gos, ji pamatė, jog pati įstūmė į nelaimes ir tą merginą, ir jos pus- 
brolį. 

— Tai matai. Verčiau būtum nekišusi nagų. 

Paskutinioji, Tiesybė, irgi priėjo prie Karabosės didžiosios knygos pa- 
žiūrėti, kas ištiko jos globotinį. 

— Jis buvo dvylikos metų, jis taip liūdėjo, kad nevaliojo tapti moks- 
lininku. Bet juk mokslas negali užtraukti nelaimių. 

— A, tu šitaip galvoji — na žiūrėk, matyk, naivi vargšele. 

Ir trečioji jauniklė priėjo kaip kitos, ir pamatė, kad berniūkštis, iš 
kurio visi juokdavosi mokykloje, tikrai tapo didžiu mokslininku. Tačiau 
jo atradimai ir išradimai, užuot nešę naudą žmonijai, vien tobulino žmo- 
nių žudymo padargus, ir visi jo išsimokslinimo vaisiai vien tik virkdė 
motinas, ir kur jie perėjo, ten liko vien gedulas ir suniokioti, sugriauti 
gyvenimai. : 

Trečioji jauniklė atsigręžė į seseris: 

— Mes perdaug lengvai pasitikėjom viskuo. Mes taip darėm dėl sa- 
vo neišmanymo, bet dabar reikia atitaisyti, kas negera įvyko per mūsų 
kaltę. 

— O kaip? — klausė Karabosė. 

— Grįžti į žemę, — kalbėjo trečioji jauniklė.— Bet šį sykį mes netu- 
rėsim magiškų lazdelių nei fėjų galios. Mes pasiversime paprastomis mer- 
gaitėmis. Šitaip mes imsimės tarnauti vargšams ir nelaimingiems žmo- 
nėms, kad išpirktume savo naivumo kaltes. 

— Tebūnie taip! — tarė Karabosė.— Jums, vaikeliai, stinga gudrumo, 
bet jūs turit gerą širdį, o širdies kilnumas atsveria visus trūkumus. Tad 
eikite į žemę ir vargšams Šampanės gyventojams, per jus nukentėju- 
siems, neškite paguodą ir pagalbą. | 

Taip ir įvyko. Dešimtį metų jauniklės fėjos triūsė ir vargo žemėje. Kai 
joms galų gale buvo leista grįžti į savąjį pasaulį, tai jos jau tikrai buvo 
nusipelniusios atleidimą, ir Karabosė tatai joms paskelbė; ji taip pat grą- 
žino joms ir garsiąsias burtų lazdeles, nuo kurių jos laisva valia buvo 
atsisakiusios. 


KAPŠIUKAS IR ŠVILPYNĖ 


Buvo 990-tieji metai, liepos 28 diena. Perigore, Sigulė kaime, du lais- 
vieji ūkininkai, Žiustenas Bigajis ir Žermenas Adirakas, gana pasiturį 
kiemionys, kėlė balių erdviame klojime, išpuoštame žalumynų vainikais, 
iškaišytame rožėmis ir rugiagėlėmis. 

Mat prieš šešias savaites jiem abiem tą pačią dieną ir valandą gimė 
po sūnų. 

Būdami geri kaimynai, jie šia laiminga proga iškėlė bendras krikš- 
tynas. 

Šit vyksta vaišės, visi srebia riebią česnakinę sriubą, kremta kašto- 
nus, ima į nagą kiaulienos kepsnį, gausiai prismaigstytą česnakų, viš- 
čiukai, prikimšti triufelių, baigia kepti, o dviejų svečių dar neateita, 
jų vietos šalia Madlenos Bigaj ir Valindos Adirak tebestovi tuščios. Tai 
vietos, skirtos, kaip sakoma, „tam, ką dievas duos“. Taip vadinasi neti- 
kėtai apsilankę nepažįstami žmonės, vyrai ar moterys, netyčia pataikę 
užeiti į baliaus namus. 


Ir štai klojimo tarpdury atsiranda dvi moterys, niekam šiame kaime 
nepažįstamos. Du jauni vyrai tuoj pakyla, ima jas už rankų ir veda so- 
dinti prie stalo. 

Viena iš jų, smulki malonios išvaizdos senutė, atsisėda šalia Madle- 
nos Bigaj; antra, ne jaunesnė už aną, bet pusėtinai stambi ir kiek rūstes- 
nio veido, prisėda prie Valindos Adirak. 

Kad ir labai prašomos, jos valgo ir geria mažai: po vieną spurgą, po 
kruopelytę triufelio, po pusę stiklinėlės monbazijako vyno. Baigus val- 
gyti, viešnios prašo parodyti naujagimius. Joms parodo. 

Smulkioji senučiukė paliečia Žiusteno Bigaj kūdikį ir sako: 

— Aš esu fėja Liubina; aš teturiu galią apdovanoti kūdikį dvasios 
giedra. Štai tokia bus mažojo Žiusteno dalia. Kai jis panorės pradžiugin- 
ti save ar kitus žmones, užteks jam papūsti šitą daikčiuką. 

Taip sakydama, ji užkabina kūdikiui ant kaklo mažytę švilpynėlę, gel- 
toną, pasietą ant žalios virvutės. 

Antroji „dievo duota“ viešnia paliečia Žermeno Adirako kūdikį, pa- 
krikštytą Gijomu, ir sako: 

— Aš esu fėja Lorina. Aš apdovanosiu kūdikį tuo, kas yra mano 
galioje. Gijomas Adirakas niekuomet nepažins neturto; ypač jam sek- 
sis, kai imsis ką pirkti ar parduoti. Jei kada atsitiks, kad jam pritrūks 
pinigų, tai jis, ėmęs šį odinį kapšiuką, kurį jam dovanoju, ištars tris 
žodžius: „Lora, Lori, Loro“, —ir ras kapšiuke tris aukso pinigus. Tasai 
stebuklas įvyks tik vieną kartą dienoje ir tik tada, kai pinigų iš tikro 
būtinai reikės. 

Ir ji padavė kapšiuką į mažytę Gijomo rankutę. 

Abi fėjos staiga dingo. 


Adirakai džiūgavo; Bigajai buvo kiek mažiau patenkinti. 

Dar nespėjo tie du vaikai nė dešimties metų sugyventi, o jau aiškiai 
ėmė reikštis fėjų dovanos. Gijomas visada laimėdavo žaidimus, rungty- 
nes visokias. Kiti vaikai už tai ir pykdavo ant jo, ir apkuldavo kartais. 
Tuo tarpu mažasis Žiustenas, visada gyvas ir linksmas, su savąja švil- 
pyne skleidė aplink save džiaugsmą. Visas mažytis to kaimo pasauliukas 
jį be galo mėgo. 

Vėliau Gijomas ėmė važinėti po prekymečius. Nebūtumėte radę žmo- 
gaus, kad sugebėtų taip kaip jis brangiai parduoti ir pigiai pirkti. Jis 
pelnė didelius pinigus, tolydžio svajojo pelnyti dar daugiau ir beveik 
niekad nesijuokė. Jaunasis Žiustenas darbavosi su savo tėvu; jis, būda- 
vo, kasa griovį ir dainuoja, seka paskui žagrę — irgi dainuoja. 

Būdami laisvųjų ūkininkų sūnūs, tie du jauni vyrai privalėjo atitar- 
nauti kariuomenėje, Perigoro grafo armijoje. Kai jiems suėjo dvidešimt 
metų, grafas Adalbertas, įžymusis kariauninkas, paėmė juos į didelį karo 
žygį — Mat jis, susidėjęs su Akvitanijos kunigaikščiu, ėjo mušti Ispani- 
jos maurų. ; 

Prancūzai karą pralaimėjo. Gijomas ir Žiustenas pateko į nelaisvę, ir 
priešų karvedys emiras El-Rahmeras nugabeno juos į Kordobą. 


Gijomas buvo laikomas emyro rūmuose kažkokiems darbams. Žiuste- 
ną paskyrė į sodus, kur jau dirbo bent trisdešimt Perigoro vyrų. 

Nespėjo Žiustenas nė savaitės su tais vyrais pabūti, jau jie tartum 
pasikeitė ir dvasia, ir kūnu. Jis su savo švilpyne žadino viltį jų širdyse, 
užtat jie darėsi ir sveikesni, ir tvirtesni. 

Kaip tik tuo metu Vizjelė, vyresnioji El-Rahmero duktė, susirgo bai- 
sia liga. 

Nebuvo jokių žymių, kad kuri kūno dalis būtų pasiligojusi, o tačiau 
princesė nykte nyko. 

Jokie gydytojai nesugebėjo jai padėti. 

Ir šit vieną dieną, vaikštinėdama po sodą, ji išgirdo Žiusteno švil- 
pynę. Tučtuojau džiaugsmo spindulys nusileido į jos širdį: ji nusišyp- 
sojo, pati nežinodama kodėl. Kitą rytą ji jau truputį norėjo valgyti ir 
paprašė granatų uogienės. Vakare ji vėl išėjo į sodą ir dar sykį išgirdo 
švilpynę. Ji juokėsi, o grįžusi į vidų, linksmai šnekučiavo su tėvu. Ji 
jam kalbėjo, kad dėl tos švilpynės jai pasidarė geriau. 

El-Rahmeras liepė pašaukti Žiusteną. Tasai, neatskleisdamas visos tei- 
sybės, davė suprasti, jog jo švilpynė turinti ypatingos galios. Dabar jis 
gavo kasdien po tris kartus švilpiniuoti gražias melodijas, o princesė, 
terasoje būdama, jų klausėsi. Per dvi savaites ji pagijo gražiausiai, liko 
sveika ir dvasia, ir kūnu. 

— Tu išgelbėjai mano dukterį — tarė El-Rahmeras Žiustenui.— Aš ta- 
ve paleidžiu į laisvę; priedo duosiu tau dovanų, ko tu tik prašysi. 

— Dėkoju, valdove, — atsakė Žiustenas.— Aš jus prašysiu paleisti drau- 
ge su manimi visus nelaisvėje esančius Perigoro vyrus. 

— (Gerai, paleisiu visus, be vieno: Gijomą Adiraką pasiliksiu. 

Žiustenas visaip prašė maldavo, tačiau maurų valdovas nenusileido. 
Pagaliau Žiustenas draug su kitais perigoriečiais grįžo į savo šalį. Tuo 
tarpu Gijomas taip ir liko belaisvis ir vergas. 


Gijomas, kai tik atsidūrė Kordoboje, ėmė klaustis, kiek reikėtų pini- 
gų, kad jis galėtų išsipirkti į laisvę. 

— Reikės šešių dešimčių auksinių, — pareiškė El-Rahmeras.— Tu nie- 
kad neturėsi šitiek pinigų. 

— Turėsiu po dvidešimt dienų, — atsakė Gijomas. 

Ir jis, liesdamas piniginę, ištarė paslaptingus žodžius: 

— Lora, Lori, Loro. 

Po to atidarė piniginę ir išėmė iš jos tris auksinius. 

Paskui, kvailo pagyrų noro skatinamas, jis išsipasakojo, kaip jam 
tėmė fėja. 

— Ėhėhė! — sušuko El-Rahmeras.— Vadinasi, tu gali prasimanyti auk- 
so į valias! Kad taip, tai aš tavęs nepaleisiu niekad — juk pernelyg pel- 
ninga tave turėti! 

Gijomas supyko. Kai kitądien jo šeimininkas pareikalavo trijų auk- 
sinių, jis atsisakė ištarti tris paslaptingus žodžius, net pareiškė, jog tuš- 
čias darbas būtų juos tarti, nes fėjos buvusi sakyta dar antroji sąlyga: 
kai pinigų iš tikro būtinai reikės. 

— Gerai,— pasakė ramiai emiras, — mes atrišim tau liežuvį, padary- 
sim, kad pinigų iš tikro būtinai reikės. 

Ir, pasigręžęs į du milžinus mulatus, kurie jam tarnavo budeliais, 
tarė: 

— Suriškit man šitą netikėlį ir duokit jam lazdų tol, kol pasakys, jog 
jau nori ištarti savo tris žodžius ir pripažins, jog pinigų iš tikro būtinai 
reikia, 

Sulig penktu smūgiu vargšas ėmė rėkti, prašydamas nebemušti. 

Dabar jis kas mielą dieną turėjo gaminti po tris auksinius. Galima 
numanyti, kaip jį griežtai prižiūrėjo. 


Praėjo septyneri metai. Žiustenas gyveno tėviškėje, jau buvo vedes, 
turėjo sūnelį ir dukrytę. Kad ir nebūdamas turtingas, jis gyveno lai- 
mingai. | 

Ir šit vieną dieną atvyksta pasiuntinys iš maurų žemės, susiieško Žius- 
teną. 

— Aš esu El-Rahmero pasiuntinys, — tarė tasai žmogus.— Emiro jau- 
nesnioji duktė susirgo ta pačia liga, kaip vyresnioji, kurią tu pagydei. 
Mano valdovas tave melste meldžia keliauti į Kordobą su savąja švil- 
pyne ir pagydyti jam dukterį. 

— Sutinku, — atsakė Žiustenas,— bet atlygis man turės būti — Gijo- 
mo Adirako laisvė. 

— Mano valdovas numatė, kad tu gali šito pareikalauti. Jis davė prie- 
saiką, jog, jei pagydysi jam dukterį, tu parsigabensi savo draugą į tė- 
vynę. 

Žiustenas iškeliavo su pasiuntiniu, pagydė princesę ir jau su Gijomu 
traukė namo, į Perigorą. 

Kai ėjo per Tulūzos miestą, Gijomas išsiėmė iš užančio fėjos pini- 
ginę ir bloškė ją į Garonos upę. 

— Šalin, šalin, nelemtasis talismane,— sušuko jis,— prasmek amžinai! 
Tai per tave aš kentėjau septynerius metus vergijos! O Žiustenai, mano 
drauge, tikrasis mano gelbėtojau, kaip daug geresnė yra tavoji dalia! 
Štai jau kaži kiek laiko aš žinau vieną tiesą, kurios niekad niekas netu- 
Tėtų užmiršti: džiaugsmas vertesnis už turtą. 


š „L — > 
ANT YVA o“ 

APMAINYTAS VAIKAS 


Viena moteriškė turėjo mažą vaiką. Atsitiko sykį, kad jai būtinai 
reikėjo nueiti prie šaltinio vandens. Vaiką lopšyje paliko vieną. Par- 
ėjusi su vandeniu, žiūri, kad lopšyje vaikas nebe tas: jo veidas ne kaip 
kūdikio, o kaip senų seniausio žmogaus. 

Moteriškė suriko išsigandusi ir nulėkė pas kaimynę. 

— Oi,— skundėsi ji raudodama,— mano kūdikį iš lopšio pagrobė kaž- 
kas, o į jo vietą padėjo šlykštynę su senio veidu. „ 

— Tai fėjų darbas, — sakė jai kaimynė.— Žinai, pajūryje, artimiausio- 
je grotoje, gyvena fėjos, tai jos mėgsta šitokius mainus. Jei nori atgauti 
savo vaiką, daryk va kaip. Užkurk židinyje ugnį, sumušk daug kiauši- 
nių, kevalus pripilk vandens ir sukaisk aplink ugnį, tegu verda. Tada 
pamatysi, kas bus. 

Moteriškė greitai, greitai darė kaip pamokyta. Kai ugnis įsiliepsnojo 
ir vanduo kevaluose užvirė, ji paėmė iš lopšio vaiką ir prinešė prie Ži- 
dinio, lyg norėdama jam kojas pašildyti. 

Vaikas apsidairė nustebusiomis akimis ir sušuko: 

— Vajel Turiu daugiau kaip šimtą metų, bet dar neteko matyti, kad 
tiek daug puodų virtų vienukart. 

Moteriškė, išgirdusi tokią kalbą, čiupo peilį ir užriko tučtuojau pa- 
pjausianti tą mažytį burtininką. 

Akies mirksiu atsirado priešais ją fėja ir tarė: 

— Nedaryk nieko mano vaikui, aš tau atiduosiu tavąjį. 

Ji dingo ir kaipmat atnešė moteriškės vaiką, gražiai suvystytą. Nie- 
ko pikto jam nebuvo padaryta. 

Atmainiusi vaiką, fėja dingo, ir niekas jos daugiau nebematė. 


“NY 
— 


S 


VILKTAKYS 


Seniai tai buvo, labai seniai, kai dar negime buvo mūsų prosenoliai, 
savo akimis Revoliuciją matę, o Otsevo girios ąžuolai, dabar tokie dide- 
li, dar tebebuvo gilės. 

Vienam ūkininkui reikėjo berno. Užėjo sykį pas jį vienas toksai jau- 
nas vyras ir pasisiūlė tarnauti. Susitarė dėl atlyginimo ir darbo sąlygų, 
ir ūkininkas jį pasamdė, tik bernas įsakmiai išsiderėjo, kad vakare, kai 
tik išgirs skambinant varpais, jis mes darbą lauke. 

Naujasis bernas buvo stiprus, uolus, gerai nutuokė visus darbus, ir 
šeimininkas juo buvo labai patenkintas. 

Vieną dieną visa to ūkio šeimyna nuo pat ryto darbavosi lauke: rei- 
kėjo vieną dirvos gabalą baigti dirbti ir apsėti. Ateinant vakarui jau 
visai nebe daug darbo bebuvo likę, ir būtų užbaigę, jei visi šeimynykščiai 
būtų dirbę. Tačiau, kai tik pasigirdo pirmieji varpo dūžiai, bernas nė nagų 
nebekišo prie darbo. Metė viską ir eina sau. Šeimininkas ir gražiuoju pra- 
šė, ir bartis mėgino, ir skyrium primokėti žadėjo — niekas negelbėjo: 
bernas priminė samdos sutarį ir pasišalino. 

Toks berno elgesys pasirodė keistas šeimininkui. Sumanė pasekti, ką 
gi jis darys toliau. Stebėjo iš tolo ir matė, kaip bernas įlipo į medį ir 
dingo lapijoje. 

Prie pat to medžio buvo kryžkelė ir stovėjo didelis akmeninis kry- 
žius, tankiai apsodintas krūmeliais. Už jų šeimininkas pasislėpė ir laukė, 
kas bus. 

Pradėjo temti. Keliu ėjo vienas žmogus, paskui kitas, ir nieko. Po 
to ėjo trečias, smagiai sau švilpiniuodamas. Bernas kadgi šoks iš medžio 
vilku pavirtęs, kad puls ant to žmogaus! Pargriovė žemėn, nors daugiau 
jam nieko nepadarė. Tas bernas, matai, buvo vilktakys. 

Po kurio laiko bernas parėjo į namus beveik vienu metu su šeimi- 
ninku. Nei jo elgsenoje, nei eisenoje nebuvo žymės, rodančios, kad jis 
ką tik buvo žvėrimi pavirtęs ir žmogų užpuolęs. 

Šeimininkas apie tai nekalbėjo su juo tą vakarą. Tik vėliau sykį, kai 
abudu su bernu važiavo iš turgaus, jam užėjo noras paklausinėti, kaip 
ten buvo. 

— Kodėl tu aną vakarą, kai medyje užsislėpęs glūdėjai, nieko ne- 
Jarei pirmam žmogui, einančiam pro šalį? 

— Todėl, kad jo motina, kai jo laukėsi, labai užsinorėjusi suvalgė 
avies širdį, tai būčiau jį per daug išgąsdinęs. 

— O antrą kodėl be nieko praleidai? 

— Jo motina, būdama su juo dienose, suvalgė teliuko širdį, užtat 
jis bailus, galėjo susirgti iš išgąsčio. 

— O trečią kam puolei? 

— Žinojau tikrai, kad jis drąsus vyras, jis ir mano puolimą atlaikė 
narsiai: kai motina jį nešiojo įsčiose, suvalgė jaučio širdį. Bet jūs, šei- 
mininke, žiūrėkit, nesekit manęs daugiau, nes, jei būčiau pastebėjęs, bū- 
čiau jums sprandą nusukęs. 

Kiek pagyvenus, tasai bernas nustojo būti vilktakys; mat atsirado drą- 
sus žmogus, žinantis, kaip nušalinti kerus, ištikusius šį nelaimingą vai- 
kiną: ėmė šakes ir dūrė jam į kaktą, ir kraujas čiurkšle bėgo. Nuo to 
karto vaikinas niekad nebejautė noro daužytis naktimis, dirbo vakarais 
kaip visi, kad ir išgirdęs varpais skambinant. | 


GRAFO GIESMININKO NESĖKMĖS 


Tais laikais, kada Prancūziją valdė Pilypas Augustas ir Liudvikas 
Šventasis, Šampanė buvo viena iš reikšmingiausių senjorijų visoje ka- 
ralystėje. Jos plotas ėjo nuo Flandrijos iki Burgundijos ir net iki pačių 
karaliaus valdų, kurios — reikia stačiai sakyti — anuomet dar nebuvo la- 
bai svarbios. Joje buvo stiprių ir gražių miestų kaip Reimsas, Šalonas, 
Epernė, buvo galingų pilių, kurių priedangoje žmonės jautėsi saugūs. 
Tenai vykdavo garsūs prekymečiai, ir pirkliai į juos traukdavo iš labai 
toli. Trumpai kalbant, tai buvo turtingas ir klestintis kraštas, vienas iš 
vertingiausių mūsų šalies feodų. 

Tokiam kraštui valdyti reikėjo vyrų tvirtų ir energingų. Kaip tik to- 
kie ir buvo Tihė dinastijos grafai. Toji dinastija, beje, buvo gimininga 
su Prancūzijos karaliais, taip antai Adelė Šampanietė buvo karalienė ir 
Pilypo Augusto motina. 


Jausdamiesi galingi ir būdami nepėsti, Šampanės grafai kartais susi- 
manydavo kelti ginklą ir prieš savo siuzereną, Prancūzijos karalių. Per 
visą dvyliktąjį šimtmetį matome juos čia ištikimus vašalus, čia maištau- 

jančius — nelygu, kaip kada jiems atrodė naudingiau. Teisybė, kai Liud- 
vikas Septintasis aplaužė jiems ragus, jie pasidarė ramesni. Iš to buvo 
naudos visiems: Šampanės grafas tapo karaliaus draugu ir patarėju; pirk- 
liai ir kitokie verslininkai galėjo važinėti į turgus ir prekymečius, nebi- 
jodami, kad juos apiplėš, sumuš ar užmuš kariškiai; vargšai valstiečiai — 
prasčiokai, kaip anuomet sakydavo — atsikvėpė šiek tiek ir ramūs dirbo 
žemę, augindami visiems duonutę. 

Tačiau, kai viešpatavo Liudvikas Šventasis ar, tiksliau, kai už jį ne- 
pilnametį šalį valdė motina Blanša Kastilietė, ramybė ir vėl buvo su- 
drumsta. Ją sudrumstė naujas Šampanės grafas. Šampanės senjorai tais 
laikais vis buvo vardu Tibo — taip vadinosi senelis, tėvas, sūnus ir anū- 
kas. Pastarasis, iš eilės ketvirtas tuo vardu, buvo pramintas Tibo Gies- 
mininku. 


Jis buvo itin savotiškas žmogus. Gimė apie 1196 metus. Jo motina, 
Blanša Navarietė, buvo iš tų didžių šviesiųjų ponių, kurios, pačios bū- 
damos išsimokslinusios, globojo poetus ir trubadūrus. Pas ją į šaunius 
sambūrius rinkdavosi rašytojai, riteriai. Čia vykdavo pokalbiai apie kur- 
tuaziškus dalykus; čia sakydavo eiles, kitų sudėtas, o ir patys kurdavo, 
sudėdavo ir geresnių, ir prastesnių giesmių. Tikriausiai dėl motinos 
įtakos ir jaunajam grafui Tibo išaugo polinkis į dainas, giesmes ir poe- 
mas, tokias, kur apgiedamas riterių gyvenimas, kur atsispindi, kaip tie 
riteriai garbsto gražias damas. Dėl šio savo pomėgio jis ir pramintas buvo 
Tibo Giesmininku. 

Kita vertus, iš savo tėvo Tibo įgavo visai suprantamą polinkį į karo 
žygdarbius ir į narsos veikalus. Anais laikais riteris, vos pakeltas į šį 
luomą, jau gangreit ir nebegalvodavo apie ką nors daugiau kaip apie 
turnyrus ir kautynes. Ir Tibo, žinia, buvo ne kitoks. Tiktai, tiesą sakant, 
jis neniekino per daug ir ramybės, poilsio priešais milžinišką židinį, kame 
kūrendavosi dideliausios medžio pliauskos, o ponas žaisdavo romius žai- 
dimus su savo pažais. 


Ir štai dar ką reikia pripažinti: tas vargšas Tibo nuo pat savo jaunys- 
tės buvo didžiai apkūnus. Buvo tiek nusipenėjęs, jog jau tiesiog nebe- 
žmoniškai. Kai jis bėgdavo, atrodydavo, kad statinė ritasi pasikraipyda- 
ma, o kai norėdavo sėsti ant žirgo, tai reikėdavo dviejų vyrų jam už- 
kelti. 

Šitai žinant, bus lengva suprasti, kodėl tasai šaunus Šampanės grafas 
gyveno dvigubą gyvenimą: iš vienos pusės jam magėjo pasirodyti to- 
kiam pat kariauninkui, kokie protėviai buvo, bet iš kitos jam rūpėjo 
ir savęs per daug nenualsinti. 

Kas be ko, jis galėjo pasirinkti ramų būvį, tenkintis ištikima tarny- 
ba savo siuzerenui Prancūzijos karaliui (keturiasdešimt dienų pabūti ka- 
raliaus armijoj — argi tai ilgas laikas) ir po to visiškai atsidėti muzikai 
bei dainoms, kurias taip mėgo ręsti. Bet žiūrėkit, kas pasidarė: ėmė vy- 
ras ir, trisdešimtuosius metus eidamas, įsimylėjo iki ausų! 

Gerai... Įsimylėti nėra draudžiama, net patariama riteriams, kad tu- 
rėtų progos „apsakyti savo svajonių damą“, kurią jie garbsto šlovina- 
maisiais eilėraščiais ar giesmėmis. Tiktai, matote, tasai Tibo Šampanietis 
įsimylėjo pačią Prancūzijos karalienę, Blanšą Kastilietę, jau įmetėjusią 
moterį (ji turėjo per keturiasdešimt metų, o tryliktame šimtmetyje tokio 
amžiaus moteris buvo jau gangreit sena...). Tibo pats matė, kad iš tos 
užmačios nieko išeiti negali. Jis tą pripažino vienoje savo sudėtoje dai- 
nelėje: 


Įsimylėjau vieną didžią ponią, 
Ir nuo jos grožio svaigsta man galva... 


Jis būtų lygiai galėjęs pasakyti, jog nuo jos grožio iškvaišo jam gal- 
va. Bet jis buvo tiek „apstulbintas“ nuostabios moters žavesio, josios 
iškilnumo, jog galėjo save kiek tinkamas barti, sakytis esąs beprotis, o 
jo meilė nuo to dar karštesnė darėsi. | 

Greit apie tą jo įkarštį žinojo visa Prancūzijos aukštuomenė. Ponų 
rūmuose kilo tiek kalbų, jog net burnos kaito. Kalbos netruko pasiekti ir 
valdovo rūmus. Blanša Kastilietė, našlė, dora moteris, šeimos motina, 
kuriai rūpėjo tik auklėti būsimą Liudviką Šventąjį ir už jį nepilnameti 
valdyti karalystę, išgirdusi tai, tik nusišypsojo. Galimas daiktas, kad ji 
į savo dūsautoją pažiūrėjo beveik motiniškai, atlaidžiai, bet griežtai. 

Tačiau ši meilė vargšą Tibo įtraukė į nesėkmingų nuotykių sūkurius. 


Kodėl tie jo nuotykiai buvo tokie sūkuringi ir nešė jam tiek nesėk- 
miųė Mat tokie buvo laikai. Svarbiausieji Prancūzijos senjorai, daug 
metų laikyti kietuose Pilypo Augusto gniaužtuose, tikėjosi atgauti ne- 
priklausomumo ir valdžios, kai Prancūzijos regente tapo silpna moteriš- 

kė. Kita vertus, ta silpna moteriškė, Prancūzijos senjorų akimis žiūrint, 
buvo svetimšalė, nes atitekėjusi iš Kastilijos, o prancūzai niekad nemėgo, 
kad juos valdytų moteris, atkilusi iš kažin kur. 

Prieš Blanšą susidarė suokalbis, jo vadu tapo Bretanės kunigaikštis 
Petras. Tai buvo jaunas vyras, energingas, daug siekiantis. Jis buvo arti 
giminė karaliui, tai labai galimas daiktas, jog jis svajojo nustumti Blanšą 
Kastilietę ir užimti jos vietą. Nemėgti jos buvo jam daug priežasčių, 
neturinčių nieko bendro su šiuo pasakojimu. Jis įtraukė į sąmokslą dau- 
gumą didžiųjų Prancūzijos senjorų. 

Štai kaip tik šičia ir prasidėjo drama senjorui Tibo. 


Šampanės grafas prijautė kitiems karalystės feodalams. Jis tikrai no- 
rėjo, kad jie laimėtų, nes iš tų vaidų tikėjosi sau naudos, ir nemažos. 
tokios kovos buvo nelyginant žaidimas, negražus žaidimas, nuo kurio 
verkė liaudis). 

Bet tada jam iškilo prieš akis mylimosios paveikslas. Argi jis galėtų 
pamesti ją pavojuje? Argi jam derėtų stoti jos priešų pusėje? Nelaimin- 
gas Tibo svyravo, lankstėsi čia į vieną, čia į kitą puse, nepasisakydamas 
aiškiai, tai dievagojosi einąs su sąmokslininkais, tai vėl lėkė pas Blanšą 
užtikrinti esąs jai ištikimas. Dėl tokios laikysenos galų gale visi ėmė jo 
nekęsti, sąmokslininkų vadas ir jo bendrai šaipėsi iš jo, visaip plūdo, 
pradėjo dargi jam visokias jeibes daryti, ir ne sykį jį gavo gelbėti pati 
regentė, rūsčiai įsikišdama. 

Oi, iš tikrųjų keblus dalykas — šitaip įsimylėti karalienę regentę. .. 


Pirmą kartą ryškiai pasirodė grafo Tibo nusistatymų nepastovumas, 
kai buvo apsuptas Belemės miestelis. 

Belemė, mažas miesteliukas Peršės grafystėje, buvo atiduotas valdyti 
Bretanės kunigaikščiui Petrui su sąlyga, kad jis tenai nestatys tvirtovės 
sienų. Pats pirmasis kunigaikščio rūpestis buvo sustiprinti miestelį kuo 
tvirčiausiais mūrais. Tyčių darbas? Žinoma. Kunigaikštis Petras ir jo drau- 
gai čia rengė tikrų tikriausią klastą. Juk buvo aišku kiekvienam, kad 
Blanša Kastilietė neatleis šitos įžūlios neklusnybės ir pašauks didžiuosius 
senjorus su vasalais į karo žygį: lieps apsupti Belemę ir nubausti Breta- 
nės kunigaikštį. O didieji senjorai susitarė taip: jie vaidinsią. esą paklus- 

nūs valdovei, į žygį eisią, bet kareivių atsivesią tik po du vyrus kiek- 
vienas. Tada Blanša Kastilietė Žūsianti tikrai — kunigaikštis Petras leng- 
vai nugalėsiąs ją ir jos sūnų, būsimąjį Prancūzijos karalių. 

Taip buvo sutarta. Blanša, neįtardama klastos, išvyko iš Paryžiaus 
sausio pabaigoj. Buvo patys didieji šalčiai, sniego daugybė. Karalienė 
tikėjosi, kad štai ji atvyks prie Belemės ir ras susirinkusius didelius va- 
salų kariuomenės pulkus. Kaip ji gavo stebėtis ir jaudintis, kai pamatė 
atvestą vos mažą saujelę vyrų, tarytum dėl patyčių! 

Ką daryti? Grįžti į Paryžių? Tai būtų buvę tas pats, kaip prisipažinti 
pralaimėjus, o priešininko kariuomenė galėjo pulti begrįžtančią. Narsi 
karalienė nusprendė — kaip bus, taip tebūnie, ir liepė apsupti Beleme. 
Senjorai nedrįso nepaklusti, bet jie manė, kad atvyks kunigaikštis Pet- 
ras ir padarys galą visai tai istorijai. 


Ir tikrai, antros dienos vakarą pasigirdo iš tolo triukšmas: drebėjo 
oras ir žemė — tokia didelė daugybė sunkiai ginkluotų riterių artinosi. 
Ar tai buvo kunigaikščio Petro kariuomenė? Anaiptol: tai grafas Tibo 
skubėjo valdovei į pagalbą su visomis Šampanės ginklo jėgomis. 

Bet juk Tibo buvo įsipareigojęs dalyvauti sąmoksle. Jis buvo priža- 
dėjęs atsivesti ne daugiau kaip du vyrus. Paskui tačiau jis galvojo pa- 
galvojo, svarstė pasvarstė —ir niekaip negalėjo ryžtis daryti kiaulystę 
tai, kurią mylėjo. Apsisprendė verčiau atsukti nugarą sąmokslininkams. 
Tad jis sušaukė visus savo vasalus, ir susidarė galinga armija, kuri da- 
bar žygiavo stotis po regentės ir mažamečio karaliaus vėliava. 

Taip visi sąmokslo planai pavirto niekais. Kunigaikštis Petras, šitai 
sužinojęs, nebevyko nė prie Belemės, o tik labai supykęs užsidarė Sent- 
Obeno pilyje. Kiti senjorai, atsidūrę nei šiokioje nei tokioje padėty, bai- 
siai susigėdę išsiskirstė it musę kandę. Blanša Kastilietė pergalingai įžen- 
gė į Belemę. 


Visų didžiųjų senjorų pyktis, savaime suprantama, nukrypo į Tibo 
Šampanietį, tą išdaviką, dėl kurio kaltės iširo jų planai. Visi dabar ant jo 
šunis korė. Jokio pasigailėjimo nebuvo atsimetėliui. Dainų autoriai, ku- 
rie mito feodalų malone ir, aišku, laikė jų pusę, visaip koneveikė jį. Jie 
šaukė: „„Vargše Prancūzija, į ką tu pavirtai! Štai jodo tave ta svetimšalė 
boba, puikybės ir valdžios geismo apsėsta, težinanti vien niekinti stip- 

riausius sosto ramsčius, ir tas pilvūzas Šampanės grafas, tas bjaurybė, 
pelų maišas, kuris ant žirgo pats neužsėda, o dar lenda kur nereikia, įsi- 
mylėjęs mūsų priešininkę. Vargše Prancūzija..." 

O komedijų rašytojai dar gražiau jį išdirbinėjo. Jiems Tibo buvo 
„suskretęs dusulingas senis“, nevertas valdyti tokią gražią Šampanės gra- 
fystę. 

— Tik pažiūrėkit į tą didžpilvį. Jį reikėtų gerai išlupti! — taip šau- 
kė jie. 


O grafui Tibo nė motais jų pikti žodžiai. Jis, kai tik pargrįžo į gražų 
Reimso miestą, apie nieką daugiau negalvojo kaip vien apie naujus ei- 
lėraščius savo gražuolės garbei: 


Dūstu ir kankinuos kančioj, 
Liepsnoju meilėj begalinėj, 
Nerimsta noras man krūtinėj 
Vis būti jos saldžioj valdžio jj. 


Būti jos kaliniu geriau, 

Negu ant sosto viešpatauti, 
Prarasti Šampanę man lengviau, 
Negu be jos vienam taurauti. 


Prarast Šampanę... Nedaug betrūko, kad grafas Tibo būtų gavęs pa- 
ragauti šitos bėdos. Mat jo priešai senjorai, kalbėję pakalbėję, jog tam 
išdavikui reikėtų užduoti į kailį už jo aną pasielgimą prie Belemės, galų 
gale ėmė planuoti, kaip tai padaryti. Keršto planų didžiausias kalvis buvo, 
žinoma, kunigaikštis Petras — jis niekaip negalėjo atleisti grafui Tibo. 
Jį parėmė Flandrijos ir Burgundijos grafai. 

— Mes turim nusikratyti tuo bjauriu išdaviku, — kalbėjo jis savo rė- 
mėjams.— Jūs su savo kariuomenėmis įsibrausite į jo valdas, vienas iš 
šiaurės, kitas iš pietų. O aš pulsiu iš vakarų. 

— Gerai tai gerai, garbusis pone, ir Tibo, nedidelis narsuolis, bemat 
bus parblokštas. Bet kas toliau? 

— Ogi susitiksim visi Trua mieste arba Reimse, pačiupsim tą Tibo, 
nuskusim makaulę ir įgrūsim į kurį nors vienuolyną, tegu tenai sau po- 
teriaudamas mąsto, koks nedoras darbas išduoti draugus. 

— O Šampanę pasidalinsim tarpusavy! — sušuko Flandrijos grafas, ku- 
riam labai niežėjo nagai grobti kito valdas. 

— Ne,—atitarė kunigaikštis Petras.— Reikia daryti taip, kaip feo- 
dalinė tvarka reikalauja, pagal taisykles, kad jokių priekaištų nesusi- 
"lauktume. Tibo, kaip visi žinome, turi pusseserę, Alisą Kipriete, o toji 
skelbiasi turinti teisių į Šampanę. Mes pasidarysime jos teisių gynėjai: 
nušalinsime nuo valdžios Tibo ir į jo sostą pasodinsime tą dorybingąją 
Alisą. 


Kunigaikštis Petras puikiai žinojosi kalbąs patyčias. Alisa buvo naš- 
lė, sena bobelė, tulžinga ir pikta ant viso pasaulio. Jos pretenzijos į Šam- 
panę buvo grynas juokas, daugiau nieko. Bet jis džiaugėsi sugalvojęs, 
kaip pagražinti savo grobiamąjį karą, jo suregztas suokalbis tuo būdu 
galėjo atrodyti lyg ir turįs teisinį pagrindą. 

"Ir štai trys senjorai vykdo savąjį planą: renka armijas, eina į karą. 
Pirmasis įsiveržia į Šampanę Burgundijos grafas. Jo kariuomenė degina 
ir plėšia visa, kas tik pasitaiko. Apie šimtą kaimų nuplaukia dūmais, 
virsta pelenais. Sunaikinti ūkininkai, sunaikintas derlius. Vargšams žmo- 
nėms nėmaž ne galvoj didžiųjų senjorų vaidai, bet jų nuomonės niekas 
neklausia. Tibo pamato, kas dedasi, jam smarkiai dreba kinkos. Jis šau- 
kia ginkluotis savo vyrus, bet tie raukosi, nelabai nori klausyti: jie gi 
numato, kad priešai tuoj ims pulti iš visų pusių, o tada bus riestai. 

Šit jau ateina žinios, kad ir Flandrijos grafo, ir Bretanės kunigaikščio 
armijos braunasi į Šampanę. Jau jau, rodosi, išsigelbėjimo nebėr. 

Tibo, nebesižinodamas kur dėtis, siunčia kuo greičiausiai pasiuntinį 
pas Blanšą Kastilietę, savo siuzerenę,— ji tik viena dar galėtų jį gelbėti, 
jeigu norėtų. 

Blanša iš pradžių dvejoja: ar verta rizikuoti karalystės armijos jėgo- 
mis dėl Šampanės grafo? Regentė tačiau nėra nedėkinga. Ji negali už- 
miršti, jog prieš porą metų, kai buvo atsidūrusi didžiausiame pavojuje, 
tiktai grafo Tibo paramos dėka ji nuveikė savo priešus. Ir ji apsispren- 
džia siųsti armiją grafui Tibo į pagalbą. 

Tuoj reikalai virsta kitaip. Visų pirma vasalams stoti į mūšį su ka- 
raliaus armija — baisiai rimtas dalykas: tada jau nebe senjorų tarpusa- 
vio karas, o naujas maištas. Ogi sąmokslininkai tebežino, kaip prastai 
baigėsi anas pirmesnysis maištas. Daugiau: jeigu stosi muštis ir pralai- 

mėsi (o taip lengvai gali atsitikti), tuokart susilauksi turbūt labai žiaurios 

bausmės. Senjorai, tiesa, labai mėgsta duoti į kaulus kitiems, bet anaip- 

tol nemėgsta gauti patys. Užtat dabar jiems išgaruoja noras kariauti. 
Visi grįžta kas sau į namus. 


Keistas dalykas: galėtume manyti, jog Tibo Šampanietis dabar bus 
be galo dėkingas karalienei, o jo meilė, didžiai padori ir didžiai pagarbi 
meilė, dar padvigubės. 

Kur ten, visiškai ne! Štai kokie žmonės nedėkingi. Šampanės grafą 
išgelbėjo Blanša Kastilietė. Ir šit jis jaučiasi lyg pažemintas, jam širdies 
gilumoj kažkaip lyg pikta, kad už išgelbėjimą nuo šiol privalo būti dė- 
kingas moteriškei! 

Na, jau satyrinių dainelių autoriai tai dabar paleido liežuvius į va- 
lias! Girdi, storapilvis Tibo moka tiktai drebėti savo pilyje, jis liko ne- 
įkištas į vienuolyną tik todėl, kad pasislėpė po karalienės sijonu. Tai 
bailys! Tai bent pilies valdovas! Ir susiriesdami juokėsi iš jo visuose 
feodalų dvaruose. 

Tibo anaiptol nebuvo kvailas ir dėl to labai krimtosi. Būdamas silp- 
nadvasis, jis nevaliojo laikytis savų nusistatymų ir ryžosi parodyti esąs 
nepriklausomas nuo karalienės, tik dar nenutuokė kaip. 

Va šito ir laukė kunigaikštis Petras. Tas gudrus senjoras per savo 
žvalgus žinojo puikiai, kokiais jausmais gyvena Tibo. Dabar jis sumetė, 
jog kaip tik atėjo patogus laikas aplankyti grafą. Nuvykęs jis kalbėjo 
grafui Tibo taip: 

— (Garbusis pone, ligi šiol mudviejų santykiai buvo ne per geriausi. 
Mūs mane išdavėte prie Belemės; aš atsilygindamas puoliau jūsų valdas. 
Taip kits kitam atkepėme pyragus. Ar jums neatrodo, jog būtų jau me- 
tas susitaikyti ir toliau abiem eiti iš vieno? 

— O kokiu būdu? — klausė Tibo paglostytas. 

— Labai paprastai — atsakė kunigaikštis Petras.— Jūs turit dukterį, 
aš turiu sūnų: suvesdinkim juodu ir per juos sujunkim į vieną vietą mū- 
sų abiejų valdas. Ar jūs nemanote, kad Bretanės ir Šampanės kunigaikš- 
tis galėtų pasiekti tokią galybę, kad prieš jį drebėtų net pats karalius? 

Tibo susiviliojo šitokia galimybe. Jis mielai priėmė Bretanės kuni- 
gaikščio planą. 

Abu saugojosi, kad Blanša Kastilietė ir Liudvikas IX nieko nesužino- 
tų apie sumanytąją uniją. Jie vengė ir dideles ceremonijas kelti, kad 
apie jas išgirdusi neįsikištų karaliaus valdžia. Vestuves atbuvo paskubo- 
mis. Bet ligi tik jungtuvės įvyko, tuoj kunigaikštis Petras ėmė triukš- 
mingai džiūgauti. 


Lengva suprasti, kaip labai nepatenkinta buvo Blanša Kastilietė, su- 
žinojusi, kas įvyko. Uniją sukliudyti buvo jau per vėlu. Ji ryžosi bent 
rūsčiai išbarti savo dūsautoją ir liepė jam prisistatyti. 

Tibo Šampanietis neatrodė labai didingas, kai prisistatė Blanšai Kasti- 
lietei. Ji išdrožė jam maždaug tokią kalbą: 

— Ar tai gali būti, Tibo, kad jūs sutikote savo dukterį sutuokti su 
mano pikčiausio priešo sūnumi? Argi jūs nežinote, kad jau dešimt metų 
Bretanės kunigaikštis be paliovos daro man visų daugiausia sunkumų, 
kad jis buvo įstūmęs į pavojų mano sūnaus karalystę? Ir kaip tik tokiu 
metu, kada aš jau maniau nusikračiusi jo pinklėmis ir galų gale pasie- 
kusi pergalę — jūs duodate jam netikėtą progą atsigriebti prieš mane! 
Iš tikrųjų, Tibo, aš nebepažįstu jūsų! Jūs tvirtinate esąs mano draugas, 
o elgiatės taip, tarsi laikytumėte mano priešų puse. Argi jau spėjote 
užmiršti, kaip suteikiau jums nemažą paramą, kaip jus gelbėjau nese- 
niai? Štai mano sūnus įsirūstinęs taip pat kaip ir aš. Įsakau jums dingti 
iš akių. Eikit sau ir nebesirodykit daugiau! 

Su plyštančia širdimi, murmėdamas kažką atsiprašomai, Tibo išėjo 
atbulas ir dūsavo labai storo, labai riebaus žmogaus dusuliu. Deja, vos 
spėjusį išeiti jį sutiko naujas negandas: jaunėlis karaliaus brolis Robe- 
ras su keliais senjorais tykojo užsislėpę ir, kai tiktai Tibo pasirodė, ap- 
drabstė jį varške su žarnokais, sumurino visą, o rūmuose tarnaują ka- 
reiviai nurėžė jo žirgui uodegą — tai buvo didžiausias pažeminimas feo- 
dalui. 

Tibo, bjaurus visas, šniokščiantis iš pasipiktinimo, verkiantis, neįma- 
nė ką daryti ir grįžo į rūmus, nors ką tik buvo išvarytas. Karalius ir jo 
motina dar tebepriiminėjo prašytojus. Audiencijų salėje visi pratrūko 
juoktis. Net pats karalius, kad ir nelinkęs į pašaipas, vos išlaikė rimtą 
miną, taip pat ir Blanša Kastilietė. Dėl formos ji liepė išbarti jaunus 
išdykėlius ir tarstelėjo grafui Tibo kelis apgailestavimo žodžius. Kuni- 
gaikštis Petras, kaip tik tuo metu tenai pasisukęs, išsivedė sūnaus uoš- 

vį apsiplauti — šitai buvo būtinai reikalinga. Paskui grafą šiaip ir taip 
guodė, žadėjo jam visokių gėrybių. 

Iš visų didelių planų, kuriuos rezgė Bretanės kunigaikštis ir Šampa- 
nės grafas, nieko doro neišėjo. Blanšos Kastilietės spiriami jie po metų 
kitų gavo keliauti į Šventąją Žemę. Tenai jie, beje, narsiai pakariavo 
su netikėliais ir net galvas padėjo. Kai jų nebeliko, nukeliavo užmarštin 
ir jų neramaus gyvenimo ydos. 

PAŽO MEILĖ 


Brenė šiandien — mažas miesteliūkštis palei Velę, kuri praplaukia 
pro Reimsą ir įteka į Ene. Žymenybių tenai tėra dvi: sena graži baž- 
nyčia, statyta dvyliktam ir tryliktam šimtmety, ir galingos, didelės pilies 
likučiai — keli mūro sienų tarpai, apžėlę gervuogėmis, lankomi varnų. 

O tačiau kokio čia būta gyvenimo kitados! Prieš šešis ar septynis šim- 
tus metų šią pilį valdė Žymiausieji karalystės didžiūnai, sosto ir karūnos 
artimieji, o penkioliktajame šimtmetyje kunigaikščiai de Monmoransy 
paveldėjo ir pilį, ir senjoriją. 

Įvykiai, kuriuos ketiname papasakoti, dėjosi tada, kai šią senjoriją 
valdė Jugas de Monmoransy, maždaug apie penkioliktojo šimtmečio vi- 
durį. 

Vedęs labai gražią ir labai išmintingą Žaną de Liuzinjan, Jugas de 
Monmoransy atsikėlė gyventi į Brenės pilį. Koks puošnus, koks praban- 
gus gyvenimas tada virė kunkuliavo čionai daugelį metų, kad jūs būtu- 
mėt matę! Mat šitie kunigaikščiai buvo šaunūs ponai, mėgo didžiuotis 
savo puošniu ir gausingu dvaru: žemutinės pilies salės visada buvo pil- 
nos pilnutėlės ginklanešių, skydanešių, pažų... Kunigaikštienė gyveno 
apsupta palydos damų, taurių panaičių. 

Ten pas juos būdavo tik išvien turnyrai, baliai, karuselės, dvaro puo- 
tos. Šokdavo kiauras naktis, grodavo meilės violų ir fleitų orkestrai. Bet 
užtekdavo laiko tauriesiems ponams išlėkti kurį rytą sulig aušra į Brenės 
miškus ir nupilti kokį elnią dešimtšakį, varovų ir tarnų aptiktą. Tai bū- 
davo puikios pramogos, kurios keldavo dvasią šiems narsiems ponams, 
nepavargstantiems nei medžioklėse, nei šokiuose. 

Buvo puiki mokykla jauniems pažams prie tokio tobulo senjoro kaip 
Jugas de Monmoransy prisiruošti riterystei. 

Šis didis senjoras neturėjo daugiau vaikų kaip tik vieną dukterį, ir 
čia buvo vienintelė širdperša jo gyvenime. Panaitė Izabelė tuo metu, kai 
prasidėjo pasakojamieji dalykai, buvo vos įžengusi į penkioliktuosius sa- 
vo amžiaus metus. Manau, nėra ko nė šnekėti, kad ji buvo žavinga: vei- 
das — rožė, akys — dangaus žydris. Ji kerėjo akis jauniems senjorams, 
matantiems ją, kuklią ir meilią, šalia motinos. Atrodė, kad ji, kai išaugs, 
gražumu bei tobulumu prilygs kunigaikštienei. Šiais žodžiais pasakyta 
nemažai... 


Jūs, be abejo, patys numanote, kad Izabelei nestigo dūsautojų. Ta- 
čiau kunigaikščio aplinkoje, tarp jo jaunųjų ginklo draugų, nė vienas 
nebūtų drįsęs kreipti akis į turtingą ir kilmingą vienturtę. Ji atrodė skir- 
ta mažų mažiausia karaliaus sūnui. 

Ir štai 1440 metais iš Epernė apygardos atkeliavo į Brenę vienas 
jaunas pažas, vardu Liudvikas. Jis ėjo aštuonioliktuosius metus, buvo 
dailaus veido, gyvų žvitrių akių. Jo tėvas buvo padorus Šampanės sen- 
joras, ištikimai tarnaująs Brenės valdovui, o savo ištikimybe nusipelnė 
tą malonę, kad jo sūnus buvo priimtas maitinti ir auklėti galingojo Jugo 
de Monmoransy dvare. 

Jaunas bajoraitis sugebėjo puikiai atlikti visa, ko jį mokė vyresni 
riteriai, įpareigoti rūpintis jo auklėjimu. O kad jis buvo miklus vyras 
ir dailus pažiūrėti, tai vieną dieną jį pastebėjo ir pats kunigaikštis. Ligi 
tol tasai jį buvo matęs gal tik sykį ar du, atsitiktinai. Tačiau po vienos 
medžioklės su sakalais, kur Liuvikas pasirodė ypatingai mitrus, kuni- 
gaikštis pasišaukė jį ir tarė: 

— Nuo rytdienos, paže, jūs būsite priskirtas prie mano asmens. 

Tai buvo didelė laimė! Pažas, skirtas tarnauti senjorui, gyveno su juo 
dieną naktį. Jis miegojo senjoro kambaryje, valgė vieną su juo valgį. 
Su senjoru jam buvo leidžiama užeiti į damų apartamentus, kame ku- 
nigaikštis mėgdavo po turnyrų ar medžioklių ilsėtis žmonos, dukters ir 
jų palydovių draugėje. 

Dailutis pažas susilaukė kelių pamaloninamų savo ponybės žodžių. Jis 
ir pašnekose, ir dainose, įvairinančiose ilgas vakaronių valandas, nepa- 
sirodydavo nevykėlis. Keletą sykių jam net pasisekė sukelti šypsnį rim- 
tos ir išmintingos Izabelės lūpose. 

Jūs jau numanote —to užteko, kad pažas padūkusiai įsimylėtų tą 
aukštakilmę merginą. 

Įsimylėjo padūkusiai ir beviltiškai — kur jau, apie jokią viltį negalė- 
jo būti nė kalbos, tą jis puikiai suprato pats. Jis barė save, visaip mė- 
gino užmiršti mielą Monmoransy kunigaikštystės paveldėtojos veidą, ir 
juo labiau jis kovojo su savo jausmais, juo labiau augo jo meilė. Kuni- 
gaikštis, suprantama, nepastebėjo nieko; baisus daiktas, kaip jis būtų 
pasipiktinęs, jei būtų įtaręs, kad jo pažas drįsta dūsauti dėl jo dukters. 
Užtat jis pažui liepdavo leisti ilgas valandas arti jos, o pažui tai buvo ir 
didžiausia kančia, ir didžiausias džiaugsmas drauge. 

Nelaimingasis galų gale ėmė džiūti. Jau verčiau būtų norėjęs būti 
grąžintas į žemutinės sales, į kitų. pažų draugę. Tačiau jis negalėjo pri- 
sipažinti, dėl ko ir kaip jis kenčia. Reikėjo tylomis kęsti savo sielvartą 
ir duotis meilės šėlo deginamam. 

Ir kas iš to galėjo išeiti? 


Iš pačių pradžių reikalai pakrypo netikėčiausiu būdu: vieną gražų 
rytą Jugas de Monmoransy gavo žinią, kad karalius Renė d'Anžu savo 
gražiame Somiūro mieste rengia didingą turnyrą, tokį šaunų, kokio dar 
niekas nematęs, ir kviečia jį atvykti ir net dalyvauti. 

Nuo Brenės iki Somiūro atstumas nemažas. Reikia tačiau žinoti, kad 
tie dideli penkioliktojo šimtmečio senjorai būdavo pernelyg laimingi gavę 
progos praleisti toli nuo savo pilių sienų kelias savaitęs, o kad kokioj — 
ir mėnesius. Po to, grįžę namo, geriau jusdavo, koks patrauklus feodalo 
gyvenimas. 

Šį kartą Brenės ponas pareiškė nebūsiąs vaišėse ilgai. Norėdamas sa- 
vo pusbroliui karaliui Renė pasirodyti su visu prabangumu, jis nuspren- 

dė, kad turės jį lydėti visi „,šeimynykščiai“, atseit visi ginklanešiai, pa- 
žai ir kiti patarnautojai, visi su turtinga šarvuote, susodinti ant sunkiai 
šarvuotų žirgų. 


Pažas Liudvikas, suprantama, turėjo irgi dalyvauti šitoje išvykoje. 

Ir štai, atėjus ryto valandai, kada jau metas išjoti, Liudviko nėra. Tuo 
tarpu reikia, kad jis būtų kieme ir lauktų savo pono, padėtų jam užsės- 
ti ant karo žirgo, o paskui dumtų pirmyn arba viesulu suktųsi greta jo — 
Liudviko nė kvapo. Žmonės ieško, klausinėja, rūpinasi. Pats kunigaikštis 
suirzęs eina į kambarėlį, kur pažas tūnodavo, kai nemiegodavo savo 
senjoro kambaryje. 

Randa jį patale, vaitojantį, paliegusį. 

— Ai šviesusis pone, kokie skausmai mane surėmė šią naktį! — de- 
juoja pažas.— Mane vargina karščiai, jaučiuosi negalįs vykti su jumis 
į Somiūrą. Teikitės dovanoti man, šviesusis pone. 

Kunigaikštis, per visą savo gyvenimą nepažinęs kitokių negalavimų 
kaip virškinimo sutrikimus po pernelyg gausių vaišių, paniurzgėjo trupu- 
tį, kad vyrai dabar tokie Žvirbliai, jog bet mažmožis juos priveikia 
ar nekovingus padaro, tačiau suprato, kad pažas iš tikrųjų serga, ir daug 
nesispyriojęs paliko jį gulėti ir palinkėjo greit išgyti. 

Po kelių minučių sunkus, lėtas kortežas pajudo ir perėjo nuleidžia- 
mąjį tiltą. Brenės pilyje liko tik moterys ir keli seni tarnai, jau tiek su- 
sibaigę, jog nebetinkami turnyre dalyvauti. Jūs gi jau turbūt su- 
metėte, kad nei kunigaikštienė Žana, nei jos duktė Izabelė į Somiūrą 
neišvyko. 


Ir štai, nespėjo dar kortežas nė per mylią nuo pilies nutolti, jau pažas 
Liudvikas staiga pasijuto sveikesnis. 

Mat jo liga buvo grynas prasimanymas, apgaulė. Iš tiesų ten buvo 
kas kita: jis baisiai kentėjo ir apsisprendė galų gale baigti ar vienu, ar 
kitu būdu. | 

Jis pakilo iš patalo ir, išblyškęs ir drebąs, patraukė į damų būstą. 
Žana ir Izabelė pro langą akimis palydėjo išvykstantį šaunų senjorų 
kortežą, po to ramiai sau šnekučiavo prie aukšto židinio, verpdamos 
vilnas. Taip joms besišnekučiuojant tarnaitė pranešė, kad atėjo Liud- 
vikas. 

— Kaip čia yra, paže? — tarė kunigaikštienė— Maniau, jūs sergat, 
„esat silpnas, o jūs net iki čia atėjot. Betgi, vaikuti mano, koks jūs iš- 
blyškęs, jūs drebat visas, — kas jums darosi? Būtų buvę išmintingiau ne- 
sikelti iš patalo. Aš jums atsiųsiu Remigijų, savo puikų gydytoją. Jis 
išmano, kaip karščius malšinti, duos jums kokio tepalo, ir būsit sveikas. 
Bet jūs praleisit Somiūro turnyrą. 

—- Šviesioji ponia, mažai man rūpi tas turnyras. O dėl daktaro Re- 
migijaus, nors jis ir mokytas, ir galvotas, labai abejoju, kad jis išvais- 
tytų ligą, kuri mane kremta. 

— Iš tiesų, Liudvikai, — ką reiškia ši kalba? 

— Šviesioji ponia, turiu jums išpažinti savo būklę. Tačiau pirma rei- 
kia, kad jūsų malonus kūdikis teiktųsi palikti šioje salėje mane vieną 
su jumis. 

Izabelė, kurią kilnaus pažo laikysena ir domino, ir neramino, sulig 
tam tikru motinos ženklu paliko salę. Jai išėjus, Liudvikas puolė po 
kojų savo valdovei ir išpažino, kokia karšta meile jis degąs jos duk- 
teriai. 

Kunigaikštienė de Monmoransy padarė rūstų veidą ir šovė į pažą 
nuožmų žvilgsnį: 

— Tai beprotybė, vaikuti mano, tai kvailybė. Jūs suvaidinote kome- 
diją, nederamą ir beprasmę. Negi jūs nežinote, kad mano duktė skirta 
karališkojo kraujo princui. Galiu jums net pasakyti, kad ji jau pažadėta, 
ir šis turnyras, į kurį išjojo mano brangus vyras, turės duoti progos 
galutinai užbaigti sutartuves. Tad išmeskit iš galvos tą patrakusią idė- 
ją, būkit protingas, ir aš nepasakysiu jūsų ponui, koks pamišimas buvo 
jus ištikęs, kaip jūs sukčiavot, kad nereiktų joti išvykon. 

— Šviesioji ponia, aš tikrai esu pamišęs, bet — iš meilės. Jei mano 
meilės troškimas nebus nuramintas, aš — tikrai jaučiu — mirsiu. 

— Paže, nutilkit. Niekas nemiršta iš meilės, nebent tik romanuose. Už- 
mirškit savo svają. Likit padoriu ginklanešiu, ir jums susiras žmona, 
verta jūsų rango. 

— Šviesioji ponia, aš nevaliosiu tam ryžtis. Tad leiskit man grįžti pas 
tėvą. 

— Liudvikai, su tuo aš niekad nesutiksiu. Jūsų tėvas jus mums pa- 
vedė auklėti. Jūs turit šičia išbūti, iki suaugsit į pilnus metus. Tad aš 

turėčiau išaiškinti kunigaikščiui, kodėl jūs išvykot. Aš jį pažįstu. Jis 
ūmaus būdo, jį ištiktų baisus rūstybės priepuolis, o to aš noriu išvengti. 

— Šviesioji ponia, kadangi aš negaliu nei išvykti iš čia, kur, maty- 
damas savo dievinamąją, kraustausi iš proto, nei turėti bent šešėlio še- 
šėlį vilties, tai — aš jums kartoju, šviesioji ponia, — man nebelieka nieko 
kito kaip mirti. Tačiau jūsų teisybė: maldauju gyva malda, nepasakykit 
mano baisiai bijomam senjorui mano beprotiškos užmačios. Tai būtų 
atsimokėjimas blogu už visas jo geradarybes, kuriomis mane taip dosniai 
apdovanojo. 

— Liudvikai, aš jam nepasakysiu nieko. Tik būkite protingas. 

— Negaliu, šviesioji ponia; neprižadu jums nieko. 


Liudvikas grįžta į savo pono apartamentus. Vėl įsikuria alkovoje, ku- 
ri jam tarnauja kambariu. Mėgina iš pradžių užmiršti ir savo ligą, ir savo 
meilę. Šios abi tačiau kuo tolyn, tuo įsišėlsta labyn, ligi tiek, jog kuni- 
gaikštienė, dabar jau žinanti viską, laiko pažą kuo nuošaliau nuo savo 
dukters ir jam rodo vien šaltį ir panieką. 

Taip praeina kelios dienos. 

„Ir kuriam galui kamuotis? — mąsto Liudvikas.— Gyvenimo man ar 
šiaip ar taip nebėr, tiktai kančia viena. Verčiau numirti.“ 

Ir jis ryžtasi nusimarinti badu: nieko nevalgys —ir žus nuo išseki- 
mo. Atsigula, išsitiesia guolyje ir būna nevalgęs — ką tik tarnas atneša, 
jis grąžina nepalietęs. Neilgai trukus jis nusilpsta. 

Kunigaikštienė, tai sužinojusi, eina aplankyti pažo: 

— Meldžiamasis, nedarykit skandalo. Sutikit būti protingas. 

Tačiau Liudvikas atkaklus kaip bretonas: nenusileidžia nė trupučio. 


Ir štai paeina žinia, kad jau grįžta kunigaikštis. Jugas parjoja iš 
Luaros apygardos, visas smagus dėl laimėtųjų turnyrų. Vos parvykęs 
į Brenę, jis, žinoma, susirūpina, kaip einasi jo mėgstamajam pažui, kurio 
pasigedo ne sykį. | 

— Jis beveik nevaikšto — sako kunigaikštienė— Nuo pat jūsų išvy- 
kimo jį kremta kažkoks sielvartas. Bandžiau jį slaugyti — viskas veltui. 
O dabar jis visai atsisako valgyti. 

— Matau, matau, — sako kunigaikštis, gyvenimo džiaugsmu perte- 
kęs,— jis minta vien savo skausmu. Visa tai, be abejo, iš apmaudo, kad 
nebuvo su manimi drauge. 

— Aš taip nemanau, — atitarė ponia Žana.— Bijau, kad reikalai ne- 
būtų kur kas rimtesni. 

— Būtent? 

— Aš prižadėjau jums to neatskleisti, mano brangusis senjore, nes 
bijojau jus supykinti. Bet — tiek to; prie jūsų gal pažas sutiks grįžti 
į protą. 

Kunigaikštis ir kunigaikštienė nueina į pažo kambarį. 

— Liudvikai, paskutinis kartas: aš jus gyva malda prašau, sutikit 
liautis su tuo juokingu pasninku. Šitaip niekas nenumiršta badu. Jei ne- 
siliausit, būsiu priversta atskleisti jūsų senjorui paslaptį, ką esate kal- 
bėję. 

Liudvikas, nieko netardamas, papurto galvą. 

— Tai sakykit galų gale, kas gi yra? — taria kunigaikštis, kurį šita 
scena ima erzinti. 

— Na gerai, Liudvikai, jūs to norėjot. Turiu jums pasakyti, mano 
brangusis senjore, kad, vos tik jums išjojus, jūsų pažas atsilankė pas 
mane ir pareiškė, kad jis džiūte džiūstąs, kad jis neapsakomai trokš- 
tąs... 

— Ko taip? 

— Kad jis trokštąs. ..— tęsia ponia Žana, bet sulig šiais žodžiais žvilg- 
teli į pažą ir pamato jį tokiame siaube, taip išpiltą baimės prakaito, jog 
iš savo gerumo pasigaili jo ir priduria: —... labai norįs to gražiojo sa- 
kalo, kurį paprastai jūs pats vedžiojate medžioklėse! .. 

— Tik tiek! Hė, aš jį mielai užleisiu jam, jeigu šitos dovanos užteks 
patenkinti mano brangiajam pažui. 

O pažas buvo taip susijaudinęs, taip bijojo, kad ponia neatskleistų 
paslapties, jog vos beįstengė linktelėti galvą. Kartu jis nusiuntė poniai 
Žanai didelio, didelio dėkingumo žvilgsnį. 

— Bus, kaip pasakiau, — kalbėjo toliau kunigaikštis — Aš tau užlei- 
siu savo sakalą. Nuo šiol tu jį vedžiosi medžioklėse, lesinsi jį ir pri- 
žiūrėsi. 

Liudvikas nenorėjo nei skaudinti, nei pykinti senjoro, savo pono. Jis 

suprato, kiek gerumo parodė kunigaikštienė Žana. Jis atsisakė — ar bent 
dėjosi atsisakąs — savo patrakusios svajos, ligi tol puoselėtos. 

Jeigu šis pasakojimas būtų tiktai pasaka, be abejo, galėtumėt ma- 
nyti, kad pažas galų gale vedė kunigaikštytę de Monmoransy. Tačiau 
šis pasakojimas yra labai teisingas: Liudvikas nevedė Izabelės. Ne ką 
trukus po šių įvykių pažas išjojo į karą. Kai po kelerių metų grįžo, Iza- 
belė buvo jau ištekėjusi už aukšto rango princo. Liudvikas rado paguo- 
dą. Jis paėmė už žmoną vieną Šampanės bajoraitę. 

Ir jis vis tiek buvo labai laimingas. 


GERAS MURININKAS 


Fransua Rapo teturėjo vos dvidešimt trejus metus, o jau buvo gar- 
sus mūrininkas ir rūmų bei pilių statytojas, vienas iš geriausių visoje 
Maršoje. 

Jau šešeri metai jis vasaromis vaikščiojo po visą Prancūziją iš kraš- 
to į kraštą, ir visur statė pilis galingiems baronams. Lapkrityje grįžda- 
vo į Sardaną, į savo gimtinę. Jei oras leisdavo, jis čia darbuodavosi 
sau: mūrijosi namučius, kad turėtų kur gyventi, kai susituoks su Žiuli 
Migro, vieno kiemionies dukteria, kurią jis mylėjo ir kuri jį mylėjo. 

Ir štai vieną gražią dieną, tūkstantis šimtas dvidešimt ketvirtų metų 
kovo mėnesį, baigęs mūryti vidaus sieną, jis staiga priešais save išvydo 
raitelį: žirgas milžiniškas, o ant jo sėdįs ponas toks didelis ir stambus, 
kokio jis dar niekad nebuvo sutikęs visose savo kelionėse. 

— Ar tu esi Fransua Rapo, gerasis mūrininkas? — prakalbo tasai di- 
džiūnas galingu balsu. 

— Taip, garbusis pone. Pasiruošęs jums tarnauti. 

— Gerai. Tu man ir tarnausi. Aš tave tučtuojau išsigabensiu į Puatu 
žemę, į savo feodą Mopertiui. Tu man tenai pastatysi pilį. 

— Negaliu, garbusis pone: esu pašauktas tarnauti mūsų ponui ka- 
raliui, Liudvikui, šeštajam tuo vardu. 

— Aš esu grafas Amori de Mopertiui. Man ne galvoj ponas kara- 
lius: man reikia tavęs, aš tave pasiimu. | 

Šiuos žodžius tardamas, ponas pasilenkė nuo žirgo, čiupo Fransua 
Rapo už pakarpos, pakėlė it kačiuką ir užsisodino priešais save Iaitą ant 
savo to didelio arklio. 

— Oi varge!— sudejavo mūrininkas.— Garbusis pone, kas dabar bus 
su mano senele? Aš — vienintelis jos maitintojas. 

— Duosiu jai penkis auksinius; turės iš ko misti šiuos metus. 

— O mano sužadėtinė? Buvom sutarę per velykas kelti vestuves. 

— Jei tave tikrai myli, palauks, kol grįši. 

Ir ponas suragino pentinais arklį. Arklys pajudo. Kai jojo pro Rapo 
senelės pirkutę, priešais duris stovėjo senelė su būsimąja marčia. Grafas 
Amori sviedė senelei piniginę su šešiais auksiniais. 

“ — Sudieu, senele— sušuko mūrininkas,— sudieu, mano Žiuli, neuž- 
miršk manęs, aš tave mylėsiu visada, aš grįšiu. 

Arklys pasileido šuoliais. 


Po penkių dienų varginančios kelionės ponas ir mūrininkas pasiekė 
Puatu ir sustojo Mopertiui valdose. 

— Štai ant šitos aukštumos, — tarė grafas — tu, mūrininke, pastatysi 
man pilį, tokią erdvią, kad tilptų tūkstantis vyrų, tokią stiprią, kad nei 
taranai, nei katapultos nepradaužtų sienų. Man sakė, kad tu esąs atradęs 
paslaptį, kaip gaminti romėnišką cementą. 

— Jums sakė teisybę, garbusis pone. Tačiau kokia man bus alga? 

— Iš pradžių maistas ir pastogė; paskui, kai baigsis pirmieji metai, 
dešimt auksinių, jei būsiu tavimi patenkintas, kartuvės, jei darbas bus 
padaryta prastai. Štai tau trys šimtai lažininkų, kurie dirbs pagal tavo 
nurodymus; negailėk jų. 


Fransua Rapo ėmėsi darbo smarkiai. Baigiantis pirmiesiems metams 
gyvenamasis pilies būstas jau buvo pastatytas, gynybos mūrai išvaryti 
ligi pusės. 

—  Garbusis pone, — tarė mūrininkas grafui EE, — "Pilį jau gali 


į tėviškę. 

— Ne, Išleisiu tada, kai bus baigta viskas. Še tau dešimt auksinių; 
penkis auksinius liepsiu nunešti tavo senelei. 

— Deja, ponas grafe, esu jūsų rankose. 

„Visus tuos antruosius metus jis dirbo be atokvėpio, užbaigė gynybos 
mūrus, pastatė du didelius bokštus. Norėjo įrengti ir vandentiekį, atvesti 
vandenį iš artumoje tekančio upelio. 

— Nereikia,— pasakė grafas.— Vandeniu aš pats pasirūpinsiu. 

Mūrininkas nesispyriojo. Jis buvo girdėjęs, kad grafo Amori tėvas 
gyvenęs septynerius metus santuokoje su viena fėja, ir toji jį apdovano- 
jusi paslaptinga galia valdyti kai kuriuos gamtos gaivalus. Sūnus tik- 
riausiai bus paveldėjęs tėvo paslaptį. 


Antriesiems metams pasibaigus, mūrininkas tarė grafui: 

— Dabar, garbusis pone, turėtumėte būti patenkintas, leiskite mane 
namo. 

— Ne, dar ne. Reikia dar pamūryti donžoną, įrengti požemius. Še 
tau dvylika auksinių; šešis nusiųsiu tavo senelei. Daugiau, vienas iš ma- 
no pažų nuneš tavo sužadėtinei plono vilnono suknią ir totoriško tymo 
diržą su puošnia sidabro sagtimi. Tu parvyksi pas ją ateinančiais metais, 
aš tau pažadu. 

— Ar tikrai, garbusis pone? 

— Juodnugari, abejoji mano žodžiu. Nori, kad tave pakarčiau? 

Tretiesiems metams einant į galą, grafas Amori peržiūrėjo ir patikri- 
no visus mūro darbus, rado, kad viskas padaryta tvirtai ir taip, kaip rei- 
kia, ir tarė mūrininkui: 

— Gerai, meistre, atlikai savąjį darbą. Še tau visų pirma dvidešimt 
auksinių; daugiau tu gausi lobį. Imk šitą. 

Ir jis padavė mūrininkui riešutmedžio lazdelę pusantros pėdos ilgu- 
mo, dvišaku galu. 

— Kai būsi didelėj bėdoj, — kalbėjo toliau grafas — paimk šią lazde- 
lę už šakučių, galu į žemę, ir ženk, laikydamas nešakotu galu aukštyn. 
Kai tik pajusi pirštais, kad šakutės nori suktis ir lazdutė stengiasi vers- 
tis nešakotu galu žemyn, sustok ir kask žemę toj vietoj, į kurią rodo 
lazdutė: baigsis tavo bėdos ir rasi lobį. 


Fransua Rapo padėkojo ir išėjo sau. 

Atkeliavęs iki Benevano, jis pateko tarp daugybės kaimo žmonių, bė- 
gančių į pilį. 

— Bėkit slėptis su mumis,— tarė jam vienas senis: — barono Ponta- 
riono kariuomenė plėšia ir žudo visus, ką tik užklumpa laukuose. 

Jis drauge su visais kitais rado prieglobą Benevano pilyje. Tuoj at- 
vyko priešai, tuoj pradėjo pulti pilį. Benevano gynėjai strėles mirkė ver- 
dančiam aliejuj ir dervoj ir uždegę šaudė į puolikus. Šie trankė pilies 
sienas labai galingais taranais. Vietomis ėmė rastis spragų, bet Fransua 
Rapo, gerasis mūrininkas, su dešimčia pilies gynėjų greitai jas taisė. 
Užtaisytos vietos atlaikė didžiausius smūgius. Benevano vidamas didžiai 
vertino tokį puikų meistrą; kartais, lydimas dukters, gražuolės Ermli- 
nos, ėjo žiūrėti jo darbo, jo padrąsinti, jam sėkmės palinkėti. 

Apsiaustis truko jau tris savaites. Pontariono kariai ėmė pavargti. 
Pilies gynėjai tikėjosi ištverti, nes žinojo, kad Prancūzijos karalius pats 
atžygiuoja Benevanui į pagalbą. 

Staiga netikėta bėda užgriuvo ir grasino užgesinti viltis gynėjų širdy- 
se; Pontariono kariai, pasikasę po gynybos mūrais, aptiko vandentiekį 
ir jį sunaikino. 

O buvo rugpjūčio vidurys, kaitros baisiausios. Cisternos ištuštėjo, šu- 
liniai išseko. Matėsi, kad pilis nė trijų dienų nebeišlaikys. Buvo audrin- 
gas mėginimas prasiveržti iš apsiausties, tačiau jis nedavė jokios naudos. 

Vandens ištekliai baigėsi. Benevano vidamas liepė paskelbti, kad jis 
prisiekia, jog tam, kas parūpins reikiamą kiekį vandens, jis atiduos 
dukters Ermlinos ranką ir Verbansos kaštelioniją, jei tai bus kilmingas 
žmogus; dovanos laisvę ir tūkstantį auksinių, jei tai bus lažininkas ar 
kiemionis. 

„Esam tikrai didelėj bėdoj,— tarė sau Fransua Rapo,— ir reikia ieš- 
koti lobio; žiūrėsim, ką grafo Amori lazdutė paveiks." 


Jis ima tą lazdutę ir pradeda vaikščioti po visą pilį, laikydamas ją 
tiksliai taip, kaip buvo nurodyta. Vidamas, jo duktė, visi kariai žiūri į 
jį labai nustebę ir mano, kad nuo baisaus troškulio jis išsikraustė iš 
galvos. 

Tik šit staiga jis ties donžonu pajunta, kad lazdutė sudrebėjo ranko- 
se, ir sustoja. Tuoj lazdutė laisvuoju galu pasisuka į žemę. 

— Garbusis pone, liepkit kasti žemę šitoje štai vietoje — sako mūri- 
ninkas priėjusiam vidamui.— Liepkite kasti, čia rasite lobį. 

— Šią valandą man nereikia pinigų, reikia vandens. Ar tu gali mums 
vandens duoti? 

— Liepkite kasti, garbusis pone. 

Keturi vyrai čiumpa kirstuvus ir ima rausti žemę. Įsikasę kokias pen- 
kias pėdas, išgirsta duslų gurgėjimą. Staiga žemė pakyla, atsiveria ir 
išsiveržia vandens srovė rankos storumo. 

Magiškoji lazdelė surado vandens versmę. Visi, visi numalšino troš- 
kulį. | 

— Mūrininke Fransua Rapo,— tarė vidamas,— mano iždininkas tuoj 
tau išmokės tūkstantį auksinių. 

„Man labiau patiktų, kad šis jaunas vyras būtų iš kilmingųjų,'— nu- 
galvojo Ermlina. 

Porytdieną Prancūzijos karalius atvyko su šešių šimtų vyrų armija ir 
trimis šimtais šaulių lankininkų ir tučtuojau puolė baroną de Pontarioną. 
Tuo pat metu Benevano vidamas su savo vyrais išsiveržė iš pilies. Fran- 
sua Rapo kovėsi greta vidamo, trupino šalmus, kapojo šarvus, skaldė 
galvas, kiurdė krūtines savo didžiuoju mūrininko plaktuku. Sykį net 
išgelbėjo gyvybę vidamui, nuo žirgo nuverstam, kai jau buvo jį beužgu- 
lą priešo pėstininkai. 


Galų gale priešai buvo išblaškyti. Karalius ir vidamas žengė trium- 
fuodami į Benevaną. Visi labai gyrė mūrininko žygdarbius. 

— Tėte,— tyliai tarė gražuolė Ermlina vidamui,— Prancūzijos karalius 
galėtų pakelti į kilminguosius Fransua Rapo, jis juk elgėsi kaip tikras 
riteris. 

— Deja, mano miela,— atitarė tėvas, — aš jau rūpinausi tuo; aš da- 
viau net suprasti Rapo, kad jis dabar galėtų tikėtis kilmingos panelės 
rankos. ,„Senjore vidamai,— atsakė jis man, — aš esu kiemionis ir noriu 
likti kiemionis, ir mūryti gerus mūrus; būčiau laimingas, susijungęs su 
kilminga panele, ir žinau vieną netoli nuo čia, apveidžiausią iš visų, ko- 
kių galima matyti nuo Bordo ligi Paryžiaus; betgi aš turiu mylimąją ki- 
tur. Esu davęs žodį vienai dailutei mergaitei Sardane, savo tėviškėje. 
Kai leisite man eiti, pone, aš parvyksiu pas ją, ir mudu susituoksim."“ Aš 
jam ir šiaip kalbėjau, ir taip, bet jis išvyko. 

— Tai gaila, tėte. Toks žentas būtų galėjęs jums didžiai vertingų 
paslaugų padaryti. 

Grįžęs į tėviškę, Fransua Rapo vedė gerą ir gražią mergaitę, Žiuli 
Migro. Visą gyvenimą jis statė ir statė mūrus. Tai buvo didžiai įžymus 
„Mūro veikalų kūrėjas“. 

Ir magiškąją lazdelę jis vis turėjo, ir aaa versmių su ja atrado. Jo 
vaikai ir vaikų vaikai, ligi pat tų, kurie nūnai gyvena, vaikščioja pra- 
mintais takais; beveik visi jie yra statytojai, mūrininkai; kai kurie te- 
beturi ir magiškąsias lazdeles ir vadina jas ,,„versminėmis“. 


KAS PRATURTINS TĖVYNĘ 


Mes imkime ir nusikelkim mintimis į labai labai tolimus senovės lai- 
kus. Tada trys ketvirtadaliai Galijos viena ištisine giria niūksojo, tyvu- 
liavo pelkės, plačiausiai tįsojo Žmogaus rankų nelytėtos pievos. Per tą 
kraštą vingiavo upės, kartkarčiais pametančios kelią ir nauja vieta pra- 
sigraužiančios vagą. Ir vis dėlto šalis, kur dabar yra Perigoras, nė anais 
tolimais žilos senovės laikais nebuvo visai laukinė. 

Klimatas šios šalies buvo vidutinis, nei per karštas, nei per šaltas, o 
uolotuose kalnuose buvo gausybė olų, tinkamų žmonėms gyventi, ir jau 
labai anksti ėmė čia kurtis pačios senosios Žmonių padermės, gal net 
ankstyviausios visame Žemės rutulyje. Kūrėsi ir gyveno sėkmingai. 

Čia pat pridurkime, jog net senų seniausieji mūsų protėviai nebuvo 
tokie, kuriems rūpėtų vien turėti prieglaudą nuo blogų orų, susirasti 
maisto ir apsiginti nuo plėšriųjų žvėrių. Ne. Pats tyras oras, kuriuo jie 
alsavo, kvėpė jiems prakilnesnių minčių. Savo gyvenamose olose ant 
sienų jie piešė, paveikslavo būtybes ir daiktus, tarp kurių patys gy- 
veno. 


Gal jums, mieli pasakų skaitytojai, jau teko kada matyti tuos uolų 
sienose nupieštus gyvulius — stumbrus, mamutus, šiaurės elnius, arklius, 

taip pat visokius augalus, o jei ne, tai gal knygose jų atvaizdus matėte. 
Tai puikių, didžių menininkų darbai. Jų randama ant kitados gyventų 
olų sienų daug kur Perigore, ypač už kelių mylių nuo tos vietos, kur 
Vezerė savo tamsius vandenis varo į skaidrią Dordonę. 

Tie paveikslai tenai atsirado prieš daugelį tūkstančių metų. Ko tad 
stebėtis, jei vos prieš vieną tūkstantį metų iki Julijaus Cezario karo su 
Vercingetoriksu dabartinių Perigoro gyventojų seneliai jau pjovė kvie- 
čius savo derlingose lygumose, laikė pieningas karves, stambius žalo 
plauko jaučius. Ant uolotų kalnų šlaitų ganėsi avys, strekinėjo ožkos. 
Arti medžio trobelių ar gyvenamųjų olų galėjai girdėti gaidžius gie- 
dant, žąsis gagenant. 

Anais laikais Perigoro žemė vadinosi Vezunija. Ją valdė Aribulas. 
Jis buvo didžios išminties valdovas ir didžios narsos karvedys. Jo šalis 
klestėjo. 

Mokydamas savo žmones darbštumo, jis per žemdirbių šventes pats 
ardavo žemę, pasikinkęs porą jaučių. — nemanė, kad jam, valdovui, tai 
būtų per prastas darbas; jis pats skiepydavo kaštonus liesose kalvų pa- 
šlaitėse, sodindavo riešutmedžius derliose klonių dirvose. 

Koks jis buvo uolus žemdirbystės ir žmonių prusinimo dalykuose, toks 
lygiai buvo narsus ir sumaningas kare. Kiek jis kartų atmušė lemovikus 
ir arvernus, kurie, savo skurdžiose ir atšiauriose žemėse gyvendami, var- 
vino seilę, žiūrėdami į turtingą, šviesią Vezuniją ir labai noriai ją už- 
puldinėjo! 


Aribulo gyvenimas būtų buvęs tobulai laimingas, jei jis būtų turėjęs 
sūnų, įpėdinį, kuris būtų galėjęs stoti į jo vietą, kai senatvė jo jėgas 
išsekins. Dievai tačiau nesuteikė jam tos laimės. Jo žmona Miramelė 
pagimdė jam tik dvi dukteris, blondinę Hermeliną ir brunetę Iveržaną. 

Abi dukterys buvo gražios ir išmintingos. Jų polinkiai skyrėsi. Her- 
melina ypač mėgo šeimininkauti tėvo namuose; Iveržana labiau nei kitos 
merginos sugebėjo dailiai šokti ir giedoti šventus himnus per iškilmin- 
gas apeigas dievų, genijų ir fėjų garbei. 

Aribulas, jau pagyvenęs Žmogus, vienoje kovoje su plėšikais buvo 
sunkiai sužeistas. Išgijęs pasijuto, jog jau niekad neatgaus būtojo stip- 
rumo. Tada jis nusprendė parūpinti savo tautai karo vadus, galinčius 
jį vaduoti mūšiuose. 

Jis parinko šešis vyrus iš pačių gerųjų Vezunijos šeimų, susišaukė 
juos į savo erdvų būstą Petrokortijuje ir pasakė jiems šitokią kalbą: 

— Klausykite jūs, tauriausiųjų vyrų sūnūs! Aš nusprendžiau dviem 
iš jūsų savo dukteris atiduoti už žmonas. Jeigu jūs norite garbės tapti 
mano žentais, tai rytoj, pirmojo pavasario mėnesio pirmąją dieną, ke- 
liausite į platųjį pasaulį ir grįšite tada, kai bus suėję lygiai dvylika mė- 
nesių, ir prisistatysite man. Ateinančių metų pirmojo pavasario mėnesio 
pirmąją dieną aš priimsiu jus iki saulės laidos. Išrinktieji bus tie du iš 
jūsų, kurie atliksite visų geriausius darbus: pargabensite naujų, ligi šiol 
pas mus nebūtų augalų ar gyvulių, galinčių žymiai pagerinti Vezuni- 
jos gyvenimą. Tuos du aš priimsiu į žentus ir paskirsiu vyriausiais mūsų 
kariuomenės vadais. 


Šeši jauni karžygiai davė žodį daryti visa, kad galėtų laimėti didį 
ir garbingą valdovo atlygį už savo darbus. 

Rytojaus rytą, Aribulo, jo dukterų ir nesuskaičiuojamos minios akių 
lydimi, jie iškeliavo laimės ieškoti. 

Penki iš jų, dailiai nuaugę, stiprūs vyrai, atrodė pajėgūs atlikti di- 
džius žygius. Šeštasis, Leogajis, mažiau vilčių teikė. Tiesa, kalbėjo žmo- 
nės, kad jis esąs jau nukovęs keturis didelius vilkus ir vieną lokį, ta- 
čiau jis dar nebuvo išgarsėjęs kovomis su kariais. Kai kas net peikė 
jo tėvus, kam leidžią jam išvykti. Iveržana, brunetė Aribulo duktė, jau- 
tė, jog jai širdį spauste suspaudžia, pagalvojus apie pavojus, galinčius 
ištikti šį gražų jaunikaitį. Nors ji nesisakė nieko, tačiau pati sau viena 
galvojo, kad šis šeštasis esąs vertesnis už anuos penkis. 

Taigi jie iškeliavo, tie taurūs jaunikaičiai. Daug plačių žemių jie 
perėjo, daug didžių darbų nuveikė, ieškodami vertybių, kuriomis galėtų 
praturtinti savo tėvynę! 

Penktajam mėnesiui baigiantis atėjo žinia, jog du iš jų Žuvę: vienas 
nuskendęs Italijoj, Eridano upėje, kitą iš pasalų nukovę teutonai. 

Galiausiai atėjo diena, skirta jiems grįžti. 


Lygumoje, plytinčioje tarp Lilės upės ir bokšto, pašvęsto deivei Ve- 
zunijai, susirinko didį laukiančiųjų minia. Aribulas, abi jo dukterys, vy- 
riausiasis druidas ir dvylika įžymiausiųjų karvedžių susėdo ant žemės 

kauburio, nuo kurio jiems matėsi visi laukiantieji ir visa, kas aplinkui 
dėjosi. 

Baigiantis ketvirtai valandai nuo saulės tekėjimo, štai pasigirsta ki- 
mus jaučio rago garsas. Tai duoda ženklą grįžtąs pirmasis karžygys lai- 
mės ieškotojas. Greit ir jis pats atvyksta prie kauburio. Tai Liužoras, 
amžiumi vyriausias iš visų varžovų. Paskui jį eina trys vyrai, apsirengę 
gauruotais kailiais. Vienas iš jų varo pulkelį nematytų gyvulių, kiti du 
gabena neštuvus, ant kurių matyti du stambūs loviai, išskobti iš medžių 
kamienų, ir šeši dideli moliniai puodai. 

Liužoras priklaupia ant žemės priešais Aribulą ir vyriausiąjį druidą, 
pasveikina valdovo dukteris ir dvylika įžymiausiųjų karvedžių. Po to 
valdovas kviečia jį apsakyti savo nuotykius, ir jis prabyla šitaip: 

— Kai iškeliavau iš Petrokortijaus, ėjau į šiaurę ir į šiaurę, dar tru- 
putį pasiduodamas saulėlydžio linkui. Šešiasdešimt dienų traukiau per 
girias, tyrlaukius ir lieknus, ir nepasitaikė nieko, verto jums pasakoti. 
Pagaliau trečio pavasario mėnesio trečią dieną pasiekiau kraštą, kuris 
vadinasi Grudija. 

Tame krašte siaučia vilkai, užtat kai pradėjo temti, įsilipau nakvoti 
į didelį ąžuolą. Tenai įsikūręs, žiūriu — po manuoju medžiu penki vyrai 
besėdį. Ko jiems čia reikia? Stebėjęs kurį laiką, supratau, kad jie labai 
atidžiai saugo taką, vienintelį, einantį per tą mišką. Kai pradėjo rytas 
aušti, jie užsiglaudė už didelio akmens, stūksančio palei taką, ir tykojo 
kažko ateinančio. Greit pasirodė senas vyras, apsivilkęs brangiais Žvil- 
gančio plauko kailiniais; aukso ir sidabro puošmenys blizgavo ant jo 
krūtinės. Jis keliavo iš lėto; du tarnai, eidami pirma, valė nuo tako ža- 
garus ir skyrė šakas, idant jam einančiam nekliūtų. 

Aš matau, kad tie tykojantys vyrai tuoj ant jo puls, greit išlipu iš 
ąžuolo ir, jų nepastebėtas, prisiartinu prie senio. Staiga plėšikai šoka, 
užmuša vieną tarną, sužeidžia senį ir plėšia nuo jo puošmenis. Aš su 
žalvario kirviu rankoj puolu į priekį ir užstoju sužeistąjį, o jau jie no- 
rėjo jį pribaigti. Per kelias akimirkas aš, Teutato padedamas, juos visus 
penkis užkapojau negyvai. 

Su antruoju tarnu, likusiu sveiku, ėmėmės gaivinti nualpusį senį. Ap- 
tvarstėme jam sužeistą galvą, ir jis netrukus atsigavo. 

Jo tarnas jam pakalbėjo kažką. Tada jis uždėjo man ranką ant gal- 
vos, taip kaip laimindamas, ir tarė kelis žodžius, kurių aš nesupratau. 

Tiek tiktai sumečiau, kad jis vadinasi Helzabertas ir yra tos apygardos 
senjoras. 

Jis galvos mostu pakvietė mane eiti drauge. Nuėjau. 

Man priimti jis iškėlė puotą. Su manimi elgėsi kaip su tikru sūnumi. 
Bemat aš jau žinojau, kad jis yra galingas apygardos valdovas, tik plė- 
šikaują germanai drįsta jį užpuldinėti, dėl to kad jo du sūnūs toli ka- 
riauja su vindiliais. Grudijos žemė, nors kiek balota, nėra prasta: ten 
gausiai užauga kviečių, rugių, avižų, ten laikoma apsčiai naminių gyvu- 
lių, tarp kitko ir mums visai nežinomų, būtent tokių, kokių šit par- 
gabenu. 

Aš ten užsibuvau net šešis mėnesius, nes tasai senas senjoras buvo 
mane pristatęs vadovauti savo kariuomenei, ginančiai jo žemę nuo bruk- 
terų ir chamavų, kurie nesiliauna ją užpuldinėję. 

Ilgainiui grįžo jo sūnūs iš karo su vindiliais, ir aš jau galėjau galvoti 
apie išvykimą. 

Kai priėjo laikas man iškeliauti iš Grudijos, senis Helzabertas man 
pagerbti iškėlė šaunią puotą, o jos pabaigoj apkabino mane, pabučiavo 
ir kalbėjo taip: 

— Narsusis Vezunijos sūnau, niekados tavo atminimas neišblės ma- 
no galvoje nei mano širdyje. Tavo vardas amžinai liks brangus visiems 
Helzaberto įpėdiniams, visiems Grudijos sūnums. Ir kad tu ir visi taviš- 
kiai atsimintumėte, jog mes jums tikri draugai, aš noriu nusiųsti Vezu- 
nijos gyventojams dovaną, kuri dabar tau gal pasirodys ir nelabai reikš- 
minga, bet per ilgesnį laiką išaiškės visa jos didžiulė vertė. 

Su tavimi drauge keliaus į Vezuniją trys geriausieji mano tarnai. Pir- 
masis iš jų varys dvylika tų apkūnių gyvulių, lengvai nupenimų, be 
galo naudingų, bet jūsų neturimų. Du kiti neš tokių pat gyvulių mėsą, 
mano įsakymu sutaisytą taip, kaip pas mus įprasta. Tie žmonės pabus 
Vezunijoje dukart po dvylika mėnesių, per tą laiką išmokys jus, kaip 
tuos gyvulius laikyti ir kaip iš jų mėsos gauti kuo daugiausia naudos. 

— Liužorai, koks puikus vyras iš tavęs! — tarė Aribulas.— Tegu pri- 
varo arčiau tuos gyvulius. 

Liužoras davė ženklą, ir pirmasis jo palydovas privarė atgintus gy- 
vulius prie pat kauburio. 

Vezunijos žmonės tik žiūri į tuos neregėtus gyvulius ir stebisi: gy- 
vuliai riebūs, žemakojai, kūnas beveik kaip ritinys, ausys plačios, uodega 
trumputė ir užraityta. | 

— Šitie gyvuliai vadinasi kiaulės, — kalbėjo Liužoras.— Jas šeria bet 
kokiomis daržovėmis, daržoves pašutina, paskui sugrūda vandeny. Tas, 
ką šituo būdu pagamina, vadinasi jovalas. Kiaulės taip pat mėgsta giles, 
ir aš manau, senjore Aribulai, kad jūsų dideli ąžuolynai labai joms tiks. 
Jų mėsa ir šviežia labai skani, bet galima ją ir sūdyti, ir dar kitaip do- 
roti, ir šit kilniojo Helzaberto tarnai dabar parodys, ką iš kiaulienos ga- 
lima patiekti. 

Tuoj du Grudijos vyrai nukėlė nuo neštuvų ir pastatė žemėn moli- 
nius puodus ir medinius lovius ir ėmė iš jų traukti rūkytas dešras, sū- 
dytus lašinius, užšaldytus kepsnius, kumpius gražiai raudono ir blizgan- 
čio raumens, taip pat taukus, baltus it sniegas. 

Kai kurie karvedžiai, sėdį greta senjoro, ėmė tų patiekalų, ragavo 
ir pripažino, kad labai skanūs. 

— Liužorai,— tarė Aribulas— tu ne tik atlikai didelius ir labai kil- 
nius darbus, bet, kaip matau, pargabenai mums lobį, neapsakomai svar- 
bų ir neišsenkantį. Aš tau atiduodu savo dukters Hermelinos ranką ir 
Baltosios Vezunijos žemę valdyti. 


Po valandos parsirado du kiti varžovai. Jie apsakė savo nuotykius 
ir parodė, ką pargabenę. Aribulas juos sveikino pargrįžusius, tačiau lai- 
mikiais jie toli neprilygo Liužorui, ir senjoras tiktai apdovanojo juos 
žalvariniais kardais su aukso rankenomis. Prieš paskiriant antrą didįjį at- 
lygį reikėjo lig paskutinės akimirkos laukti Leogajo, apie kurį niekas 
nieko nebuvo girdėjęs nuo pat išvykimo. 

Laikas bėga, o jo vis nėr ir nėr. Saulė jau prie pat laidos, tuoj Įpa- 
sieks Žemės kraštą, ir tai bus lemtingas ženklas, kad varžybos baigtos. 

Brunetė Ivaržana žvalgosi į visas puses: ar nepareina Leogajis? O jo 
vis nematyti. Mergaitė vos neverkia, jau jos gražios akys pilnos ašarų. 

Staiga jai nušvinta veidas, ji šūkteli negarsiai: ji pamato Leogąjį iš- 
lendant iš vienos seniai nebevaikščiojamos olos. 

Jaunas karžygys pareina nešinas ginklais ir nunertu milžino paukščio 
kailiu. Šalia jo strakčioja mažytis žmogutis visiškai juoda ir raukšlėta 

oda, vienoje rankoje jis neša krepšelį, o kitoje didelę plokščią pintinę, 
uždengtą plaušine. 

Leogajis palipa ant kauburio su savo keistu palydovu. Pasisveikinęs 
pagal įprastą iš seno būdą, jis sako striukai drūtai: 

— Senjore Aribulai, man pasisekė laimėti keletą mūšių, aš išlaisvinau 
genijų, kurį matai čia. Tau ir mano broliams Vezunijos gyventojams jis 
atneša dovaną, kuria jis atsilygina už mano darbus. 

Aribulas atrodė nustebęs, nusivylęs. Jo veidas apsiniaukė. 


Tada ėmė šnekėti Leogajo palydovas. Jo gergždžiantis, tarytum ne- 
didelis balsiukas girdėjosi taip plačiai, kaip nė vieno žmogaus balsas. 

— Šviesusis Vezunijos valdove, — kalbėjo jis,— leisk man smulkiai iš- 
pasakoti visa tai, ką Leogajis tau pasakė pernelyg kukliai. Aš esu Triu- 
fonas, požemio vaisių genijus. Mane buvo nugalėjęs Nikeliumas, meta- 
lų genijus. Jis mane buvo įkišęs į tokį urvą, per tūkstantį pėdų po žeme, 
ir uždaręs tenai. Aštuoniasdešimt metų iškalėjau tame urve, palaidotas 
po aukštais Pirėnų kalnais, ir tik visai iš netyčių Leogajis pataikė už- 
sukti į tokį požeminį kelią, kuris baigėsi prie mano kalėjimo. Jis išgirdo 
mano aimanas ir ryžosi padėti nelaimingajam, dejuojančiam žemės įs- 
čiose. 

Jis užsižibino žiburį, paėmė jį į kairę ranką, kardą į dešinę ir lei- 
dosi į patamsius. 

Ir tučtuojau jį puolė pirmasis mano sargas — lokys, dvigubai didesnis 
už tuos, kur gyvena mūsų giriose. Tas žvėris atsistojo ant paskutiniųjų, 
isskėtė siaubingas priekines letenas, norėjo griebti ir pasmaugti jauni- 
kaitį. Leogajis jo antpuolio išvengė, net žiburį spėjo įbrukti į uolos 
plyšį ir taip išsaugojo, kad neužgestų. Tuo tarpu žvėris jau stvėrė jį iš 
arti, net vieną petį jam perakėjo nagais. Leogajis šoktelėjo į šoną, kur 
buvo erdviau vietos, o lokys iš smarkumo pralėkė pro šalį. Šis jaunikai- 
tis, išnaudodamas progą, įvarė jam kardą į kairįjį šoną, pasiekė pačią 
širdį, ir žvėris krito negyvas. Leogajis pasiėmė žiburį ir ėjo toliau. 

Už penkių šimtų pėdų jis priėjo nuodingą liekną, kur plūduriavo 
daugybė spuoguotų rupūžių, didumo sulig mamuto ausimi, ir keliolika 

Jaunikaitis išdrįso bristi į vandenį, nuvarė šalin rupūžes, perkirto pu- 
siau kelias gyvates, mėginusias jį kąsti arba smaugti savo galingomis 
ringėmis. 

Išbridęs iš liekno, jis leidosi požemio keliu gilyn. Priėjo uolą, užsto- 
jančią mano kalėjimo angą, ir čia ant jo puolė apuokas neregėto dydžio. 
Pirmiausia tas baisus paukštis sparnais sukėlė vėją ir užgesino Leogajui 
žiburį, tada šoko jam ant galvos ir, smarkiai kirsdamas snapu, taikėsi jam 
akis iškapoti. Jaunikaitis prisidengė veidą kaire ranka, ją pabaisa Žiau- 
riai sužalojo. Galiausiai jam pavyko dešine ranka nutverti apuoką už 
kojos, nuplėšė jį nuo savęs kartu su savo odos gabalais ir sudaužė jo 
galvą į uolą. 

Čia išsidvėsė Nikeliumo jėga, ir aš atgavau galybę. 

Tariau žodį, ir toji didelė uola, kur laikė užkimšusi mano kalėjimą, 
atsivėrė kaip ant vyrių. Aš išėjau. Aš, žinoma, regiu ir tamsoj. Tučtuo- 
jau pakėliau nuo žemės savo išgelbėtoją, kuris gulėjo nualpęs šalia ne- 
begyvo apuoko. Gydžiau jį kelis mėnesius vienoje iš gražiausių menių, 
kurių turiu tiek ir tiek požemiuose. Begydamas jis man išpasakojo smul- 
kiai viską apie savo išvyką į požemius — ir ko jis ten ėjo, ir kodėl, ir 
kaip jam sekėsi. Apuoko pergalės atminimui aš Leogajui padariau to 
pabaisos kailio iškamšą, ją jūs matote ant jo pečių. O kad jis spėtų 
reikiamu laiku parvykti, vedžiau jį čia po tiesumui požemių keliais, ku- 
Tie man visi gerai žinomi, ir štai grąžinu jį į jo žemę. 


— Leogaji — tarė Aribulas— mes sveikiname tave pargrįžusį. Tavo 
nuopelnai tuo didesni, kad tu parodei kuklumo, šiaipjau nebūdingo Ve- 
zunijos vyrams. 

O genijus kalbėjo toliau: 

— Aš, reikšdamas dėkingumą, dovanoju tau, senjore Aribulai, ir Ve- 
zunijos žemei štai ką. 

Šitai tardamas, jis priešais senjorą išpylė savo atsineštą krepšelį. Pa- 
biro kokia penkiasdešimt keistų neregėtų daiktų — kažkokių vaisių, di- 
dumo sulig stambiais riešutais ar smulkiomis bulvėmis. Jų žievė buvo 
juoda ir raukšlėta kaip Triufono oda. Tuoj plačiai pasklido gardus 
kvapas. 

— Hermelina, Iveržana,— pašaukė Aribulas,— prieikit arčiau; man 
regis, šis kvapas kaip tik jums tiks. 

— Senjore, gražiosios princesės, — tarė genijus, — šie vaisiai iš tikrųjų 
gardžiai kvepia, tačiau svarbiausia, ką jie gali, — žavėti gomurį ir pilvą, 
ne tik uoslę glostyti. 

Taip šnekėdamas, jis nudengė savo atneštą plokščią pintinę. Joje 
buvo sudėta riebi paukštiena, kurios baltoji mėsa buvo prismaigstyta juo- 
dų skridinėlių, ir dubuo juodų vaisių, troškintų garais ir laikomų karš- 
tai, ir dvylika lėkščių šalto patiekalo — žąsų bei ančių kepenėlių, pri- 
kamšytų juodų pjausniukų. 

— Visi šie juodi kukuliai, skridiniukai ir pjausniukai,— kalbėjo to- 
liau genijus, — yra ne kas kita kaip tie patys vaisiai, pjaustyti ar svei- 
ki, kur buvo mano atneštame krepšelyje. Gal teiktumėtės paragauti, koks 
jų skanumas. 

Visi ragavo. Tai buvo skanumo stebuklas. 

— Šitie vaisiai — dar sakė genijus — nuo mano vardo vadinasi triu- 
feliai. Lig šiol aš jų teduodavau tik savo broliams genijams ir patiems 
didiesiems dievams, daugiau niekam. Tačiau kai priešas mane nugalėjo 
ir laikė kalėjime, jiems buvo nei šilta nei šalta, o žmogus šit išgelbėjo 
mane, užtat aš nusprendžiau apdovanoti jais savo išgelbėtoją ir tuos, kas 
jo šalyje gyvena. Beje, aš tik vienas turiu galią daryti, kad triufelių 
būtų. 

— Bet sakykit, o galingasis genijau, ar mes sugebėsim juos auginti — 
klausė Aribulas. 

— Jų neužsiauginsi— atsakė Triufonas— Jų nėra nei sėklų, nei ka- 
mieno, nei šaknų. Jie paslaptingu būdu randasi po žemėmis ir tik tose 
vietose, kur aš noriu, kad rastųsi. Vezunija bus vienintelė vieta Gali- 
joje, net ir visame pasaulyje, kur aš jiems leisiu augti. Jei kartais pasi- 
taikys triufelių kur nors už šio krašto ribų, tai bus labai prastos rūšies 
vaisiai. 

— O kad jie po žemėmis, tai kaip mes juos rasim? 

— Tam jūs naudosit štai šituos gyvulius, kuriuos ką tik pargabeno 
Liužoras. Aš jiems duosiu labai geros uoslės dovaną, jie triufelių kva- 
pą iš po žemių užuos. 

Šiuos žodžius tardamas, juodasis žmogiukas įšoko į kiaulių kaimenę 
ir palietė joms galvas dramblio kaulo lazdele. Tučtuojau kiaulės atgręžė 
šnipus į triufelių pusę ir ėmė pasigardžiuodamos kriuksėti. 

Užlipęs vėl ant kauburio, Triufonas dar pasakė: 

— Turtuoliai, galiūnai, tautų valdovai, visi norės gauti Vezunijos 
triufelių, varžysis jų. Jūs pardavinėsit juos aukso svoriu. Jie bus jums 
ir jūsų įpėdiniams neišsenkantis turtų šaltinis, jų garsas niekad nesi- 
baigs. 

Tai pasakęs, Triufonas atsisveikino ir prasmego po žeme. 


— Visa tai yra nuostabūs dalykai, — tarė rimtai Aribulas. Ir nusišyp- 
sojęs pridūrė: — Iveržana, mūsų valia yra tokia, kad jei Leogajis nėra 
tau nemalonus, tu atiduotumei jam savo ranką. 

— Tėveli — atsakė Iveržana rausdama,— aš visada klausiau jūsų, ką 
tiktai paliepdavote, tai kur jau imčiau jūsų nebeklausyti šiandien. 

Ir ji ištiesė ranką Leogajui. 

— Vaikučiai mieli — užbaigė Aribulas— po dviejų savaičių kelsime 
dvejas vestuves. Paskui Liužoras trauks į Baltąją Vezuniją, o Leogajis 
valdys Juodąją Vezuniją. 

Nuo tų laikų, tarsi pasakiškų, Vezunijoje priviso nebesuskaičiuojama 
daugybė kiaulių. Jos yra didelis to krašto turtas. 

O triufeliai, vis tokie pat paslaptingi, ir dabar tebeauga genijaus nu- 
rodytose vietose; jie kaip buvo, taip ir tebėra neprilygstamas Vezunijos 
ir Perigoro karūnos perlas. 


— 


| 

RUŪSTŪS LAIKAI 


Ten, kur susieina Prancūzija ir Belgija, pačiame pajūryje, yra Fland- 
rijos žemė. Senuose Flandrijos metraščiuose yra užrašytų nuostabių isto- 
rijų apie to krašto praeitį, apie žmonių dalią ir nedalią. 


Vos prasidėjus septintajam mūsų eros amžiui, Prancūzijoj buvo su- 
maiščių ir vidaus karų, kurie nešė žmonėms baisių nelaimių. Jaunas ku- 
nigaikštis Salvartas ir jo žmona Emergarta laukėsi kūdikio. Kai prasidė- 
70 neramumai jų krašte, jiems kilo rūpestis, kur reiks pasidėti, kai gims 
kūdikis, kad jo gyvybei pavojus negrėstų. Jie buvo artimi giminės su 
Anglijos karaliumi, tad sumanė keliauti pas jį, tikėdamiesi jo globoje 
būti saugūs. 

Vieną rudens rytą jie su nedideliu palydovų būreliu iškeliavo raiti. 
Flandrijos žemė tada buvo ne tokia kaip dabar. Didžiausi plotai buvo 
apaugę miškais. Beveik visiškai nebuvo kelių. Žemė molėta, klampi, dau- 
gybė lieknų, pelkių. Arkliai dažnoj vietoj klimpo ligi krūtinių. 

Kol pasieks jūros krantą plaukti į Angliją, reikėjo perkeliauti Biuko 
apygardą. Ji turėjo blogą vardą. Žmonės ten gyveno nesvetingi, nuož- 
mūs, 0 apygardą valdė baisus tironas, milžinas Finartas. 

Kunigaikštienė Emergarta, prisiklausiusi žmonių kalbų apie Biuko apy- 
gardos žmonių nedorumą ir jų valdovo žiaurumą, baisiai bijojo. Ji su 
savo žirgu laikėsi greta vyro, niekur nesitraukdama, o jis mėgino ją 
guosti, ramino kaip įmanė, tik nelabai sekėsi. Rodės, jog ne tik žemė, 
bet ir dangus priešingas mūsų keleiviams: buvo išvien apsiniaukę, dulkė 
smulkus lietus, peršlapo visi, nužvarbo. 

Kunigaikštis pats irgi nerimavo. Prisiminė girdėtąsias kalbas... Fi- 
nartas giriąsis per dešimt mylių aplinkui, jog nepraleidžiąs nė vienos 
dienos, nenusukęs galvos kam nors. Matyt, jam tiesiog malonu žudyti. 
Tokių savybių, reikia manyti, turi daugumas medžiotojų. Finartas tuo 
savotiškas, kad jam rūpi tik žmones medžioti. Su juo po miškus dau- 
Žžosi gauja parankinių, tokios pat medžioklės mėgėjų. Ir jie klauso jo 
taip, kaip išmokyti šunys klauso medžiotojo: čia renkasi į krūvą, čia 
skleidžiasi į visas puses, čia sustingsta nuščiuvę, čia su padūkiu puola 
grobį — viską daro taip, kaip jis užsimano, ir įsakinėja jiems daugiausia 
mostais, nes žodžių jis šykštus. Ir keistas dalykas, tie bernai ne tik jo 
bijo, bet ir labai jį myli, nes jų tamsios galvelės neišmano didesnių ver- 
tybių kaip brutali jėga ir išviršinis pranašumas. 


Ilgai mūsų keleiviai traukė per miškus ir lieknus, jojo tylėdami per 
krūmų tankynes, visaip išsirangiusiais skardžiais, klampiais kloniais. Vie- 
nu tarpu kunigaikštis Salvartas pamatė keistą gėlę, ligi tol neregėtą: 
rūškaname liekno paviršiuje plūduriavo kur ne kur išsiskleidę blyškūs 
žiedai, panašūs į lelijų. Jis panorėjo vieną tokį žiedą nuraškyti ir įteikti 
kunigaikštienei. Tik jis atsitiesė, ir jo žirgas šoktelėjo. Čia kunigaikštis 
pamatė, jog priešais besąs baisusis Finartas, ginkluotas, šarvuotas, raitas 
ant galingo ir smarkaus žirgo. Kokia dvidešimt vyrų, tylių, rūsčių, laikėsi 
už jo. Jų akys blizgėjo kaip išgaląstas plienas. Vyrai stambūs, tvirti, at- 
rodė neįveikiami. 

Kunigaikštis Salvartas suprato, jog atėjo paskutinioji valanda. Jis lie- 
pė Žmonai trauktis į palydos užpakalį, o pats, ryžęsis nepigiai atiduoti 
gyvybę, stojo su savo palydovais prieš milžiną. 

Kova buvo kraupi ir trumpa, nes jaunasis Salvartas buvo narsus, bet 
silpnas ir mažai teturėjo kautynių patirties. 

Nepraėjo nė ketvirtis valandos, ir Finarto vyrai išžudė visą keleivių 

pulkelį. Jaunasis kunigaikštis gulėjo išdrikai su perpjauta gerkle prie 
baisiojo flamando kojų. 

Jau keleivių skrynios buvo išdraskytos, grobis susikimštas į maišus. 
Finartas ieškojo akimis jaunos ir gražios moters, kurią jis vieną mirksnį 
matė užpakal kovotojų. Vadinasi, ji paspruko. Tad jis tučtuojau suren- 
gė gaudynes po mišką. Būdamas tikras, jog iki rytojaus ji bus surasta, 
jis parvyko į savo pilį. 


Emergartai tikrai pasisekė pabėgti. Nesižinodama kur dėtis iš sielvar- 
to, ji pirmiausia įniro miško tankmėn, paskui, pasikliaudama savo žirgu, 
davėsi nešama, kur tasai protingas gyvulys norėjo, tik pirmiausia ir 
svarbiausia — kuo toliau nuo žudynių vietos. 

Žirgas, ėjęs paėjęs per tankmes, per krūmus, apsistojo prie tyro šal- 
tinio. Ji nusėdo, pasilenkusi atsigėrė. Kai reikėjo vėl sėsti į balną, pa- 
sijuto taip nuvargusi, jog jau nebevaliojo. 

Ji mąstė apie savo žuvusį vyrą, ir jai rodėsi, jog dabar visai nebeliko 
kaip gyventi: ji nieko daugiau pasaulyje neturėjo, kas ją mylėtų, glo- 
botų, kas rūpintųsi ja, o ir pati neturėjo ką mylėti, ko klausyti, kam 
aukotis. 

„Koks tikslas man toliau bekeliauti? — galvojo ji.— Ir kaip išgalėčiau 
keliauti, likusi be niekur nieko? Ligi kur aš nusigaučiau? Juk vargo ir 
bado priveikta vis tiek mirsiu, kiek pakeliavusi, tai ar ne verčiau laukti 
mirties čionai? Bent turėsiu tyro vandens atsigerti, kol gyva būsiu.“ 

Ji atsisėdo ant žolės, susiėmė galvą ir verkė, nuovargio ir skausmo 
slegiama. Išsiverkus palengvėjo. Pagerėjo nuotaika. Jau norėjo keltis. 
Tik šit ji pamatė, kad priešais stovi kažkoks senas žmogus ir žiūri į ją. 
Ji išsigando, buvo bešokanti bėgti, bet tas žmogus ją ramiu mostu su- 
laikė. Ji ėmė atidžiau jį žiūrėti ir permanė, jog priešais save turi 
draugą. 


Tai buvo atsiskyrėlis, vardu Liderikas. Jis jau seniai buvo įsikūręs 
šitame miške. Jam neberūpėjo pasaulio reikalai, dėl jų jis nekvaršino 
sau galvos. Jis gyveno vienišas, mąstė apie amžinuosius dalykus ir darė 
gerus darbus. Kiekvieną vakarą ėjo prie šaltinio vandens parsinešti. Jis 
labai nustebo, radęs šią moterį tokioje vietoje. Klausė, ko ji taip nusimi- 
nusi. Ji kalbėjo su juo atsargiai. 

— Negaliu jums pasakyti savojo sielvarto priežasties. Tebūna jums 
gana žinoti, jog nesu nusipelniusi tokių baisių blogybių, kokios pastaruo- 
ju metu griūva ant mano vargšės galvos. Likimas man pirma šypsojosi, 
nūnai jis mane persekioja. Štai tokia mano dalia. 

Atsiskyrėlis, nebūdamas smalsus, daug jos ir neklausinėjo. Jis pa- 
guodė ją tiktai kaip mokėdamas, paliko ir grįžo į savąjį būstą. 

Greit jau ir naktis priėjo. Kunigaikštienė užmigo. Kai rytas pradėjo 
aušti, greta kunigaikštienės jau buvo mažutytis vaikeliukas ir rėkė. Ji 
tik žiūrėjo į jį ir stebėjosi. Tai buvo berniukas, ir, rodės, nieko jam 
daugiau nereikėjo kaip tik gyventi. Ji numaudė jį šaltinyje ir paskui 
laikė pirmuosiuose saulės spinduliuose, kad nudžiovintų jo nuogą kūne- 
lį. Po to ji parinko plačių sausų lapų ir suklojo kūdikiui patalėlį tarp 
krūmų. Išskainiojo spyglius ir visokias šeberkštas aplinkui ir paguldė 
tenai savo naujagimį. 

Paskui ji nuėjo tolyn, suprasdama, jog tai vienintelis būdas išgelbėti 
jos kūdikiui nuo Finafto, nes jis veikiausiai ją persekiosiąs. 

Ir tikrai: vos ji spėjo paėjėti toliau, jau Finarto žmonės ją sugavo 
ir nugabeno pas tą tironą, 0 šis tučtuojau liepė ją įkalinti visų nuošaliau- 
siame pilies užkampyje. | 


Tuo tarpu atsiskyrėlis ir vėl atėjo vandens prie šaltinio. Jis galvojo: 
kas galėjo ištikti tą gražią moterį, kuri vakar čia taip dejavo? 

Vos jis pasisėmė vandens — girdi krūmuose silpnučio balselio aima- 
ną: tai kūdikis verkė. Jis praskleidė krūmus ir rado mažiuką. Nustebo 
senis, susigraudino ir nežinojo, ką daryti. Kuo jis penės tokį mažą vai- 
ką, pats misdamas žolelėmis ir šaknelėmis? 

Šią akimirką įvyko nepaprastas dalykas: elnė iššoko iš tankmės ir 
pati prinešė kūdikiui spenelį, pritvinkusį pieno. Gerasis senukas dėkojo 
dievui už šį stebuklą. Jis ėmė iš šaltinio vandens ir čia pat pakrikštijo 
kūdikį savo vardu — Lideriku. Paskui parsigabeno jį į savo būstą, o elnė 
ateidavo kasdien po du kartus ir penėdavo jį, kol sukako dveji metai. 


Bėgo laikas. Vaikelis augo. Atsiskyrėlis išmokė jį skaityti, rašyti. Be 
to, jam perteikė visa, ką jaunas senjoras privalėjo žinoti. Podraug jam 
aiškino, kad tik tie senjorai verti valdyti senjorijas, kurie yra dori, tei- 

singi. Šitaip kalbėdamas, nepraleisdavo progos pavaizduoti stebuklingas 
aplinkybes, kuriomis jis atsirado pasaulyje. 

Taip berniukas iš pat mažumėlės suaugo su mintimi, jog jis esąs gi- 
męs dideliems darbams. 


Ir šit plačiai pasklido gandas, kad Finartas laikąs įkalinęs gražią ku- 
nigaikštienę, kurios vyrą jis nužudęs prieš keletą metų. Kalinė nuolat 
raudanti be atvangos. Mažai kam tebuvo tekę ją pamatyti, bet iš jų 
nusakymų atsiskyrėlis suprato, kad įkalintoji bus ne kas kita, o toji pat 
graži moteris, kurią jis vieną vakarą užtiko raudančią prie šaltinio. Dabar 
jis buvo tikras, jog vaikas, kurį jis rado rytą toje pat vietoje, yra jos 
sūnus. 

Berniukui sukako dvylika metų. Jis jau drąsiai vienas naršė mišką 
aplinkui. Senelis atsiskyrėlis pasijuto veikiai senstąs. Jis sumanė pakeis- 
ti savo augintinio būklę: jis turėjo Anglijoje gerą, patikimą draugą ir 
nusprendė pas jį išsiųsti jaunąjį Lideriką. Supažindino berniuką su sa- 
vuoju planu, paskui palydėjo jį iki miško krašto ir, pamokęs paskutinį 
kartą, atsisveikino. 


Štai Liderikas jau Anglijoj, jau jam aštuoniolika metų. Vaikinas su- 
augo gražus, malonaus būdo, o stiprus kaip reta. Stojo karaliui tarnauti, 
ir karaliaus dvare beregint jį visi pamėgo. 

Karalius turėjo dukterį, vardu Gracijaną. Toji, kai tik turėdavo pro- 
gos, žiūrėdavo į Lideriką labai gražiomis akutėmis. Liderikas netruko tai 
pastebėti. Jo jauną, tyrą širdį traukė ta daili karalaitė. Tačiau jam visą 
laiką rūpėjo, kadgi jo motina įkalinta kenčia nedalią ir kad be jo paties 
niekas kitas jos neišvaduos. Taip jam karaliaus dvare beviešint ir besi- 
rūpinant, praėjo dveji metai. Jau juodu su karalaite pradėjo susitikinėti 
ir šnekučiuotis, jau tartum galėjo prasiskleisti jų meilė, tačiau rūpesčio 
šešėlis niekad nesitraukė iš Lideriko veido: jo laukė rūsčios pareigos 
žygis. Nuo tos pareigos niekas jo negalėjo atleisti. Jis šitai išsakė sykį 
Gracijanai ir pareiškė turįs išvykti. Toji laimino jį ir jo žygį. 

Kitą dieną Liderikas prisistatė Anglijos karaliui, priklaupė prieš jį 
ant vieno kelio ir kalbėjo taip: 

— Jūsų didenybe, esu patyręs tiek palankumo ir malonių, gyvenda- 
mas jūsų valdomoje šalyje, jog su džiaugsmu paskirčiau visą savo gy- 

venimą tarnauti jums ir jūsų giminei. Tačiau nepermaldaujamas parei- 
gos įstatymas man liepia vykti kitur. Prašau jūsų didenybę duoti sutiki- 
mą man išvykti. 

Karalius sutikimą davė ir užtikrino Lideriką, jog ir esąs, ir visada bū- 
siąs jam palankus. 

Liderikas tuoj susirengė laivą. Gracijana pati žiūrėjo, kad laivas būtų 
viskuo deramai aprūpintas. Pūtė tinkamas vėjas, ir po poros dienų Li- 
derikas atplaukė į Bulonės uostą, o toliau jau žeme keliavo į Suasono 
miestą, kur tuo metu buvo Prancūzijos karalius. 


Prileistas prie karaliaus, Liderikas nusilenkė labai žemai, kaip priderė- 
jo, ir išsipasakojo savąją istoriją. Po to jis prašė karalių leisti jam atker- 
šyti, tai yra iššaukti dvikovon milžiną Finartą. 

Karaliui didelį įspūdį padarė kukli ir herojiška jaunojo princo laiky- 
sena. Jis patarė Liderikui neskubėti su dvikova, kuri žadėjo būti nely- 
gi, nes Finartas buvo žinomas kaip vienas iš geriausiai ginklą valdan- 
čių ir žiauriausių riterių visoje karalystėje. Karalius jam įrodinėjo, jog 
tikrasis vyriškumas pasireiškiąs ne tuo, kad kas imąsis aiškiai neįmano- 
mų darbų, o tuo, kad žmogus gerai atliekąs darbus, atitinkančius jo iš- 
gales. Jis jaunąjį princą įspėjo, kokiu pavojumi gresia jo beatodairiš- 
kumas ir pernelyg didelė drąsa. 

Liderikas atsakė: nors jo kovinė patirtis esanti mažesnė už prieši- 
ninko, bet jis jaučiąs savo pusėj teisybę, o teisybė turinti laimėti. 

Tai girdėdamas, karalius liepė siųsti heroldą pas Finartą, kad tasai 
atsakytų į princo Lideriko kaltinimus. 


Heroldas buvo išsiųstas kuo skubiausiai. Biuko pilyje jis rado Finar- 
tą, Iūškaną ir piktą, ir paskelbė, jog karalius, jo senjoras, reikalauja 
pasiteisinti, kodėl jis užmušęs princo Lideriko tėvą ir kam kalinąs jo 
motiną. 

Slėpdamas pyktį ir baimę, Finartas atsakė: 

— Grįžk pas mano senjorą, karalių. Sakyk jam, kad niekad neužsi- 
ėmiau nei piktadarybėmis, nei išdavystėmis. Kunigaikštis žuvo kare su 
manimi. Jam žuvus, aš pasilaikiau jo žmoną, tai mano teisė. Nors aš pa- 
siruošes kautis su žmogumi, ieškančiu priekabių, bet aš tvirtinu, kad tas 
žmogus, skelbiąsis kunigaikštienės Emergartos sūnumi, meluoja. 

Taip pasakęs, jis liepė savo tarnams gerai priimti heroldą. Paskui jis 
įsakė atvesti kalinę ir ilgai ją kamantinėjo. Toji, kai tik susivokė, kas 
čia dedasi, puolė po kojų savo kankintojui ir, rankas susiėmusi, gyva 
malda meldė būsimoje dvikovoje nežudyti žmogaus, kuris atsiradęs kaip 
teisybės ieškotojas ir kuris jos giliu įsitikinimu esąs jos sūnus. 

Finartas ją žiauriai atstūmė ir ėmė galvoti. Nemanykit, kad jam rū- 
pėjo nelaimingosios motinos neviltis ir ašaros, — ne, bet jam visgi darėsi 
neramu. Jis pradėjo abejoti pačiu savimi, ėmė save klausti, ar tik įvy- 
kių grandinė nebus pasinešusi atbuline linkme. Jame ėmė busti kažkas 
panašu į sąžinės balsą. 


Heroldas pranešė karaliui Finarto žodžius. Karalius nusprendė, kad 
dvikovos žiūrėti vyksiąs jis pats. Ir jis patraukė į kelionę su iškilme, 
pritinkančia jo didenybei. 

Finartas jį priėmė su visa garbe ir pagarba, kaip vasalas, norįs isi- 
piršti siuzereno malonėn. 

Karalius jam pasakė, dėl ko atvyko, ir liepė būti pasiruošus dviko- 
vai, kurią paskyrė rytdienai. Ir jis prisiekė savąja karūna, kad griežtai 
laikysis teisių, teikiamų tokiu atveju vienai ir antrai pusei. Finartas 
stengėsi rodytis ramus, tačiau jo baiminimasis tolydžio augo, nes jis nu- 
vokė puikiai, jog visa karaliaus palyda palaiko jaunojo Lideriko pusę: jo 
dailus stotas, jaunystės karštis ir kukli, tačiau ori laikysena darė stip- 
rų įspūdį net ir jam. Tuo labiau kad, pamatęs to gražaus jaunuolio vei- 
dą, atpažino, jog tai tie patys bruožai kaip ano nelaimingojo senjoro, 
kurį jis taip niekšiškai nužudė. Tik sūnus — tai ne tėvas: šis, užgrūdin- 
tas rūstaus ir nuotykingo gyvenimo, yra pavojingesnis priešas negu 
anas. 

Vieta dvikovai buvo parinkta netoli Lilio miesto ant aukšto Delės 
upės tilto. 

Paskelbus kautynes, prisirinko žiūrovų. Miestiečiai ir kiemionys ėjo 
iš namų ir rikiavosi skyrium nuo bajorų, nepatikliai į šiuos dirsčio- 
dami. 

Pirmiausia pasirodė kunigaikštis Liderikas, ant žirgo raitas, apsuptas 
jaunų senjorų; tie jį kalbino, kėlė jo kovingumą. Akys šviesios, juodi 
plaukai, plastą vėjyje, platūs pečiai, dailus stotas traukė visų Žvilgs- 
nius. Nuo tolo kūmutės tiesė kaklus, norėdamos geriau jį įsižiūrėti, o 

prasčiokų luomo merginos stiepėsi ant klumpių smaigalių, kad jis jas 
pamatytų. 

Galiausiai pasirodė kunigaikštis Finartas, vienas, raitas ant didingo 
karo žirgo, ir visų žvilgsniai nukrypo į jį. Šarvuotas, barzdotas, masyvus 
kaip koks kalnas, vienu tarpu atrodė užstojęs visą horizontą. Jis artėjo 
iš lėto, judesių darė tiksliai tiek, kiek būtinai reikėjo. 

Tuo tarpu iškilnusis Liderikas jojo irgi Žžingine, bet darė įspūdį, jog 
visas tolydžio juda, net sustojęs; iš jo švitančio veido ir viso stoto jau- 
tei, kokia nekantros gyvybė jame verda kunkuliuoja. 

Tada išėjo į priekį karalius, ir minia jį sveikino. Sveikino su pagar- 
ba ir su baime. Mat širdies gilumoje tiek miestiečiai, tiek kiemionys 
troško gyventi gero, teisingo senjoro valdžioje, ir tokiu senjoru jie lai- 
kė karalių; tačiau, kita vertus, jie, su milžinu Finartu drauge besidau- 
žydami plėšimų išvykose, turėjo prisiplėšę apsčiai gėrybių ir jautėsi ne- 
ramūs: kas gali žinoti, kaip čia išeis, — kad tik netektų paskui tų gėrybių 
atiduoti. .. 


Dvikovai pradėti reikėjo laukti, kol saulė švies lygiai patogiai abiem 
priešininkams. 

Kai toks metas priėjo, sutrimitavo trimitai. 

Štai du raiteliai puolė vienas kitą tokiu smarkumu, jog, kai susidūrė, 
abiejų ietys sulūžo. Tada abu šoko nuo žirgų ir griebėsi kardų. Kapojosi 
taip smarkiai, jog iš pradžių negalėjai sužiūrėti kirčių. 

Ilgainiui betgi pasimatė, kad princas Liderikas juo toliau, juo dides- 
niu įtūžiu puola priešininką, taip nežmoniškai pasielgusį su jo tėvais, o 
milžinas Finartas, netekęs daug kraujo, pradeda silpti ir tik taikosi iš- 
vengti smūgių. Liderikas, šitai pastebėjęs, pajuto savyje dvigubai dau- 
giau jėgų, ėmė dar smarkiau pulti ir staiga smogė taip stipriai ir taip 
taikliai, jog tironas visų akyse susverdėjo, žengė atbulas porą žingsnių 
ir susmuko žemėje, prie nugalėtojo kojų. 


Aplink nugalėtoją supuolė kilmingieji. Jie per kits kitą reiškė jam sa- 
vo nuostabą ir pasitenkinimą. Pats karalius nulipo nuo paaukštinimo, 
tyčia šiam atvejui padaryto, ir sveikino jaunąjį herojų. Jis persitikrino, 
jog nė viena žaizda Lideriko kūne nėra mirtinga, ir liepė nugalėtoją at- 
sargiai gabenti į Biuko pilį, kur ir pats žadėjo tuoj atvykti. 

O, kaip puiku buvo Liderikui įžengti į tą pilį, kur jau šitiek metų 
kankinosi jo motina! Žmonės sakė, jog reikia aptvarstyti jo žaizdas, bet 
jis nesidavė — norėjo visų pirmiausia pasveikinti ir išvaduoti savąją gy- 
vybės davėją. Pareikalavo tučtuojau vesti pas ją. Kai jie susitiko, nesi- 
matę nuo pat jo gimimo, su ašaromis puolė kits kitam į glėbį. 

Ilgai negalėjo žodžio pratarti nei vienas, nei kitas. Tik žiūrėjosi, tik 
bučiavosi, juokėsi ir verkė vienukart. Galiausiai jaunasis kunigaikštis 
paprašė motiną apsakyti savo ilgų metų vargą, bet ji nieko daugiau ne- 
norėjo girdėti, kaip tik savo sūnaus iškentėtus negandus. Tada Liderikas 
sakė, jog abiem geriau būsią užmiršti praeitį ir tiktai galvoti apie gražią 
ateitį, kuri, be abejo, dabar jų laukianti. 

Toliau kunigaikštienė ėmėsi slaugyti sūnų. Slaugė jį su tokia meile, 
taip mokamai, jog po gana trumpo laiko nebeliko nė žymės, kur buvo 
sužeistas. 

Karalius atvyko į pilį, kaip buvo žadėjęs. Jis pasiprašė nuvedamas 
su visais baronais ir senjorais prie gyjančio herojaus patalo ir iškilmin- 
gai paskelbė, jog Liderikui atiduoda visas žemes ir senjorijas, kurias žiau- 
rusis Finartas užgrobęs negarbingai valdė. Kad jaunojo kunigaikščio lai- 
mė juo šviesiau suspindėtų, jis davė Liderikui pirmojo Flandrijos girinin- 
ko titulą. Liderikas iš savo pusės turėjo tiktai pripažinti karalių savo 
siuzerenu ir, iškilus reikalui, jam tarnauti. 


Karalius iškeliavo. Kunigaikštis pagijo. Jis rūpinosi, kaip išmintin- 
gai valdyti pavestąjį kraštą. Pirmiausia jis leido pastovius ir teisingus 
įstatymus, kuriuos žmonės priėmė su džiaugsmu, nes juose buvo atsi- 
žvelgiama į pagrindinius tos šalies gyventojų būdo bruožus: šie žmo- 
nės gerbė griežtą drausmę, bet ir mėgo būti nepriklausomi. 

Kunigaikštis žiūrėjo, kad jo valdiniai turėtų darbo. Jis statydino pi- 
lis ir didelius trobesius, reikalingus žmonių gerovei. Jis skatino valdi- 
nius gražinti, puošti savo gyvenimus. Pats iis laisvalaikiu visada ką nors 
veikė. Mėgstamiausias jo užsiėmimas buvo medžioklė. Jam didžiausias 
smagumas buvo duotis po miškus. Miške jis buvo gimęs augęs, puikiai 
žinojo visas jo paslaptis. Miške būdamas, jis nebijojo nei kaitrų, nei 
speigų. Vaikydamasis medžioklės grobį, jis nejautė nei alkio, nei troš- 

kulio, nei nemigos. Valandų valandas galėjo bėgioti, kopti į kalnus, leis- 
tis į pakalnę. Nuo tokio būvio metai iš metų augo jo jėgos ir įgū- 
džiai. 


Vieną dieną, vaikydamasis elnią, Liderikas nusigavo į tą vietą prie 
šaltinio, kur pats buvo gimęs. Ten sėdėjo jauna graži mergina ir verkė. 
Jis priėjo ir švelniai paklausė, kas jai nutikę. 

Mergina jam apsakė, kad ji buvusi pagrobta dviejų tokių senjorų, 
kad kelionėje jai pavykę nuo jų pasprukti, bet miške ji paklydusi 
ir nebežinanti, į kurią pusę eiti. Liderikas pasiūlė jai prieglobstį savo 
pilyje. Ji pasiūlymą priėmė ir traukė drauge su juo. Pasisakė, kad ji 
vardu Rotilda, princesė, o Prancūzijos karalius esąs jos dėdė. 

Liderikas žiūrėjo į ją, klausėsi jos žodžių ir žavėjosi, nes ir mergi- 
nos veidas, ir kalba labai jam patiko. Kai pasiekė pilį, jis tik vieno da- 
lyko baiminosi — jos išvykimo. Kad ji nesusimanytų iškeliauti, Lideri- 
kas pasisiūlė ją vesti. 

Princesei nė nebereikėjo geriau. Vis dėlto ji dar truputį prašydinosi, 
sakė, kad, prieš duodant sutikimą, jai derėtų atsiklausti karaliaus nuo- 
monės. Liderikas nusiuntė pas karalių tam tikrus savo Žmones, ir tie iš- 
dėstė jo prašymą valdovui. Šis pasiuntinybę priėmė kuo puikiausiai, su- 
tikimą davė, o nuotakai dovanojo dar kelias žemes ir miestus. 

Po to buvo vestuvės, daug džiaugsmo ir linksmybės. 


Praėjo kiek laiko. Numirė atsiskyrėlis, kuris Liderikui buvo kaip tė- 
vas. Liderikas jį labai apgailėjo. 

Paskui ir kunigaikštienė Emergzarta užmerkė akis. Nuo tol kunigaikš- 
tis Liderikas atsisveikino su savo jaunyste. 

Rotilda kiekvienais metais dovanojo vyrui po vaikeliuką. Ir užaugo 
jiems gražus pulkelis — dvidešimt palikuonių, iš jų penkiolika vyriškos 
lyties. 

Liderikas savo žmones valdė ir teisė griežtai pagal įstatymus, savo pa- 
ties leistus. Griežtas buvo, bet teisingas visiems. 

Itin gražų amžių sugyvenęs, Liderikas pasimirė. Jo verkė žmona, ver- 
kė vaikai, verkė visi valdiniai. Jo sūnūs nulydėjo tėvo kūną į Erės 
miestą ir palaidojo tenai su didžiausiomis iškilmėmis. 

Plačiai kalbėjo žmonės apie savo krašto herojų Lideriką, apie jo Žy- 
gius ir darbus. Seneliai pasakojo anūkams, šie, užaugę ir pasenę,— vėl 
savo anūkams, ir taip padavimas gyveno šimtus metų, kol pagaliau XVI 
amžiuje kronikininkas Petras iš Oudechersto užrašė jį storoje knygoje, 
apdarytoje pergamentu. Kas nori, gali tą knygą atsiversti ir pasiskaityti. 

ILS LL do! 


ŠIAURĖS VYRAI 


Nusikelkime mintimi į aštuoni šimtai aštuoniasdešimt pirmus mūsų 
eros metus ir pasiklausykime, ką seni padavimai sako apie Flandrijos 
žemę, ypač apie tą jos dalį, kur teka Skarpės upė, kur stovi Duės miestas. 

Daug siaubo tada pergyveno anų apylinkių žmonės, nes atrodė, kad 
jau jau užviešpataus tą kraštą normanai, atseit — šiaurės vyrai. O norma- 
nai kur žengė, ten nešė žudynes, gaisrus, griuvėsius, mirtį. 

Jau praeitame šimtmetyje sklido kalbos, kad tie baisūs plėšikai ke- 
liauninkai buvo penkis ar šešis kartus atplaukę jūromis iš šiaurės prie 
mūsų krantų ir juos nusiaubė. Sakė žmonės: ūmai pasirodo jų nematyti 
neregėti laivai, apiplėšia kurią vietą ir dingsta taip greitai, jog vos tik 
spėji susivokti, iš kur negandas atėjo. Bet šitie pasakojimai nekėlė di- 
delio nerimo. Tada Skarpės apylinkėse buvo tvirtų pilių, kur Žmonės 
galėjo su visa manta prieglobstį rasti ir gintis nuo užpuolikų. Netoliese 
buvo geras, platus kelias, bene romėnų nutiestas žiloje senovėje, rūpes- 
tingai užlaikomas; o kelias — puikus dalykas, juo veikiai gali susilaukti 
pagalbos. Pakakdavo duoti ženklą gerajam Flandrijos senjorui grafui 
Baldvinui Geležiniam, ir jis ateidavo su savo didžiu kalaviju, su savo 
baronais ir kariais, ir priešai akies mirksniu būdavo iššluojami iš krašto. 

Geri seniau buvo laikai. Viešpatavo imperatorius Karolis Didysis. Jis 
mėgo aplinkui save turėti paladinus, panašius į save. Jo pavyzdys buvo 
labai užkrečiantis. Jo rūmuose negirdėjai kitokios kalbos kaip apie did- 
vyriškus karo žygius, apie kilnius darbus, gražius raštus ir sielos tau- 
rumą. 


Nebeliko šio didžio valdovo, nebeliko nei senobinių žmonių, nei pa- 
pročių. Nuolat keitėsi karaliai, sumenko jų valdžia ir gynybos pajėgu- 
mas. 

Tuojau ėmė tuo naudotis normanai. Dabar jie Prancūzijos žemes puo- 
lė jau nebe šimtiniais, o tūkstantiniais būriais. Ir puolimų būdas pakito. 
Pirmiau, būdavo, kai tik išsikelia į krantą, tuoj grobia kur tik užmatę 
tverdami, krauna ant arklių ir lekia atgal prie laivų. Vyrus, būdavo, 
išžudo, moteris išgaudo, gyvulius išpjauna, mėsą išsigabena ir dingsta, 
palikę uždegtus namus. Dabar jau normanai savo nusiaubtose vietose 
ėmė kurtis gyventi. Vieni atvykę kvietėsi kitus. Nuolat ir nuolat radosi 
vis nauji atvykėlių būriai visoje šiaurės pakrantėje. Iš kur jie atsidaužo, 
niekas tikrai nežinojo. Kalbėjo žmonės, kad jų tėvynėje, matyt, niekas 
daugiau neauga kaip tik medžiai. Užtat jie turi iš ko gamintis tokią dau- 
gybę laivų. Tad ir plaukia į svetimas šalis ieškoti to, ko patys neturi. 
Bet, matyt, ir tinginiai jie — nenori darbo dirbti, patys ko reikia užsiau- 
ginti. Jų ir tikyba baisi: jų dievai ne tik nedraudžia plėšti ir žudyti, o 
tiesiog skatina, liepia. Pasiklausytumėte, kokias jie dainas dainuoja, ko- 
kias giesmes traukia, — siaubas! 

Tokios ėjo kalbos apie normanus. 


Vienoje Flandrijos pilyje gyveno sau milžiniško stoto senjoras. Jis 
vadinosi Žanas Gelonas. Gėras jis buvo žmogus, ir visi jį mylėjo. Tik ne 
pro šalį buvo žinoti, jog tas milžinas galėjo būti ir baisus. Nėjo į svei- 
katą tam, kas užkliudė jį arba jo žmones! Vienu rankos moju galėjo mil- 
žinas bet kurį vyrą pakloti pasliką. Tačiau tasai senjoras anaiptol nemė- 
go girtis savo jėga ir kam nors ja kenkti, atvirkščiai, naudodavo ją ginti 
visiems silpniesiems, kuriems rasdavo reikalinga padėti. Mat jis buvo 
tyros sielos. Prisiklausęs pasakojimų apie Karolį Didįjį, jis ir pats save 
formavo tokį, kas atitiktų praeitojo amžiaus dorybes. 

Gyveno tasai milžinas Kanteno pilyje su žmona ir vaikais ramiai, 
vienodai, pagal įprastą būdą. Jis rūpinosi laukais, darbininkais, gyvu- 
liais. Jo žmona Marija, dar graži moteziškė, žiūrėjo namų ruošą, rūpino- 
si verpimais, audimais, lesino paukščius. Jų vaikai, trys suaugę sūnūs ir 
penkios dukrytės, padėjo jiems kuo galėdami. 


Štai Duės miesto gyventojai sužinojo, kad normanai užėmė Gentą. Jie 
nusiuntė savo Žmones pas gerąjį milžiną prašyti pagalbos. Jis tarėsi su 
pasiuntiniais keletą valandų. Po to pasiuntiniai grįžo ir ramino saviškius: 
Kanteno senjoras prižadėjęs, ištikus pavojui, ateiti su savo sūnumis ir 
jiems pagelbėti. 

Tuo tarpu vienas normanų pulkas pasinešė Duės linkui. Tuoj pavo- 
jaus žinia pasklido apylinkėje, ir visi gyventojai subėgo į Didįjį bokš- 
tą — taip vadinosi jų pilis. Joje užteko vietos visiems. Subėge užsidarė 
ir rengėsi kaip mokėdami gintis. 

Vyrai gabeno į reikiamas vietas akmenis, rąstus, ietis, moterys — 
aliejų, valgio atsargas, vaikai tempė mažus akmenėlius, smėlį ir van- 
denį kibirais, kiek pajėgdami. 

Ir vis dėlto daugiausia saugumo jiems teikė Skarpės upė, plati, gili, 
apriečianti kilpa mažne iš visų pusių jų bokštą: taip pati gamta juos 
saugojo nuo priešų. 


Pilies mūrų viršuje budėjo vyrai. Kai pamatė nuo tolo atžygiuojančius 
normanus, jie iš baimės nušiurpo: suprato, su kokiais pavojingais prie- 
šais teks susiremti. Puolikų jėgos nebuvo tokios jau baisiai didelės. Prie 
Duės turbūt jie nematė reikalo siųsti armiją. 

Tačiau keli šimtai artėjančių kariauninkų atrodė turį visai kitokią 
kovinę patirtį negu saujelė artojų, niekad nedalyvavusių mūšiuose, da- 
bar čia susirinkusių ir ketinančių jiems pasipriešinti. 

Ėmė temti. Puolikai artėjo, susirikiavę tvarkinga kolona, ir žiūrėti 
į juos darėsi kraupu. Kai kurie iš jų nešė ant pečių lengvas valtis, kiti 
vedė arklius su nešuliais — jau suplėštais daiktais, dar kiti varė karo 
padargus — ant trejų vežėčių užstatytus medžio rentinius, kuriuose ga- 
lėjo slypėti puolantieji kariai. Kiti turėjo odinius dangčius, skirtus prisi- 
dengti nuo priešo strėlių; vėl kiti varė kinkinius su taranais sienoms 
griauti. Pačiame kolonos gale slinko dvi katapultos. Bokšte vienas senas 

vyras, seniau nei kiti pažįstąs šiuos baisius padargus, aiškino, kad jais 
galima svaidyti didžius akmenis arba degančias medžiagas. Visų pas- 
kiausiai sekė nedidelis užpakalinis būrys: keli kareiviai varė gyvulius, 
sugrobtus artimiausiuose kaimuose. 


Duės bokšte užsidarę žmonės išsyk manė, kad puolimas prasidės tuo- 
jau. Veikiai jie gavo suprasti, jog priešų kėslai kitokie: priėję visai 
arti mūrų, jie ėmė ruoštis stovyklauti. 

Mūsų žmonėms baimė kiek atlėgo: jeigu taip, tai gerasis milžinas 
suspės atvykti jiems į pagalbą! Jų akys tolydžio krypo čia su baime 
į priešų stovyklą, čia su viltimi į Kanteno pilies pusę. Jie praleido to- 
kią naktį, kuri jiems rodėsi ir trumpiausia, ir ilgiausia gyvenime, nes 
klausė save, ar ši naktis nebus paskutinioji, ir kartu troško, kad ne taip 
greit išauštų rytas. 

Kai pradėjo blykšti dangus, jiems ir visai kraupu pasidarė: pamatė, 
kad užpuolikai, naudodamiesi tamsa, juos apsupo aklinai. 

Visos normanų valtys plūduriavo vandenyje, prisėdusios vyrų, kurie 
jose jautėsi lygiai taip gerai kaip sausumoje. 

O milžino Gelono vis nėra ir nėra! Ką daryti? Pasiduoti be mūšio? 
Nebuvo ko nė galvoti: normanai vis tiek išžudys visus be jokios ato- 
dairos, kitokio galo iš jų nesulauksi. 

Gal geriau būtų buvę ne tame bokšte užsidaryti, kaip milžinas pa- 
tarė, o bėgti kiekvienam, kur akys veda, kur kojos neša? Tiktai kur 
tu nubėgsi, jei visus kelius užstoję turi normanai? Be to, dabar ir nebe 
laikas apie tai galvoti. 

Nebeliko daugiau ko daryti, tik gintis kaip galint čia pat. Tačiau 
kaip gintis? Kiekvienas reiškė savo nuomonę, ir visų nuomonės buvo 
skirtingos. Prasidėjo visuotinis ginčas. Vieni norėjo, nieko nebelaukę, 
pilti ant užpuolikų verdantį aliejų ir vandenį, kiti prieštaravo: reikią 
palaukti, kol priešai susibursią tirštesniais būriais, ir tik tada pilti, kad 
neišsieikvotų per anksti gynybos priemonės. Moterys nebesižinojo kur 
dėtis. Vaikai, siaubo pagauti, klykė. 

Tuo metu baisus bilsmas užtrenkė ausis visiems: katapultos iš ano 
kranto paleido sviedinius į sienas. Moterys paklaikusios ėmė puldinėti 
į visas puses, tąsydamos su savim vaikus. Kai kurios iš sutrikimo puolė 

suktiniais bokšto laiptais žemyn, į pirmąjį aukštą. Vos ten atsidūrusios, 
užriko didžiu balsu: priešais jas stovėjo milžinas Gelonas. 


Moterys puolė prieš jį ant kelių, nes silpnoje šviesoje jis pasirodė 
joms kaip ne šio pasaulio būtybė. 

Prižadėti tai prižadėjo atvykti į pagalbą, bet kaip jis, gerasis sen- 
joras, galėjo įsigauti čia? Trys jo sūnūs pagarbiai stovėjo už jo pečių, 
apsikaustę geležimi nuo galvos iki kojų kaip ir tėvas. 

— Eime! — tarė paprastai milžinas. 

Moterys klusniai išsirikiavo paskui jį virtine, ir visi kopė laiptais 
aukštyn. 

Galite įsivaizduoti, kiek buvo džiaugsmo, kai jie pasirodė viršuje! 
Negaišdami laiko, milžinas ir jo sūnūs susipažino, kokia yra būklė. Tuoj 
pasiskirstė, ką kuris darys. 

Normanai, savo papročiu, puolimą pradėjo smarkiai. Greitosiomis 
nugrįstais per griovį tiltais jie kaip mat privarė prie pat sienos juda- 
muosius bokštus, ir štai daugybė jų karių jau ėmė kartis ant pastolių. 
Jie nešėsi aplink save apsivynioję virves, kuriomis ketino lipti į aukštu- 
tines terasas. 

Dabar moterys, senjoro Gelono palieptos, ėmė pilti ant puolėjų ver- 
dantį vandenį ir aliejų, o vyrai svaidė į juos padegamąsias ietis. 

O tuo metu kokia trisdešimt normanų, atsigabenę taraną, jau daužė 
bokšto duris. Tos durys buvo silpnoji bokšto vieta — jos nebuvo stip- 
rios. Užtat Gelonas ir jo sūnūs laikėsi kuo arčiausiai durų, o su jais — 
ir visi ryžtingiausi vyrai. Kai pamatė, jog durys pasiduoda, jie išsitrau- 
kė kalavijus ir sutiko įsiveržusius priešus, privargusius nuo sunkių pa- 
stangų, prakaito išpiltus. 

Su kalaviju vienoj, su kirviu kitoj rankoj jie skynėsi kruviną kelią 
bokšto apačioje, o galvos, rankos, kojos tik lėkė, tik lėkė, kur jie ėjo! 
Taip jie pasiekė priešo pasistatytus medžio pastolius palei sieną. Šią 
valandą prie jų apačioj beveik nieko nebuvo, nes visi normanai darba- 
vosi viršuje, šturmuodami Duės bokšto aukštumas. 

Dabar Gelonas davė ženklą, ir apsuptieji sujudo iš paskutiniųjų: jie 
bloškė ant normanų, ką tiktai turėjo, o šie nebežinojo nė kaip gintis. 

Tuo tarpų žemėj Gelonas sviedė užžiebtus deglus į medines priešų 
mašinas ir į valtis, o reikia turėti galvoje, kad milžinas žinojo paslaptį, 

kaip sutaisyti baisiai kaitriai degančias medžiagas, — ir visi priešo atsi- 
gabenti medžio padargai kaip mat užsiplieskė vienu gaisru. 

Normanai, sulipę aukštai ant savo pastolių, pamatė, kad liepsnos juos 
tuojau sugriebs, o nulipti nebegalima. Jie rėkė nežmoniškais balsais, kol 
užduso liepsnose. Kai kurie šoko iš aukštybių žemėn ir, Žinoma, užsi- 
mušė. 

Taip per mažiau nei valandą laiko visa užpuolikų gauja buvo su- 
naikinta. 

Po to gerasis milžinas, Kanteno senjoras, įėjo į bokštą, o visi Duės 
gyventojai, išlikę sveiki ir gyvi, apipuolė dėkoti, šūkaudami iš džiaugs- 
mo. Vyrai norėjo nešte jį parnešti į Kanteną, moterys stvarstė jam ran- 
kas bučiuoti. O jis, vėl ramus, giedras, nieko daugiau nenorėjo, kaip 
tiktai grįžti namo ir nusimesti savo gražius, bet sunkius šarvus. 

Duės žmonės jį klausė, kaip jis galėjo įsigauti į apsuptą bokštą. Jis 
paaiškino, jog esama požeminio koridoriaus iš jo pilies į čia. Tada visi 
suprato, kodėl jis, žadėdamas ateiti į pagalbą, liepė jiems, jei priešai 
pultų, subėgti į bokštą ir užsidaryti. Tačiau kai jie klausė, kaip į tą po- 
žemį patenkama, milžinas nepanorėjo nieko jiems apie tai sakyti. 

Ir jis išėjo namo, lydimas daugelio dėkingų Žmonių. 


Deja! Linksmai jie kelią pradėjo, bet liūdnai baigė: kai priėjo mil- 
žino Gelono namus, pamatė, jog iš viso gražaus ir doro jo gyvenimo 
bėra tik baigiančių žioruoti degėsių krūva. 

Vyrams išvykus, čia puolė normanų gauja, viską sugriovė, sunaiki- 
no, sudegino. Kas gi ištiko maloniąją senjorą Mariją, jos vaikučius, šei- 
mynykščius? Ar jiems pavyko kur išbėgti, ar ir juos suniokojo tie Žiau- 
rūs įsibrovėliai? 

Visą dieną ieškojo, visur ieškojo,— nieko nerado. Tiktai kitą dieną 
aptiko graudžius pėdsakus — pamatė, jog nebėra vargšės mamytės nei 
jos vaikučių. 

Milžinas ir trys jo sūnūs paprašė palikti juos vienus savojo skausmo 
gedėti. Duės žmonės apsiverkė ir grįžo namo. 


Pargrįžę jie nusprendė, jog taip palikti negalima, jog reikia eiti vi- 
siems ir atsilyginti žmogui, kuris, juos gindamas, prarado, ką tik turėjo. 
Jie atstatysią jam pilį, ir dar gražesnę, dar tvirtesnę! Jie išmūrysią vi- 

suose jos kampuose tokius galingus bokštus, jog atsilaikysią prieš bet 
kokių nevidonų bet kokius antpuolius. Ir pamatysią visi, ką gali ŽžŽmo- 
nių bendruomenė, dėkinga didvyriui už išgelbėjimą! 

Tačiau, nuvykę į Kanteno griuvėsius, jie neberado nei Gelono, nei 
jo sūnų: jie buvo jau toli nuo savojo sielvarto vietos. Ieškojo visur, 
kur tik įmanydami. Veltui. .. į 

Tik po ilgesnio laiko jie išgirdo linksmą naujieną, kad jų geradarys 
milžinas sveikas gyvas ir su sūnumis kariauja prie Bavės pilies, o jų 
narsos stebuklais gėrisi visi. Tačiau Žmonės kalbėjo, kad Duės gelbėto- 
jas esąs visuomet liūdnas ir atrodą, lyg jis tyčia norėtų susitikti akis 
į akį su mirtimi. O mirtis, neilgai delsusi, ir ištiko jį. 

Duės gyventojai, išgirdę, kad jų geradarys nukautas, nuėjo, surado 
jo kūną, su didžiu gedulu parsigabeno jį ant Skarpės krantų ir čia pa- 
laidojo kuo iškilmingiausiai. 


Slinko laikas, bėgo metai, aprimo žmonių sielvartai, tačiau jų dėkin- 
gumo jausmas neblėso. Jų gerasis milžinas pasidarė jiems simbolis viso 
to, Kas didžia, gera ir gražu šiame silpnybių ir menkybių pasaulyje. Jie 
priprato apie jį kalbėti kaip apie artimiausią saviškį, vadino jį savo Mil- 
žinu, ir tas vardas jų lūpose skambėjo taip, tarsi jie minėtų savo tikrą- 
jį tėvą. 

Taip Duės Milžinas tapo miesto globėju, geruoju genijumi. 

Bet žmonės, taip ištikimai saugą savo geradario atminimą, pasirūpino, 
kad jų vaikų vaikai ateityje jo neužmirštų. Jie sumanė pastatyti jam 
paminklą, jo paties atvaizdą, ir tinkamu laiku jį rodyti visiems, kas lan- 
kysis jų mieste. Tą mintį įkūnyti jie pavedė visų gabiausiems miesto 
menininkams. Mat Duės gyventojai norėjo, kad jų gerasis senjoras iš- 
liktų kuo artimiausias jų susikurtajam jo paveikslui, atseit kad būtų at- 
gamintas toks, kokį jie jį sugebėjo vaizduotis. Užtat jie reikalavo, kad 
visų pirma jis būtų baisiai didelis, kad jam niekas daugiau neprilygtų, 
kaip tik vien jo dvasios didybė. Daugiau, kad savo išore jis būtų toks, 
kokį išvydo tada, kai atvyko jų gelbėti: su šarvais, ginkluotas, su šal- 
mu. Ir dar jiems buvo svarbu, kad iš veido būtų matyti, jog jis malonin- 
gas Žmogus, jog tai vyraujantis jo ypatumas, ir jei pakilo baisi jų gy- 
nėjo ranka, tai ne dėl rūstybės, o dėl teisybės. 

Kai jie pirmą kartą pamatė atkurtąjį Žaną Geloną, jiems pasirodė, 
jog jų didvyris iš tikrųjų vėl gyvas ir yra jų tarpe, ir juos globos, gins 
amžinai. Ir štai gimė jų širdyse iki graudumo graži mintis: juk tasai varg- 
šas Milžinas turi leisti dienas toks vienišas! Jis taip labai išsiskiria 
iš savo valdinių! Ar nereikėtų duoti jam draugę, tinkančią į porą, kad 
jam smagiau būtų? O kas gi labiau tiktų, jei ne jo gyvenimo draugė, 
meilingoji jo vaikelių motina? 

Ir šit antrą kartą gauna užsakymą gabieji menininkai. Niekas netu- 
rėjo būti nei per šaunu, nei per brangu Kanteno senjoro žmonai. Ir kai 
jie padarė gražią milžinę su tyru romiu veidu, plonu liemeniu, dailia 
krūtine, žmonės išpuošė jos dailumynus prabargiausiais rūbais ir bran- 
giausiais pašvaitais. Nuo to laiko Duės gyventojai turėjo malonumo ži- 
noti, kad šitie senjoras ir senjora, taip nelaimingai per juos žuvę, dabar 
jų rūpesčiu yra atkurti ir dar tokiu tauriu ir tvariu pavidalu. 

O kaipgi vaikučiai? Juk tie senjorai, gyvi būdami, buvo tokie geri 
tėvai, tai nejau paliksi juos bevaikius? Taip būtų buvę per žiauru. Ir šit 
pagamino jiems iš akmens puikų berniuką, paskui malonią mergytę, o 
po kelerių metų — dar vieną. Dabar buvo manoma, kad, kai pragyveni- 
mas taip brangsta, galėtų jau pakakti. 


Taip apie Milžiną Flandrijoje išsilaikė šimtus metų padavimas, įsišak- 
nijęs paprastų Duės Žmonių paprastame tikėjime. 


GRIKIAI 


Vieną pavakarę Leonaras Miku ir jo žmona Žiustina, vargani Sen- 
Manteno dvaro kiemionys baudžiauninkai, sėdėjo savo trobelėje. Šit du- 
ryse atsirado senis, susikūprinęs, ant lazdos parimęs, elgetos krepšiu 
nešinas. 

— Pasigailėkite vargšo,— tarė tasai žmogus. Kiemionis ir jo Žmona 
susižvalgė tarpusavyje ir nieko nespėjo atsakyti. 

— Pasigailėkite vargšo, dėl dievo meilės,— vėl prakalbo elgeta. 

— Prašom į vidų, gerasis žmogau, pasilsėkite visų pirma,— tarė kie- 
mionis,— atrodote labai nuvargęs. 

Senis įėjo į trobelę, ir Žiustina pasodino jį ant medinės kėdės, kokia 
kiekvienuose padoriuose Maršos namuose stovi garbingoje vietoje, de- 
šinėje pusėje, prie židinio. 

Ji pastebėjo, kad tasai vargšas šlubuoja truputėlį. 

— Esate sužeistas, seneli? — paklausė ji švelniai. 

— Taip, jūsų vaito šuva įkando man į koją. 

Žiustina nuplovė įkąstą vietą, apklojo ją gysločių lapais, aprišo 
švariu drobiniu tvarsčiu. 

— Jei labai valgyt norit, — tarė po to Leonaras,— jums tuojau duos 
duonos; jei galėtumėt palaukti pusvalandį, tai pasrėbtumėte drauge su 
mumis mutinio. 

— Palaukti galėčiau, aš pripratęs laukti — atsakė senelis — tik šit 
naktis užeina, o man reiks dar pasiekti Fėjų olą už pusės mylios nuo 
čia. Tenai pernakvosiu. 

— Nakvoti Fėjų oloje, jūsų amžiuj, šitokiu oru! Taigi jūs sušalsit, 
žmogeli. Apsibūkit čia, pas mus, užteks vietos pernakvoti. 

— Tai dėkui jums, dorieji žmonės, apsinakvosiu, kad iš geros šir- 
dies kviečiate. Ag teisybė, nors šiandien jau gegužės antra, o vis tiek 
dar šalta, ir Fėjų oloje galėčiau sustipti. Orai šiame krašte žiaurūs. 

— Labai žiaurūs. Pas mus taip: žiemą miegam tiktai kiauramiegiu, 
'o vasarą, net per pačius karščiausius mėnesius, žiūrėk, staiga nubundi 
ir matai, kad šalnos nubaltinta viskas — ir pievos, ir rugiai, nors jau 
čia pat ir šienapjūtė, ir rugiapjūtė. 


Po pusvalandžio parėjo iš miško tų žmonių vaikučiai, Žanas ir Mari, o 
juos parlydėjo šuniukas Fino. 

— Va mamyte, — tarė Mari, — parnešėm rėžiukų salotų, trejas riečku- 
čias surinkom prie Vilkų šaltinio. Daugiau neradom nieko, ničnieko. 

— Kaip visada,— tarė motina.— Salotas valgysim rytoj rytą. Dabar 
pasitaisysim duonos mutinio. 

Žiustina raikė plonom riekutėm duoną, juodą ir kietą, o Žanas ir Ma- 
ri, taip pat ir šuniukas Fino, tupintis priešais — visi akis įspyrę žiūrėjo 
į apsnūdusį senelį; jo orų veidą supo didinga balta barzda. 

Su laiku ir mutinys garavo ant stalo. Žiustina pripylė šešis medinius 
dubenėlius: penkis Žmonėms, vieną šuniukui. Ji gavo stebėtis, kad, pri- 
pylus dubenėlius, dar liko srėbalo didžiajame puode; paprastai ji nu- 
taikydavo tiksliai tiek, kiek reikia. 

— A, koks skanus mutinys! — sušuko elgeta.— Seniai besu valgęs 
tokio. 

— Ačiū už gražius žodžius, — atitarė šeimininkė.— Šiandien mums be- 
pigu puotauti, bet rytoj, be salotų, kur vaikai parnešė, neturėsim nič- 
nieko užmesti ant danties. 

— Cit, moteriške,— nutraukė ją vyras — netinka taip šnekėti, kai 
svečias prie stalo. 

Žiustina nuleido galvą ir sudrovinta srėbė toliau. 

— Kad taip, — tarė senelis — tai jūsų aruodai, matyt, ne per pil- 
niausi. | 

— Ką žmona prasitarė — kalbėjo kiemionis,— to ir aš neneigsiu. Ru- 
duo buvo baisiai šlapias, rugių įsėjom mažai ir prastai. Vis dėlto tikė- 
jomės šiek tiek gauti. Pievos pažėlė gražiai. Bet va kas pasidarė: kilo 
karas, mūsų laukus nusiaubė kariuomenės, grafo de Vilutrejo, barono 
de Montejo, prakilniojo pono de Šatelio žirgai ir vyrai suvalgė, sumy- 
nė, sutrypė viską — ir žolę pievoje, ir rugius, avižas laukuose. Kaštanų, 
matyt, užderės mažai. Taigi badas jau dantis rodo; kas čia darysis Žie- 
mą, kai visko pristigsim, o šaltis prispaus visu padūkiu? 

— Tai baisu! — liūdnai tarė senelis — Bet gal jums vis dėlto ateis 
iš kur nors netikėta pagalba. Ar jūsų dvaro valdose daug tokių gailes- 
tingų Žmonių kaip jūs? 

— Visur, visuose namuose jus priimtų taip pat kaip pas mus. Kitoks 
yra tik vaitas, kurio šuva jums įkando, — tas tai nevertas net virvės, 
kuria galėtų būti pakartas. 


Po vakarienės visi tuoj nuėjo gulti. Leonaras Miku sakydavo: „Mie- 
gas vargšams Žmonėms — didžiausias gyvatos stiprintojas." 

Senelis atgulė daržinaitėje, ant šiaudų jam buvo minkšta, patogu. 
Mažiukė Mari jam pabruko atnešusi pagalvę, o šunelis Fino susigūžė 
prie kojų. 

Kai tik praaušo, Leonaras Miku atsikėlė ir išėjo į paupį, kur augo 
dideli alksniai, — iš alksnio medžio jis dirbdavo klumpes. Nugriovė me- 
dį, genėja šakas ir tyrame vandeny mato, kaip aukšlytės laigo. 

— Laimingos jos, šitos šmaikštuolės,— kalba jis su pavydu, — laimin- 
gesnės už mus, žmones, ypač tokiais lietingais metais: žuvis valgo van- 
denį, o to labo netrūksta, ir bado jos nepažįsta. 

Taip sau vienas bambėdamas, mato: sietuvoje šauna it strėlė itin di- 
delė žuvis. 

— Puikus upėtakis, — taria jis sau,— kaži kad taip pamėginus jį su- 
gauti. 

Ir jis tuoj brenda į vandenį, naršo pakriaušes, čiupinėja po akmeni- 
mis. Per pusvalandį sugauna keturis upėtakius, kurių stambiausias ga- 
li sverti gerus du svarus. 

Parėjęs randa jau visus namus sukilusius. Senelis dar tebėra, pasakoja 
vaikučiams nuostabias istorijas. 

— Va, parsinešiau upėtakių, — sako jis žmonai.— Jei aliejaus dar tu- 
ri, iškepk tris pusryčiams. Ketvirtą, patį didįjį, nunešiu užeigos šeiminin- 
kui, jis man užmokės kokius aštuonis sū. 

— Aliejaus tai turbūt nebėra,— sako Žiustina, imdama ąsotį. 

Senelis, nė žodžio netaręs, dailiai paima iš jos rankų ąsotį ir, jį at- 
kimšęs, sako: 

— Aliejaus dar yra, paduokit man keptuvę. 


Ir tikrai, senelis, mokamai vartydamas, šiaip ir taip pakreipdamas, 
privarvino iš ąsočio už kokius šešis skatikus aliejaus. 

— Tiek tai užteks ir dar liks,— sako Žiustina.— Bet aš tik žiūriu ir 
stebiuosi, ir nežinau, ką manyti. 

— Kas gi čia ypatinga,— sako senelis — juk aliejus limpa prie in- 
do sienų; o kad atliptų, reikia mokėti ąsotį judinti. Aš moku, užtat kad 
esu ilgai dirbęs aliejaus įmonėje. 

— Kaip būtų gerai, — sako Leonaras,— jei turėtume duonos. 

— O sviesto ar turit? — klausia senelis. 

— Oi, kas duos! Neturime. 

— Hm, sviestas būtų geriau. Bet jūs tikriausiai turit lašinių, na, bent 
odos skiautelę, kad tik ne perdaug susitraukusią. 

— Odos skiautelę, taip, rasim. 

— Dar man reikėtų pieno šlakelio ir trupučiuko pasukų. 

— To patys neturim, bet iš kaimynės gausim. Mari, imk greitai du 
puodelius ir bėk pas Žaną Maron paprašyti; tik mandagiai, žiūrėk man. 

Kai jau yra visa, ko reikia, senelis iš savo krepšio ima šešias sau- 
jas miltų, tiesa, nelabai baltų, ir išmaišo vandeny, atmieštame trečdaliu 
pieno. 

— Dabar, — sako, — duokit šen trikojį, statykit židinyje, kiškit sau- 
sus Žagarus, kurių štai čia pat turite, ir kurkit ugnelę. 

Pastato trikojį, deda keptuvę, užkuria ugnelę. 


Tada senelis ima lašinių odos skiautelę ir trina ja keptuvę, po to ske- 
petėlę, pririštą prie lazdutės, pamirko į pasukas ir vilgo keptuvę. Pas- 
kui tuoj pilną samtį skystos tešlos pila ant keptuvės, užpila visą dugną. 

Paplotis kepa, senelis jį verčia kaip blyną. Per pusvalandį iškepa jų še- 
šis, geltonus, kvepiančius. 

— Iškepsim dar du, tie bus vikruoliui Fino — sako jis šypsodamas. 

Su salotomis ir upėtakiais papločiai tokie gardūs, jog tiesiog stebuk- 
las. Visa Miku šeimyna apstulbinta. | 

— Jei tokius papločius kepsit su šviežiu sviestu ir valgysit karštus, 
tai gausit pripažinti, jog jie gali atstoti patį skaniausią pyragą, — priduria 
senelis. 

— Hė, kurgi ne! — sako Leonaras juokdamasis.— Maršos kiemionims 
bet kas atstoja pyragą. Kaip Žmonės sako: nėr pyrago, gerai ir ries- 
tainis. 

— Tu mums iškepsi tokių papločių,— šaukia vaikučiai, plodami del- 
niukais,— tu mums iškepsi su šviežiu sviestu. 

— Taip, sūneli, taip, dukryte, iškepsiu, kai tik turėsim sviesto. 

— Man jau reikia eiti savais keliais — tarė senelis, pakilęs nuo sta- 
10.— Viso labo jums, gerieji Žmonės, tegu jūsų namuose visada klesti 
žemės turtų palaima, sveikatos palaima, garbės palaima! Gal jūs paly- 
dėtumėt mane kelis žingsnius,— tarė jis, pasigręžęs į Leonarą.— Noriu 
jums vieną paslaptį atskleisti. 

Ir abu vyrai išėjo keliu miško linkui. Senelis dabar žengė spėriai, 
nebesusilenkęs, lazda mažai besiramstydamas. 


Greitai jie pasiekė vienos pilies griuvėsius. 

— Eime į bokštą, — tarė senelis. Leonaras dvejojo, ar čia eiti, ar ne: 
ta vieta turėjo blogą vardą.— Eime, nebijokit,— ragino senelis,— nebus 
jums čia nieko blogo, tik gera. 

Leonaras įėjo. 

— Štai dvi skrynios,— tarė elgeta ir staiga išsitiesė, tapo didingas 
kaip kunigaikštis. Jis nuvertė į šalį gervuogių sąžalyną, ir pasimatė dvi 
didelės kaustytos dėžės.— Matai šias dvi skrynias, Leonarai Miku: viena 
pilna miltų, kita pilna grūdų, duodančių tokius miltus, kokius aš varto- 
jau. Iš pirmos skrynios tu semsies miltų, kiek tik reiks jums pramisti, ligi 
spalių mėnesio; iš antrosios tu semsi sėklą laukams apsėti, pirmiausia 
sau pačiam, paskui ir kitiems šio krašto žmonėms duosi; neduok vie- 
nam tiktai vaitui. Grūdai skrynioje neišsibaigs ligi birželio dvidešimtos 
dienos. Jų sėjos metas yra nuo gegužės penkioliktos ligi birželio penkio- 

liktos, žiūrint koks oras; galima sėją paankstinti ar pavėlinti penkiom 
dienom, bet ne daugiau. Šiais metais galėsit jais atsėti kariuomenės nu- 
mintų rugių ir avižų laukus, o toliau dirvą ruošite tyčia šitai sėjai; tas 
javas neišrankus, auga bet kokioj dirvoj, kad tik būtų gerai išdirbta, 
puri. Derlių imsit nuo dešimtos rugsėjo lig dešimtos spalio. Taip tad jūs 
nei šią žiemą, nei jokią kitą žiemą neturėsit bijoti bado. 

— Dėkoju, šviesusis pone,— tarė Leonaras, drebėdamas kaip lapas.— 
Tiktai kad to javo grūdas toksai juodas, tai ar jis kartais nėra velnio 
javas? 

— Būk ramus, tai yra mano javas; aš esu Grikių genijus (toks ma- 
no vardas). Jūs, Maršos žmonės, valgykit mano javą be jokios baimės, 
jis ir skanus, ir sveikas. Sudieu, Leonarai Miku; būk visada doras ir 
gailestingas vargšams. 

Tuos žodžius ištaręs, Grikių genijus prasmego žemėje. 


FĖJOS GYDYTOJOS 


Seniai, labai seniai, kai dar nebuvo nei imperatoriaus Karolio Didžio- 
jo, nei romėno Juliaus Cezario, plačioje Galijos Žemėje gyveno gau- 
sybė fėjų: girių fėjų, laukų fėjų, pievų fėjų. 

Daugiausia jos mėgo laikytis, kame čiurleno gražūs šaltiniai, ten jos 
šokdavo naktimis, mėnesienoje. 

Viena iš plačiausiai žinomų ir geriausių fėjų buvo Evaonė. Šitai fė- 
jai labiausiai patikdavo vėsūs kloniai, vaizdingos uolos, žodžiu, tos vie- 
sių Prancūzijos kampelių. 

Čia, vienos aukštos uolos papėdėje, ji turėjo apsirinkusi šaltinį, ku- 
riame mėgdavo maudytis. Kaimo žmonės ją mylėjo ir garbino, nes ji 
išmokė juos pažinti vaistingąsias žoleles. Kai kada ji ir pati gydė ligo- 
nius: paliečia savąja lazdute, ir žmogus sveikas. 

Labiausiai buvo atsidėjusi šios fėjos garbinimui Marjenų šeima. Iš 
kartos į kartą tos šeimos mergaitės pynė jai gėlių vainikus; motina au- 
kojo jai medų; visi giedojo giesmes jos garbei. 

Taip dėjosi daugiau nei tūkstantį metų. 

Bet štai Galiją užkariavo žiaurūs barbarai. Jie plėšė namus, žudė 
žmones, o kurių neišžudė, tuos į vergiją pardavė; Maršą užplūdo visų 
grubiausi barbarai, jiems nieko švento nebuvo. Jie tyčiojosi iš fėjų, 
jokių aukų joms nenešė, drįso net jų šaltinius teršti. 

Išnyko visos fėjos. Evaonė pasitraukė į požemius. Klajodama po ankš- 
tas požemio galerijas, ji priėjo šviesią, spindinčią olą, kur visos sienos 
ir kolonos buvo iš žvilgančių tauriųjų mineralų. Milžinas genijus, tenai 
gyvenantis, pakilo nuo aukso sosto ir žengė į fėją. 

— Gražioji fėja,— tarė jis, — teikitės priimti viešnagę, kurią esu lai- 
mingas jums pasiūlyti. 

Evaonė priėmė. 

Po neilgo laiko fėja ir genijus susituokė. 

Jiems gimė sūnus, kurį jie praminė Cezariu, ir kelios dukterys. 


) 

Praėjo žemėje tūkstantis su viršum metų. Fėja ir genijus išgirdo sykį, 
kad netoliese kažkas dusliai dunksi, tarytum dar ir žmonės šūkauja. Ap- 
sižvalgė gerai ir pamatė, kad žmonės kasa giliausius šulinius, varo po 
žemėmis ilgiausias eigas visai netoli jų, toje pusėje, kur Lavavė ir 
Ajunas. 

— Leiskimės dar giliau — sušuko genijus,— aš nemėgstu, kad žmo- 
nės mMaišytųsi mano viešpatijoje. 

— Aš nė to tiek, — pritarė fėja. 

Tada prašneko Cezaris savo ir seserų vardu: 

— Tėve, motina, jeigu jūs reikalausite, kad mes drauge su ju- 
mis trauktumės gilyn, mes klausysime, tai mūsų pareiga; vis dėlto mes 
paviršių. Mes tiek esame prisiklausę motinos pasakojimų apie tai, koks 
žemės veidas žavus, kaip vandenys teka ir čiurlena, kaip gėlės gražiai 
žydi pievose ir soduose, ir kokia girių vėsos malonė, ir kokia saulės 
šviesos gyvybė, jog mūsų širdys trokšta išvysti tas nematytas neregėtas 
grožybes. Mes degte degame patirti, kaip tai miela matyti, kaip tai saldu 
pažinti. 

— Vaikučiai brangūs, — atsiliepė jiems genijus ir fėja — mums pa- 
tinka, kad jūs eisite lankyti žemės. Tačiau mes jus labai mylime ir no- 
zrime, kad jūs laikytumėte su mumis kuo glaudžiausius ryšius, o mes gi 

mėgstame gyventi olose, be galo giliai po žeme. Tad jūs iš mūsų iške- 

liausite vandens takais, o paskui kartkarčiais aplankysite mus. Juk iš 

mūsų, ne iš ko kito semsitės galią, dėl kurios jus garbins žmonės. 
Cezaris ir jo seserys nieko daugiau nebelaukė ir iškeliavo. 


Ėjo jie, ėjo po žemėmis visokiais vandens takais ir keliais, perėjo 
mažne visą Maršos žemę. Tik šit vieną dieną, atsidūrę ten, kur netoli 
Tardo upės Evo miestas stovi, jie išgirdo dainuojant, smarkiai šūkau- 
jant, dūdas pučiant ir stygas dzyrinant. Fėja Deglandė (nes fėjos dukte- 
rys buvo irgi fėjos) įsidrąsino pažiūrėti iš po žemių savo smaragdinėmis 
akimis. Ji pamatė keliolika jaunų merginų ir vaikinų šokant ratelį miško 
aikštėje aplink gražų šaltinį. Jie dainavo seną, labai seną dainelę apie 
muse ir vorą, apie žiurkę ir katiną. | 

Jaunoji fėja klausėsi dainos ir stengėsi suprasti žodžius, bet nesu- 
prato, nes jaunimas dainavo tarmiškai. Fėja kalbėjo: 

— Aš pažįstu tos dainos gaidą, mūsų mama dažnai ją dainuodavo, 
tik žodžius kitaip tardavo. Bet niekis, šie žmonės man neatrodo blogi, 
mes turbūt galime jiems pasirodyti. Kaip manai, Cezari? Ir jūs, sesės, 
kaip manote? 

— Ogi šit — pasiryžo Cezaris — aš tuojau išmėginsiu tuos šokėjus 
ir šokėjas. 

Ir Cezaris su seserimis apsireiškė jaunimui kaip gretimos apygardos 
kaimiečiai. Jis užkalbino šokėjus: 

— Vaikinai, merginos, ar nepriimtumėt ir mūsų į savo draugę? 

— Mielai prašom, — tarė vienas vaikinas, ratelio vadovas. Ratelis pra- 
sivėrė, ateiviai įsijungė, ir jau dabar davė į padą visi drauge — ir kaimo 
jaunimas, ir fėjos, ir genijus (nes mat genijaus sūnus buvo taip pat 
genijus). 


Jauniausioji fėja Marželė, bešokdama bendrame sūkuryje, pastebėjo, 
kad viena jauna mergaitė sėdi po ąžuolu šalia senyvo vyriškio, o tasai 
atrodė sunkiai sergąs. 

— Kas toji mergaitė, kas tasai vyriškis? — paklausė ji šokėją iš 
dešinės. 

— Tai Marjenų Marija. Ji sėdi šalia savo tėvo, mūrininko Leonaro. 
Tasai jau antri metai sunkiai serga, dirbti nebegali. Tačiau jam, kad ir 
ligoniui, smagu pasižiūrėti, kaip jaunimas siaučia. 

— O! Marjenų Marija! Ar tie Marjenai seniai gyvena šiame krašte? 

— Nuo senų senovės, panele, tai seniausia giminė visame Evo. Net 
ir šaltinis, aplink kurį dabar šokame, priklauso jiems nuo neatmenamų 
laikų. | 

— Jie dori žmonės? 

— Doriausi pasaulyje, dosniausi parapijoje. 

— Veskite mane prie jų: aš jiems padarysiu gera. 

Vaikinas nuvedė. 

— Marjenų Marija, — tarė fėja Marželė— dėde Leonarai Marjenai, 
jūsų giminė nuo amžių didžiai garbino mano motiną. Aš galiu ir noriu 
jums atlyginti. Dėde Leonarai, eikit šen su manimi ir briskit į šio šalti- 
nio vandenį: iš jo išbrisit pasveikęs. 

Leonaras Marjenas, ramentais klibikščiuodamas, nuėjo su Maržele. 
Kai tik jis įbrido į šaltinį, fėja palietė vandenį savąja lazdele. Vanduo 
tučtuojau pasidarė karštas, ėmė kunkuliuoti. 

Marjenas pabuvo šaltinyje keliolika minučių, ir fėja tarė jam: 

— Dabar, dėde Leonarai, galite išbristi, jūs jau esate sveikas. 

Mūrininkas išbrido iš vandens, ėmė vaikščioti, visaip rankas judin- 
ti. Nebesopėjo niekas, jis gražiausiai galėjo daryti, ką tiktai norėjo. 

— Stebuklas! Stebuklas! — šaukė plodami vaikinai ir merginos. 

— Paklausykit, gerieji Evo žmonės, — tarė tada genijus Cezaris.— Ma- 
no seserys ir aš nutarėme apsigyventi jūsų gražiame, mielame krašte. 
Jūsų akys mus matys kaip šaltinius, turinčius ypatingą galią. Tų mūsų 
šaltinių vandenys gydys žmones, ypačiai tuos, kam sąnariai skauda, kas 
negali rankų, kojų palankstyti, kas suvargintas reumato ar sausgėlos. 

Cezaris ir jo seserys išlaikė pažadą. 

VARLIUKŠTIS 


— Kas gi čia dabar toksai? — tarė sau višta Godetė, perekšlė, maty- 
dama, kad iš po jos išlenda dvyliktas vaikas, visiškai kitoks negu anie 
vienuolika, ką tik išriedėję. 

Ne, kaip sau norit, Godetė dar niekad nebuvo mačiusi tokio vištos 
vaiko: pūkeliai žalsvi, snapas ilgas, platus, paplokščias, o kojos, ko- 
jos! — nuo piršto ligi piršto eina kažkokios plėvės. 

Nesmagu buvo Godetei, net truputį gėda. Tik pagalvoti: tavo vai- 
kas — baidyklė! Ji jau girdi, kaip kudakuoja kitos vištos, pavydinčios 
jai, užtat kad ji visada užvedžioja gražiausią viščiukų pulką ir kad, po 
vyriausiojo gaidžio Jugano, jos balsas visų svarbiausias vištidėje. 

Jūs turbūt sakysit, kad ji buvo kvaila višta, toji Godetė, kad neper- 
manė iš karto, jog jos tas keistas vaikas — ančiukas. 

Anaiptol, Godetė nebuvo kvaila; ji tik niekad kaip gyva nebuvo ma- 
čiusi ančių. Ji visą amžių gyveno Sibajo dvare, nuošalumoje, beveik 
per mylią nuo Peizako miesto. O Sibajyje tais laikais dar nelaikė an- 
čių. Norint jų pamatyti, būtų reikėję eiti gerą kelio galą iki Lanuajo 
arba iki Mivejo pilies. O Godetė buvo ne iš tų, kurios maskatinėja po 
laukus be tikro reikalo. 

Taip tad ji nebuvo mačiusi ančių, nebuvo net girdėjusi apie jas. Ir 
vis dėlto po ja išsiperėjo ančiukas, tikras ančiukas. 


Kaip tai pasidarė? Vieną gegužės rytą Pjeretė Diužaj, Mivejo pilies 
paukštininkė, kalbėjo Žiustinai Lavodi, Sibajo ūkvedei, atnešusiai sviesto: 

— Žinot ką, mano miela, imkit šį anties kiaušinį — tas vienas beliko 
iš dvylikos, kur buvau užleidusi perėti. Šiąnakt kiaunė papjovė pereklę 
ir sutriauškė kitus vienuolika kiaušinių. Andai sakėt, kad prieš savaitę 
užleidot Godetę perėti viščiukų ir kad vakar netyčia sudužo vienas iš 
dvylikos kiaušinių. Parneškit jai šitą, šiltai įvyniotą į skepetėlę, ir padė- 
kit atsargiai po ja. Ančių kiaušiniai perisi savaite ilgiau kaip vištų, tai šis 
ančiukas jums išriedės kartu su vienuolika viščiukų. Pamatysit, kaip 
ančiukai greitai auga. Kitais metais tikrai panorėsit iš manęs gauti ančių 
kiaušinių ir prisiperinsit jų visą pulką. 

Žiustina Lavodi nebuvo greita pulti ant naujovių ir Pjeretės išvedžio- 
jimais ne taip jau stipriai patikėjo, bet anties kiaušinį parnešė šiltai 
ir pakišo po Godete, o toji tupėjo sau kaip niekur nieko, ir tiek. 

Nespėjo praeiti savaitė laiko, ir jau visi vienuolika viščiukų paste- 
bėjo, kad jų dvyliktasis brolis besąs tikrai nepaprastas. Jie, nieko ne- 
laukę, pradėjo visaip iš jo šaipytis. 

— Aure, kaip jis keverziškai eina! Koks jis negrabus — antai, nė 
mažiausio grūdelio nemoka sučiupti tuo savo samtišku snapu! O kojos, 
kojos! Kas ten per plėvės jam tarp pirštų! 

Biga, iš visų vienuolikos stambiausias ir didžiausias pakartuvė, išra- 
do, kad ančiuko kojos esančios kaip varlės letenos. Jis tuoj įdėjo jam 
pravardę: Varliūkštis! 

Nuo to laiko tik ir girdėjai, kaip visas paukštidės jaunimas tolydžio 
šaukia su pasigardžiavimu: 

— Varliūkšti! Varliūkšti! 

O ančiukui tie pravardžiavimai — anei motais. Jis sau sveikas kaip 
ridikas, rajus baisiausiai, ryja viską, kas pakliūva, net tuos valgius, ku- 
riuos jo broliai niekina, užtat auga ir stambėja labai greitai. Kai kurie 
vištų vaikigaliai pamėgina jį gnaibyti ar pešioti, — tokiems jis užvažiuo- 
ja gerai savo didžiu snapu, ir jie nurimsta. To jam gana. Jis nepiktas, 
nėmaž. 

Vienintelė jo yda (o kas gi ydų neturi!) — ta, kad jis mamos Godetės 
neklauso taip gerai kaip jo broliai ir seserys, tuo tarpų mama jį kaip 
sykis visų labiausiai myli, nepaisydama visų tariamų jo kūno trūkumų, 
o gal kaip tik dėl tų trūkumų. Jeigu lietus lyja, mama gali kiek nori 
šaukti ,„kvak, kvak, kvak, eikš po mano sparnu“, — ančiukas duodasi sau 
šlapias ir patenkintas baisiausiai. Sibajo dvare yra tokia kaip ir sala, iš 
visų pusių aptekama dviejų upės šakų. Kai pirmą kartą jų šeimyna nu- 
ėjo prie tos upės, kiti Godetės vaikai uoliai klausė motinos pamokymų 
laikytis kuo toliau nuo kranto, o ančiukas, nieko nelaukęs, tiktai kliunkt 
į vandenį! 

Jūs pamėginkit įsivaizduoti, kaip vargšė Godetė puldinėjo krante, kaip 
rėkė, lakstė ir sparnais plasteno! 

O ančiukas, vedamas savo prigimties, apie kurią pats nieko neišma- 
nė, plaukiojo ir nardė puikių puikiausiai. 


Praėjo kiek laiko, ir ančiuko sugebėjimas plaukioti, įvaręs motinai 
tokį išgąstį, beveik siaubą, padėjo jam atlikti vieną žygį, be galo bran- 
gų jų šeimynai. 

Vieną rytą ančiukas perplaukė upės šaką ir sau turškėsi po salą. 
Iš ten jis pastebėjo, kad medyje tupi vanagas, tupi ir tyko čiupti kurį 
viščiuką, o Godetė tuo metu su visu pulku iškvakši iš stoginės ir vanago 
nemato. Jau jau buvo bepuoląs vanagas. Ančiukas, nepaisydamas nie- 
ko, net kad jį patį gali pačiupti, ėmė rėkti — skelbti pavojų. Godetė ap- 
sidairė į visas puses ir pati pamatė galvažudį. Darbar jau ir ji sujudo 
šaukti. Tuoj pasirodė kieme Žeromas Lavodi su arbaletu rankose. Va- 
nagas, nieko nepešęs, nuskrido į Otforo girią. 


Nuo tos dienos šeši viščiukai tapo draugiški ančiukui ir nustojo iš 
jo šaipytis. Penki kiti ir toliau į jį žiūrėjo kaip į kokį žemesnį padarą. 
Jie, būdavo, gaudo ir lesa žiogelius, o kad ančiukas pasigaudavo ir ry- 
davo slieką, tai jie šlykštėdavosi. Jie kapstydavosi po mėšlyną ir juok-. 
davosi iki ašarų, kad ančiukas pliurzojasi po srutas. 

— Ei, klausykit, klausykit,— šūkavo Biga,— kaip jis šniaukroja kal- 
bėdamas: kniar, kniar, kniar! Ė, ė! Tai ne jam traukti tokią gaidą, ko- 
kią traukia mūsų gaidys Juganas... Tuo tarpu aš... jeigu tik dar tru- 
putį... 

Ančiukas tų jų kalbų nei jų elgsenos visiškai nepaisė. Jam ir toliau 
viskas ėjo į kūną, jis sparčiai augo, puikiai penėjosi, ir daugiau jam 
nieko nereikėjo. 

O vis dėlto, nors jis buvo stambus ir tvirtas, vienu atžvilgiu stovėjo 
žemiau už kitus. Mat jau dvi savaitės vienuolika jo brolių lipdavo nak- 
voti ant laktos, o jis, dėl savo plačių kojų, likdavo žemėje. Jis susigūž- 
davo tokioje dėžutėje palei vištidės duris ir tupėdavo sau. Iš aukšto, 
nuo laktos, Biga visaip tyčiodavosi, sakydamas, kad jo padėtis esanti 
žema ir paniekos verta. Ir, žinotumėt, klydo jis, tasai Biga. 


Vieną naktį, taip apie vienuoliktą valandą, kai jau dvare miegojo 
visi žmonės ir visi gyviai, ančiukas išgirdo, kad kažkas krabžda visai 
čia pat. Jam labai parūpo, kas ten galėtų būti. Mėnuo aiškiai švietė. Pro 
mažą langiuką ėjo šiek tiek šviesos ir į vištidę. Ančiukas tuoj pamatė, kad 
kažkokio žvėrelio koja su aštriais nagais kyščioja pro durų apačią į vidų, 
stengiasi praplėsti skylutę, kurią prakrapštė dieną bežaisdamas mažasis 
Žanas, Lavodi sūnelis. 

Kai tik išvydo tą naguotą koją ir dar užuodė būdingą dvoką, ančiu- 
kas be jokio abejojimo sumetė, kad kiaunė nori įsibrauti į vištidę ir 
juos visus išpjauti. 

Pirmiausia jis tvojo iš visų jėgų snapu į tą kyščiojančią koją, o po 
to ėmė rėkti kiek tik galvoj balso turėdamas. 

Visi vištidės gyventojai staiga pabudo ir, nė nežinodami, kas dedasi, 
taip pat ėmė klykti kiek kas išgalėjo. Žeromas Lavodi išgirdo triukšmą, 
atsikėlė ir smarkiai atidarė langą. 

Nebereikia nė sakyti, kad kiaunė dabar buvo toli. 

Visi maždaug žinojo, kad ančiukas padarė didelę paslaugą paukšti- 
dės visuomenei, tačiau įsakmiai ir aiškiai tas įvykis nebuvo iškeltas: an- 
čiukas nemėgo garsintis savo žygiais. 

Šiaip ar taip, jis dabar susilaukė aplinkinių pagarbos, net draugų 
įsigijo. Vienas tik pavyduolis Biga jo po senovei neapkentė ir vis pašai- 
pomis baksnojo. 


Tuo tarpu viščiukai išaugo į gaidžiukus ir vištytes. Biga negalėjo at- 
sididžiuoti savo raudona skiauteryte, jis po dešimt kartų perdien žiū- 
rėjosi į veidrodį vandens klane. Ogi mūsų ančiukui ant galvos ir ant 

sparnų išaugo tamsiai žalios plunksnos, jos labai blizgėjo, ir tas jų bliz- 
gesys visaip mainėsi,— jos buvo beveik tokios kaip didžiosios, riesto- 
sios plunksnos vyriausiojo gaidžio Jugano uodegoje. Višta Godetė jau nebe 
tiek vedžiojo tą gražų jaunimą, kiek jam už palydovę vaikščiojo. Aišku 
buvo, jog tuojau prieis didi diena, kada motina gaus skirtis su vaikais. 

Tos didžios dienos išvakarėse atsitiko, kad dvaro ponas liepė uždėti 
laikiną lieptą per vieną dvišakos upės rankovę — reikėjo, mat, darbinin- 
kams eiti į salą javų pjauti. Buvo tam kartui permestos per upę dvi 
lentos, surištos virvele. Tik vėliau viską padarė tvirtai. 

Bica pamatė tas laikinai permestas lentas, perėjo jomis į salą ir le- 
sinėjo tarp nupjautų javų. 

Jis ten sau vaišinosi keliolika minučių. Tik šit upėje pasigirdo di- 
delis ūžesys: vanduo ištvinęs plūdo riaumodamas. 

Biga nespėjo grįžti, nes potvynis nunešė lieptą ir jau ėmė semti pa- 
čią salelę. 

Kas ten pasidarė? Ogi va kas. Aukštupyje buvo didelis tvenkinys. 
Jo užtvankos pylimas per ilgą laiką ėmė irti, niekas jo netaisė, ir atsi- 
tiko taip, kad vanduo prasigraužė, su didele jėga išvertė pylimą ir siūb- 
telėjo. Pasidarė baisus potvynis, vanduo griovė, plėšė, nešė visa, kas tik 
buvo krantuose. 

Biga rėkia, šaukiasi pagalbos iš paskutiniųjų. Žmonės jo negirdi. Jie 
pjauna javus už pusės mylios nuo čia, kitapus kauburio, kuris užstoja 
klonį. 

Godetė betgi išgirsta jo šauksmą. Ji lekia puola, o paskui ją — visas 
pulkas vištų. 

Jos mato, kaip Biga kepėstuojasi tvinstančiame vandenyje. Greit vi- 
sa salelė atsidurs po vandeniu, Biga nuskęs. 

Godetė puldinėja pakrantėje, plastena sparnais ir šaukia šaukia, ta- 
čiau nieko negali padėti; ir ji, ir kitos vištos, ir net pats gaidys Juga- 
nas, narsuolis viso kiemo, — visi jie čia bejėgiai. 

Staiga — tyla. Kas atsitiko? Ogi antinas puolė į šėlstantį vandenį, jau 
plaukia salos linkui. Perplaukė. Lipa į salą. Lekia ten, kur vargsta Bi- 
ga, prilėkęs čiumpa jį savo dideliu snapu už sprando, apsigręžęs — vėl 
tubulkš į ūžiantį srautą! Plaukia ir laiko gaidžiuko galvą viršum van- 
dens. 

Negreitai, negreitai jam tesiseka plaukti. Jau srovė pagavusi neša 
jį po truputį, neša į tą pusę, kur upės vanduo staigiai krinta kriokliu, 
padūkusiai verda kunkuliuoja — tenai, kaskadose, jis užsimuš į uolas. 

Jau verčiau paleistų savo nešulį, tegu Biga pats žinosi, antinas vie- 
nas įstengtų perplaukti upę, kad ir tokią smarkią! 

Tačiau ši mintis antinui nė į galvą neateina. Jis išgelbės gaidžiuką 
"arba pats žus draug su juo. Ir jis grumiasi su srove toliau. Galiausiai, kai 
belieka vos trisdešimt pėdų iki baisiojo krioklio, jis pasiekia krantą tik 
tik užtekęs jėgų. Biga išgelbėtas. 

Jau nė neapsakinėsiu, kaip antinas buvo sutiktas krante: tenai visi 
ko nepašėlo iš džiaugsmo. 

Norėdama atlyginti antinui už jo didvyrišką žygį, Žiustina Lavodi 
nuėjo po kelių dienų į Lanuajį ir nupirko jam gražią antį. Taip įgijo 
draugę taurusis antinas, kurio toliau niekas nebepravardžiavo Var- 
liūkščiu. 

Šitoji pora gyveno laimingai ir šlovingai. Tai iš jos kilo visos tos 
gražios antys, antinai ir ančiukai Sibajyje ir aplinkiniuose ūkiuose. 

RIESTANOSĖ 


— Ne, aš su jumis nešoksiu — atšovė Valadų Marta mažoms mer- 
gytėms, vadinančioms ją šokti ratelio guobų pavėsyje, Sent-Alvero mies- 
tuko aikštėje, pietryčių Perigore.— Be to,— pridūrė ji išdidžiai — aš ei- 
siu į Žibrako pilį ir tenai su mažytėmis markizaitėmis kelsiu lėlėms 
pietus. 

— Še, atsirado pasipūtėlė,— tarė viena iš šokėjų, suaugiausioji.— Jei- 
gu ji avi kurpaites su bumbulais, nešioja kepuršę su kaspinais ir mus- 
lino suknelę, tai vaizduojasi, kad ji baisus daiktas kas tokia besanti! Bet 
atmink, panele Marta Riestanose: tu lygiai tokia pat prasčiokų vaikas 
kaip ir mes visos. Eik sau, eik savais keliais! Tiktai gal ne visada galėsi 
taip nosį riesti kaip dabar. Fe, Riestanosė! 

— Fe, fe, Riestanosė, Riestanosė! — kartojo visos mergiūkštės. 

Ir jos vėl leidosi šokti ratelį, trepsėdamos į taktą klumpaitėmis ir 
traukdamos iš senų senovės visų mokamą dainele: 

Mes ratelį šoksim, 
Mes gražiai išmoksim. 
Su didžiais ir mažais 
Visi žais! 

Tikrai, Valadų Marta lankėsi Žibrakų pilyje; ją tenai priimdavo la- 
bai mielai; ji keldavo lėlėms pietus su Ivlina ir Margareta, ponios mar- 
kizės dukrytėmis. 

Kaip čia suprasti: kodėl į tokių didžiūnų namus mielai įsileisdavo šią 
žemojo luomo mergiūkštę? Atrodytų tai negirdėtas dalykas. O priežastis 
buvo labai paprasta: Martos tėvas, Žiustenas Valadas, turėjo susikrovęs 
apsčiai pinigų, ir kai markizas de Žibrakas prašydavo paskolos, tai Mar- 
tos tėvas, daug nesiprašydindamas, jam skolindavo. 


Žiustenas Valadas buvo audeklų pirklys. Nuo lapkričio ligi kovo mė- 
nesio jis apsukdavo visus iki vieno prekymečius per dešimtį mylių ap- 
link Sent-Alverą; nuo kovo ligi lapkričio jis su dviem vežimais, pri- 
krautais drobių, vilnonų, pusvilnonių ir kitų kitokiausių audeklų, kin- 
kytais ketvertu stiprių mulų, apvažinėdavo Perigorą, Žemąjį Limuzeną, 
Kersį ir visas savo prekes išparduodavo su dideliu pelnu. 

Vienas tiktai prekymetis Lalindėje jam atnešė trisdešimt ekiū gryno 
uždarbio; vienas tiktai mėnuo, važinėtas po Tiulės apskritį, jį pratur- 
tino penkiais šimtais livrų. 

Ir kai šis prasčiokas tokiu būdu lobo, jo senjoras, markizas Ivanas 
de Žibrakas, sulig kiekviena diena vis labiau nusigyveno. 

Tasai markizas norėjo būti labai paslaugus karaliui Pranciškui Pir- 
majam, kariaujančiam Italijoje, norėjo dalyvauti puotose, keliamose šio 
prabangą mėgstančio karaliaus, užtat jam per pusę metų kaip degte su- 
degdavo visų metų pajamos, išspaustos iš baudžiauninkų ir dvaro naud- 
menų; antrąją metų pusę reikėdavo gyventi iš pasiskolintų pinigų. 

Skolintojas, ir lengvai duodantis, paprastai būdavo Žiustenas Va- 
ladas. 

Taip dėjosi metų metais. Diena iš dienos augo markizo skolos pirk- 
liui; diena iš dienos augo prasčioko drąsa santykiuose su senjoru; die- 
na iš dienos augo Valadų panieka kitiems žemojo luomo žmonėms. 

Labiausiai pasipūtė Marta — ėmė tiesiog neįmanomai riesti nosį. Ji 
nebekalbėjo su Sent-Alvero mergaitėmis, drįstančiomis sakyti jai „tu“; 
sutikusi kaime vyresnio amžiaus moterį, laukdavo, kad ši pirmoji su ja 
pasisveikintų. 

Jos drabužiai visada buvo puošnūs, veido spalva gaivi, akys gyvos, 
stotas dailus, lankstus, bet svarbiausia — visi žinojo, kad tėvas jai iš- 

tekančiai duos didelę dalį, todėl nuo pat septyniolikos metų jai piršosi 
labai daug jaunikių. 

Riestanosė visiems atsakinėjo atšakiai, be jokios atodairos. Kokia ji 
buvo nemandagi jaunikiams, aš nenoriu nė pasakoti plačiai, priminsiu 
tiktai du atvejus. 2 


Pirštis gražiai ir turtingai nuotakai atvažiavo sykį iš tolo, net iš Sen- 
Pardu, jaunas malūnininkas Pjeras Galadriu. Drauge su juo atvyko jo 
tėvas ir motina. 

Kol tėvai svarstė piniginius ir kitus panašius reikalus, Pjeras stengėsi 
Martai pašnekėti ką malonaus. 

— O panele, kad tik jūs sutiktumėt eiti su mumis gyventi! Matytu- 
mėte, koks gražus tenai kraštas, kokia puiki žemė, koks dailus mūsų 
namas,— žodžiu, rastumėte visa, kas verta tokios kaip jūs nuotakos. Pas 
mus jūs valgysite vien kvietinę duoną; mano mama tolydžio virs jums 
spurgas ir keps skaniausias pintines bandutes. Niekad nestigsit šviežios 
grietinės, o sviestą mes mušame kiekvieną savaitę. Dar, beje, nepasa- 
kiau apie sodą: mūsų sodas gražiausias visame Sen-Pardu. Tenai jūs ga- 
lėsit sau skinti rožes, kokių rastume nebent pačių didžiųjų dvarų gėly- 
nuose. Ogi upė! Mūsų upė, dieną naktį traukianti savo dainą ant mūsų 
malūno rato! Ar esate kada mačiusi Dronę, panele Marta? 

— Ne, aš nemačiau niekad tos jūsų Dronės, bet ji turbūt nedidelis 
daiktas prieš Dordonę arba kad ir Lilę, kurias aš gerai pažįstu. 

— Dronė yra mažesnė, sutinku, bet kad žinotumėte, kas jos gyvu- 
mas, kas čiurlenimo gražumas, ogi vandens tyrumas! Ten jūs šapalą 
įžiūrėsit keturių pėdų gylyje, o per dvi pėdas aiškiai matyti vaivorykš- 
tiniai mūsų puikių upėtakių puošmenys. 

— Tos žuvys man visai ne galvoj. Bet juk žmonės kalba, kad visi 
malūnininkai kiaules augina, — ar tiesa? Ar laikot kiaulių tame savo Sen- 
Pardu? 

— O kaipgi, panele — žinoma laikome! Yra ir didelių, ir mažyčių, 
bent puskapis galvų iš viso. Jos duoda gražaus pelno. 

— Ir nieko sau smarvės, be abejo; ir gražios muzikos. 

— Kiaulidės yra pakankamai toli nuo gyvenamojo namo. Kita ver- 
tus, reikia mokėt ir pakęsti šį bei tą; pagaliau juk Žmogus lengvai pri- 
pranta prie to, ko negalima išvengti. 

— Žinote ką, gerbiamasis Pjerai Galadru, Valadų Marta nesipratins 
prie jūsų kiaulių. Aš niekad nebūsiu malūnininkienė! 

Ir, išdidžiai pasitempusi it įžeista karalienė, Riestanosė išėjo į savo 
kambarį. 


Kitas atvejis buvo toks. Pasipiršo jai Beržerako karališkojo notaro 
sūnus, kuris jau gana greitai turėjo užimti tėvo vietą. 

Valadų Marta mano sau: gyvensiu mieste, turėsiu savo valioj dvi 
tarnaites, vaikščiosiu į pažmones, priiminėsiu svečius... Tokie dalykai 
nebuvo jai nemalonūs. Jau buvo beduodanti sutikimo žodį, tik šit stai- 
ga linksmai suskardėjo gatvėje trimitas. 

Marta strimagalviais puolė prie lango pažiūrėti, kas ten yra. 

Žiūri, ogi joja šeši jauni bajoraičiai, abi markizaitės, su jais žvėrių 
ieškovai ir varovai,— traukia į medžioklę, briedžių šaudyti. Būrelio va- 
das — Raulis de Žibrakas, visų šauniųjų šauniausias, jam ant skrybėlės 
plunksnos, rūbai raudonos gelumbės, aukso galionais pervien apvedžioti. 
Prajodamas pro langą, kur Marta žiūrėjo, jis sutempė žirgą ir pasiuntė 
gražų sveikinimą audeklų pirklio dukteriai. 

Nuo šio reginio, nuo šio pasveikinimo Riestanosei visai galva susisu- 
ko. Ji į būsimąjį notarą prabilo šitaip: 

— Pone, jūs mane didžiai pagerbėte, kad man pasipiršote; vis dėlto 
aš tikiu, jog man lemta kitokia dalia negu būti karališkojo notaro 
žmona. 

— Man labai nemalonu, — tarė jaunikis, kuris juk matė, kaip iškilnus 
riteris pasveikino šią dailią merginą, ir pastebėjo, kaip toji išraudo vi- 
sa.— Linkėčiau jums kitur susirasti tai, ko negaliu duoti pats! Tik pra- 
šom neužmiršti, jog ne viskas auksas, kas žiba. 

Na taip, taip — jūs jau tikriausiai atspėjote: Valadų Marta, prasta- 
kilmių žmonių duktė, svajojo įsigauti į Žibrako pilį, tapti markize! 


Markizas tolydžio vis skolinosi ir skolinosi, ir ne tik neturėjo iš ko 
grąžinti skolos, bet nė palūkanų mokėti neišteko, užtat ilgainiui senjo- 
ro de Žibrako skola išaugo tokia didelė, jog ja nusikratyti jis nebegalėjo 
kitaip, kaip tiktai pardavęs savo feodą, dvarus ir pilį. 

Norėdamas išvengti šitokios gėdos, markizas buvo belinkstąs net leis- 
ti sūnui žemojo luomo nuotaką vesti, o tuo tarpu apsukrus pirklys jau 
kaži kiek metų viską kreipė šių vedybų linkui. 

Jaunas šaunuolis Raulis de Žibrakas žinojo gerai, kokioje būklėje 
esąs; jis rodėsi visai nieko prieš neturįs nublizginti protėvių herbą auk- 
su, kurį tekėdama atneš žemojo luomo mergina. Žodžiu, viskas tartum 
ėjo taip, kaip norėjo išpuikėliai Valadai. 

1536 metais, paskutinį birželio šeštadienį, audeklų pirklys nuvyko į 
markizų pilį baigti galų gale vedybų reikalo, tiek jau metų iš tolo 
regzto. Jis buvo visai tikras, jog rytoj bus paskelbti pirmieji užsakai. 

Markizas, užuot karštai paspaudęs pirkliui ranką, kaip visada paspaus- 
davo, nurodė jam sėstis ant paprasto suoliuko, o pats atsisėdo į senjoro 
sostą. Valadas iš pradžių itin suglumo, bet ir vėl greit atsipeikėjo. Peri- 
goro Žmogus pigiai nepasiduoda. 

— Ponas markize,— prašneko jis — aš atėjau galutinai subaigti tar- 
ti to mūsų reikalo. 

— Kokio reikalo, gerbiamasis Valadai? — tarė markizas. 

— Taigi, šviesusis pone, to paties, apie kurį galvojam jau šitiek lai- 
ko: dėl mano dukters Martos vestuvių su jūsų kilminguoju sūnumi. 

— Maniau, atėjote dėl skolos. 

— Dėl skolos! O ponas markize, šitokiu momentu! Kas be ko, ji irgi 
nėra be ryšio su rengiamomis vestuvėmis! Tuojau jums parašysiu įsi- 
pareigojimą, kad, kai tik baigsis jungtuvių apeigos, aš grąžinsiu jums 
skolos raštus, senjore, o priedo išmokėsiu jums šimtą tūkstančių ekiū, 
skirtų mano dukters daliai. 

— Klausykit, gerbiamasis Valadai,— tarė markizas, pabrėždamas kiek- 
vieną žodį — jūs neišmokėsit mums to šimto tūkstančių ekiū; jūsų duktė 
niekad nebus markizė de Žibrak. Aš jums šiandien pat grąžinsiu skolą. 
Eikit, atneškit mano duotus skolos raštus. 

Perkūnas jei būtų trenkęs vidury salės, nebūtų labiau sukrėtęs au- 
deklų pirklio. 

Ką manai, jis gi nežinojo, kad kaip tik tą patį rytą pilyje sprogo 
viena sena siena, ir tuo būdu išėjo į aikštę, jog ten paslėptas lobis, še- 
šiasdešimt tūkstančių auksinių su karaliaus Liudviko Devintojo paveiks- 
lu. Tai buvo baisiai dideli pinigai, nežinia kieno kada paslėpti, ir jokių 
kalbų apie juos nebuvo tekę girdėti. 

Iki saulės laidos markizas išmokėjo pirkliui visas skolas ir pasakė 
įsakmiai, jog niekas iš Valadų — nei tėvas, nei motina, nei duktė — netu- 
rės su pilies šeimininkais jokių santykių, kaip tik tuos, kurie gali būti 
tarp žemojo luomo žmonių ir jų senjoro. 

Marta Riestanosė ko iš proto neišėjo. 

Deja, čia dar ne viskas. Kaip žmonės sako, viena bėda — ne bėda: be- 
regint Valadus užgriuvo dar kitos nelaimės. 

Pirklys atgautus iš markizo pinigus vežė į Bordo, padėti į banką. Ke- 
lyje užpuolė plėšikai ir viską atėmė. Ne ką trukus, kai pirklys rengėsi 
traukti į didelį prekybinį žygį, jo sandėliuose kilo gaisras ir pridarė di- 
džiausių nuostolių. Visos tos bėdos pribaigė pirklį, ir jis po trijų savai- 
čių mirė. 

Jo žmona ir duktė liko be paramos, jų gyvenimas buvo suniokiotas. 

Joms bebuvo likę tik trobelė, vežėčios, asilas ir keli rietimai audeklų. 

Vienas Valado parankinis, itin apsukrus, bet paskutinis juodnugaris, 
pasisiūlė maitinti motiną, jei duktė už jo ištekėsianti ir kraičio jam at- 
nešianti vežėčias, asilą ir tuos audeklų rietimus. Su šiuo turteliu pradė- 
ję, jie varysią šiokią tokią prekybą Sent-Alvere ir aplinkiniuose kai- 
muose. 

Bėdų prispausta, Marta sutiko. 

Dabar ją žmonės stūmė nuo savęs šalin ir visaip plūdo. Čia buvo 
jai atlygis už tai, kad ji tuos žmones kitados niekino, kad buvo jiems 
šiurkšti. Taigi nesaldu jai buvo tuo būdu pelnyti duoną motinai ir sau. 

Šitaip toji Riestanosė ir nugyveno amžių, dirbdama sunkiai, be ato- 
kvėpio ir šventos dienos, o jos vyras nuolat nusigerdavo, kartkarčiais ją 
mušdavo. 


KABLIUKAS 


Buvo kitą kartą toks žmogus, kuris turėjo vieną grūdą. Tą žmogų 
visi vadino Kabliuku. 

Užeina jis sykį pas tokią gerą moterėlę ir sako jai: 

— Labas, šeimininke. 

— Labas, Kabliuk. 

-— Gal pasaugotumėt mano grūdą? 
— Mielai. Dėkit čia, nunešim jį į klėtį, kur visi grūdai, ir tegu sau 
bus. " 

Kitądien jis vėl užeina: 

— Labas, šeimininke. 

— Labas, Kabliuk. 

— Ar gerai saugojot mano grūdą? 

— Ai, vargše mano drauge, atsitiko didelė nelaimė: mūsų višta su- 
lesė jūsų grūdą pusryčiams. 

— Aš duosiu jus į teismą, šeimininke, duosiu jus į teismą. 

— Neduokit, ne,— sako ji, — geriau imkit mano vištą. Nuostolio ne- 
turėsit — čia dėsli vištelė. 

Dis išsineša kanapėtę ir užeina pas kitą moterėlę: 

— Labas, šeimininke. 

— Labas, Kabliuk. 

— (Gal pasaugotumėt mano vištą? 

— Žinoma, duokit šen, įleisiu ją į tvartą pas savo vištas, ir bus jai 
taip pat saugu kaip ir manosioms. 

Bet karvė spyrė koja ir nuspyrė negyvai tą jo vištą. 

Po kurio laiko ateina vištos savininkas: 

— Labas, šeimininke. 

— Labas, Kabliuk. 

— Ar gerai saugojot mano vištą? 

— Deja, vargše mano kaimyne, šįryt mūsų karvė ją nuspyrė ne- 
gyvai. 

— Aš jus į teismą duosiu, motin, duosiu jus į teismą. 

— Na jau, na jau, Kabliuk, ką čia mes tąsysimės po teismą, geriau 
imkit mūsų karvę. 

Jis išsiveda juodmargę, pieningą, gerą, puikiai įsiganiusią, nusiveda 
už sieto pas kitą ūkininkę ir sako: 

— Labas, šeimininke! 

— Labas, Kabliuk. 

— Gal pasaugotumėt mano karvę? 

— Taip, riškit ją šičia, paskui įleisim į kūtę pas savąsias. 

Vakare šeimininkų duktė ima milžtuvę ir eina karvių milžti. Kabliu- 
ko karvė niekaip nesiduoda pamelžiama, spardosi kaip padūkusi, net 
tai merginai skaudžiai įspiria ir milžtuvę išverčia. Tada melžėja smar- 
kiai supyksta, čiumpa kėdutę ir kadgi duos tai karvei! Karvė keberiokš, 
ir negyva. 

Kitą dieną užeina Kabliukas: 

— Labas, šeimininke. 

— Labas, Kabliuk. 

— Ar gerai saugojot mano karvę? 


— Ai, vargše mano kaimyne, vakar mūsų duktė milždama smarkiai 
supyko, davė kėdute ir užmušė jūsų karvę. 

— Aš duosiu jus į teismą, šeimininke, tikrai duosiu jus į teismą. 

— Liaukitės, kaimyne, ką čia mes tąsysimės po teismus, geriau im- 
kit mano dukterį. 

Kabliukas ima merginą, kiša į maišą, dedasi ant kupros ir eina pas 
kitą ūkininkę, kuri buvo tos merginos krikštamotė, bet jis to nežinojo. 

— Labas, šeimininke. 

— Labas, Kabliuk. 

— Gal pasaugotumėt mano nešulį? 

— Mielai. Dėkit ten už durų ir tegu būna, niekas nepaims. 

Po kurio laiko toji ūkininkė, manydama, kad čia pat yra jos samdinė 
mergiotė, sako: 

— Žaneta, gal nori valgyti? 

Samdinė negirdėjo ir nieko neatsakė, bet toji, kur buvo maiše, tarė: 

— Taip, mielai užvalgyčiau. 

Ir dar sykį klausė ūkininkė, ir dar sykį atsiliepė balsas iš maišo. Ta- 
da šeimininkė priėjo ir pažiūrėjo, kas maiše yra. Rado tenai savo krikš- 
tadukrę. Išleido ją ir paslėpė, o į maišą įgrūdo didelį šunį. 

Kabliukas, vėl užėjęs, tarė: 

— Labas, šeimininke. 

— Labas, Kabliuk. 

— Ar gerai saugojot mano nešulį? 

— Taip, antai tebėra. Galit imt ir neštis. 

Jis užsiritino ant nugaros maišą, manydamas, kad jame tebėra mer- 
gina, ir išdrožė sau. Paėjęs kiek toliau, jis atrišo maišą ir tarė: 

— Žaneta, pabučiuok mane. | 

— Au, au! — atsiliepė šuo. 

Kabliukas taip išsigando, jog bloškė nešulį žemėn ir nukūrė šalin 
kiek tiktai kojos nešė. 


DIDELIS LAIVAS 


Buvo kitados toks didelis, didelis laivas. Jis lankydavosi ir Provanso 
uostuose. Jis buvo toks didelis, jog kai išplaukdavo iš Tulono, tai jo 
priekis, būdavo, slenka Gibraltaro sąsiauriu, o užpakalys dar tik juda 
iš uosto. Suprantama, pagal didumą ir talpa: tame laive plytėjo javų 
laukai, vynuogynai, sodai, pilni visokių visokiausių medžių, daržų dau- 
gybė, kad turėtų kuo misti gausi jo įgula. 

Laukus ardavo jaučiais. Iš tų jaučių prireikus pasigamindavo jautie- 
nos. Turėjo jie ten iš ko pasitiekti ir paukštienos, ir žvėrienos. 

Laivo stiebai buvo tokie aukšti, jog jaunikliai jūreiviukai, kol užlip- 
davo iki viršūnių viena puse ir nusileisdavo kita puse, grįždavo ant de- 
nio su žilomis barzdomis. 

Kiekviename skyriuje buvo po smuklę, po alinę, po kavinę; buvo 
ten ir kitokių užeigų, kur jūreiviai galėdavo rasti pramogų, kad nepa- 
bostų ilgos kelionės. 

Kai turkai buvo apsupę Rodo salą, tas laivas irgi dalyvavo kare: dvi- 
dešimt ketverius metus jo priekio įgula pliekėsi su priešais, o užpakali- 
nėje dalyje niekas nieko apie tai nežinojo ir sau ramiai linksminosi visą 
tą laiką. 


- 


AN 


ŽANO MATIURENO KURAPKOS 


Žano Matiureno trobelė tikrai nebuvo didelė. Ji stovėjo pačiame so- 
džiaus pakraštyje, palei keliuką, lėtai kylantį įkalnėn. Tos trobelės buvo 
viso labo tiktai gryčia, užimanti visą apačią, ir seklyčia, įrengta stogo 
aukšte. Dar pridėkit mažą virtuvikę priestate, itin plačius laiptus į sek- 
lyčią (į kurią, beje, galėjai patekti ir kopėčiomis iš lauko), ir jūs turėsit 
tikrą, tikslų to gyvenimo vaizdą. 

Namelis, kad ir nedidukas, buvo gerovė tiems, kas jame gyveno. Ža- 
nas Matiurenas buvo puikus žemdirbys kiemionis. Aplink jo namelį buvo 
keli margai dirvų ir vynuogynų, iš jų visai padoriai galėjo pramisti pats 
ir išmitinti žmoną. Bet jis buvo darbštus žmogynas, ne tik save žemelę 
apeidavo, o ir dvarui padirbėdavo, ir dvaro ponas, grafas de Mario, ku- 
riam priklausė tas sodžius, visai pamatuotai sakydavo, kad Žanas Ma- 
tiurenas esąs puikus nuomininkas, rimtas, doras ir darbštus — tos trys 
savybės aštuonioliktajame amžiuje buvo taip pat labai vertinamos kaip 
ir dabar. 

Reikia tarti žodį kitą ir apie jo žmoną Rozą. Tai buvo smagi, šmaikš- 
ti ir lipšni moteriškė, neliesa, tikrai neliesa, bet ir neaptingusi: jos dai- 
lios rankos čia, žiūrėk, tiesėsi į tešlos ritinį ir darė jums tuos skanius 

pyragaičius, kurie taip pritinka prie Šampanės vyno, jog net jo vertę 
pakelia, čia pešė kokią vištokę ar gaidžioką ir čirškino jums keptuvėje 
paukštieną, geltoną it auksas, savu riebalu varvančią. 


Žanas Matiurenas buvo laimingas. To ir jis pats neneigė. Rūpesčių 
neturėjo nėmaž. Pinigų — nė to tiek. Bet argi nežinome visi, jog kai 
tik įsigyveni pinigų, tuoj atsiranda ir rūpesčių Mūsų laimingasis kie- 
mionis puikiai vertėsi be pinigų. Savo užauginamų gėrybių jis parduo- 
davo tik tiek, kiek turėdavo surinkti lėšų patiems būtiniausiems namų 
reikalams ir mokesčiams, kuriuos jis kas metai su didžiausiu punktualu- 
mu įteikdavo pačiam ponui Medardui Vuzi, Marfo notarui. 

Taip tai taip, bet Rozai labai būtų tikę turėti savo valioj keletą ska- 
tikėlių, nueiti per jomarką į Reimsą, nusipirkti sau šį bei tą, arba antai 
prekijai atneša, būdavo, tiesiog į namus begalę visokių gundančių bliz- 
"gučių, kuriuos taip maga turėti. Žanas Matiurenas niekad nesusiprasda- 
vo tokių dalykų padovanoti savo žmonai. 

— Tiek bėdos tai dar ne bėda, ponia Roza, — kalbėjo notaras pakuž- 
domis Žano Matiureno žmonai.— Žiūrėkit, jūsų vyras turi rūsyje tiek 
ir tiek vyno, ir labai gardaus, tokio, kur man didžiai patinka. Parduo- 
kit man kelis butelius, aš jums gerai užmokėsiu. 

— A, kad man gyvai kailį nunertų mano viešpats ir valdovas, kai pa- 
stebės vagystę. Nė minties tokios neturėkit, ponas Vuzi! 

— Na jau, na jau! Ar vienas kitas butelis šen, ar ten — žymės ne- 
bus. Esu tikras, kad jūsų vyras nė butelių skaičiaus tiksliai nežino. Ko- 
kio nuostolio iš to jis neturės, o jūs pelnysit. Aš, beje, irgi... 

Reikia pasakyti, kad Žano Matiureno vynas buvo ne bet koks, visoje 
Šampanėje kito tokio nelabai būtumei radęs. .. 

Notaras Rozą gundė, gundė, pagaliau ir sugundė: ėmė ji kniaukti 
butelius iš rūsio. Ji stengėsi tai daryti kuo rečiau, o kad ponas Vuzi 
mokėjo gerą pinigą, tai ji tiesiog žavėjosi savo klasta. Nuo to laiko jai 
sočiai užteko lėšų pirktis papuošalėliams, kaspinėliams, kurių visada taip 
troško. Žanas Matiurenas nepastebėjo nei kad buteliai iš rūsio nyksta, 
nei kad jo žmona kažkuo kitokia darosi. 


Taip tad visi buvo patenkinti. Tačiau tai buvo perdaug gražu, kad 
galėtų ilgai trukti. 

Sakėme, jog tasai kiemionis apsčiai turėjo teigiamų ypatumų. Pri- 
durtina, jog turėjo ir šiokių tokių ydelių. Taip jau mat sutaisyta žmogaus 
prigimtis. Jis ūmai supykdavo, o jo pyktis būdavo nirtulingas ir nuož- 
mus. Kol negirtas, jis būdavo mielas kompanionas prie stalo, ir lėkštės 
priešais jį neužsistovėdavo. 5 

Tie visi dalykai ne tiek svarbūs. Buvo ir rimtesnių reikalų. Žanas Ma- 
tiurenas buvo itin karštas medžiotojas. Bet štai kokia bėda: medžioti 
Marfo senjorijoje buvo nustatyta griežtų griežčiausia tvarka ir smarkiai 
uždrausta medžioti paties grafo žemėse. Kitur — prašom, bet senjoro 
valdose — šiukštu! Jei tiktai prasižengei, eiguliai ir miško sargai tuoj 
priminė, ir labai šiurkščiai, kad nuostatų reikia laikytis. 

— Kitur, kitur,— urzgė Žanas,— bepigu jums kalbėti. Taigi visur at- 
sitrenki į panašius draudimus. Belieka tik patys prastieji plotai, tiek nu- 
medžioti, jog ten jokio Žžvėrelio seniai nebėr nė pauostyti. Negi didelis 
smagumas grįžti vis dykais nagais! 

Būdamas atsargus žmogus, jis nė nerizikavo užsitraukti senjoro ir jo 
sargų rūstybę. Tačiau vienais metais — keturiems ar penkiems mėnesiams 
praėjus po to, kai notaras užrezgė klastą niokoti jo vyno podėlį — Žanas 
nebeatsilaikė. Vienas draugas jam davė žinią, kad kurapkos pasirodė gre- 
timame lauke. Žanas naktį išėjo patyliukais ir paspendė keliose vietose 
kilpas. 

Jo laimei, sargai tą naktį, matyt, buvo patraukę į kitą pusę, o gal tik 
uoliai sergėjo savo lovas. Rytą jis, niekieno nepastebėtas, nuėjo tikrinti 
kilpų ir rado įkliuvusias dvi puikias kurapkas. 

— Pačiute,— tarė jis smagus visas, — va, turėsim skanumo. Pataisyk 
jas kaip tu moki; nupešk, išskrosk, iškepk, tik nešykštėk nei riebalo, nei 
svogūno. Kad niekas nereikalingas nepasimaišytų ir mūsų neužkluptų 
valgant paukštieną, mes jas suskanausim viršuje, seklyčiukėj. Negi dide- 
lis darbas užnešti į viršų patiekalą, 0 aš ta proga atitempsiu iš rūsio 
butelį kitą paties gerojo vyno. 

Pasakyta — padaryta: ponia Roza ruošiasi, o mūsų šaunuolis Matiu- 
renas drožia į butelių būstinę. Ten jis užtrunka itin ilgai. Ką manai — 
šventasis Vincentas, vynuogyninkų ir tikrųjų gėrėjų patronas, gali pa- 
liudyti, jog netinka paskubomis spręsti tokį delikatų klausimą: reikia pa- 
ragauti ir to, ir kito, ir trečio, kol susidarysi nuomonę, kuris gardžiausias. 

Kai jis po geroko laiko grįžta su pilnu glėbiu savo „rinkiminių svars- 
tymų", kurapkos jau čirška ant ugnies ir skleidžia skanų, malonų kvapą. 

— Na va, na va, viskas eina kuo geriausiai — pareiškia Žanas šviesiai 
nusiteikęs.— Bet būtų nuodėmė suryti tokį skanumyną vieniems, nepa- 
kvietus draugų. Juk smagiau, kai prie stalo daugiau. 

— Teisybę sakai, žmogeliuk, bet mums reikia saugotis, kad kartais 
valdžiai neįduotų koks pavyduolis. Ką tu manytum pakviesti? 

— Mums reikia žmogaus, kad mokėtų liežuvį už dantų laikyti, bet 
taip pat kad sugebėtų įvertinti mano kurapkas ir vynus, kuriais jas pa- 
laistysim. Ką tu sakytum apie poną Vuzi? Jis yra notaras, tai norom 
nenorom turi mokėti laikyti paslaptis ir tinkamai elgtis. Jo darbas to 
reikalauja. Tik nežinau, ar skanūs jam bus mano vynai, bet vis dėlto gau- 
čiau stebėtis, jeigu jam jie nepatiktų. 

Na, apie šį pastarąjį dalyką tai ponia Roza žinojo kur kas daugiau 
negu jos vyras, tik ji vengė prasitarti ir sakė, kad svečią jis parinkęs 
tikrai vykusiai. 

— Tai lauk manęs. Einu jo atsivesti. Iki notaro ne čia pat. Ateisim 
abudu, ligi to laiko tu suruošk viską. 


Ir šit Žanas Matiurenas išeina, o ponia Roza lieka akis į akį su kurap- 
komis. Laikas poniai Rozai slenka be galo lėtai. Jos apetitas šį rytą Žvė- 
riškas, o čia tos kurapkos, iškepusios kaip tik valgyti, kvepia taip, jog 
ir asketą sugundytų. 

Šaunuolio Matiureno pati neturi nė šešėlio panašumo į asketus. Ji, 
pasilenkusi prie židinio, murma sau viena: 

— Gaila tokią mėsytę ilgiau bekaitinti. Suskrus per daug, apdegs. 
Pats laikas nuimti. Nebegalima laikyti. 

Šit abi kurapkos padėtos ant lėkštės. Sultys iš jų sunkiasi ir kvepia — 
a, kaip gardžiai kvepia! O tas Žanas, kad jį galas, vis dar nesirodo! Po- 
nia Roza nebeištveria: 

— Aš gi, šiaip ar taip, niekam skriaudos nepadarysiu, kad suvalgy- 
siu vieną kurapką. Galiu sau leisti, juk tai mano dalis. 

Ji atsipjauna vieną sparniuką, tas kaip matai dingsta, tada atsipjauna 
šlaunelę, paskui antrą. Žiūri — jau ir suvalgyta visa kurapka, vieni kau- 
leliai belikę. 

— Ana buvo mažesnioji — samprotauja ji, ramindama save.— Stam- 

besniąją palikau vyrams. Taip padariau iš didelio savo gerumo, nes 
mano alkis anaiptol dar neapmalšintas, nuo tiek vien juo didesnis noras 
kyla. Ir ko stebėtis! Gal per dešimt metų kartą tenka tokio karališko 
gardumyno paragauti. Bet — reikia Sa1ER turėti. Antrąją kurapką kolei 
kas padėsim karštai. 

Taigi, taigi... O laikas eina. Žanas Matiurenas, matyt, sutiko ką iš 
kaimo vyrų ir šnekasi, o gal notaras užsiėmęs. Roza nenustygsta. Ji vėl 
išima kepsnį. Prisiartina. Pagunda baisi... Ji, bemaž pati nesijus- 
dama, atsilaužia kakliuką. ,,„Kakliukas — prastas kąsnis; mano vyrai ne- 
pasiges jo. Aš galiu sau leisti jį suvalgyti,“ galvoja Roza. 

Kakliukas tai kakliukas, bet kad ir visa kita tuo pat keliu nueina. 
Ir iš dviejų kurapkų beregint lieka tiktai kauliukai ir odytės krašte- 
liukai. 


— Oi varge! Ką aš padariau! — aimanuoja Roza.— Kokią audrą užsi- 
traukiau! Vargšė mano nugara, tai tu dabar gausi atsakyti... 

Šiuos žodžius tardama, jau išgirsta sunkius žingsnius laiptuose. Roza 
vos spėja paslėpti paukštienos likučius ir pridengti židinį. 

— Ufl — sako Žanas Matiurenas įeidamas.— Ilgai užgaišau. Matai, mū- 
sų gerasis ponas Vuzi turėjo klientų. Bet jis ateis po keliolikos minu- 
čių. O kurapkiena kaip, ar jau iškepusi? 

— Deja, žmogeliuk, žiūrėk, kokia nelaimė! Aš nuėjau ieškoti peilio, 
o katinas tuo tarpu čiupo ir suėdė abi kurapkas. 

— Katinas! Ką tu kalbi? Negali būti. Tu ne tokia žiopla, kad leistum 
taip atsitikti. 

— Bet taip buvo. 

— Na, velnias juoksis, o tu tuoj pamatysi, kokio medžio lazdą aš ne- 
šioju! Eikš čia! — užriko Žanas Matiurenas baisiu balsu, kratydamas kuo- 
ką. Roza nebesižinojo kur dėtis. Iš tos baimės ji visai apdujo ir, norė- 
dama toliau nustumti nebeišvengiamą pirtį, pasileido juoktis. 

— Ai ne, ne, mano brangusis vyre! Čia buvo tik pokštas. Norėjau 
tave išgąsdinti. 

— Kad taip, tai dar gerai, — sako Žanas pragiedrėjęs.— Bet tavo pokš- 
tas buvo prasto skonio. Jis galėjo tau brangiai atsieiti. 

— Taigi matai, kad aš juokiuosi, — atitarė Roza, stengdamasi iš tik- 
rųjų juoktis.— Bet jau laikas traukti paukštieną iš krosnies ir imtis pjaus- 

tyti, nes tučtuojau ateis ir ponas Vuzi. Tu imk peilį ir, nulipęs į kiemą, 
pagaląsk į uolą. 

— Nereikia. Tik užvakar galandau, o paukštiena minkšta. 

— Reikia, tikėk manim, reikia. Aš vakar pjausčiau, atšipo. Galėtum 
padaryti man tą malonumą. 

Roza taip atkakliai prašė, jog Žanas galų gale nusileido. Ėmė didelį 
virtuvės peilį ir nulipo į kiemą išoriniais laiptais. 

Tik jis pasiekė žemę, jau seklyčioj, šypsena švitantis, pasirodė ponas 
Vuzi. Kai tik ponia Roza jį išvydo, tuoj jos galvoje gimė geniali mintis, 
kaip išsikilpoti iš bėdos, į kurią įkliuvo per savo smaližiavimą. 

— O, štai ponia Roza, žavinga kaip niekad,— kalbėjo galantiškas 
notaras.— Roza kaip rožė, skaisti ir žydinti, ir jai nebereikės slapčiomis 
perleidinėti man vyno butelius iš šauniojo mano vaišintojo rūsio, nes 
su juo pačiu šiandien gersiu, palaistydamas skanią kurapkieną! 

— Oi, ponas notare, dabar ne laikas juokauti. Mano vyras taisosi jums 
perpjauti gerklę ar, mažų mažiausia, nurėžti nosį. 

— Nurėžti nosį? — tarė ponas Vuzi, instinktyviai imdamasis už pačios 
gražiosios savojo veido puošmenos.— Kaip tai? Nesuprantu nieko. Prieš 
pusvalandį jis buvo pas mane, užkvietė ateiti, šnekėjo gražių gražiausiai, 
kaip geriausias draugas. Kas gi, po kelmų, kviečiasi žmogų, norėdamas 
jam perpjauti gerklę ar nurėžti nosį... 

— Deja, taip yra... Žanas parėjęs išsiaiškino, kad aš daviau jums iš- 
sinešti kelis butelius jo paties skaniojo vyno. Jis man iškėlė baisią pirtį. 
Jums jis ketina atkeršyti visų žiauriausiu būdu. Antai, klausykit, kaip 
jis kieme galanda peilį, kad geriau pjautų. Kai jis įdūksta, tas mano bai- 
sus vyras, tai nė pats nebesižino, ką daro... 

Notaras nebuvo iš narsuolių vyrų. Be to, jo sąžinė nesijautė gryna. 

— O, aš nesu nusiteikęs, kad jis ant manęs giežtų pyktį ir kerštą. 
Sudieu, ponia Roza, aš ateisiu kitą dieną. 


Ir ponas Vuzi dumia lauk kaip tik tuo momentu, kai Žanas Matiu- 
renas, užlipęs išoriniais laiptais, grįžta į seklyčiukę. 

— Te tau peilį — šūkteli Žanas, mesdamas tą įrankį ant stalo,— ir 
užtikrinu, kad jis tikrai aštrus. Bet kas tau yra — tu štai drebi, pamirusi 
visa, kas vėl atsitiko? 

— Ai žmogeliuk, baisus daiktas! Ar tu negirdėjai, kaip šaukiau? Tai- 
gi ponas Vuzi, nenaudėlis, matyt, nusprendė, kad jžm per prasta puo- 
tauti drauge su mumis. Bet jis, būdamas didelis rijūnas, puolė prie lėkš- 
tės su kurapkiena, pasigavo ir išsinešė. Aure, kad dumia keliu kiek tik- 
tai kojos neša, — pavyk jį, atimk! į 

— O kad jį velniai, iš tikrųjų! — sušuko Matiurenas, nepasvarstęs 
ūmai, ar išties galėtų taip būti. — Tai pasiutėlis! Na, palaukš, užminsiu aš 
jam ant kulnų. Ne kur dėsis. .. 

Ir kiemionis greit, greit ritasi žemėn ir iš visų jėgų šoka vytis no- 
taro. 

Tas, pajutęs, kad veja, duoda kojom dvigubai daugiau darbo ir, bū- 
damas gerokai pirmiau, spėja parkurti namo ir užsirakina. 

Matiurenas, pripuolęs prie užtaisytų durų, ima pašėlusiai belsti. Nie- 
kas nepajuda viduj. Tik po kiek laiko prasidaro vienas stoglangis: 

— Viso labo, kūmai, ateisiu pas jus kitą vasarą. O tuo tarpu, ką turiu 
parsinešęs, nebeatiduosiu. Į jūsų sveikatą! 

Notaras kalbėjo apie vyno butelius, apgautas medžiotojas manė — apie 
kurapkas, 0 visas nesusipratimas išėjo į sveikatą Rozai: ji išvengė pylos. 

Ak, kaip tos moterys vedžioja už nosies vyrus Šampanėje! 

Šampanėje? .. Tiktai? 


14. Princesė pelytė 


SAUSIS IR VASARIS 


Vieno seno senjoro buvo du sūnūs, jie vadinosi Sausis ir Vasaris. 
Sausis, žinoma, buvo vyresnysis, nes juk ir to vardo mėnuo eina pir- 
masis. 

Nuobodu buvo tėvo namuose, juoba kad tie namai nebuvo iš turtin- 
gųjų. Kita vertus, jaunam vyrui norisi nuotykių, ir vyresnėlis, sulaukęs 
taip maždaug dvidešimties metų, ėmė prašytis, kad tėvas jį leistų į pa- 
saulį laimės paieškoti. Tėvas sutiko, palaimino ir išleido, o į kelionę te- 
įdėjo lengvą, visiškai lengvą kapšiuką. 


Ėjo vyras dieną, antrą, ėjo trečią dieną, ir nuo to ėjimo nieko dau- 
giau nesidarė, tik jo liesas kapšiukas vis lengvėjo — mat už valgį ir nak- 
vynę vis reikėjo mokėti. 

Ketvirtos dienos rytą žiūri —iš jo kelio suka į šalį kitas kelias, su 
senais ąžuolais abipus, o jo gale matyti puiki pilis. Prie pilies vartų sto- 
vi sargas. 

Sausis jį užkalbina:i 

— Labądien, drauge mielas, prašom pasakyti, gal kartais tarno rei- 
kia pilyje? 

— Manau, kad taip, nes ką tik išėjo vienas, tai į jo vietą ponas tur- 
būt norės kito. O šit ir ponas eina pasivaikščioti. Jūs galit jam pasi- 
siūlyti. 


Sausis taip ir padarė. 

Tas ponas atrodė kažkaip įtartinai. Jis nužiūrėjo, nužiūrėjo Sausį 
ir sako: 

— Tikrai, man reikia naujo tarno. Ką jūs mokate dirbti? 

— Viską po truputį, šviesusis pone. 

— Hml Jei viską po truputį, tai nieko gerai... Bet jūsų veidas man 
nėra nemalonus, galėčiau jus priimti išmėginimui. 

— Stengsiuosi kiek galėdamas, šviesusis pone. 

— Mano sąlygos štai kokios. Klausykitės gerai. Jūs kiekvieną dieną 
eisite dirbti į lauką, į mišką, į sodą, visur, kur tik būsite siunčiamas. Sau- 
lei nusileidus grįšit į pilį; tada turėsit prižiūrėti mano vaikus ir daryti 
visa, ko jie iš jūsų reikalaus. 

— Būsiu uolus ir klusnus. 

— O alga —ne bet kokia: jūs už metus gausit šimtą muštinių, nė 
vienu ne mažiau, ir tarnybą baigsit tada, kai gegutė užkukuos. 

— Sutarta, šviesusis pone. Priimu jūsų sąlygas. 

— Palaukit. Yra dar viena sąlyga, pati svarbiausioji, kurią reikės iš- 
pildyti. Vis tiek ką jums kas sakys, ką darys — jūs turėsit niekad, griež- 
čiausiai niekad nesupykti. Jei tiktai supyksit, tuoj būsit išvarytas, kad ir 
paskutinę valandą prieš tarnybos pabaigą, algos negausit nė skatiko, ir 
dar jums išrėš diržą iš nugaros. 

— Kaipl Diržą iš nugaros, man?! 

— Tikrai taip, nuo sprando iki kulnų. 

— Po velnių! Tas tai man visų mažiausiai patinka... O kaip bus ta- 
da, jeigu jūs, šviesusis pone, supyksite pirmas? 

— O, aš nepykstu niekad. 

— Tarkim vis dėlto, kad taip atsitiktų. 

— Na, tada man tegu išrėžia diržą. 

— Jei taip, jeigu lygiomis, tai sutinku. 


Rytojaus rytą, labai anksti, Sausiui davė pjautuvą ir liepė eiti į dir- 
voną erškėčių kirsti. 

— Eiti eičiau, tik nežinau, kur jis yra, tas dirvonas. Aš, matote, ne 
vietinis, šio krašto nepažįstu. 

— Štai šitas šuva žino,— sako jam ir rodo dideliausią buldogą, kuris 
priėjęs uostinėja Sausiui blauzdas,— jis nuves jus ir bus drauge su ju- 
mis ligi saulės laidos. 

Šunies vedamas, Sausis nueina į dirvoną ir darbuojasi be atodvasčio. 
O erškėčiai dideli, kieti. Juos kirsti — itin sunkus darbas, nes nors jų 
žiedai gražūs, bet jų kamienai išvien dygliuoti, ir jei tik nepasisaugosi, 
tuoj subadys tau kojas ir rankas. Be to, kaitra, pats vidurvasaris. 

Sausis pavargsta. Mano galįs pasilsėti valandėlę, parūkyti. Išsitrau- 
kia iš kišenės pypkę, prisikemša tabako, jau degsis — ogi šuva, žiūrėjęs 
pažiūrėjęs piktai, tik eina eina artyn ir iššiepia baisias iltis kaip kąsti. 

— O! Geras šuniukas, geras! — sušunka Sausis ir lenkiasi jo paglos- 
tyti, tikėdamasis kaip nors užgerinti. Šuva, ilgai nelaukęs, kapteli jam 
į ranką. 

— Tai koks bjaurybė! — nusprendžia Sausis. Jis atsidūsta, dedasi pyp- 
kę į kišenę ir liūdnas vėl imasi darbo. 


Apie pusiaudienį tarnaitė atneša iš pilies dvi lėkštes: vienoj sriuba, 
užpilta ant pyrago, kitoj ant juodos duonos. 

Sausis, nė kiek neabejodamas, nori paimti pirmąją. Tarnaitė atitrau- 
kia ir sako: 

— Atsiprašau, šita lėkštė skirta šuniui. Jums — su juoda duona. Švie- 
susis ponas liepė jums taip pasakyti. 

Sausis prisimena samdos sąlygas ir nieko daugiau nesako, o būdamas 
gerai praalkęs, valgo sriubą su juoda duona, nė matyt nemačiusia svies- 
to. Mano bent po pietų galėsiąs skaniai sau parūkyti pypkę, prisėdęs gra- 
žaus uosio pavėsyje, dirvono pakraštyje. 

A, kurgi ne... Šuva, šuniškai godžiai sulapnojęs geresniąją sriubą su 
balta duona, tuoj artinasi prie jo, grasindamas kąsti. 

Ir ką gi, norom nenorom turi vėl imtis darbo, triūsti be atvangos, 
kad ir pavargęs, o tasai Žiaurus jo saugotojas žiūri į jį, įbedęs krauju 
pasruvusias akis, 0 saulė, vienintelę savo akį įrėmusi, svilina be jokio 
pasigailėjimo. 

Kai saulė tą savo vienintelę akį užmerkė, šuva pats patraukė į pilį, 
o Sausis sekė iš paskos. 

Vakarienės vėl jam davė lėkštę sriubos su juoda duona. Vos tik 
jis spėjo semtelėti šaukštą — jau pono vaikai ėmė knerkti, kad jie nori 
laukan savu reikalu. , 

Ponia tuoj ragina Sausį eiti jų lydėti. 

— Sausi, eikite, skubėkite; palydėkite mano vaikus laukan, padėkite 
jiems, o grįžkite tik tada, kai jie bus nusireikalavę. 

Kai jis grįžo, jau visi buvo po vakarienės, valgyti nebelikę nieko, 
viskas nukraustyta, nuneštas ir tas prastas srėbalas su juoda duona, ir sta- 
las nušluostytas. 

Sausis taip alkanas, jog žarna žarną ryja, ir jis nedrąsiai, dėl visa 
ko, teiraujasi: 

— Kaži, gal kartais galėčiau gauti lašinių porcijytę? 

— Po laiko, — sausai atsako ponia. 

— Šitaip sunkiai dirbus, praverstų geriau užvalgyti,— atsidūsta Sausis. 

— Jūs nepatenkintas, ką? — klausia ponas. 

— Aš?.. Man, šviesusis pone, iš tikrųjų nesaldu... Bet pykti — ne, 
nepykstu, nėmaž... Aš moku pasitenkinti trupučiu, net jei tas truputis 
pavirsta į nieką. į 

Vargšui Sausiui buvo labai apmaudu, kad, šitaip visą dieną vargęs, 
turi alkanas eit gult, bet jis to neparodė. 


Rytojaus dieną viskas ėjo lygiai taip pat kaip vakar: darbo našta ne- 
pakeliama, atokvėpio tik suvalgyti sriubai su juoda duona, o saulei 
nusileidus — sekti į pilį paskui piktą šunį. 

Ir vakarienė prasidėjo visai kaip anoji. 

Rodės, ponai tykote tykojo, ar neims pykti vargšas Sausis: vos tik jis 
sėdo prie savo lėkštės, jau vaikai pradėjo blerbti. 

Jis apsimetė nieko negirdįs ir tik skubėjo srėbti savo srėbalą. 

Ponas, matydamas, kad jis nesijudina, prašneko griežtai: 

— Sausi, ar kurčias esate? .. Negirdite, ko vaikai reikalauja? 

— Minutėlę, šviesusis pone: aš dabar vakarieniauju. 

— Nė sekundės... Vaikai skuba. 

Sausis norom nenorom liovėsi valgyti ir išskubėjo su vaikais laukan. 

— Na, vaikai, eime greičiau. 

Bet vaikai nė nemanė apsiruošti greičiau — jie tyčia gaišo laiką, užtat 
kai grįžo, stalas buvo jau nukraustytas. Sausis taip norėjo valgyti, jog 
pilvas rėkte rėkė, ir jis, išėjęs iš kantrybės, tarė ponui: 

— Meldžiamasis, pone, aš nusidirbęs kaip arklys ir stimpu iš bado, 
tai nejau neturiu teisės kiek užvalgyti? 

— Čia ne mano bėda, tik jūsų, mano mielas. Mano namuose nėra 
papročio laikyti stalą apdėtą tiems, kas vaikštinėja kažkur. Reikėjo būti 
laiku. 

— Tai argi aš nebuvau? Kam gi mane išsiuntėt kaip tik tuo laiku? 

— Esate nepatenkintas, taip? 

— Žinoma, nepatenkintas. Jūs, manimi dėtas, ar labai patenkintas bū- 
tumėt? Kas gi tai matę! Aš dirbu prakaituoju jūsų labui visą dieną, o jūs 
mane laikot blogiau nei gyvulį! Arklį kai nukinkote, jam ėsti duodate, 
jo nesiunčiate vaikų vedžioti laukan. Nejau norit, kad aš krisčiau, nu- 
varytas galutinai? 


Vargšas Sausis nebesitvėrė pykčiu. Ponui to ir tereikėjo, jis nieko ne- 
sakydamas klausėsi, kaip tas barasi. 

— Ahal Tai šitaip! — tarė ponas.— Atmenate, kaip buvom susita- 
ręt Taigi užtat... Supykote, vyruti, ir mes jums tuoj priminsim susita- 
rimo sąlygas. .. 

Ir jis mostelėjo savo tarnams. 

— Ei jūs, griebkit šitą berną ir išrėžkit jam diržą. 

Tarnai sulig šiais žodžiais supuolė ant Sausio, nutaisė jį nuogą, pa- 
guldė kniūpsčią ant to paties stalo ir — kokia baisybė!l — išrėžė jam iš 
nugaros diržą nuo pakaušio ligi kulnų. 

Po to nelaimingasis Sausis, aikčiojantis ir kraujuojantis, paskubom 
užsimetęs drabužius, atsidūrė už vartų be skatiko algos. 


Kur dėtis? Eina namo. Tėvas pamato jį išblyškusį, sukritusiu veidu, 
liguistą, širdis jam sujunda: 

— O vargel Vaikeli mano, kaipgi čia yra, kad taip greitai pareini 
į mano bėdinus namus ir kad šitaip atrodai, kas tau nutiko? 


Ir Vasaris jaudinosi ne mažiau už tėvą, pamatęs brolį tokį nelaimin- 
gą, ir Sausis išsipasakojo viską plačiai, kaip jam buvo. 

Senas tėvas, metų naštos ir skurdo suvargintas, dejuoja tiktai ir dan- 
gaus šaukiasi: 

— O dievel.. Kaip šitaip galima! .. Ir žiaurumas gil.. Ai, ail.. Ne- 
dorumas žmonių!.. 

Vasaris nesako nieko. Jis klauso tiktai kaktą suraukęs, kumščius su- 
gniaužęs, o kai brolis baigia pasakoti, jis pašoka įdūkęs, šąvęs kumš- 
čiais į priekį, tarytum bėdos kaltininkas čia pat stovėtų: 

— Šimts perkūnų! — šūkteli jis.— Koks šlykštus sukčius tasai tavo po- 
nas, mano vargše brolil.. Šitaip suniokoti tave, tokį darbštų, tokį ge- 
rą! .. Na, bet į aną pasaulį jis nenusineš, ką susiplėšęs. .. Aš atkeršysiu 
už tave, duodu žodį. 

— Ką ketini daryti?“ 

— Eisiu pas jį į tavo vietą. 


Ir šit Vasaris nuėjo pas tą patį poną, ir tasai jį pasamdė tomis pat 
sąlygomis kaip Sausį. Jis, beje, buvo nepanašus ir saugojosi išsiduoti esąs 
ano brolis. 

Pirmą dieną Vasariui viskas dėjosi taip pat kaip ir Sausiui. 

Kai jis vakare parsekė paskui buldogą į pilį, kiti šeimynykščiai jau 
beveik baigė vakarieniauti. Jis greit sėdo prie stalo ir skubėjo srėbti 
sriubą su juoda duona, jau jo laukiančią ir pusėtinai atšalusią. 

Vaikai, žinoma, tuoj pradėjo savąją komediją. Vasaris nesijudino, 
valgė sau ramiai kaip niekur nieko. 

Čia jam ponas priminė: 

— Ei, Vasari, gal kartais jūsų ausys užkimštos vata? Patarčiau jas 
atsikimšti. Argi negirdit? 

— Girdžiu. 

— Na, tai... 

Vasaris pakilo nuo stalo ir, nė kiek nesiraukydamas, nuėjo pabūti luž 
auklę vaikams. Kai grįžo, jo lėkštė jau buvo dingusi, stalas nukraus- 
tytas. 

Jis priminė, kad nesąs pavalgęs. Ponas į tai atšovė jau girdėtais žo- 
džiais, kad jo namuose stalas nelaukiąs apdėtas tų, kas vėluojasi. 

— Aha! Aha! —tarė Vasaris garsiai, tvirtu balsu— Šitai pravartu 
žinoti. 

— Jūs nepatenkintas? 

— Kurgil Patenkintas baisiausiai. Juk sakoma, kad sveika eiti gulti 
neprisikimšus pilvo, tada geriau miegasi. Šit aš dabar, esu tikras, miego- 
siu kaip mamos lopšyje. Labanaktis gerai draugijai. 

Ir Vasaris nuėjo gulti be vakarienės. 

Ponia dirstelėjo į poną sunerimusi. 

— Jūsų naujasis tarnas, — tarė ji pusbalsiu, — atrodo, nebus toks nuo- 
lankus kaip anas. 

— Sutvarkysim ir jį ne prasčiau kaip aną, matysit, ponia. 

— Matysim. 


Rytojaus dieną Vasaris vėl nuėjo į darbą. Kirto erškėčius gal valan- 
dą ar dvi, pavargo, išsitraukė pypkę, prisikimšo, jau degsis parūkyti. 
pes ir taikėsi kąsti. Vasaris, sekęs jį skersa akimi, čiupo greitai pjauvu- 
vą, tik čiakšt! — ir nukirto šuniui galvą: 

— A, tu kąsti nori? Tai še tau, kandžiok dabar žemės dulkes! .. Dau- 
giau tu nebedarysi šunybių niekam, bjaurybe. 

Vasaris atsisėdo sau patogiai ant žolytės po senu uosiu, nes saulė 
deginte degino, išrūkė skaniai pypkę, o po to dar leido sau ir pogulio 
numigti trupučiuką. 


Pusiaudienyje, kaip paprastai, tarnaitė atnešė dvi lėkštes pietų. Pa- 
mačiusi, kad šuo nebegyvas, ji išsigando, sušuko: 

— Oi, ką jūs padarėt, ką jūs padarėt! 

— Ogi ėmiau ir padariau — atšovė jai Vasaris taip aštriai, kaip savo 
pjautuvu kirsdamas.— Matai, nemėgstu, kad man kas įkyrėtų. 

Ir, kai mergina buvo benorinti lėkštę su gerąja sriuba pasiimti namo, 
jis pasakė jai labai griežtai: 

— Neimkit. Ši lėkštė su juoda duona bus man už ana, kurios per 
vakarienę nedavė suvalgyti, o antroji, geresnioji, bus užsigardžiuoti. 


Vakare, įprastu laiku, Vasaris ramus tvirtu žingsniu pardrožė į pilį 
be šunies. 

Tarpdury jo laukė ponas, jau iš tarnaitės sužinojęs viską. Jis dėjosi 
esąs labai ramus, bet viduje kaito kaip tas pieno puodas, kur tuoj tuoj 
užvirs. 

— A!.. Štai ir tu, galvažudy. .. Ką mano šuniui padarei? 

— Galvą nukirtau. Jis norėjo man įkąsti, o kai samdėte, to nebuvo 
derėta. Gal jūs kartais pykstate? 

— Aš?.. Pykčiau dėl tokio nenaudėlio kaip tu arba dėl šunies! Ką 
tu sau galvoji!.. Beje, aš niekuomet nepykstu... Eik vakarienės. 

Ponas nusigręžė ir nuėjo kaip niekur nieko, o Vasaris valgė sau va- 
karienę ir girdėjo, kaip gretimame kambaryje ponas, nesitverdamas pyk- 
čiu, draskėsi ir šūkčiojo be tvarkos, ir jam buvo smagu, labai smagu. 

Smagumą tik truputį gadino vaikų riksmai — mat jie, laikydamiesi 
savo gražaus papročio, reikalavo vesti laukan. Jie spirte spyrėsi, kad 
greičiau vestų, ėmė net už rankovės timpčioti. 

— Labai norit laukan, branguliukai? .. Gerai, eikit! 

Ir, čiupęs vieną po kito, išmėtė visus pro atdarą langą į pilies kiemą. 
Vaikai kad paleido gerkles rėkti — baisiausiai, tarytum kas gyviems kai- 
lį ėmė lupti. 

Įpuolė ponas, dūkte padūkęs, įpuolė ponia net pamėlynijusi iš pykčio. 

— Tai kaip, vaikus man išžudyt norit, nenaudėli?! | 

— Anaiptol... Tik laikausi tokio nusistatymo, kad, kai valgau, nie- 
kas neturi trukdyti. Sriuba tokia skani! .. Reikia suvalgyti visą. 

— Jūs tyčiojatės iš manęs! Bet šis kartas jums nepraeis šiaipsau... 

— Ėhėl Jūs pykstate, mano pone. 

— Yra dėl ko pykti... kitiems, bet aš niekad nepykstu. Tik žiūrėkit, 
meldžiamasis, kad daugiau taip nebedarytumėt. 

— Neduokit progos, tai nedarysiu. 


Kitą rytą ponas jo nebesiuntė erškėčių kapoti. Ėmė užtaisytą šau- 
tuvą, kitą davė Vasariui ir kalbėjo taip: | 

— Eikš su manim į mišką. Jau kuris laikas graibštukai man ne tik 
sausuolius renka, bet ir žalius žabus kerta, ir stambias šakas kapoja, tai 
man gyvas nuostolis. Apylinkėse pilna vagių. Jei tiktai nutversiu kurį, 
tai nieko nelaukęs nupilsiu kaip kiškį. 

Tuoj aptiko ir kiškį — tai buvo sena vargšė bobutė, susirietusi visiš- 
kai, kaire ranka už strėnų susiėmusi, ji dešine sausus žagarėlius rankio- 
jo ir dėjosi į maišą. 

Ponas kuo šalčiausiai nusitaikė ir šovė. Bobutė krito negyva. 

— Na, prisivirėt košės, pone! — tarė Vasaris. 

— Kaip tai? 

— Ogi taip. Aš pažįstu tą senikę. Ji turi tris sūnus, tie ją labai myli, 
nes ji buvo gera motina. O sūnūs — bernai kaip žvėrys. Jei tik jie su- 
žinos, kad jūs nužudėt jų motiną, tai jums — grabas. Nors jūs ir didelis 
ponas, bet aš už jokius turtus nenorėčiau dabar jūsų vietoj būti. 

— Po velnių! Kaip mums išsisukti? 

— Sakytumėt geriau: kaip jums išsisukti... Aš čia niekuo dėtas. 

— (Gal numatot kokį būdą? 

— Ne, o jūs? 

(Vasaris, jei ir būtų žinojęs, nebūtų sakęs ponui, kaip iš bėdos iš- 
siristi.) 

Tačiau ponas buvo primanus tokiuose dalykuose: pasuko galvą — ir 
sumetė, kaip čia padaryti. 

— Lėkit greitai į pilį, — tarė jis Vasariui, — paimkit dvi lopetas iš ka- 
maros, kur šalia ponios kambario, pačiame koridoriaus gale, ir atneškit 
čia. Aš lauksiu. Palaidosim tą bobą miške, užversim senų lapų krūva. Nė 
lapė nelos, kur ji pasidėjo, ir man nebereikės bijoti jos sūnų. 


Kai Vasaris ėjo koridoriumi, ponios kambario durys buvo atviros li- 
gl galo, kambary sėdėjo ponia, o su ja —ir duktė, jauna, graži Mergina. 

— Ponia, — tarė, — ponas man liepė jus pabučiuoti. 

Ponia tik žiūri sutrikusi, jis kapt ją į glėbį, ji gintis, priešintis, o jis, 
nieko nežiūrėdamas, tik pliaukšt, pliaukšt į abudu žandus, ir pabučiavo. 

— O dabar jus, panele, 

DUis jau eina prie dukters, toji pasipiktinusi atbula traukiasi, motina 
nori ją gelbėti. 

Tada Vasaris atsidaro langą ir, pro jį išsilenkęs, klausia poną: 

— Jūs gi sakėt abidvi, teisybė, pone? 

— Taip, taip, abidvi. Greičiau tiktai. 

Ir Vasaris čiumpa dukterį, priveikia ir padaro jai taip pat kaip mo- 
tinai. Po to abi jos, apmaudu nebesitverdamos, rėkia kaip padūkusios, 
o jis pasičiumpa iš kamaros dvi lopetas ir nulekia pas poną. 


Kai jau senikė buvo palaidota ir ponas parėjo į pilį, jo Žmona, na- 
gus atstačiusi, apsiputojusi it šuva pagedęs, vos akių jam neiškabino. 

— Niekše!l — spiegė ji.— Kaip tu gali leisti, kad tas tavo smarvė pa- 
kalikas tavo žmoną ir dukterį bučiuotų?! 

Dabar ir ponas uždūko: 

— Ką?! Nenaudėli,— ėmė jis rėkti, atsigręžęs į Vasarį, net pamėly- 
nijęs iš piktumo,— kaip jūs drįsot... 

— Tai argi aš neatsiklausiau jūsų, pone, pro langą, ar abidvi reikia 
pabučiuoti? O jūs atsakėte: „Taip, taip, abidvi. Greičiau tiktai“. 

— Aš jums sakiau abidvi lopetas atnešti, o ne ką kita, bandite 
vienas! 

— Vadinasi, mes blogai kits kitą supratom, ir viskas; bet, man regis, 
jūs pykstate, pone mielas. 

— E! Kas gi nepyktų, manimi! dėtas? 

— Na, gerai. Jūs juk žinot, kaip buvom susitarę. Aš dabar jums 
išrėšiu diržą iš nugaros. 

— A! Po velnių! Po perkūnų! Skradžiai žemę! Tai ne aš pykstu! Aš 
tik pasakiau, kad kitas kiekvienas pyktų, manimi dėtas. 


Ponas ir ponia pamatė, kad naujajam tarnui nejodinės ant sprando 
taip pigiai kaip anam, ir ėmė tartis, kaip juo nusikratyti. Ponia manė, jog 
jį reikia vyti iš namų nieko nelaukus. 

— Tada, — atitarė ponas,— reikės jam duoti šimtą muštinių. 

— Duokit jam tuos muštinius ir tegu išsinešdina tučtuojau. 

—.O kaip su diržu iš nugaros? Jis gi norės man išrėžti! 

— Teisybė, vargše mano drauge... Bet argi nebuvo sutarta, kad jo 
tarnystė baigsis, kai gegutė užkukuos? 

— Taip. Tai kas?.. 

— Štai kas: gegutė užkukuos rytoj, aš tuo pasirūpinsiu. .. 


Vos kitą rytą patekėjo saulė, jau ponas su šautuvu, kaip ir vakar, 
pasišaukė Vasarį, liepė taip pat imti šautuvą ir eiti draug su juo į mišką 
medžioti. 

Šit prieina juodu miško pakraštį, ir kaip tik tuo metu pasigirsta tan- 
kioje ąžuolo lapijoje viršum jų galvų gegutės balsas: 

— Kukū, kukū, kukū. 

— Oho! Klausykit, pone,— prašneko Vasaris— juk tai negirdėtas ne- 
regėtas daiktas! .. Man pirmas toks kartas gyvenime, kad girdžiu gegutę 

kukuojant rugpjūtyje. Paprastai jos nustoja kukuoti birželyje. Šitas paukš- 
tis — kažkoks nepaprastas. Noriu jį apžiūrėti, kaip atrodo iš veido. 

Ir jis šovė aukštyn. Sukliko kažkas skausmingai. Sunkus kūnas, nu- 
sivartaliojęs per šakas, žnegterėjo žemėn po kojų. Tai buvo pilies ponia. 
— Žmogžudy! — subaubė ponas nebesitverdamas.— Ir tau taip bus! 

Jis griebė šautuvą ir paspaudė gaiduką, bet Vasaris kilsterėjo vamz- 
dį, ir šūvis trenkė pro šalį. 

— Šį sykį, pone, man regis, tikrai pykstate! 

— Žinoma, pykstu ant tavęs, pykstu papjautinai. Atsimokėsi tu man. 

— Atsiprašau! Jei katras turim mokėti, tai be jokių kalbų — jūs, po- 
ne, taip kaip esam susitarę. 

Reikia pripažinti, kad tasai ponas, nors šiaip itin bjaurus žmogus, iš- 
tikimai laikėsi sutarties: išmokėjo Vasariui šimtą muštinių ir davė išrėžti 
iš nugaros diržą, nuo pakaušio lig pat kulnų. 

Vasaris, be to, paėmęs išsinešė diržą, išrėžtą iš brolio nugaros, kuris 
drauge su daugybe kitų kabėjo trofėjų tarpe didžiojoje pilies salėje... 


Šimtas muštinių kaip tik labai pravertė seno tėvo namuose — buvo už 
ką geriau pavalgyti, buvo su kuo laukti geresnių laikų, kurie Vasario 
sumanumo dėka netruko ateiti. 

Dar verta pridurti porą žodžių apie diržą, išrėžtą iš pono nugaros: oda 
jo buvo tokia kieta kaip ir buvusis jos nešiotojas, ir Vasaris jį sunaudojo 
taip, kaip tiko pagal odos būdą — padarė iš jo rimbą nusikaltusiems šu- 
nims lupti. 


BILZO ŽYGDARBIAI 


Viename Bretanės kaime, Pluare apylinkėje, gyveno kitados lūšnelėje 
pavargėlė našlė Margarita, mintanti išmaldomis, kurių susielgetaudavo 
iš gailestingų žmonių. Ji turėjo sūnų, jau užaugusį berną, vardu Bilzą. 

Tas bernas buvo vagis, tikras nenaudėlis ir jeibininkas baisiausias. Jis 
nesiklausęs imdavo visa, ką tiktai galėdavo, — daržoves ir vaisius iš sve- 
timų sodų, triušius iš narvų, o iš vištidžių niaudavo ne tiktai kiaušinius, 
bet ir gaidžius, ir vištas; ko jūs benorit — jis nudžiaudavo net blynus iš 
lėkštės, jei tik šeimininkė, padavusi pusryčius, nusigręždavo kiek į šalį. 

Visi žmonės juo skundėsi. Priekaištavo motinai, kam tas drimba el- 
getaująs su ja ir graibštaująs, ką nutverdamas, o nesimokąs kokio amato 
ir nesipelnąs duonos doru darbu kaip kiti. 

Vargšė našlė daug sykių barė tą savo nenaudėlį, nes pati buvo dorų 
doriausia moteris. Jis tačiau gynėsi, kratėsi darbo, nors tu jį pjauk. 

— Ko tu, mama, bariesi? Čia ne mano kaltė. Mano rankos tokios, kad 
jos man vis niežti, jos pačios ir daro viską. Aš negaliu jų nulaikyti. 

Ir Bilzas darė savo. 

Galų gale priėjo iki tiek, jog našlei Margaritai ėmė visi akis drasky- 
ti, ir kai ji užeidavo elgetaudama kur į dvarą ar pas ūkininką, tai jai 
mažai išmaldos beduodavo arba ir nieko neduodavo. Tada ji prispyrė 
sūnų: būtinai turįs rinktis amatą, jei nenorįs, kad ji badu mirtų. 

— Yra juk visokių amatų, koks tiktai kam patinka, — sakė ji — tu ga- 
li pasidaryti sodininkas, artojas, kalvis, stalius, dailidė, stogdengys, mū- 
rininkas, siuvėjas. 

— Aš žinau amatą, už visus tuos geresnį, — atsakė Bilzas,— ir tik šitą 
renkuosi. 

— Rinkis sveikas, vaikuti. Koks tas amatas? 

— Aš būsiu vagis, mamyte, kaip ir mano dėdė. 

Tikrai, Margarita turėjo, deja, vieną brolį vagį. Kai sūnus taip pasa- 
kė, ji pasipiktinusi, susijaudinusi baisiausiai, ėmė didžiu balsu šaukti, 
kėlė rankas ir akis į dangų ir maldavo šventąjį Egidijų ir visus jo drau- 
gus, to krašto globėjus, kad apsaugotų nuo tokio blogio. 

— Gerai, mama, jeigu jūs taip pasitikite šventuoju Egidijumi, tai eikit 
į koplyčią ir klauskit jo patarimo, o aš darysiu, kaip jis pasakys; tiktai, 
kad jam atsirištų liežuvis, nuneškit jam iškepusi du kiaušinienės paplo- 
čius, nes jis, regis, juos mėgsta. 


Margarita iškepė papločius, suvyniojo juos į baltą skepetą ir ėjo smul- 
kiais žingsneliais į koplyčią. Eidama dėstė mintyse, ko ir kaip prašys 
šventąjį. Bilzas liko namie, taip sakant, laukti atsakymo. Tik jis tą atsa- 
kymą ketino duoti pats. Jis aplinkiniu keliu tekinas nulėkė į koplyčią ir 
atsistojo už šventojo statulos, o Margarita, pamažu atitipenusi, padėjo 
prie statulos kojų vieną paplotį, tada pamaldžiai atsiklaupė ir ėmė 
melstis. 

Po kurio laiko ji pakėlė galvą ir mato, kad papločio nebėra, o šven- 
tojo Egidijaus lūpos taukuotos (Bilzas tuo pasirūpino). Ji nusprendė, jog 
dabar patogus laikas išdėstyti savo reikalą. 

— Šventas Egidijau, šaunusis globėjau— murmėjo ji — jūs gi pažįsta- 
te mane gerai, žinote, kaip labai aš jus garbinu — labiausiai iš visų šven- 
tųjų. Tai pasakykite gi man, meldžiamasis, kuris amatas geriausias mano 
sūnui, 

— Vagis,— išgirdo ji atsakymą. 

— O varge! Vaje, vajel Motina švenčiausial .. Negali būti... Aš, ma- 
tyt, nenugirdau. 

Ir ji pakartojo savo klausimą. Tada atsakymas išsigirdo du sykius 
pagret: 

— Vagis, vagis. 

Moterėlė pamėgino dar sykį: kad šventasis būtų palankesnis, dėjo ant- 
Tąjį paplotį, kurį Bilzas vogčia surijo kaip ir aną; ji tikėjosi geresnio at- 
sakymo, bet suskambo balsas, įsakmiai kartodamas tris sykius: 

— Vagis, vagis, vagis. 

Vargšė be galo nusiminė, išverkė visas ašaras, kiek tik turėjo, ir su- 
tiko su šventojo valia. 

Parėjusi jau rado sūnų namie, nes jis, greitas bernas, parlėkė pirma 
jos. Dabar jis su nekalčiausia mina klausė, ką sužinojusi, o išgirdęs šven- 
tojo atsakymą, triumfavo: 

— Va, mama, aš gi sakiau, kad tai visų geriausias amatas pasaulyje) 
Matote, ir šventasis Egidijus yra tokios pat nuomonės kaip aš. 


Rytojaus dieną Margarita su pamirusia širdimi išvedė sūnų į Koatano- 
zo girią. Ten dažniausiai laikydavosi jos brolis. Jis turėjo Bilzą išmokyti 
vagies amato. Dėdė sutiko, ir Margarita grįžo viena į savo lūšnelę. Bilzas 
gražiai mylėjo motiną, ir ta meilė atsvėrė nemaža jo ydų; jis prižadėjo 
nepalikti motinos be duonos ir be naujienų, ir tuo ji pasiguodė šiek 
tiek. 

Dėdė uždavė Bilzui bandomąjį darbą: pavogti naktį iš dvaro kūtės 
riebų jautį. 

Bilzui čia buvo tik juokai — jis beregint atvedė puikų jautį į erškė- 
tyną, kaip buvo sukalbėta. Tuoj tą jautį papjovė, nulupo, sukapojo. 

Dėdė atkišo Bilzui jaučio odą ir tarė: 

— Še, čia bus tavo dalis. 

— Kaip?! — sušuko Bilzas.— Man visas darbas, man visi pavojai, o 
gaunu tiktai odą? 

— Man regis, priešingai, tavo dalis visiškai pakankama, užtat kad te- 
besi tiktai mokinys. 

— Mokinys, mokinys; mes dar pažiūrėsim, — murmėjo Bilzas.— Duokit 
mėsos nors truputį motinai nunešti. 

— Gerai. Te plaučius, nunešk jai ir greitai grįžk. 

Bilzas nepatenkintas eina taku per erškėtyną ir galvoja, kaip čia at- 
keršyti. Ima iš vienos tako pusės ilgą erškėčio šaką, ima iš kitos pusės, 
ir jas abi suriša. Taip padaro vienoj vietoj, ir kitoj, ir daugelyje vietų — 
tai būsiančios kliūtys dėdei, kai taku bėgsiąs. Po to, išėjęs į aikštę, pasi- 
stoja aukščiau, ištempia ant medžio šakų jaučio odą, ima pagalį, tvoja per 
tą odą ir rėkia 

— Vagį laikykit! Vagį! 

Dėdė, išgirdęs triukšmą, galvoja: 

„Po velnių! Tą nenaudėlį užjuto sargai, ir esu tikras, kad jau visi 
dvaro bernai jam ant kulnų lipa. Nešdinkimės.“ 

Dėdė greit slepia jautieną po erškėčiais, vieną ketvirtį imasi ant kup- 
ros ir leidžiasi bėgti taku. Jis tuoj įstringa tarp surištų erškėčių, vos išsi- 
painioja iš vienos kliūties, jau susipainioja kitoje, galų gale, nusikamavęs, 
meta nešulį, kad lengviau būtų bėgti, ir dumia. 

Dabar Bilzas ima jo pamestą jaučio ketvirtį, suranda ir tą, kas paslėp- 
ta po erškėčiais, ir viską nuneša motinai. 

— Vaikeli mano, — sako motina, — kaip tu nebijai, kad tave pakartų? 

— Nieko, mama, — atsako jai Bilzas,— nėra ko bijoti: dar nenuvyta 
toji virvė, ant kurios aš turėčiau kabėti. 


Bilzas pasijuto esąs pakankamai mitrus jau būti meistru, nebe moki- 
niu, ir pas dėdę nebegrįžo. Jis vogė ir Pluare miestelyje, ir jo apylinkėse, 
ir ką tiktai suvogdavo, viską nešdavo pas motiną. Toji gyveno sau kaip 
inkstas taukuose. Gerovė ją išlepino, ir ji ėmė manyti taip pat kaip sūnus, 
kad vagies amatas esąs visų amatų geriausias. 

Tačiau po neilgo laiko pradėjo iš visų pusių plaukti skundai pas Pluare 
senešalį. Įtarinėjo Bilzą. Tvarkos saugotojai jo nepaleido iš akių. Žmo- 
nės ėmė geriau saugoti, ką turėdami. Bilzas nusprendė, kad bus išmin- 
tingiau, o kartu ir pelningiau keltis į kurį kitą kraštą savo amato va- 


ryti. 


Ir jis patraukė į Morle miestą. Šis miestas buvo gana didelis ir tur- 
tingas, užtat galėjo tikėtis ten daugiau ką čiupti. 

Vieškely jis sutiko tokį dailų poną, raitą jojantį. Tas jį nužiūrėjo nuo 
galvos ligi kojų ir paklausė: 

— Kur taip einate, vyrutiė . 

— Darbo ieškoti. 

— Koks jūsų amatas? | 

Bilzas, iš prigimties juslus, raitelį akylai nužiūrėjo, permanė, kad jis 
nėra žandaras, ir atsakė drąsiai: 

— Esu vagis specialistas. 

Raitelis nusišypsojo ir tarė: 

— Štai kaip pasitaikė! Aš, atvirai kalbant, esu vagių gaujos vadas. 
Mes darbuojamės šioje apygardoje ir iš to gyvenam visai padoriai. Jei 
prie mūsų prisidėtum, esu tikras, nesigailėtum. 

Bilzas pasiūlymą priėmė be jokių svyravimų. 


Vadovas jį nuvedė į seną feodalų pilį, kurios griuvėsiai, vijoklių už- 
kaukti ligi pat viršaus, stūksojo vidury girios. Į juos įeiti buvo galima 
tik pro angą, visiškai užžėlusią tankiais dygliakrūmiais. 

Gaujos vadas pristatė Bilzą savo vyrams. Tie jo laukė susėdę aplink 
ugni, kūrendami kryklių žagarus pilies rūsyje, kuris buvo išlikęs dar svei- 
kas. Naujo nario priėmimo proga visą naktį puotavo, valgė ir gėrė, tik 
saugojosi, kad nekiltų didesnio triukšmo, kad neišgirstų nereikalingos au- 
sys. Puotaudami kiekvienas pasakojosi savo žygdarbius, ir Bilzas taip 
pat, ir jo žygdarbiai rodėsi ne prastesni už kitų. 

— Pažiūrėsim, ar tu nesigiri, vyruti — tarė jam vadas rytui išaušus.— 
Gavau žinią, kad vienas čionykštis ūkininkas turįs šiandien vykti į Mor- 
le, užsimokėti nuomos už žemę savo ponui. (Mat buvo mykolinės, nuo- 
mos mokėjimo terminas.) Tu užsislėpsi miške palei vieškelį ir tykosi. Kai 
tas žmogynas bus ties tavimi, iššoksi jam priešais su šituo pistoletu ir 
sušuksi: ,„Kapšas ar gyvybė! .." Jis tau atiduos kapšą, kuriame galės būti 
kokie penki šimtai ekiū, ir tu jį atneši man. 

— (Gerai, — tarė Bilzas. 


Kai ūkininkas prijojo, Bilzas puolė, griebė už apinasrio ir, pistoleto 
vamzdį įrėmęs žmogeliui į krūtinę, suriko: 

— Kapšas ar gyvybė! 

— Vardan pono dievo, vaikine mielas,— prakalbo ūkininkas, drebė- 
damas persigandęs,— paleiskit mane, nedarykit nieko. Aš turiu pačią, tu- 
riu vaikus, o nesu turtingas. Pinigai, kuriuos nešu savo ponui, visas ma- 
no turtas, ir jei juos atimsit, tai man gyvenimo nebėr. 

— Kapšas ar gyvybė! — reikalavo Bilzas rūsčiu balsu, suraukęs kak- 
tą, įrėmęs į ūkininką akis, tokias grėsmingas kaip ir pistoleto vamzdis. 
Ūkininkas, nebeturėdamas ko daryti, sugrudęs atidavė jam kapšą. 

— (O dabar — duokš kepurę. 

Žmogelis, visiškai apstulbęs, atkišo kepurę. Bilzas iškratė į ją visus 
pinigus, kapšą įsigrūdo į kišenę, kepurę grąžino ūkininkui ir pasakė: 

— Man reikėjo tik jūsų kapšo. Pinigus turėkit sau. O dabar — dum- 
kit iš čia kuo greičiausiai ir saugokitės, kad nieko nesusitiktumėt, nes 
jums gali baigtis blogiau. 

Ūkininkas, be galo nudžiugęs ir baisiai nustebęs, tik padėkojo Bil- 
zui ir, bakindamas kulnais arkliui šonus, nulapatavo šuoliais. 


Bilzas, širdyje labiau patenkintas savimi nei savo Žygiu, grįžo į pilį. 

— Na kaip? — klausė vadas, gerdamas prie stalo su savo gauja.— 
Kapšą turi? 

— Va kapšas. 

— Šims perkūnų ir marių velnių! Kapšas dykas. Pinigai kur? 

— Pinigus grąžinau ūkininkui. Jūs reikalavote tiktai kapšo. 

— Kvaily! Idiote! Gluše nematytas! 

Ir vadas trenkė kumščiu į stalą taip, jog visi buteliai pašoko. Kiti 
vagys irgi sujudo sukruto rėkti, kas ironingai, kas nirtulingai, pagal savo 
būdą: 

— Tai bent naujoką gavom! 

— Ar matėt kas tokį vėplą! 

— Jį vertėtų nušauti. Juk jis gali mus išduoti! 

— E! Tam jis per kvailas. 

— Nušauti būtų tikriau. Kas nebegyvas, tas nebekalba. 

Bilzas spyriojosi esąs patikimas. Girdėdamas, kaip vagys kreitėja, kam 
valgis prastai taisomas, jis pasisiūlė būti jiems virėju, kad galėtų su jais 
likti. 

— O ar tu bent moki valgyt virtiį — klausė vadas. 

— Cho cho, ir dar kaip! Aš gi tarnavau virėju pas Pluare senešalį, o 
jis skaniakąsnis, prašau manimi tikėti, tad jį patenkinti nebūdavo lengva. 

— Gerai. Pažiūrėsim, ką tu sugebi. 

Bilzas taip gerai parodė savo sugebėjimus ir taip įtiko kiekvienam, 
pradedant vadu, jog vagys džiaugėsi neatsidžiaugė savo nauju virėju ir 
ėmė juo visiškai pasitikėti. 


Vieną vakarą, išvykdami kiek ilgesniam laikui, jie pavedė Bilzui sau- 
goti pilį. į 

Likęs vienas, Bilzas kruopščiausiai išžiūrėjo visus pašalius, iškniso, 
išvertė visus kampus, kur stovėjo krūvos visokių susiplėštų daiktų. Galų 
gale rūsyje, po senais skudurais, rado gaujos lobyną. Ten buvo ir aps- 
čiai pinigų, ir begalė brangenybių — deimantų ir šiaip brangiųjų akmenų. 
Nors pasišviesti jis teturėjo palaikį žibintuvą murzinais stiklais, nuo tų 
lobių žėrėjimo jam akys apraibo. 

Nedelsdamas nė minutės, jis prisipylė maišą aukso ir sidabro pinigų, 
užvertė ant nugaros senam arkliui, paliktam kūtėje, ir iškeliavo iš pilies. 


Margarita atsitūpusi pūtė ugnį, o Bilzas tuo tarpu patyliukais įsėlino 
į trobelę. Jis motinai už pečių atrišo maišą, ir pinigai tik džir džirrrr ant 
aslos. Margarita net nusigando, atsigręžė greitai, bet Bilzas pasislėpė, ir 
ji iš pradžių pamatė vien aukso ir sidabro krūvą, žėruojančią it gaisras 
jos įpūstos ugnelės šviesoje. 

— Oje tu mano! — sušuko ji.— Kas gi čia dabar? Matyt, velnias imasi 
mane gundyti, ne kitaip. 

Čia pasirodė Bilzas ir su džiaugsmu priglaudė motiną prie širdies. 

— Ai sūneli, iš kur tas lobisė Aš gi tau sakiau, jog tu galų gale būsi 
pakartas. 

— Nebijokit, mama, dar neišdygo medis, ant kurio aš turėčiau kabėti. 
O šį lobį pagrobiau iš vagių. Grąžinti savininkams neimanoma: aš jų ne- 
pažįstu. Tad supilkim spintos apačion ir naudokim, bent pagyvensim žmo- 
niškai. Mums užteks ilgam. Jums nebereiks elgetauti. 

Po to Bilzas prisipylė kišenes pinigų, sėdo ant arklio ir išjojo į Lanjo- 
ną pirkti baltos duonos, lašinių, sviesto, kiaušinių, vyno, žodžiu — viso, ko 
reikia geram pagyvenimui. 

Rytojaus dieną motina drožė į miestą pasinaujinti ir pasipildyti apda- 
ro, nes jau labai labai reikėjo. 

Taip jie sau ramiai gyveno visa ko pritekę keletą savaičių. 

Bet žmonės, matydami, kad Margarita gerai apsirengusi, smagi, kad 
nebeelgetauja, ėmė laidyti liežuvius. 

— Žiūrėk tu man, Margarita! Hm!.. Ko tik užsimano, tą ir turi. O 
buvo tokia driskė ir tiesdavo ranką prie kiekvienų durų. 

— Galiu lažintis, kad ji su raganomis žinosi. 

— Su raganomis! Sakyk geriau — su pačiu velniu. 

— O gal ji lobį rado. 

— Arba jos sūnus visko privagia. 

Iš tiesų, nors Bilzas slapstėsi, nė iš trobos nesirodė kitaip kaip tik naktį, 
žmonės ilgainiui pajuto, kad jis yra šiame krašte, ir kai Kerue pilies po- 
nui kažkas išvogė gyvulius, tuoj bėda krito ant jo, juoba kad visi žinojo 
Blizą sugebant tokius darbelius. Žmonės galvojo taip: aišku, tai jo dar- 
bas; išvogė, pardavė, nuvaręs kur toliau, gavo gero pinigo, užtat dabar 
ir turi iš ko sau gražiai gyventi su motina. 

Kerue ponas, išgirdęs tokias kalbas, nusprendė rytoj pats užklupti ne- 
tikėtai Bilzą ir ištardyti. Tačiau Bilzas tą sužinojo — jis mat turėjo akių 
ir ausų visur aplinkui. Motina manė, kad jau dabar jam galas, o jis visai 
ramiai mokė ją, kaip daryti. 

— Šiandien turi ateiti Kerue ponas. Aš pasislėpsiu va šitoj senoj sta- 
tinėj. Kai jis klaus, sakykit, kad manęs nėra namie ir nežinot, kur išėjau. 
Aš, statinėj tupėdamas, viską girdėsiu. Jei ponas ko klaus, žiūrėkit į sta- 
tinės skylę: kai matysit, kad krutinu pirštą, drąsiai atsakykit, kad taip. 


Popiet atvyko Kerue ponas ir tuoj ėmė klausti apie Bilzą, o tas kiūtojo 
statinėje. 

— Jūsų sūnus Bilzas yra grįžęs, motin? 

— Taip, gerasis pone, grįžo prieš kurį laiką. 

— Taigi taigi, justi, kad jo esama, ir jis turėtų žinoti, kur mano gy- 
vuliai, kurie man dingo. 

— Jis apie tai man nieko nėra sakęs, gerasis pone. Bet galiu jus už- 
tikrinti, jis žadėjo nieko jūsų neimti. | 

— Aš manau, aš manau, po velnių! Kitaip jam būtų riestai! 

— O mano gerasis pone, aš kaip tik įmanydama stengiuosi jį sulai- 
kyti, bet kad jis toks jeibininkas. 

— Jeibininkas, na na! Tad štai: pasakykit jam, kad jei per dvidešimt 

keturias valandas jis nepavogs mano baltojo žirgo eidininko iš kūtės, 
tai — striukai drūtai — bus pakartas prie mano pilies vartų. 

Margarita išsigandusi dirstelėjo žvairomis į statinę: Bilzo pirštas kru- 
tėjo skylėje. 

— Aš jam pasakysiu, ką jūs liepėte, gerasis pone, ir jūs galite būti 
tikras, kad tai bus įvykdyta. 

— Matysim, matysim. 


Ir Kerue ponas, kuris tarėsi esąs gudresnis už Bilzą, nors iš tiesų buvo 
reto kvailumo žmogynas, grįžo į savo pilį duoti paliepimų. 

Jis susišaukė visus tarnus į sargų būstą, apsakė jiems, ko esąs iš Bil- 
zo pareikalavęs ir kuo jam prigrasinęs, ir liepė saugoti kuo atidžiausiai, 
kad Bilzui nepavyktų. 

— Galite, pone, ramiai miegoti — tarė vienas žirgininkas, vardu Ža- 
nas, — saugosim mudu su Fanšu, tai, nors tas nenaudėlis Bilzas ir labai 
apsukrus, užtikriname, jog jis negaus nė baltojo žirgo uodegos ašuto pa- 
čiupinėti. 


Kai atėjo naktis, abu žirgininkai užsirakino arklidėje. Fanšas turėjo 
pasiėmęs ąsotį sidro, o Žanas kortas, kad smagiau būtų laiką leisti. 

Taip jie ten girkšnojo sidrą ir skėlė kortom keletą valandų. Ilgainiui 
juos pradėjo miegas imti, akys pačios merkėsi, o sidro nebebuvo nė lašo 
prasiblaivymui. Žanas pakilo nuo sėdynės ir tarė: 

— Klausyk, Fanšai, mums neverta abiem čia budėti. Bilzas žino, kad 
kūtė saugoma, tai negi jis kvailas lįsti, kur gali įkliūti. Manau, jis grei- 
čiausiai bus jau išsinešdinęs iš šio krašto, kad išvengtų kanapinio kak- 
laraiščio, kurį jam pažadėjo mūsų ponas. Tai užteks, kad vienas liksim 
saugoti, o kitas eisim vėdarų valgyti pas Kerganu. 

Kerganu buvo kaimynai ūkininkai. Jie vakar kiaulę pjovė ir ta pro- 
ga, pagal seną paprotį, susikvietė draugus ir valgė vėdarus. 

— Aš manau visai taip pat kaip tu, — atsakė Fanšas,— juoba kad ten 
bus tikriausiai ir mudviejų mielosios, ir aš, jei gaučiau pašokti su Mari- 
vona, nėmaž nepykčiau... Net ir čia girdžiu, kaip dūda groja. 

Fanšas atidarė duris, ir tikrai, muzikos garsai gūsiais ėjo iki jų su šalto 
oro srautu. Jiems nuo tų garsų net kojos krusčiojo. 

Katram eiti pirmam? Traukė burtą, trumpesnįjį šiaudelį (arklidėj šiau- 
dų negi badas). Laimė teko Žanui. 

— Neužsibūk per ilgai — pasakė jam Fanšas. 

— Būk ramus, — atsakė Žanas, — po valandos, po pusantros ir grįšiu. 

Ir užsimetęs ant pečių rudinę, smuko į naktį. 


Bilzas vos spėjo prisiploti prie sienos patamsy, kad Žanas nepama- 
tytų. Jis mat jau kuris laikas užsiglaudęs klausėsi ir viską girdėjo. Po ko- 
kios valandos įpuolė į kūtę, šaukdamas: 

— Brrr, kaip šalta! 

Duris jam staigiai atidarius, vėjas užpūtė žvakę, o Bilzas mokėjo pa- 
mėgdžioti bet kieno balsą, tai Fanšas manė, kad parėjo Žanas. Vienu me- 
tu pašokęs, jis tarė: 

— Tu nelabai skubėjai grįžti. Aš jau buvau bepradedąs snausti. 

— Neurzgėk. Ir taip rijau stačiais kąsniais. Vėdarai puikūs, sidras taip 
pat, o tavo mieloji tenai yra ir tavęs pasigenda. Tau geriau sekasi; ma- 
niškės tai nebuvo, kitaip manęs dar tebelauktum. 

— Dėkui tau. 

Dabar Fanšas nėrė į tamsą. 


Bilzas negaišo nė minutės — tuoj atrišo baltąjį pono žirgą, į jo vietą 
pastatė mintuvus, dar ant jų uždėjo balną, o žirgą išsivedė. 

Fanšas įėjo pas Kerganu į trobą, žiūri — ogi Žanas prie stalo besėdįs! 
Įsibankietavęs sau su kitais tokiais pat, jau ir įkaušęs gerokai. Fanšui ir 
akys išvirto. 

— Kaip čia yra, Žanai, tu jau spėjai vėl atlėkti? Gal tu septynmylius 
batus turi? Aš gi dūmiau kaip kiškis. 

— Ką dabar šneki, Fanšai? Aš niekur iš čia nepajudėjau. 

— Tai argi ne tu, Žanai, ką tik atėjai ir pakeitei mane sargyboje? 

— Ne, kur tau! Teisybė, draugai? 

Tie, kur draug su juo puotavo, patvirtino, kad jis nebuvo išėjęs. 

— Ėhė! Vadinasi, ten buvo Bilzas, ne kas kitas, — tarė Fanšas.— Ap- 
movė mus. 

— Pažiūrėsim. Einam greit. 

— Pala, pala, Žanai. Tau bepigu, kad tavo pilvas pilnas, o mano juk 

tuščias, ir aš nepykčiau, gavęs jį prisikimšti. Šiaip ar taip, jei ten buvo 
Bilzas, mes nueisim po laiko. 

Jau vėdarų lėkštė garavo priešais Fanšą. Fanšas juos gurkė negaišda- 
mas, vis užsiliedamas sidru. Priedo šliukštelėjo dar vieną kitą stikliuką 
degtinės — ir mūsų Fanšas nusikaušo ne prasčiau už Žaną. 

Kai prisiviešėję galų gale pakilo eiti, jie jau neturėjo nuovokos, ką 
bedarą, ir jei dar šiaip taip parkropino į dvarą, tai tik todėl, kad kojos 
iš papratimo pačios parnešė. Neprablaivė jų nė šaltis, nors spaudė tą nak- 
tį gerokai. 


Vargais negalais parsiradę į arklidę, neturėdami kuo užsidegti šviesos, 
jie patamsy apgraibinėjo tą vietą, kur turėjo stovėti baltasis žirgas. Žano 
ranka užčiuopė balną, uždėtą ant mintuvų. 

— Garbė ponui dievui! — sušuko jis.— Žirgas tebėra! 

— Klausyk, tu drauguži mano, — ėmė regzti sumanymą Fanšas,— jei 
tu su manim sutinki, lipkim ant jo abudu, sėskimės raiti, tu priešais, aš 
užpakaly. Aš tave apsikabinsiu, kad nenuvirsčiau, nes pasiutusiai noriu 
miego... O tas Bilzas būtų jau per velnią suktas, jei tada pavogtų žirgą, 
mūsų nenubudinęs. 

— Taip ir padarykim. 

Su didžiausiais vargais užsirepečkojo ant mintuvų abu girti vyrai, Ža- 
nas pirma, Fanšas paskui, ir nė kiek nesistebėjo, kad žirgas nekruta — 
mat jis visada buvo ramaus būdo, ir todėl juo jodavo sekmadieniais po- 
nia į bažnyčią. Žanas abiem rankom įsikibo į balno priekį, Fanšas, broliš- 
kai apsikabinęs, laikėsi iš užpakalio, ir sumigo vyrai palaimintųjų miegu. 


Taip jie išmiegojo ligi pat ryto, o vos praaušus atėjo ponas, šunų 
pulko lydimas, su rimbu rankoje, kojos spyriu atidarė arklidės duris ir 
šūktelėjo: 

— Ei, slunkiai! 

— Mes čia, mes čia, šviesusis pone,— atsiliepė abudu bernai, ūmai 
pašokę ir vos nenudribę žemėn. 

— Bilzas buvo? 

— Nė iš tolo, šviesusis pone. 

— Žirgas tebėr? 

— Kaip matote, šviesusis pone. Dėl didesnio tikrumo susėdome ant jo 
raiti. 

Bet ponas tuo tarpu priėjo artyn, jo akys apsiprato su prieblanda, ir 
jis pamatė, ant kokio žirgo bernai sėdėjo. 

— Ak jūs šungalviai, — griaudėjo jis įniršęs, — ar tai šitaip jūs manęs 
klausot! 

Bernai šoko nuo mintuvų, o ponas griebė už pakarpos vieną, paskui 
kitą ir dyžė rimbu iš visų jėgų tol, kol jam ranka įskaudo. Po to šoko lant 
vieno iš savo arklių ir išdūmė kaip vėjas į Margaritos trobelę. 

— Kur Bilzas? — užriko įėjęs. 

— Aš nežinau, gerasis pone,— kalbėjo Margarita ašaromis plūsda- 
ma,— kai išeina, jis man niekad nesisako kur... Bet kas gi pasidarė, kad 
atrodote toks susirūstinęs? 

— Ha, kas pasidarė... žirgą eidininką man pavogė! A, banditas! .. Te- 
gu aš jį nutversiu. .. 

— Bet, gerasis pone, argi jūs pats nesilažinot su juo dėl to pavo- 
gimo? 

— Taip, bet aš negi maniau, kad jam pavyks... A, šunsnukis! .. Aš 
liepsiu jį pakarti taip, kad kojom žemę siektų, dėl geresnio . pavyzdžio 
kitiems. 

— Pasigailėkite, gerasis pone! Pasigailėkite dėl manęs, aš gi tą vieną 
vaiką teturiu, o dariau viską, kad tik jis užaugtų padorus žmogus. Patį 
dievą šaukiuosi liudininku ir visus šventuosius! Pasigailėkite jo, gerasis 
pone! Ta bėda yra galingesnė ir už jį, ir už mane: jis jau gimė toksai. 
Jis gi aukso širdį turi, tiktai kad rankos jo neklauso, o šiaip tai jis nelinki 
jums blogo, atvirkščiai, — jis į ugnį ir vandenį šoktų dėl jūsų. 

Vargšė Margarita puolė ponui po kojų; ji nedrįso jų apkabinti, ji tik- 
tai kėlė į poną maldaujančias rankas ir ašarotas akis. Ponas truputį at- 
lėgo, jau rodės duosis suminkštinamas, juoba kad pats buvo tikras, jog 
šiaip ar taip galės atsigriebti. 

— Na gerai, gerai. Sutinku jam atleisti, bet tik viena sąlyga: jis ligi 
ryto turi išvogti kiškienos paštetą, kuris šiąnakt keps pilies krosnyje. 

Tas buvo tolygu reikalauti neįmanomo dalyko, nes po istorijos su Žir- 
gu eidininku, kiekvienas suprato, bus griebtasi visų priemonių apsaugoti 
paštetui. 

Galima tad numanyti, kaip susirūpinusi Margarita dirsčiojo į statinės 
skylę, nes statinėje, kaip ir aną kartą, kiūtojo Bilzas: prieš ponui atei- 
nant jis ten įlindo, liepęs sakyti „taip“, jei matys skylėje krutant jo pirš- 

tą. Ji pažiūrėjo — kruta pirštas. Dabar ji nusiramino, nes labai pasitikėjo 
sūnaus apsukrumu, ir tarė: 

— Aš pasakysiu, ką jūs liepėte, gerasis pone, ir būkite tikri, kad Bil- 
zas padarys. 

— Tuo aš netikiu nė kiek, tačiau riestai bus jam, jei nepadarys. 


Vos tik spėjo ponas išeiti, tuoj Bilzas šoko iš savo slėptuvės, griebė 
krepšį ir išsidūmė į Lanjoną. Ten pirko du butelius geros degtinės, dar 
triušį gyvą, o iš vieno draugo (draugų 'jis turėjo visur) gavo medžioklinį 
šunį. Taip apsirūpinęs, parėjo namo. 

Prietemoje Bilzas ėmė slankioti aplink pilį. Nutaikęs, kada kepykloje 
nieko nebuvo, padėjo ten degtinės butelius, po to pasislėpė šalimais sode 
su šunimi ir triušiu ir tykcjo. 

Po vakarienės vyriausiasis virėjas pats pakepė paštetą, krosnies an- 
gą užkimšo akmens plokšte, o jos pakraščius užglaistė minkštu moliu. 

Žanas ir Fanšas, norėdami atpirkti savo kaltę pono akyse, apsiėmė eiti 
sargybą su basliais ir šautuvais, prisiekę nudėti Bilzą be jokio įspėjimo, 
jei tik jis parodys bent nosies galiuką. 

Tie du bernai turėjo paprotį raustis visur, ieškoti, ar neras ko sau 
įdomaus, tad jie kepykloje netrukus aptiko degtinę ir vieną butelį iškliun- 
kino nieko nelaukę, visą iki dugno. 

Nuo to jie įsmago, ėmė dainuoti, pirma po vieną, paskui abudu drau- 
ge, ir plyšavo kiek tiktai gerklėj balso turėjo. 


Bilzui tai buvo metas veikti. Išgirdęs, kad bernai jau dainuoja, jis pa- 
leido triušį, tas nėrė lauk, nieko nelaukdamas, paskui paleido šunį, tasai 
ėmė vytis triušį ir skalyti. Bilzas užriko: 

— Kiškį gaudykit! Kiškį! 

Jis pastorino balsą, kad nepažintų, bet nebuvo tokio pavojaus: bernai, 
apie jį nėmaž negalvodami, strimagalviais išpuolė laukan su šautuvais 
kiškio medžioti, vijosi ir nusivijo mėnesienoje kaži kur; medžioklės aist- 
ra jų buvo tuo karštesnė, kad tokiems kaip jie medžioti buvo drau- 
džiama. 

Bilzas įšoko į kepyklą, atidarė krosnį, ištraukė paštetą, į jo vietą kep- 
tuvėje patupdė savo skrybėlę, o krosnies angą vėl užtaisė kuo rūpestin- 
giausiai. Nelaukdamas, kol grįš bernai, išsinešdino namo. 

Bernai grįžo nieko nepešę. Nuo šalto oro ir palakstymo jie kiek pra- 
blaivėjo. Jie nusimanė, kad neatsargiai pasielgė, ir kalbėjosi taip: 

— Gerai dar, jei tas velnio Bilzas nepasinaudojo mūsų išlėkimu ir ne- 
pavogė pašteto. 

Bet ne: patikrinę rado, kad krosnies anga tebėra užtaisyta kaip bu- 
vusi, ir akmens plokštė vietoje, ir molio užglaistymai. Žanas su Fanšu, 
nusiraminę, čiupo nagan antrą degtinės butelį ir nemigo tol, kol neišgėrė 
viso iki paskutinio lašo. 


Tad ir suprantama, nuo ko sunkios buvo jų galvos ir liežuviai lyg paš- 
tetu apsivėlę, kai rytą gavo stoti prieš savo poną, o taip pat ir ponią, kuri, 
būdama Ievos duktė, nesitvėrė smalsumu ir atlydėjo savo vyrą į ke- 
pyklą. 

Abudu bernai dievagojosi kaip pašėlę, kad jie nematę Bilzo nė šešėlio 
(ir tai buvo teisybė), o vyriausiasis virėjas atidarė krosnį ir ištraukė kep- 
tuvę, kuri jam pasirodė kiek per lengva. Jis greit nukėlė dangtį. 

— Kaip čia dabar! — sušuko ponia, jau bekišanti nosį uostyti pašte- 
to kvapo, kai tuo tarpu sklido vien bjauri svilėsių smarvė.— Koks jis juo- 
das ir susitraukęs! 

— Trenk perkūne! — subaubė ponas.— Taigi čia skrybėlė! Bilzo skry- 
bėlė. .. Prakeikimas! .. Tas velnio pakartuvė ir vėl mus apmovė... O jūs, 
stipenos,— pridūrė jis, šaudydamas žvilgsnių Žaibais į apstulbusius ber- 
nus, — taip jūs man sargybą einat?! 

Ir jis, griebęs pagalį, ėmė juos vanoti apsigrąžydamas — vieną, antrą, 
vieną, antrą! — ir visiškai nepaisė nei jų riksmų, nei maldavimų, ir taip 
pribakino, jog abudu liko begulį žemėje, o ponia žiūrėjo į tą darbą šalta 
ir abejinga. 

— Na, tu velnio boba, žinok: šį kartą nebeužteks pakarti tavo nenau- 
dėlį vaiką. ..— rėkė jis, po keliolikos minučių atšuoliavęs raitas pas Mar- 
garitą, degdamas pykčiu.— Aš liepsiu jį suketvirčiuoti ir iškepti ant lėtos 
ugnies. .. Žinos jis man, kokias malkas kūrenu! 

Tačiau dar šį kartą, — paskutinį, sakykim,— persigandusios motinos 
maldavimai nuaušino jo nirštą, ir jis prižadėjo iš viso užmiršti Bilzą, jei 
šis sugebėsiąs ateinančią naktį pavogti paklodes, ant kurių gulėsią jis ir 
jo pati. 

Statinės skylėje ramiai krustelėjo pirštas, ir Margarita užtikrino poną, 
kad jo valia ir šį sykį būsianti įvykdyta. Tas užtikrinimas ponui pasirodė 
neprotingai drąsus. Ponas pasileido kvatoti ir kvatodamas išėjo iš tro- 
belės. 


Dar nespėjo sutemti, jau Kerue ponas, buvęs kadaise kare ir tariąsis 
esąs didis generolas, išrikiavo visus savo vyrus grandine aplinkui pilį, 
įdavęs kiekvienam po kokį ginklą — ietį, durklą, alebardą, kalaviją, šau- 
tuvą — ir paleido šunis nuo grandinių. Aiškių aiškiausia, jog Bilzas ne- 
būtų galėjęs įsigauti į pilį, nebent būtų skriste įskridęs, tačiau tasai gud- 
reiva jau lindėjo pilyje. | 

Kai visi valgė pusryčius, jis vogčiomis įslinko į sodą — 0 į sodą žiū- 
rėjo ponų miegamojo langai —ir užsislėpė pašiūrėje, kur laikomi so- 
dininkų įrankiai. Jis atsinešė pasidaręs šiaudinį žmogų, panašų į save, ap- 
vilktą savo kelnėm, savo liemene ir su skrybėle, visai tokia kaip jo; tą 
padarą tvirtai pririšo prie ilgos karties. 

Vakare, apie dešimtą valandą, miegamajame įsižiebė šviesa, ir ant 
langų stiklų ėmė krutėti juodi šešėliai. Bilzas suprato, kad pilies ponai 
jau atėjo gulti. Kai šešėliai nebesirodė, jis nusprendė, kad ponai, matyt, 
bus jau atgulę, ir, iškėlęs tą savo šiaudinį žmogų, atkišo ties langu. 

Ponia pamatė, krūptelėjo. 

— Oil Aure Bilzas! Aure Bilzas! — ėmė rėkti ji, rodydama pirštu į ka- 
liausę. 

— Kur, kur? — klausė ponas, pašokęs vienmarškinis iš lovos ir pasi- 
grobęs nuo naktinio staliuko du užtaisytus pistoletus. 

— Va, va... Jis ką tik pažiūrėjo pro langą, bet dingo, kai pamatė, 
kad jūs imat pistoletus. 

— Al Pragaro išpera! Jis man nebepaspruks. 

Ir ponas, užsiglaudęs už fotelio, akis įrėmęs į langą, laukė su pistole- 
tais abiejose rankose, ar vėl neatsiras Bilzas. 

— Štai jis! Štai jis! .. Šaukit jį! 

Tikrai, šiaudinis žmogus ir vėl grėsmingai pasirodė už stiklo. 

Pif! Pat! — trenkė į jį ponas iš abiejų pistoletų. 


Bilzas bloškė žemėn šiaudinį žmogų ir suriko baisiu balsu, lyg sun- 
kiai sužeistas. 

— Dėkui dievui! Kliuvo! — padarė išvadą ponia ir atsiduso paten- 
kinta. 

— Turbūt nupyliau negyvai. 

Skubėdamas sužinoti, ar tikrai taip yra, ponas įšoko vien į kelnes, nors 
buvo pašėlusiai šalta, ir galvotrūkčiais išlėkė, pasigavęs šviesą, kad nuo 
laiptų nenubildėtų. 

Išlėkęs į lauką, rėkė: 

— Pas mane, vyrai! Pas manel| Aš jį nušoviau! Aš jį nušoviau! 

Subėgo žmonės. Ponas su jais nusidavė į sodą ieškoti negyvo kūno. 

Bilzas šiaudinį Žmogų išmetė per mūrą iš sodo, kad ieškojimas ilgiau 
truktų, o pats, pratęs prie naktinių iškylų ir matąs patamsyje kaip kati- 
nas, pasinaudojo sąmyšiu ir įsmuko į rūmus, o paskui ir į ponų miega- 
mąjį, paliktą atdarą ir be šviesos. 


— O, tas nenaudėlis Bilzas! — kalbėjo jis, gerai nutaisęs pono balsą.— 
Šį sykį jam jau galas. 

— Tikrai? Jūs nušovėt jį, mano brangusis pone? — klausė ponia, ne- 
pajutusi apgaulės. 

— Jis jau nebegyvas, mūsų vyrai rado jo lavoną. .. Bet, žinotum, kaip 
šalta, mano brangioji!.. Brrr, brrr... Speigas toks, jog akmenys sprogi- 
nėja. 

— Gulkit greitai, kad sušiltumėt. 

Bilzas akies mirksniu nusirengė ir gulė į lovą, kalendamas dantimis, 
o ponia, bijodama užsikrėsti nuo jo sloga, išlipo iš lovos ir susirietė ta- 
kutyje. 

— Ai! Jūs esate kaip ledas, jaučiu nuo tolo. 

— Kad tik negaučiau kokios slogos ar plaučių uždegimo! 

Ir Bilzas pradėjo pamažu traukti į save paklodes ir į jas vyniotis. Po- 
nia ėmė skųstis: 

— Kaip tai, mano vyre, jūs viską traukiate ant savęs! Tuoj paliksit 
mane be nieko. 

— Atleiskit, bet man šalta, vargše mano žmona! 

Ir Bilzas, baigęs vyniotis paklodes aplink savo kūną, šoko iš lovos, 
stvėrė savo drabužius ir rengėsi nešdintis lauk. 


— Kur jūs einate, mano brangusis? 

— Durys apačioj atdaros, pasiutusiai traukia. Eisiu uždarysiu. Tarnai 
dar negrįžo. 

— Paskubėkite, man šalta. 

Paklodžių nebeliko, o ponia, sustipusi drebėdama, susisupo antklode. 


Bilzas išėjo, ir po valandėlės rūmuose kilo didelis triukšmas. Grįžo vi- 
si tarnai, be tų, suprantama, kas gyveno kumetynuose, ir laiptinėje išsi- 
girdo virtinės keiksmų; ta proga ponas vienas pats keikė už dvidešimt 
dragūnų. 

— A, šėtonas! Vis vien jis žus nuo mano rankos. 

— Apie ką jūs kalbat, mano brangusis? — tarė sunerimusi ponia, pa- 
sirėmusi ant pagalvės. 

— Apie ką gi daugiau kalbėčiau, jei ne apie tą įsikūnijusį velnią 
Bilzą! 

— Taigi sakėt, kad jis nebegyvas. 

— Aš? Kada? | 

— Ką tik dabar, atėjęs gulti. 

— Aš? Sapnuojate, brangioji. 

— Ne, nesapnuoju. 

— Nuo pat išėjimo iš kambario aš visą laiką buvau sode su tarnais, 
išieškojom visus užkampius ir neradom to valkatos nė kokių pėdsakų. 

— O aš tvirtinu, kad jūs sapnuojate, mano brangusis. Įrodymas: jūs 
išsinešėte paklodes. Beje, kam jums tų paklodžių prireikė? 

Su žiburiu rankoje, su pistoletais kitoje Kerue ponas stovėjo priešais 
ponią visiškai suglumęs, vienom kelnėm, taip kaip iš kambario išbėgo. 
Tik staiga — dingt jam į galvą: susivokė. 

— O kad jį perkūnas! — suriko jis.— Paklodes! Taigi Bilzas jas pa- 
grobė ir išsinešė! Na palaukš, niekše! 

Ponas nieko daugiau nebelaukė, tik įniršęs baisiausiai ir vis keikda- 
masis, baigė rengtis ir raitas, su keturiais dvaro bernais, taip pat raitais, 
išsitrenkė į Margaritos trobelę, tikėdamasis nutverti vilką kinyje. 

Kaip tikėjosi, taip ir rado. Bilzui vieną sykį pritrūko gudrumo: manė, 
naktį ponas nieko dėl jo nedarys, o ligi ryto užteks laiko žŽmoniškai pa- 
silsėti, tad atsigulė ir miegojo kaip barsukas, kol atpyškėjo ponas su sa- 
vo bernais. 

Lūšnelės duris išlaužė, Bilzą akies mirksniu pagavo, suėmė, surišo ran- 
kas kojas, įkišo į maišą ir užrišo, užmetė ant arklio ir tokioje nepatogio- 
je padėtyje nugabeno į pilį, o jo motina tuo tarpu verkė galavosi namie, 
nebetekusi bet kokios vilties. 

Išaušus rytui, ponas, žygių nuvargintas, kėlėsi vėlai, jo žmona dar vė- 
liau, o jų duktė visų vėliausiai, nes ji visada mėgo ilgai tvarsytis lovoje. 
Valgydami pusryčius, jie visi trys tarėsi, kokia mirtimi nugalabinti Bilzą. 

Ponas varė savo: jis esąs prižadėjęs Bilzą pakarti, tad šis ir turėsiąs 
karoti ant pačios žemutinės ąžuolo šakos, dvaro ąžuolų alėjoje; ponia pa- 
sišiaušė: ne, ji nesutiksianti, užtat kad toji alėja esanti pati mėgstamiau- 
sioji jos pasivaikščiojimų vieta, tai negalima, kad ją nuodytų lavono 
smarvė. Galų gale visi sutarė Bilzą prigirdyti dvaro tvenkinyje. 

Dabar vėl užkėlė ant arklio vargšą Bilzą, praleidusį naktį arklidėje 
maiše, ir traukė tvenkinio linkui iš lėto, kad malonumas ilgiau truktų. Vos 
tik spėjus iškeliauti iš dvaro, didysis pilies laikrodis numušė dvylika. O 
ponas buvo pripratęs pietauti griežtai tuo pačiu metu kas dieną ir nepa- 
kęsdavo nė mažiausio vėlavimo. 

— A, kad jį velniai, — tarė ponas, apetitui sujudus,— nebėr laiko čia 
smagintis. Einam pietauti. Paskui sugrįšim ir galėsim žaisti, kiek tik mums 
patiks. 

— Teisybę jūs sakote,— parėmė jį ponia, — juo labiau kad šiandien 
pietums kepa kalakutę, tai reikia, kad kepsnys neperdžiūtų. 

Ir jie nuėjo pietauti, pirma, beje, nukėlę nuo arklio Bilzą ir su visu 
maišu padėję ant kelio šlaito. 


O Bilzas, maiše užrištas, nesijautė nei perdaug laisvai, nei patogiai. 
- Sakykim tiesiai: jis manė, kad jam, nors dar tokiam jaunam, jau prieina 
paskutinioji, o buvo tvirtai nusistatęs gyventi ilgą ir visko pritekusį gy- 
venimą. Šį kartą ir jo gudri galvelė nieko nebevaliojo išgudrauti; kita- 
dos joje taip veikiai dygdavo visokie geri sumanymai, o dabar ji buvo 
bergždžia kaip dykuma — net panašumo į jokį daigelį nesirado. Beliko 
tik laukti, ar nepasitaikys iš netyčių kokia laimė. Tačiau netyčių laimė — 
kaip netikėtas svečias: gal ateis, o gal ir ne. 

Vis dėlto Bilzui sekėsi: ausis ištempęs, jis nuklausė, kad keliu atitrep- 
si daug kojų. Tai pirklys varėsi į prekymetį partiją arklių, apkrautų pre- 


238 


kėmis. Bilzo galvoje tučtuojau it žaibas sušvito mintis, tuščiai laukta iki 
šiol, ir jis ėmė rėkti iš visų jėgų: 

— Ne, aš jos neimsiu! Ne, ne, jokiu būdu! Nenoriu, nenoriu ir neim- 
siu jos! 


Pirklys susidomėjo, sustojo, priėjo prie maišo, iš kurio girdėjosi riks- 
mas, ir užkalbino: 

— Kaip čia yra? Ei žmogau, kas jūs esate? .. Ką veikiate tame mai- 
še? .. Ir ko jūs taip nenorit imti? 

— Vai, mielasis, pasigailėkite manęs... Esu baisiai nelaimingas. Ke- 
rue pilies ponas įkišo mane į maišą, užrišo ir ketina greit mesti į tven- 
kinį ir paskandinti, kam aš atsisakau jo dukterį vesti. 

— Ta jo duktė turbūt bjauri ir be skatiko? 

— Anaiptol, ji ir graži, ir turtinga, tik mat aš myliu kitą ir esu pa- 
sižadėjęs vesti. 

— Ar ji tikrai tokia turtinga, kaip jūs sakote? 

— Na žinoma. Jai atiteks ir dvaras, ir visi turtai, kai numirs tėvai, o 
tie jau seni ir paliegę, be to, aš jų rūmuose mačiau tris statines aukso ir 
sidabro pinigų, skirtų jos daliai. 

— Iš tikrųjų? .. Kad taip, tai gerai: aš ją imsiu, tą merginą. Kaip tik- 
tai esu nevedęs, ieškau pačios. 

— Nieko nėra lengvesnio. Liskit į maišą mano vieton ir, kai netrukus 
ateis jūsų skandinti, jums reikės tiktai rėkti: „Aš ją imsiu, aš ją imsiu!“ 

— Bet, sakykit, kaip gali būti, kad graži ir turtinga mergina lig šiol 
nesusilaukė, kas ją imtų? 

— Matote... Atvirai pasakius, žmonės kalba, kad ji labai bjauraus 
būdo ir kad tėvai stengiasi kaip įmanydami ja nusikratyti. 

— A, čia niekis, aš apsiimu išdulkinti jos būdo bjaurumą. Reikia tik 
gerai išdirbti kailį, ir bus kaip šilkinė. 

— Baisiai gerą darbą padarysit. 

— Vadinas, sutarta. Dovis prieš dovį. Aš einu į jūsų vietą, jūs į ma- 
no, ir aš jums atiduodu visus arklius sų prekių kroviniais. 

Pirklys atrišo maišą, Bilzas greit išlindo ir greit savo vietoj užtaisė 
pirklį, po to, palinkėjęs jam daug laimės su būsimąja, nukeliavo į Lan- 
joną, varydamas partiją arklių, dabar jau savų, švilpiniuodamas iš sma- 
gumo ir pliauškindamas botagu. 


Pavalgę pietus, ponas, ponia ir panelė, lydimi kelių tarnų, grįžo skan- 
dinti Bilzo. Grįžo neskubėdami, ėjo sau dėl pramogos, kaip į pasivaikš- 
čiojimą. 

Pirklys, vos užgirdęs juos ateinant, ėmė rėkti: 

— Aš ją imsiu! .. Aš ją imsiu!.. 

— Čiagi dabar! Kas yra? .. Ko rėkauji, bandite? Ką tu nori imti? 

— Jūsų dukterį, šviesusis pone, jūsų dukterį. 

— Mano dukterį!.. Ir įžūlumas gil.. Tu, bjaurybe, įžeidinėsi mane 
iki paskutinio žioptelėjimo? .. Ei — paliepė, atsigręžęs į tarnus, — meskit 
tuojau tą šunsnukį į vandenį. | 

— Palaa-ukit! — užbaubė pirklys persigandęs— Aš ne tas, kuo jūs 
mane laikote. Mane apgavo. Susimildami, atriškit maišą ir pamatysit. 

Ponas nesidavė perkalbamas. Iš balso jis nepermanė, kad čia kitas 
žmogus. Jis bijojo kokios naujos Bilzo klastos, ir pirklys per savo kvai- 
lumą nukeliavo į tvenkinio dugną, juo greičiau, kad prie maišo buvo 
pririštas dar ir gerokas akmuo. 

Po to ponai leido tarnams grįžti į dvarą, o patys toliau ėjo sau pasi- 
vaikščioti smagūs, manydami, kad jau amžinai nusikratė Bilzu. 

Ir kaip jie išplėtė akis, kai Lanjono prekymetyje po kelių dienų pa- 
matė, kad vienos šaunios parduotuvės šeimininkas besąs — kas manote? — 
ogi tas pragaro išpera Bilzas. 

— Na va! —riktelėjo apstulbęs ponas.— O aš maniau, kad jis nebe- 
gyvas! .. Ar čia tu, Bilzai, ar kas kitas, į tave panašus? 

— Aš, tikrai aš, šviesusis pone,— atsakė Bilzas, prieidamas arčiau, 
šypsodamas ir visaip gerindamasis.— O koks aš laimingas, matydamas 
jus, pone, ir ponią, ir panelę, ir galėdamas padėkoti, kad per jus tapau 
turtingas, visai to nenorėdamas, tikrai, visai nenorėdamas! 

— Kokiu būdu? — sušuko ponas, o jo antakiai iš nuostabos pakilo 
mažne lig pat plaukų šaknų ir beveik susidūrė. 

— Iš tiesų, šviesusis pone. Visa, ką čia matote, yra mano, įr 
niekam kitam, tik jums privalau būti už tai dėkingas. Visų pirma leiskite 
man parodyti jums savo dėkingumą. 

Ir Bilzas juos apdovanojo: ponui davė pentinus, poniai karolius, pa- 
nelei apyrankę — viską gryno sidabro. 

Šias netikėtas dovanas visi labai mielai priėmė, o ponas užkvietė Bil- 
zą vakarienės tą pat vakarą į savo rūmus Lanjone. Bilzas iš pradžių ban- 


240 


dė atsikalbinėti, sakė, kad jam per didelė garbė, kad esąs nevertas jos, 
bet galiausiai, visų primygtinai prašomas, sutiko. 

Vakarienė buvo gausi ir šauni. Bilzas prie stalo elgėsi labai manda- 
giai, valgė apsčiai, gėrė taip pat. Valgant desertą, ponas, gera nuotaika 
nušvitęs, atsilošęs fotelyje, žiūrėjo su simpatija į Bilzą ir klausė, kaip jis 
galėjo ištrūkti iš tvenkinio ir per tokį trfumpą laiką pasidaryti tokios tur- 
tingos juvelyrinės parduotuvės šeimininku. 


— Štai kaip buvo, šviesusis pone. Kai jūsų tarnai mane įmetė į van- 
denį, aš pamažėli, pamažėli nuskendau ligi paties dugno. Čia pajutau, kad 
kažkas atrišo mano maišą. Aš tuoj išlindau ir tik žiūriu, kame atsidūriau. 
Ogi aš besąs puikiausiuose rūmuose. Ten šeimininkauja sirena — tokia 
būtybė, kaip žinote, pusiau moteriškė, pusiau žuvis. Ji man liepia imti 
ir neštis iš jos viešpatijos visa, kas tik man patiksią, o turto tenai — be 
galo ir be krašto. Pirmai pradžiai pasiėmiau nedaug, tik vieną kapšą si- 
dabro pinigų. Su jais tuoj nulėkiau į Lanjoną ir nusipirkau trejetą arklių. 
Tada grįžau ir prisisėmiau tiek sidabrinių, kiek tik panešė tie mano ark- 
liai. Ir dar man ką pasakė sirena: tame tvenkinyje gyvena dvi jos sese- 
rys, turtingesnės ir už ją, vienos rūmai kimšte prikimšti aukso, kitos — 
brangiųjų akmenų. Ji iškišo galvą iš vandens ir man parodė, kur tos se- 
serys gyvena, — visai netoli kranto. Kaip gaila, kad aš neįkritau ten, kur 
brangieji akmenys! .. Tačiau reikia mokėti pasitenkint tuo, ką turi, o pi- 
nigų man dabar yra tiek, jog nebetrokštu daugiau. 

Ponas, ponia ir panelė tik žvilgčiojo vienas į kitą ir atsistebėti neva- 
liojo. 

— Tai puiku, Bilzai, ir aš įsivaizduoju, koks tu dabar laimingas jau- 
tiesi. Na kaip tau regis, jeigu aš nueičiau pas ją, pas tą sireną su brang- 
akmeniais, ar ji mane priimtų taip, kaip anoji priėmė tave? 

— Dar geriau priimtų, be jokios abejonės. Kurgi, juk jūs ponas ir 
tvenkinio savininkas. 

— Savaime suprantama. Tada štai, Bilzai, drauge mano mielas, prisi- 
statyk rytoj rytą ant tvenkinio kranto. Tu man tiksliai nurodysi vietą, o 
visa kita — mano dalykas. 

— Rytoj, šviesusis pone, negalima. Man reikia gerų trijų dienų už- 
baigti prekymečiui. Po to — aš jūsų valioj. 

Ponas, užsidegęs ta mintimi, nieko daugiau nebelaukė ir parvažiavo 
namo su žmona ir dukteria, o bijodamas, kad kas kitas nepasipelnytų jo 
valdose, apstatė tvenkinį ginkluotais tarnais ir jiems sakė prisakė, kad 
šiukštu neprileistų nė vieno žmogaus. 

Ketvirtos dienos rytą Bilzas rado ant kranto poną su šeima, belau- 
kiančius ir nekantraujančius. 

— Na, pagaliau ir tu atsiradai, drauge mano mielas,—tarė jam po- 
nas.— Greičiau, greičiau, nurodyk man tikrai vietą, kur laikosi sirena su 
brangiaisiais akmenimis. 

— Jūs, šviesusis pone, matote tą seną ąžuolą, kurio šakos tįso viršum 
vandens. Tai ten. 

— Puiku. 

Ponas nebepratarė daugiau nė vieno žodžio. Godulio genamas, nulė- 
kė tekinas į nurodytą vietą ir movė stačia galva į vandenį ištiesęs ran- 
kas į priekį kaip geras plaukikas, nors plaukti nemokėjo. Jis paskendo, 
paskui dar iškilo trumpai į viršų beviltiškai kepėstuodamasis. 

Jo žmona, trumparegė ir ne mažiau godi kaip jis, pamanė, kad jis jai 
moja greičiau nerti į vandenį, pulti prie nuostabiųjų lobių. Ji nulėkė pa- 
sišokėdama, puolė stačia galva ir paskendo, bet paviršiuj nebepasirodė. 
Galimas daiktas, kad jis, mėgindamas gelbėtis, į ją įsikibo ir įtraukė gy- 
lėn draug su savim. 


Duktė, tokia pat trumparegė, kaip ir motina, buvo benorinti eiti tėvų 
pėdomis. Bilzas ją sulaikė: 

— Ne, gražioji panele. Užteks skenduolių. Jūsų tėvai gyvybe užsimo- 
kėjo už savo godumą ir už nebežmonišką lengvatikystę, einančią iš go- 
dumo. Jeigu būtų įmanę, jie mane šaukšte vandens būtų prigirdę, labiau- 
siai jūsų tėvas. Ir kiek jis kartų begėdiškai laužė man duotą žodį! Man 
neliko nieko kito, kaip tiktai gintis. Dovanokit man. Aš, beje, leidau sau 
spėti, kad jie nesugebės teikti laimės tokiai švelniai ir gražiai būtybei 
kaip jūs. Jeigu jūs sutinkate, tai aš apsiimu jus kaip ir globoti, dabar, 
kai likote vieniša, ir valdyti jūsų turtus. Regis, įrodžiau pakankamai, ką 
aš sugebu. Jūs galėsit pasigirti, kad gavote vyrą nekvailą, o priešingu at- 
vejų, jei mane atstumtumėt, į kokias rankas patekti rizikuotumėt? 

Panelė neatsakė nieko, tik žiūrėjo į Bilzą ašarų pilnom akim. O Bilzas 
buvo tiek pat gražus vaikinas, kiek iškalbingas ir apsukrus. 

Jis pamergino ją gražiai kelias savaites, ir galų gale juodu susituokė. 
Dėl to nė vienas iš jų jokiu atveju nesigailėjo, anaiptol. 

O Margarita irgi nebuvo užmiršta. Iš pradžių ji nesutiko gyventi pi- 
lyje, nes tarėsi nepritiksianti tenai; ji liko savo trobelėje, kuri, beje, Bil- 
zo rūpesčiu buvo išgražinta ir naujais baldais aprūpinta. Tačiau, kai jiems 
atsirado pirmas vaikas, abu, ir sūnus, ir marti, priprašė ją atsikelti pas 


TRYS IŠMONINGI VAGYS 


Trys broliai, Ametas, Beraras ir Traveras, buvo be galo išmoningi va- 
gys. Jų gabumai tiesiog stebuklus darė. Apsukti, apmauti, per akis žmo- 
gų apvogti jie buvo neprilygstami meistrai. 

Vieną dieną jie visi trys vaikštinėjo po Lano mišką ir pasakojosi savo 
žygdarbius. Ametas, vyriausiasis, pamatė aukšto ąžuolo viršūnėje šarkos 
lizdą. Kaip tik tuo metu į jį nusileido šarka. 

— Broli,— tarė jis Berarui,— jei kas tau pasiūlytų išvogti iš po šar- 
kos kiaušinius taip, jog ji nepajustų ir neišlėktų, ką tu sakytum? 

— Sakyčiau: kvailio kalba, nes nemanau, kad tai būtų įmanoma. 

— Žinai ką, vyre,— atkirto jam Ametas,— tiktai negabus vagis ar 
naujokas nesugebėtų paimti kiaušinių taip, kad šarka neišlėktų. 

Ir šit jis jau lipa į medį. Pasiekęs lizdą, jis pamažiukais, pamažiukais 
prakrapšto dugne skylę, išritina po vieną kiaušinius ir, jais nešinas, nu- 
lipa žemėn. 

— Štai, mano broliai — sako jis — žiūrėkit, nė vienas nesudužo! 

— Reikia pripažinti — sušuko Beraras,— jog iš tavęs — vagių vagis! 
O jei tu dabar sugebėtum tuos kiaušinius atgal po šarka sudėti tokiu 
pat miklumu, kokiu išėmei, ir kad ji neišskristų, tai mes tave apšauktume 
savo mokytoju! 

Ametas iššūkį priima ir vėl repečkinasi į medį. 

Bet čia buvo brolio sugalvota klasta: kai tik Ametas ėmė lipti į ąžuo- 
lą, tuoj jam pridurmu pasileido ir Beraras; anas, akis įspyręs į lizdą, sekė 
atidžiai kiekvieną mažiausią šarkos judesį, stengdamasis neišbaidyti, ir 
sliuogė kaip žaltys, o šis patyliukais numovė jam kelnes ir nulipo žemėn, 
nešinas tuo neregėto savo miklumo įrodymu. 

Ametas, sudėjęs atgal į lizdą kiaušinius, laukė pelnytų pagyrimų, ko- 
kių jam regėjos vertas net dviem atvejais parodytas jo menas. 

— Hė, tu nori mus už nosies vedžioti — tarė jam pašaipiai Traveras — 
galim lažintis, kad tu tuos kiaušinius turi susidėjęs į kelnių kišenę. 

Ametas kapt už tos vietos, kur kišenė, — ir net išsižioja: ogi besąs be 
kelnių! Čia jis supranta, kokį pokštą jam iškrėtė brolis. 

— Tas yra vagių vagis, — pripažįsta jis sumišęs, — kas sugeba kitą va- 
gį apvogti. 

— Žinot ką, berniokai,— sako tada Traveras,— man jūs ir vienas, ir 
kitas esat perdaug miklūs vagys. Likit sveiki, nes aš nesugebėsiu nu- 
veikti ko nors reikšmingo jūsų amate. Aš grįšiu namo ir likusią amžiaus 
dalį gyvensiu ramiai su savo pačia. 

Jo broliai šitų žodžių nepriėmė taip jau labai už gryną pinigą. Jie gi 
žinojo, kad jis toks pat velnio neštas ir pamestas kaip ir jie patys. Tad 
ryžosi stebėti, ką jis veiks. 


Po kurio laiko broliai užsuko jo aplankyti, bet jo nerado namie. Žmo- 
na viena sėdėjo ir verpė. Tačiau jų įgudusi akis pastebėjo, kad viename 
pirkios kampe yra paslėpta kiaulė, ką tik paskersta. 

— Žiūrėk tu man,— kalbėjosi jie patylomis,— tas sukčius norėjo pats 
vienas su pačia sumiaumoti visą šviežieną, o mums neduoti skerstuvių! 
Ne, šitaip ne broliška. Už bausmę mes jam pavogsim tą kiaulę. Nė pa- 
ragauti negaus! 

Su tuo gražiu sumanymu jie laukė nakties. Kad nekiltų kokio įtarimo, 
jie iki vakaro apsistojo kaimynystėje. 

Kai Traveras parėjo, žmona papasakojo, kad atsilankė broliai ir kad 
jų žvalgios akys naršyte naršė pirkią ir aptiko tą gerąjį kampą. 

— Ai! Vargas mano kiaulei! — dejavo Traveras.— Jei jau mano bro- 
liai ją užmatė, esu tikras — pavogs! Ak kaip negerai! Reikėjo ją par- 
duoti. 


17. Princesė pelytė 245 


— Kas iš to, kad dejuosi pirma laiko, atrėmė žmona. Nelaikykim 
kiaulės ten, kur jie matė, paslėpkim šiai nakčiai kitoje vietoje, o rytoj 
pagalvosim, ką toliau daryti. 

Traveras mato, kad žmonos patarimas geras. Jis tuoj perneša kiaulę 
į kitą pirkios galą, dar užvožia duonkubiliu ir nueina gulti, bet jam vis 
tiek truputį neramu. 

Sutemus nakčiai, Ametas ir Beraras atkiūtina prie brolio namų. Vy- 
resnysis eina sargybą, o antrasis iš oro pusės padaro pirkios sienoje sky- 
lę kaip tik ties ta vieta, kur jie matė kiaulę. Kai skylė jau pakankamai 
plati, jis įkiša ranką ir, žinoma, nieko neužčiuopia. 

— A, kad juos galas! — sako jis broliui. — Paukštytė išskridusi! Per 
vėlai atėjome. 

Traveras, dėl nerimasčio neužmigdamas, girdi triukšmą, atsikelia. Nori 
pasitikrinti apgraibomis, ar kiaulė tebėra naujoje vietoje, po duonkubi- 
liu. Pačiupinėja,— taip, tikrai tebėra. Bet jam baisu, kad tie pakartuvės 
nenudžiautų ko iš klojimo ar iš tvarto, jis ima kirvį ir išeina apsižiūrėti. 
Beraras nugirsta, kad jis išėjo, tuoj, naudodamasis proga, drožia į vidų, kur 
guli brolienė, užkabina duris, prieina prie jos lovos ir, nutaisęs balsą, kad 
būtų visai kaip Travero, klausia: 

— Žana, kurgi mes padėjom kiaulę? Aš neberandu. 

— Taigi ar neatmeni, žmogeliuk, kad pavožei po duonkubiliu. 

— Teisybė! Teisybė! Ta mano galva visiškai niekam tikusi. Bet, dėl 
didesnio tikrumo, aš imsiu ir padėsiu kiaulę kitur, ir gero vagies reikės, 
kad ją ten rastų. 

Taip sakydamas, jis eina tiesiai prie duonkubilio, ima kiaulę, dedasi 
ant kupros ir išsineša. 


Traveras, apsižiūrėjęs kieme, grįžta ir atsigula. 

Žmona jam sako: 

— Na ir davė gi man dievas vyrą užuomaršą. Nejau tu nė tiek nebe- 
atmeni, kad kiaulę paslėpėm po duonkubiliu?! 

Traveras supranta. Sako nusiminęs: 

— Ai, ai! Iš tikrųjų, mano broliai kur kas apsukresni už mane. 

Dėl visa ko jis puolė vagių vytis, nes manė, kad jie nebus dar labai 
toli nuėję. Jie pasuko aplinkiniu takučiu į mišką ir ketino tenai paslėpti 
savo grobį, kad niekas nerastų. Ametas ėjo pirma ir žvalgė, ar nėra kokio 

pavojaus, o Beraras, nešinas nelengvu kroviniu, atsilikęs sekė iš paskos. 
Traveras netruko jį pavyti. Nutaisęs balsą, kad būtų visai kaip Ameto, 
tarė Berarui: 

— Tu turbūt jau pavargai, brolau, duok dabar man panešti kiaulę. 

Beraras patiki, kad kalba Ametas, neatsigręždamas leidžia jam pasi- 
imti naštą ir eina toliau. Nepaėjęs nė šimto žingsnių, sutinka Ametą. 

— O kad jis skradžiail — sušunka.— Tai apmovė mane! Tas žaltys. 
Traveras pasityčiojo iš manęs. Bet palaukš! Juoksis tas, kas juoksis pas- 
kutinis! Dveigys sutiks treigį! 


Jis nusivelka marškinius, užsigaubia juos ant galvos, su tuo baltu ap- 
dangalu tampa į moterį panašus ir greit, greit bėga kitu keliu į Travero. 
namus. Nulėkes atsistoja prie durų ir laukia jo pareinant. Kai pamato, 
eina jo pasitikti, apsimetęs žmona; mėgdžiodamas žmonos balsą, klausia, 
ar parneša kiaulę. 

— Na taip, va turiu, — atsako Traveras. 

— Tai gerai! Duok ją man ir kuo greičiausiai bėk į tvartą: girdėjau 
tenai triukšmą, turbūt tavo broliai sugrįžo mūsų apvogti! 

Traveras kuo skubiausiai meta kiaulę ir puola į tvartą žiūrėti. Nieko 
tačiau tenai neranda. Grįžta į trobą ir kaipgi nustemba, radęs žmoną 10- 
voje verkiančią ir vos begyvą iš baimės. Pamato ir vėl esąs apmautas. 
O jam baisiai nesinori likti apmautam ir prarasti sumanaus vagies vardą, 
ir jis tvirtų tvirčiausiai duoda sau Žodį susisukti taip, kad jo būtų viršus, 
nors čia kažin kas atsitiktų. 

Jis sumeta, kad vagys šį sykį nebeis tuo pat keliu kaip pirma, kad 
jie bus nukurnėję į mišką pasislėpti, kur jų niekas nerastų. 


Traveras galvojo teisingai: jie jau buvo miške. Jau daug prisitąsę su 
ta kiaule, jie norėjo greičiau išsikepti skanios mėsos. Susikūrė po ąžuolu 
ugnį ir manė sau smagiai pasivaišinti. Tik žalios malkos nenorėjo degti, 
jie gavo eiti pasirankioti nudžiūvusių šakų ir sausų lapų. Traveras pa:- 
matė, kur ugnelė kūrenasi, lengvai surado jų stovyklą, pataikė ateiti kaip 
tik tada, kai jie buvo nuėję sauso kuro ieškoti. Jis nusivilko nuogas, pa- 
slėpė drabužius, įlipo į ąžuolą ir pakibo ant vienos rankos, kad atrodytų 
kaip pakaruoklis. Kai broliai grįžo ir užsiėmę kurstė ugnį, jis stipriu, 
grėsmingu, klaikiu balsu užriko: 

— Ei jūs, vagys! Jūs būsit pakarti kaip ir aš. 

Ametas ir Beraras pašoko persigandę — jiems pasivaideno, kad čia 
rėkia jų tėvas, kuris buvo pakartas teismo sprendimu. Jie tik pasipustė 
padus ir nudūmė. Traveras tuoj išlipo iš medžio, apsivilko, čiupo kiaulę 
ir triumfuodamas parkūrė namo pasakoti žmonai, kaip laimingai baigėsi 
pastaroji sukčių klasta. 

— Ir vis dėlto, — pridūrė jis — žiūrėkim, kad mūsų džiaugsmas nebūtų 
per ankstyvas, nes tie nenaudos yra visom keturiom kaustyti, ir, kol patys 
nebūsim suvalgę kiaulienos, reikės saugotis nežiopsoti. Tai mes ją su- 
kapokim nieko nelaukę, sudėkim į didelį katilą ir užkaiskim ant ugnies, 
tegu verda. Jei tie pakartuvės ir vėl mėgins ją pavogti, tai mes pažiū- 
rėsim, ką jie dar sugalvos. 

Kaip tarė, taip padarė. 


Štai ugnis jau kūrenasi, kiaulė sukapota, užkaista virti, o vyras ir 
žmona sėdi iš abiejų židinio pusių ir atsidėję saugo skanią šviežieną. Tra- 
veras tačiau, kiaurą naktį davęsis su visokiausiais nuotykiais, nusivaręs, 
ne ką trukęs užmiega. 

— Tu eik atsigulk,— sako jam žmona, — aš ir viena pasaugosiu katilą. 
Kita vertus, durys užkištos, langai uždaryti — pro kurgi jie įeis. Jei iš- 
girsiu bent mažiausią triukšmelį, tuoj budinsiu tave. 

Traveras atsigula. Žmona, kiek pabuvus, užmiega irgi, nes ir ji nu- 
vargusi. 


Tuo tarpu Ametas ir Beraras, atsipeikėję nuo pirmojo išgąsčio, grįžta 
po ąžuolu. Neradę nei pakaruoklio, nei kiaulės, jie be vargo atspėja, 
kaip čia bus įvykę. Mato: jei Traveras pats tą savo kiaulę sunaudos, tai 
jie praras išmoningą vagių vardą, tad prisiekia paleisti į darbą visus sa- 
vo suktumo išteklius. 

Jie grįžta prie brolio namų. 

Beraras žiūri pro savo paties padarytą sienoje skylę ir mato: čia Tra- 
veras išsitiesęs lovoje, ten jo žmona sėdi prie židinio kampo ir miega, net 
jai galva svyrinėja, o katile verda kiauliena. 

— Gerai, mums bus mažiau darbo — nebereiks virti — sako jis Ame- 
tui.— Beje, daug privargom šį sykį, tai puiku, kad jie mus pavaduoja. 
Būkit ramūs, draugužiai, jūs irgi gausit savąją dalį! 

Jis išsikerta ilgą kartį, vieną jos galą nusmailina, lipa ant stogo, kiša 
į kaminą, užsmeigia katile mėsos gabalą ir kelia jį sau. 

Kaip tik tuo metu iš netyčių nubunda Traveras. Jis pamato, kas da- 
roma, ir supranta pagaliau, kad su tokiais stebuklingų gabumų vagimis. 
kur kas geriau laikyti taiką negu kariauti. 

— Ei broliai, — šaukia jis— kam jums gadinti mano stogą? Prisipažįs- 
tu, kaltas esu, be abejo, kad nepakviečiau jūsų į skerstuves,— na, bet už- 
mirškime visa, kas buvo! Nebepuldinėkime vieni kitų, baikime visas klas- 
tas! Tuojau atidarysiu duris, eikit į vidų, ir visi drauge papuotausime. 

Ir taip, valgydami skerstuves, trys broliai susitaikė ir toliau buvo ne- 
išskiriami bendrai. 


SUMANUS TEISĖJAS 


Tais laikais, kada Prancūziją valdė Liudvikas Dešimtasis, vadinamas 
Karinguoju, Sen-Silveno kaime, netoli Busako miesto, gyveno toksai Fran- 
sua Biru. Jis buvo vagis, bet reto apsukrumo vagis, kokio žmonės nere- 
gėjo per keliasdešimt metų visoje plačioje Maršos šalyje. 

Kai tik, būdavo, artėja kuri didesnė šventė, žiūrėk, jau ir apkraustė 
kažkas vištidę ar triušių narvus Sen-Silvene, taip pat ir kituose kaimuose, 
kone ligi pat Busako. 

Tai Fransua Biru pasitiekdavo tuo būdu šviežienos šventėms. Žmonės, 
būdavo, augina sparnuočius, o jis ima sau ir valgo. Ar nauji metai artėja, 
ar užgavėnės, ar šiaip žymesnė šventė — žiūrėk, jau vieną gražią dieną 
Pjerui, Žiuliui ar Etjenui dingo iš kamaros susūdyta mėsa arba klėtyje 
nuo balkio nusirito lašinių paltis ar pats stambusis kumpis. Spalio mė- 
nesį eina žmogus į lauką susirinkti nubrendusių kaštonų, nuėjęs žiūri — 
jau surinkti. Kartais kaimenėje kas pasigenda avino, ir būtinai ne paties 
liesojo. 

Aiškiai visi žinojo, kad tai Fransua Biru darbeliai, tik niekas neįsten- 
gė jo nutverti. 

Iš Busako senjoro, iš teisėjo, iš vaitų ir sargų tas nenaudėlis darėsi 
juokus, prieš jį buvo jie nelyginant prieš senį lapiną vos atakę šuniukai. 

Vienas iš jo kaimynų, Leonaras Pliušė, matydamas, kad nėra doros, 
sumanė jį papirkti: verčiau geruoju duoti jam ką nors, kad neapvogtų 
perdaug skaudžiai. | | 

Jis davė jam paršiuką šešių savaičių. Fransua Biru, kaip beveik visi 
tos rūšies veikėjai, buvo didelis smaguris. Gautą paršiuką, žviegiantį iš 
visos sveikatos, jis rodė savo pačiai ir kalbėjo taip: 

— Žana, aš tą smarkuolį tuojau paskersiu. Pusę mėsytės pataisyk šiam 
vakarui, o ryt vakarienei iškepsim ant iešmo jo kulšytes. 

— Bet gal mes jį palaikykim, paauginkim; šerti turim kuo, yra na- 
muose visokių likinių, be to, klėtyje stovi kokie aštuoni siekai grikių. Po 
pusės metų parduotume meitėlį, gautume gerą pinigą. 

— O grikių nebebus nė pauostyti — pasišaipė vyras.— Niekis, grikius 
mes apversim kitaip. O kol kas daryk, kaip sakau. Svarbiausia — niekam, 
jokiai gyvai dvasiai neprasitark apie tai. Šįvakar pavalgysim mėsos ku- 
kulių, rytoj kepsnio. O auginimui paršiuką tu vis vien gausi. 

— Iš kur? 

— Nagi po savaitės turgus Busake. Tenai priveš paršiukų tiek ir tiek. 
Aš tau parnešiu vieną. 

— O pinigai? 

— Ė, geras pirkėjas turguj visada pigiai gauna, ko jam reikia. 

Ir tris dienas pagret Biru namuose balius. 


Prieina šeštadienis, Fransua drožia į Busaką. Jis atrodo toks visiškai 
niekuo nedėtas žmogelis, suvargęs, slankioja po turgų nešinas didele pin- 
tine su dangčiu. Jam, matyt, labiausiai rūpi ta turgaus dalis, kur pardavi- 
nėjamos kiaulės. 

Nuošalyje, tarpusienio kampe, jis nužiūri dvi veislininkes kiaules su 
paršiukais, gražų pulkelį: iš viso jų ten, drauge su senėmis, dvidešimt 
trys galvos. Jos paliktos vienos, nes šeimininkas, Žanas Grifonas, pardavęs 
vienam ūkininkui keturis paršus, nuėjo į smuklę magaryčių gerti. 

Po pusvalandžio grįžęs, jis tuoj pamatė, kad nebėra vieno paršiuko, 
paties gražiausio visame pulke, balto su juoda galva. 

— Vagį laikykit, vagį! — ėmė rėkti paleidęs gerklę. 

— Kas tau ką pavogė? 

— Paršiuką pavogė, baltą su juoda galva. 

— Ką tik čia slankiojo Fransua Biru. Jis, matyt, ir čiupo. 

Miesto sargai šoko jo gaudyti. Sugavo kaip mat, nes tasai nėmaž ne- 
sislapstė, o pavogtąjį paršiuką, išėmęs iš pintinės, rodė vienam žmogui 
ir siūlė pirkti. 

— Ką čia parduodi? — riktelėjo miesto sargų vyresnysis ir stvėrė vy- 
Ią už sprando. 

— Matot patys, ką parduodu — nespauskit taip labai! — paršiuką. 

— Paršiuką, kurį ką tik pavogei Žanui Grifonui. 

— Pavogiau! Aš! Na jau, meldžiamieji. Jį man dovanojo praeitą šeš- 
tadienį geras mano kaimynas, Leonaras Pliušė. 

— Meluok melavęs, nenaudėli! Paršiukas baltas, galva juoda — žymės 
atitinka! Tu jį pavogei Žanui Grifonui. 

— Pereikit turgų, rasit keliasdešimt paršų baltų su juodom galvom. 

— Gana. Pilyje dabar kaip tik posėdžiauja teisėjas. Einam. 


Ir du miesto sargai, rūsčiai suėmę, nuvedė vyrą su pintine. 

— Tu, Magru,— tarė vyresnysis vienam sargui,— eik pašauk Žaną Gri- 
*oną. 

— Atveskit ir mano kaimyną Leonarą Pliušė— aimanavo Fransua Bi- 
ru.— Rasit jį veršių turguj; jis paliudys, kad aš sakau teisybę. 

— Gerai, Magru, atvesk ir tą Pliušė. 

Ir šit jau visi susirinkę didžiojoj teismo salėje. 

Ant paaukštinimo su dviem laipteliais sėdi dideliame odiniame krėsle 
teisėjas, priešais jį didelis stalas. 

Sargų vyresnysis išdėsto, kas atsitiko. 

— Ką tu į tai atsakysi? — klausia teisėjas kaltinamąjį. 

— Kad aš nekaltas; kad tą paršiuką man praeitą šeštadienį dovanojo 
Leonaras Pliušė, jis šitai paliudys, kad aš tą paršiuką atsinešiau pintinėje 
į turgų ir norėjau parduoti. 

— Leonarai Pliušė, ar jis teisybę sako? Ar dovanojai paršiuką šitam 
Žmogui? Ar paršiukas, kurį šičia matai, yra tas pats, kurį dovanojai? 

Leonaras Pliušė atidžiai apžiūrėjo paršiuką. 

— Dievaži,— tarė, — prisiekti negalėčiau, bet šitas paršiukas labai pa- 
našus į aną, kurį dovanojau Fransua Biru. 

— Čia mano paršiukas,— sušuko Žanas Grifonas,— aš pažįstu visiškai 

tikrai: jam pakaklėj yra žiupsnis šerių, beveik visiškai rudų. Tai žymė, 
ir ne bet kokia. 

— Leonarai, ar taviškis irgi turėjo tokią žymę? — klausė teisėjas. 

— Gal turėjo, gal ne. Niekad jo neapžiūrinėjau taip smulkiai. Į galvą 
neatėjo, kad reiktų įsidėmėti jo žymes. 

Teisėjas davė ženklą nekalbėti, kad netrukdytų jam galvoti. 


Po kokių penkių minučių tarė: 

— Sargai, suriškit kojas tam paršiukui ir atneškit jį čia, ant šito 
stalo. 

Jo įsakymas tuoj buvo įvykdytas. 

Tada jis atidžiai apžiūrėjo paršiuką, labiausiai jo galvą, ir po to stai- 
ga jį uždengė savo apsiaustu. 

— Sargai, — tarė jis vėl,— paprašykit išeiti iš salės nukentėjusįjį ir 
liudininką. 

Išvedė Žaną Grifoną ir Leonarą Pliušė. 

— Fransua Biru,— tarė tada teisėjas,— prieik čia. Tu sakai, kad šitą 
paršiuką tu laikei, šėrei visą savaitę. Tu be abejo pastebėjai, kad jis 
yra vienakis: jo viena akis be vyzdžio ir visiškai balta. O juk balta akis 
ryškiai matyti, kai galva juoda. Tad štai: pasakyk dabar man, katra jo 
akis balta — dešinė ar kairė? 

— Vienakis! Balta akis! Katra?.. Pala, pala, ponas teisėjau, duokit 
prisiminti. A! Jau žinau. Kairė akis, ponas teisėjau, kairė, užtat kad mano 
pati sykį sudavė paršiukui dešine ranka. 

— Gerai. Pašaukit liudininką ir nukentėjusįjį. 

Leonaras Pliušė ir Žanas Grifonas buvo pašaukti į salę. 

— Štai, — tarė teisėjas: — šitas paršiukas yra vienakis, viena jo akis 
balta; katra, Žanai Grifonai? 

— Vienakis! Su balta akimi! Paršiuko viena akis balta! Tai jis ne ma- 
no. Manasis paršiukas mato gražiausiai, abi jo akys juodos. Deja! Aš ap- 
sirikau! Ponas teisėjau, atleiskit man. Fransua Biru, aš tave atsiprašau. 

— Ha! Atsiprašai! — sušuko Fransua Biru.— Atleidimas atsieis nepi- 
giai. Už įžeidimą, už padarytą žalą mano geram vardui aš reikalausiu at- 
lyginimo. Ponas teisėjau, aš reikalauju sau vieno geltonojo auksino. 

— Gana,— tarė teisėjas.— Bylos nagrinėjimas baigtas. 

Ir, pakėlęs apsiausto skverną, atidengė paršiuką. 

— Žiūrėkite, — tarė, — paršiukas ne vienakis. Abi jo akys juodos. 
Tai — Žano Grifono paršiukas. Fransua Biru, tu pamelavai, tu esi vagis 
Už tai mes tave nuteisiame tučtuojau pririšti prie gėdos stulpo. Dabar vi- 
dudienis, tu stovėsi ten pririštas iki saulės laidos, o paršiukas, tau už 
kaklo pasietas, kabos tau ant krūtinės. Po to tu būsi nuvestas į Busako 


senjoro kalėjimą ir laikomas tenai vienerius metus ir pirmuosius tris mė- 
nesius gausi tik duonos ir vandens. 


Taip ir buvo padaryta. 


BURTININKO SUNUS 


Kitados atsitiko, kad vienas ūkininkas grįžo iš turgaus, iš Pontuazės 
miesto, ir vedėsi asilą. Ūkininkas, matyt, buvo gerai įgėręs: galva jam 
svyrinėjo, kojos žengė visai netvirtai. Jis, kiek ėjęs, kiek neėjęs, atsisėdo, 
atsišliejo nugara į pakelės medį ir, laikydamas rankoje asilo pavadį, už- 
migo. Miegodamas knarkė taip, jog net medžio lapai ir šakos drebėjo. 

Ėjo pro šalį du tokie, kurie dairinėjasi, ar neras ko, nevietoj padėto. 
Tie, matydami taip įmigusį žmogų, susimanė jam nudžiauti asilą, bet tik 
patyliukais, kad jis nepajustų ir neimtų kelti vaido. 

Jie numauna asilui apinasrį, nuima nešulius, po to vienas greitai nu- 
veda šalin gyvulį, o kitas užsimauna apinasrį, užsijuosia nešulių diržus ir, 
atsistojęs į asilo vietą, ima taip smarkiai tąsyti pavadį, jog miegalius nu- 
bunda. 

— Še tau, — sako jis apstulbęs,— kurgi mano asilas? 

— Ak, — atsidūsta antrasis, — jis štai čia, mano šeimininke. 

— Kaip čia?! Aš matau tik jus, daugiau nieko. 

— Taigi va: aš ar asilas — tai tas pats. 

— Ką, ką? Aš šita ausimi neprigirdžiu. Negi sakytumėt, kad... 

— Bet aš visai patenkintas, mano šeimininke. 

— Jūsų šeimininkas, aš? 

—- Na taip, užtat kad aš esu jūsų asilas! 

— Hml 

— Klausykit, mano šeimininke, klausykit! 

— Žiūrėsim, žiūrėsim, ką gero pasakysit. Kalbėkit, bet tik teisybę. 

— Žinoma, mano šeimininke. Prašom žinoti, jog aš esu didelio bur- 
tininko sūnus. Buvau jaunas vaikinas, žinojau, kad mano tėvas turtin- 
gas, tai aš tiktai gėriau, valgiau ir merginėjau. Tėvas barėsi, net grasino, 
bet aš nieko to neėmiau į galvą. Pasidariau tėvo akyse toks nenaudėlis, 
jog vieną dieną jis, supykęs, kad nesitaisau, tarė: ,„Kad tu toks palaidū- 
nas ir nenori geresnis būti, tai aš tave paversiu asilu, ir gausi taip išbūti 
penkerius metus." 

Kaip tėvas tarė, tai ir įvyko. Vos tik jis spėjo tuos žodžius ištarti, 
tuoj man atsirado keturios kojos vietoj dviejų, ilgos ilgiausios ausys ir 
visa kita, kaip pridera... Ir taip buvau penkerius metus. Va, kaip tik šią 
valandą baigėsi tasai užlemtas laikas. Tai dar laimė, kad atsidūriau pas 
tokį gerą šeimininką, ir aš jums labai dėkingas už malonų laikymą. 

— Chė, chė! Betgi jums užvažiuodavau pagaliu kai kadal!.. 

— Kas be ko! Tai man buvo tinkama bausmė už mano nedorybes! Pa- 
galiau tie penkeri metai suėjo, ir aš vėl atvirtau žmogumi. Tik aš nėmaž 
nenoriu, kad jūs turėtumėte nuostolio. Kaip buvau jūsų asilas, taip dabar 
esu jūsų bernas. Esate mano šeimininkas; laikykite mane, veskitės mane 
ir dėkite mane kur norite. Teisybė, nors labai gaila, aš niekad nieko dau- 
giau nemokėjau, kaip tiktai gerti, valgyti ir merginėti, tad ir didelės nau- 
dos iš manęs neturėsit, nes aš nesu stiprus, kaip matote, tačiau šiaip ar 
taip, jūs — pilnateisis mano šeimininkas, aš — nuolankus jūsų tarnas. 

— Taip tai taip — kalbėjo ūkininkas, — tiktai mat kaip dabar išeina: 
aš turėsiu jus maitinti ir nesitikėti jokios naudos; nestiprus, nemokantis 
nė kokio darbo, turbūt ir ne iš drąsiųjų — tai kas man iš tokio berno?! 
Ne darbininkas, o tik duonos ėdikas. 

— Deja! 

— Eik tu po velnių su savo dejomis, ne jų man reikia, o asilo! 

— Ką gi daryti, mano vargše šeimininke! 

— Ir aš tau joks šeimininkas, girdi? Aš tavęs nepažįstu, pakartuve tu! 
Ir nešdinkis šalin greičiau, o jei ne, tai aš tau... 

Berniokas, nieko nebelaukęs, dingo. 

Po to praėjo kelios dienos. Mūsų ūkininkui būtinai reikėjo asilo. Jis 
nudrožė į turgų sau kito gyvulėlio pirkti. Tenai antrasis vagis atvedė pa- 
vogtąjį asilą parduoti. 

Jaukus gyvulėlis, pamatęs buvusįjį šeimininką, linksmai sutiko jį, su- 
bliovė, tiesė į jį snukį, smagiai krutėjo. Ūkininkas tačiau, šitai pastebė- 
jęs, tarė apgailestaujamai: 

— Ai vyruti, pažįstu tave! Tu, matyt, ir vėl iškrėtei savo tėvui bur- 
tininkui kokią šunybę, ir tasai tave iš naujo įgrūdo asilo kailin. Nieko 
nebus, vaikine, tegu tave kas kitas perka, man ir karto gana. Lik sveikas! 

Ir jis su gudria mina nuėjo sau kito pilkio derėti. 


MĖNULIO SPINDULYS 


Vienas nenaudėlis sumanė apvogti turtingą miesto poną. Atėjus va- 
karui, jis užlipo ant stogo ir laukė, kol visi sumigs, o tada tikėjosi ne- 
mačiomis įsigauti į vidų. 

Tačiau aiškiai švietė mėnuo, ir ponas, taisydamasis gulti, vagį paste- 
bėjo. O ponas buvo gudrus paukštis: jis tuoj sumetė, kaip tą vagį pri- 
čiupti. 

— Klausyk,— tarė jis patylomis žmonai —tu imk mane klausinėti, 
kaip aš pasidariau turtingas. Aš iš pradžių spyriosiuos, nenorėsiu sakyti, 
bet tu nieko nepaisyk, tik vis klausk ir klausk primygtinai, kol galų gale 
patenkinsiu tavo smalsumą. Ir, svarbiausia, kalbėk garsiai, kuo garsiau- 
siai, kaip tiktai gali. 

Žmona, nekvaršindama sau galvos dėl vyro tokios užmačios, ėmė 
klausti: 

— Vyre mano, pasakykite, kaip jūs įsigijote tokius didelius turtus? 

— Cit, žmona mano, cit! — atsiliepė vyras. 

— Bet, meldžiamasis, argi aš neturėčiau žinoti, kaip jūs užgyvenote 
šitokią daugybę pinigų. Ar čia glūdi kokia paslaptis? O gal juos įsigijote 
negarbingais būdais? 

— Bene tau svarbu? 
— Man taip svarbu, jog tikrai neduosiu jums miegoti tol, kol pa- 
tenkinsit mano smalsumą! 

— Na, jeigu jau taip, tai klausykis, pasakysiu, nes labai noriu miego. 
Tik šiukštu nepasakok niekam to, ką išgirsi, nes — prisiekiu dangaus ka- 
ralyste — dėl mažiausio išsiplepėjimo galėtų man galva nuo pečių nusi- 
risti. Tad žinok: kai buvau jaunas, aš buvau vienas iš pačių apsukriausių 
vagių, kokį begalima įsivaizduoti, ir visi mano dideli turtai yra su- 
vogti! .. 

— Kaip tai, pone? Jūs — buvęs vagis! O varge! Man nė į galvą nie- 
kad neatėjo, kad galėtų taip būti! 

— Tai todėl, kad aš buvau ne šiaip vagišius, o didžiausio šio amato 
meistro mokinys. Tas mano mokytojas eidavo vogti ar plėšti tik naktimis, 
o kad niekas nenutvertų, jis vartojo tam tikrus burtų žodžius, kurių tu- 
rėjo paslaptį. Sakysim, jis nori įsigauti į kieno butą, jis taria septyniskart 
pagret burtų žodį, žiūrėdamas į mėnulį — tuoj išsiskiria vienas mėnulio 
spindulys, vagis ant jo užsėda raitas kaip ant arklio ir jodinėja stogais, 
nes į butus jis braudavosi visada nuo stogo. Nori leistis žemyn — vėl kar- 
toja tą burtų žodį ir puola ant spindulio, o spindulys jį pamažiukais nu- 
leidžia žemėn. Aš tą jo burtų žodį žinau, turiu paveldėjęs jo paslaptį, ga- 
liu tau prisipažinti, tik — atvirai kalbant — nebėra reikalo man tuo bur- 
tažodžiu naudotis. 

— Aš manau, aš manau,— greitai atitarė žmona.— Iš tikrųjų, jūs turit 
neapsakomai brangų burtą, ir jei kada atsidurs bėdoj koks giminė ar drau- 
gas, kad neturės iš ko gyventi, aš jam būtinai atskleisiu jūsų paslaptį. 

Ir ji ėmė prašyti, gyva malda maldauti rankas susidėjusi, kad vyras 
pasakytų jai tą stebuklingą burtų žodį. Vyras iš pradžių gynėsi, ilgai pra- 
šydinosi, sakėsi pašėlusiai norįs miego ir tegu ji duodanti jam ramybę, 
bet žmona vis tiek neatlyžo. Tada jis, matydamas kitaip neatsikratysiąs 
jos kaulijimų, pasakė, jog, norint ant mėnulio spindulio joti, reikia sep- 
tyniskart pagret tarti žodį „Virvė“. 

— O dabar,— užbaigė kalbą vyras,— labanaktis! Laikas miegoti. 

Vagis, tupėdamas ant stogo, klausėsi šio pokalbio, ir — galime leng- 
vai suprasti — nė vienas žodelis nepraslydo jam pro ausis tuščiai. Jam 
baisiai magėjo nieko nelaukus išmėginti to burtų žodžio galią. Jis pakar- 

tojo setynissyk „Virvė, virvė, virvė“, išskėtė rankas ir puolė į tuštumą. 
Tačiau jis it maišas nudribo kieme ant žemės ir susilaužė kaulus. Jam 
bumbtelėjus, ponas apsimetė ką tik nubudęs, šoko prie lango ir sušuko 
tartum išsigandęs: 

— Kas čia? 

— Oi pone,— dejavo skausmingai vagis,— čia žmogus, kuriam virvė 
nepadėjo taip gerai kaip jums! 

Jis negalėjo pajudėti, ir jį suėmė lengvių lengviausiai. Tuoj pristatė 
į teismą, o teismas rytojaus dieną be jokių ilgų svarstymų ir tyrinėjimų 
nusprendė, kad jis turi būti pakabintas už gražios virvės ant gražaus 
skersinio. 


LA 


VAKARIENĖ UŽ DYKA 


Vienas jaunas vaikinas, kiek prasikrapštęs akis, labai troško siekti 
aukštesnių mokslų ir atkeliavo į Paryžių, nes jo tėviškėje nebuvo jokios 
mokyklos. Tačiau jis visiškai neturėjo pinigų. Už ką tad valgyt nusipirkti? 
Pardavinėjo drabužius, daiktą po daikto, kol turėjo, ir iš to mito, o kai 
pabaigė, norom nenorom gavo keliauti namo. Žengė smarkiai, kaip itin 
skubantis žmogus, neapsistodamas nė užkąsti. Beje, tam jis turėjo svarbių 
priežasčių: jo kišenėse vėjai švilpavo, tai kur jis galvos apie užkandį! 
Vis dėlto, kai priėjo vakaras, kai pradėjo temti, reikėjo dairytis nak- 
vynės. 

Jis mato netoli kelio vienkiemį. Prieina, pasibeldžia. 

— Dėl dievo meilės, — maldauja, — įleiskite! 

Jo nelaimei šių namų šeimininkas, doras malūnininkas ir gailestingos 
širdies žmogus, buvo išvykęs į savo malūną ir turėjo grįžti labai vėlai, gal 
net rytoj rytą. 

— Eik sau, valkata, — atkirto jam žiauriai malūnininkienė.— Kai namų 
pono nėra namie, aš neįsileidžiu nieko, juo labiau — tokių, kur vieškeliais 
bastosi. 

Ir šiaip, ir taip prašėsi vargšas vaikinas, maldavo leisti nors tvarto 
kamputyje pernakvoti, duoti nors sausos duonos kąsneliuką,— nieko ne- 
gavo, tik buvo dar žiauriau pavarytas šalin. 

Kai jau jis nuliūdęs ketino trauktis nuo durų, pamatė, kad į trobą įei- 
na tarnas, nešinas pintine su dviem ąsočiais vyno. Šeimininkė iš jo pa- 
ėmė ąsočius ir pastatė, kur reikėjo, o tarnaitė tuo pat metu įdėjo į spintą 
pyragą, šviežiai keptą, masinantį, su gelsvai paskrudusia plutele, ir nuo 
iešmo nuėmė šviežios kiaulienos kepsnį. Tuoj po to į svečius atėjo tokia 
kūmutė, riebulė, šypsanti nuo ausies lig ausies; praeidama pro studentą, 
ji net pusės žodžio neburbtelėjo, tuoj drožė prie malūnininkienės ir su 
ja pasibučiavo. 

— Kaip tai miela iš jūsų pusės, kaimyne, kad pasikvietėte mane! — 
čiauškėjo ji.— (O, kokios čia dailios vaišės bus! Tai bent smagiai pasi- 
būsim! 

— Mano šaunioji, brangioji kaimyne,— atsakė malūnininkienė,— kai 
malūne katino nėra, tai pelės šoka ir puotauja! 


Studentas, nuvargęs taip, jog tiktai griūk žemėn ir kojas ištiesk, al- 
kanas nors mirk, nežinodamas, kur dėtis naktį, žengė kelis žingsnius ir 
atsigulė nusiminęs ant griovio krašto palei kelią. Čia, turėdamas į valias 
laisvo laiko, galėjo kiek tinkamas skųstis savo nelaiminga dalia. 

Tik šit keliu parjoja raitas malūnininkas. 

— Ei gerasis Žmogau,— sušunka jis studentui — ko jūs taip aima- 
nuojate? 

— Pone brangus,— sako studentas, — jūs matote vargšą, bėdų nuka- 
muotą. Buvau nukeliavęs į Paryžių studijuoti, bet pristigau pinigų, nebe- 
turėjau ko valgyti, tai ir grįžtu į gimtąjį kaimą be skatiko kišenėje, o štai 
užeina naktis, neturiu kur pasidėti, tai vietoj vakarienės gausiu diržą su- 
siveržti ir miegoti po grynu, žvaigždėtu dangumi. 

— O ko nepasibeldžiate į šituos va namus? 

— Beldžiausi ką tik, bet tokia moteriškė rūsčiai nuvarė mane: „Eik 
sau šalin!“ 

— Matai, nedorėlė! Žinokit, šitie namai mano! Eikit su manim, jūs 
gausit ir gerą vakarienę, ir gerą patalą. 

Malūnininkas ėmė studentą už rankos, pasibeldė prie durų šeimi- 

ninkiškai ir pašaukė žmoną. Toji, nesitikėjusi, kad vyras taip anksti par- 
grįžtų, sutriko visiškai ir tik spėjo pasakyti kaimynei: 

— Greičiau! Greičiau! Lėkit, slėpkitės tvarte ir tyliai, tyliai laukit, 
kol mano vyras pavakarieniavęs užmigs. 

Taip patvarkiusi, ėjo atidaryti. 

— Labas vakaras, mano pone, kaip malonu jus Matyti, nesitikėjau jū- 
sų sulaukti be ryto! 

— Labas vakaras, žmona, atvedu jums svečią pakeleivingą, didžiai 
susisielojusį, rastą ant griovio krašto. Na, bičiuli! Nebeliūdėkite! Nusiim- 
kit kapišoną! Nesivaržykite! Jūs esate savo namuose su linksmo būdo 
vyru, mėgstančiu padorius žmones. Ė, po šimts, tegyvuoja linksmybė! 
Nagi, šeimininkėle, ką čia tokio skanaus mums patieksite pavaišinti mū- 
sų svečiui? 

— Nieko, pone! Argi pamiršote — juk rytą, saulei tekant, išjojote į 
malūną ir žadėjote visą naktį ten būti. Tai aš nieko ir valgyti nepatai- 
siau! Nieko neturiu, nė trupinėlio! 

— Po kelmų! Bene aš kaltas, kad greičiau atlikau reikalus negu bu- 
vau manęs! Betgi su nieku neužkiši nieko. Tai gal nors sausos duonos? 
Nejau nė duonos nebeliko? 

— Mudvi.su tarnaite suvalgėm visą. 

— Tai prastas reikalas, iš tikrųjų! Man dar niekis, bet šit ponui stu- 
dentui tai turbūt pilvas tuščias tobulai! Betgi pala, pala! O jei taip im- 
tumėt truputėli miltų, keletą kiaušinių ir pakeptumėte mums tuoj pat 
pyrago, a? 

— Nieko nėra lengvesnio, mano vyre! 

Ir šit malūnininkienė tuojau pat ima miltus, tarnaitė muša ir plaka 
kiaušinius, o kol iškeps pyragas, malūnininkas kalbina studentą sudai- 
nuoti kokią linksmą dainą ar papasakoti šmaikščių nuotykių, kad ne- 
prailgtų laukti. 

— Aš pats, — priduria jisai — esu grynų gryniausias tamsuolis, bet 
mėgstu žmones, kurie ėję mokslus ir turi galvą netuščią. Tai va, svety 
mielas, pasakokit, o tuo tarpu ir pyragas krosnyje įgaus tinkamą veidą. 

— Nemoku nei pasakų sekti, nei dainų traukti, — atitarė studentas, — 
ir nenorėčiau jums akių dumti tuščiais niekais. Bet, jei norėtumėte, ap- 
sakyčiau jums vieną tikrą atsitikimą, matytą kelionėje, ir neseniai, šian- 
dien pat. 

— Labai mielai pasiklausysiu, ponas studente. 

— Štai kaip buvo, gerbiamasis pone: išeinu ašai iš girios ir pamatau 
laukuose dideliausią kaimene kiaulių — didelių, mažų, baltų, juodų, viso- 
kiausio augumo, visokiausio plauko. Ir kas labiausiai patraukia mano 
akį — vienas mMeitėlis, visos kaimenės vadovas. Riebus, žinotumėt, susi- 
ganes, žvilgantis — tikriausiai toks buvo tasai, kurio kumpio gabalą jūsų 
tarnaitė prieš valandėlę nuėmė nuo iešmo iškeptą. 

— Žmona, kaip čia yra? — įsiterpė malūnininkas. — Tu turi kiaulienos 
kepsnio ir nesakai mums? 

— Taip, taip, iš tiesų, aš buvau užmiršusi! 

— Ė bičiuli, vadinasi, šįivakar mudu dar nemirsime badu! Bet vary- 
kite toliau savo įdomią istoriją — ji verta klausyti abiem ausim. 

— Iš tos kaimenės,— pasakojo studentas,— viena kiaulė atsiskyrė ir 
paėjo į šalį. Tuoj iš užuolandos puolė vilkas, pagavo tą kiaulę ir ėmė 
nešti, ir bėgo taip greitai, kaip tasai tarnas. .. 

— Koks tarnas, mūsų svety? 

— Ogi tasai, kur prieš valandėlę atnešė čionai, į jūsų namus, du ąso- 
čius vyno ir paskui išdūmė taip greitai, lyg velnių pulko vejamas. 

— O, o! Dėkui dievui! — sušuko malūnininkas.— Vadinasi, mes ir vyno 
turim! Kad taip, tai mums labai gerai lįs kiaulienos kepsnys! Tačiau sa- 
kykite, ponas studente, argi nebuvo šunies, kad tą vilką privytų? 

— Ne! Nebuvo nė vieno šunies. 

— (Gaila! Būtų labai tikę tą vilką privyti. O daugiau? 

— Daugiau aš sumaniau į jį sviesti akmenį, ir kaip tyčia man prie 
kojų pasitaikė vienas, kad nepameluočiau, visai tokio didumo kaip py- 
ragas, kurį jūsų tarnaitė iškepė šiandien pavakary. 

Čia malūnininko žmona nustėro it perkūno trenkta — tik žiopt, žiopt. .. 

— Teisybė, mano vyre, teisybė, — burkleno ji.— Kur ta man galva 
paliko, kad nieko nebeatsimenu? Aš norėjau padaryti jums malonią 
staigmeną. 

— Tad jūs sakote, mūsų svety,— kalbėjo toliau malūnininkas, — jog 
metėte akmenį į vilką; kaip toliau buvo? Pasakokit, greičiau, nes, kaip 
mane gyvą matote, niekad nesu girdėjęs tokios keistos istorijos. 
mane tokiomis nirtulingomis akimis, kaip toji kūmutė, jūsų kaimynė, ku- 
ri šią valandą žiūri į mane, užsiglaudusi tvarte. 

— Šita pliurza mano namuose! — sušuko malūnininkas.— Ak šelmės! 
Susitarė, matai, banketėlį kelti iš mano gero! Kur mano lazda? 

Ir kad čiups jisai lazdą, kad ims kūmutei pečius kasyti — toji, nors 
ir žvali būdama, nespėjo išsprukti, gavo gerai pirties. O savo žmoną ma- 
lūnininkas reikiamai išbarė, prikišo jai širdies kietumą ir užbaigė taip: 

— Nė vienam žmogui neatsakykit, prašančiam pastogės, nė duonos 
kąsnio, net tam, kurio niekad nebereiks sutikti. Ši taisyklė moko ne tik 
žmoniškumo, bet ir apdairumo: kartais žmogus jums atrodo ir menkas, ir 
vargšas, o vieną gražią dieną galit gauti pajusti, kad jis anaiptol ne men- 
kysta, o dar gali ir jus gražiai pašokdinti. To jus moko šios dienos nuo- 
tykis. O dabar, ponas studente, sėskim prie stalo ir nebekvaršinkim sau 
galvos dėl nieko, tiktai gerai pavalgykim ir išgerkim! 


18. Princesė pelytė 


TRYS NORAI 


Ardėnų žemėje, Laponės kaime, gyveno kartą senukas ir bobutė. Jie 
vadinosi dėdė Pilaras ir dėdienė Pilar. Abudu jau buvo gerokai persiritę 
per penkiasdešimt metų. Dėdė Pilaras turėjo sklypuką žemės ir labai 
kruopščiai jį prižiūrėjo. Jo šauni pačiutė ruošėsi po namus ir rūpinosi, 
kad jų gryčiutėje būtų švaru ir viskas vietoje, o jų gryčiutė buvo išties 
graži ir turėjo didelį langą į saulės pusę. 

Aplinkiniai į tuos senukus žiūrėjo gera akimi. Laikė juos padoriais 
žmonėmis. Iš tikrųjų, jie ir buvo dori, geri kaimynai, kas be ko truputį 
pošykščiai, truputį egoistai. Jie neturėjo vaikų ir gyveno tiktai vienas 
antram, nesirūpindami padėti kitiems, turintiems mažiau. Buvo net kal- 
bama, kad jie esą ne iš greitųjų bent pirštą pakrutinti kito labui. 

— Aš nieko neprašau iš kitų. — su noru sakydavusi dėdienė Pilar — 
tegu ir kiti iš manęs nieko neprašo. 

Tokių jie teturėjo mažų ydų. Šiaip dėdė ir dėdienė Pilarai ramiai sau 
varėsi gyvenimo keliu į senatvės pusę. Jie turėjo vilties, kad gal ir nebe- 
užeis rūpesčių į jų tylų būvį. Teisybė, dėdė padejuodavo kartais, kad sun- 
ku esą girgždinti nugarą savo sklypelyje, vargti nuo tamsos ligi tamsos; 

dėdienė paniurnėdavo, kad jai atsibodę valgyti virti ir savo senio marš- 
kinius skalbti. Taip jiems apmaudą nuvarius, nuotaika prasigiedrydavo, ir 
vėl imdavosi kiekvienas savo kasdienio triūso. 


Tik šit vieną dieną jie gavo įstabiai pasijaudinti, ir va kuriuo būdu. 

Dėdė Pilaras nuvyko į Klonio lauką bulvių kasti. Baigęs dienos dar- 
bą, jis varėsi namo, stumdamas vienratį karutį. Kelio posūkyje žiūri — 
besėdįs ant griovio krašto toksai smulkus Žmogynas, nuvargęs baisiau- 
siai, vos begyvas. Greta jo — maišas, didesnis už jį patį, Matyt, nusmukęs 
nuo nugaros. 

Žmogynas buvo ne čionykštis, dėdė Pilaras tikriausiai jo niekad ne- 
matė. Buvo jau bepraeinąs pro šalį nesustodamas, tik šit, kažkokio neaiš- 
kaus jausmo paskatintas, užkalbino nepažįstamąjį: 

— Matau, esate labai pavargęs. Turbūt maišas sunkus? 

— Oi, baisiai sunkus. Einu iš labai toli ir vargiai beužnešiu savo ne- 
šulį prieškalne ant skardžio viršaus. 

— Na, ar kiek daugiau vežti, ar mažiau, bene didelis daiktas. Duokit, 
užvešiu. 

Jis čiupo maišą, užsikrovė ant karučio ir, smagiai žengdamas, links- 
mai karutį stumdamas, varėsi prieškalne. 

Kai jau buvo viršuje, Pilaras sustojo ir klausė tą vyruką, kuris sekė 
nepratardamas nė žodžio: 

— Tai va, priėjom kryžkelę. Ar eisit po tiesumu ant Laponės, ar suk- 
sit į miestą? 

— Ne,— tarė nepažįstamasis, — aš jau beveik priėjau savojo kelio ga- 
lą, o ir nuovargio kaip nebūta. Tu man padarei didelę paslaugą, ir aš ne- 
noriu likti neatsidėkojęs. Aš esu burtininkas, už vieną negerą darbą pa- 
smerktas gyventi žemėje. Tačiau nesu praradęs visų savo galių. Aš tau 
duodu teisę pareikšti tris norus, tik tris, ir jie, žinok, tuojau įvyks. Eik 
ir gerai apsigalvok, ko tau panorėti... 

Ir paslaptingasis keleivis staiga išsklido rūkais. 


Dėdė Pilaras liko nustebęs ir pusėtinai sumišęs. Jis niekaip neįstengė 
susivokti, kas čia atsitiko, ir klausė save, ar tas antrasis nebūsiąs iš jo 
pasišaipęs. Galiausiai jis pajudo eiti, pardrožė namo ir skubiai išpasa- 

kojo savo pačiai, kokį keistą žmogų sutikęs ir kokį stebuklingą pažadą 
iš jo gavęs. 

Dėdienė Pilar bemat susivokė; moterys noriau kaip vyrai priima ste- 
buklingus nuotykius, ypač jeigu jie malonūs. 

— Niekis tas viskas! — sušuko ji.— Reikia tiktai galvoti, ko panorėti. 
Su kokiais mažmožiais neverta prasidėti. Trys norai tiktai, kiek čia tėra, 
jis galėjo būti dosnesnis, tas tavo burtininkas. 

Po to ji ėmė skaičiuoti, ko būtų galima panorėti. Tuoj ją pertraukė 
vyras — jis irgi žinojo daug norėtinų dalykų. Jie kalbėjo per kits kitą, 
nei vienas, nei antras nenusileisdami. Pagaliau, gerokai pasiginčiję, ap- 
rimo ir sėdo valgyti. Po vakarienės pradėjo ginčą iš naujo ir šiaip taip ap- 
sisprendė imti ir sudaryti norų planą. 


Čia dėdienė Pilar pasigręžė į židinį ir, čiupusi dumples, pradėjo pūsti 
į malkipagalius, vos neužgesusius besiginčijant. Tuo momentu stiprus vėjo 
gūsis ūžtelėjo pro kaminą ir privarė pilną gryčią dūmų, ir jie ėmė akis 
graužti gerai moteriškei. 

— Šimts kelmų! — sušuko ji,— norėčiau, kad tie bjaurūs dūmai išeitų 
iš trobos... 

Vos ji ištarė šiuos žodžius — ir dūmų kaip nebūta. 

— Oi dieve mano, — sušuko vyras — aure, ką tu padarei — gi vieną 
norą sueikvojai! Vienas iš trijų norų per tavo kaltę išėjo su dūmais, va 
ką reikia pasakyti. Beliko tik du. Ak tu išsižiojėle, ko nežiūri, ką darai! 

— Dievaži, kas teisybė, tai teisybė. Mat kaip pasidarė. Aš daugiau 
nebesakysiu nieko, taip ir žinok. 

Ir ji užsigavusi pasitraukė nuo židinio. 

Dabar dėdė Pilaras priėjo prie ugnies ir pasilenkė nukelti katiliuko 
nuo trikojo. Būdamas susikrimtęs, sukiojosi neatidžiai ir užkliudė reples, 
kuriomis ugnis židinyje kurstoma. Replės tik teteterkš! — su didžiausiu 
triukšmu jam ant kojų. Jis net riktelėjo iš skausmo. 

— Išsižiojėli. — tarė jam pati, apsidžiaugusi, kad gavo progą atsikirs- 
ti. — ko nežiūri, ką darai! Tat katilo vos neišvertei. 

— Pala, pala, — tarė žmogelis, — norėčiau, kad replės tau per kojas 
taip užtvotų, pažiūrėčiau, kaip tu rėktum. 

Sulig šiais jo žodžiais, lygiai tą pat akimirką, replės tik pašoko ir 
kaukšt per kojas dėdienei Pilar! Tvojo, prilipo — ir nė krust! 

— Viešpatie! — suriko abudu.— Taigi jau ir antras noras pasakytas. 
Beliko tik vienas! 

— Nebeliko nė vieno, — niurzgėjo dėdienė Pilar,— užtat kad negi aš, 
manai, valkiosiu visą gyvenimą paskui save tas prakeiktas reples... 

— Iš teisybės, — kalbėjo žmogelis, veltui mėgindamas atplėšti reples 
nuo pačios kojų.— Iš teisybės, nieko kito nebelieka, kaip tik panorėti, 
kad replės grįžtų į savo priprastą vietą. 

Ir jie to panorėjo. Replės, nieko nelaukusios, tuoj klusniai nužings- 
niavo į savo vietą prie židinio. Bet visi jų norai jau buvo išnorėti, o pa- 
tys jie liko plikšiai ir netikšiai kaip pirma, tik susigėdę bent kiek dėl 
savo kvailumo. Jiems nelengva buvo susigyventi, kad, še, bemaž rankose 
turėjo mitraus burtininko dovanotą laimę, o leido jai niekais nueiti. 


VELNIAS IR MOTERIŠKĖ 


Vienas jaunas vaikinas karštai pamilo jauną merginą, norėjo ją vesti, 
ji būtų mielai už jo tekėjusi, bet tėvai neleido, užtat kad jaunikis nebuvo 
turtingas. | 

Vaikšto vaikinas nusiminęs. Prisistato velnias — jam, žinokime, labai 
tinka nusiminę, praradę viltį žmonės. Jis siūlosi vaikinui padėti. Prinešiąs 
jam tiek turtų, kiek tik reiksią, bet už tai jaunikis savo jungtuvių dieną 
turėsiąs jam, velniui, užduoti tiek darbo, kad nepristigtų per visą laiką, 
kol truks jungtuvių apeigos; jei tą akimirką, kai apeigos baigsis, velnias 
būsiąs užduotąjį darbą baigęs, tai jis lauksiąs grįžtančio jaunikio ties ka- 
pinių vartais, pasigrobsiąs jį ir nusinešiąs 

— Gerai, sutinku, — sako vaikinas. Jis galvoja: ,,Užduosiu tiek darbo, 
jog šėtonas nė ligi vakaro nespės baigti." 

Jau dabar jaunikis turtingas, jaunosios tėvai patenkinti, vestuvės su- 
tartos. Apie tai, iš kur turtas atsirado, niekas nė šnipšt. Jungtuvių diena 
irgi jau paskirta. Tos dienos rytą velnias prisistato jaunikiui ir reikalauja 
duoti darbo. Jaunikis sako: 

— Eik, kur iškirsto miško vietoj suaugę aštuoniolikos metų medžiai, 
iškirsk juos, išplėšk dirvoną, o kelmus išrauliok dantimis. 

Jaunikis tik baigia skustis barzdą, tik ketina rištis kaklaryšį, velnias 
jau čia ir praneša, kad visa, kas buvo užduota, padarė: 

— Ką dabar man liepsit dirbti? 

— Daržinėj šienas ėmė kaisti, užtat kad buvo sukrautas nepakanka- 
mai sausas, tai tu eik, išnešk jį visą į kluoną, iškratyk ir gerai išdžiovink, 
O po to vėl sunešk atgal į daržinę ir gražiai sukrauk. 

Jaunikis mano: na, šį sykį šėtonas gaus ilgai darbuotis. Jis baigia 
puoštis ir eina į jaunosios namus. Vis dėlto jį kremta rūpestis: jei tas 
bjaurybė per tokį trumpą laiką spėjo išplėšti dirvoną ir išraulioti kel- 
mus, tai — ką manai — gali ir su šienu susidoroti pirmiau negu baigsis 
jungtuvių apeigos. 

Jo nuotaka mato, kad jis labai susirūpinęs, pasiveda jį į šalį ir klausia, 
kas yra, kad tokią dieną, kada visi kupini džiaugsmo, jis kaip nesavas 
ir atrodo, tartum jį kas tuoj kiš į žemę. Jaunikis, svyravęs pasvyravęs, ga- 
lų gale prisipažįsta jai, kokį sandėrį esąs sudaręs su velniu. 

— Ė, jei tik tiek bėdos, tai niekis; aš rasiu, kaip nusikratyti tuo tavo 
bandžiumi. Kai jis prie tavęs kibs, duok jam šį plauką ir reikalauk, tegu 
nešasi jį į kalvę ir nukala iš jo sidabrinį žiedą. 

Šit vestuvininkai jau baigia privažiuoti miestelį. Jaunikis žiūri — ties 
kapinių vartais velnias bestovįs, bet jį regi tik jaunikis vienas. Velnias 
prilenda artyn ir sako jam į ausį: 

— Šienas jau išdžiovintas ir sukrautas atgal į daržinę. 

— Gerai — sako jaunikis— Dabar eik į kalvę ir nukalk iš va šito 
sidabrinį žiedą mano pačiai. 

Velnias ima plauką, neša į kalvę. Tačiau, kai prikiša prie žaizdro, 
kur žioruoja žarijos, plaukas tik čirkšt — ir nebėr. Iš ko bekals žiedą? 

Šėtonas mato, jog šį sykį pataikė ant gudresnių už save. Nieko nepe- 
šęs, eina šalin uodegą pabrukęs, o vestuvininkai ramiai sau puotauja, šo- 
ka ir dainuoja. 

ŽANAS IR KARALIUS 


Žanas su pačia buvo karaliaus fermeriai. Jie laikė karvę, karvė davė 
pieno. 

Ilgainiui Žano karvė paseno, ir jis sumanė ją papjauti, mėsą suval- 
gyti, odą parduoti. Papjovė, odą nulupo, padžiovė, išdžiovino. 

Prieina turgaus diena, Žanas ima karvės odą, dedasi ant kupros, neša 
parduoti. Drožia tiesiai per mišką, per tankynę, užtaiko į tokią vietą, kur 
vagys, pasigrobę lobį, dalinasi aukso pinigus. Ta jo oda sudžiūvusi, per 
tankynę einant, brazda treška, vagys išgirsta triukšmą ir mano, kad at- 
eina jų gaudytojai, tad meta viską ir dumia kiek spėdami šalin. 

Žanas pamato lobį, net jam akys raibsta. Pasiima tiek kiek paneša, 
grįžta namo, atsiveda pačią ir pamažu susinešioja visą lobį. 

Nieko nelaukęs, siunčia pačią pas karalių pasiskolinti sieko. Karalius 
klausia: 

—" Ką seikėsit sieku? 

Pati atsako: 

— Mat mano vyras buvo turguj, pardavė karvės odą, gavo baisybę 
aukso pinigų, tai juos ir seikėsim. 

Karalius, primanus vyras, sieko dugne įlipina batsiuvių dervos tru- 
pučiuką. Žanas tą pastebi. Kitądien, grąžindamas sieką, jis ir sako: 

— Pone karaliau, jei aš būčiau jūsų vietoj, tai visas savo karves 
išpjaučiau, visų odas parduočiau. Pamanykit, taigi auksu apsiverstumėt 
lig ausų! Žiūrėkit, kokią aš kainą gavau už savo karvės odą: po tūkstantį 
frankų už kiekvieną plauką. į 

Karalius, nieko nelaukęs, liepė išpjauti visas karves. Artimiausią tur- 
gadienįi jis siunčia visus tarnus pardavinėti odų. Tarnai šaukia rėkia: 

— Karvės oda, karvės oda, po tūkstantį frankų plaukas! | 

Žmonės mano, kad jiems galvoj negerai. Baigiasi turgus, ir karaliaus 
tarnai, nepardavę nė vienos odos, traukia namo. Žanas gerai žino, kas 
jam bus, kai karalius supyks už jo tokį pamokymą, ir žiūri, kuo apsi- 
drausti nuo bėdos. Jis liepia savo pačiai imti pūslę, pripilti kraujo ir 
prisirišti ją prie pilvo. Sako: 

— Karalius atėjęs ims bartis. Aš jam pasakysiu, jog tavo išmonė pa- 
tarti jam, kad išpjautų karves. Po to aš dursiu tau peiliu į pilvą, kaip 
norėdamas nužudyti. Tu griūk ir apsimesk negyva, o paskui daryk visa, 
ką aš sakysiu. 

Karalius atėjo pas Žaną įpykęs taip, jog, rodos, spjauk — čirkš. O Ža- 
nas, nieko nelaukes, ir drožia: 

— Pone karaliau, tai vis mano pati kalta. Aš ją nubausiu, žiūrėkit — 
dursiu, ir paties kinkas. 

Žanas puola su peiliu ant pačios, duria jai į pilvą. Ji krinta kaip 
negyva. Karalius ima jį malšinti, sako: 

— Kam gi, Žanai, taip smarkiai... Nereikėjo žudyti, aš tau būčiau 
atleidęs. 

O Žanas karaliui atitaria: 

— Niekis, žinos ji man kitą sykį. 

Tada jis atsidaro spintelę, išsiima palaikį smuiką, pagroja prie pačios 
atsistojęs ir sako: 

— Mano smuikas liepia, kad mano pati pakeltų ranką. 

Toji pakelia ranką. Jis dar pagroja ir vėl sako: 

— Mano smuikas liepia, kad mano pati pakeltų kitą ranką. 

Toji pakelia kitą ranką. Karalius žiūri apstulbęs. Žanas jam taria: 

— Pone karaliau, žiūrėkit toliau, žiūrėkit. Mano smuikas liepia, kad 
mano pati atsikeltų ir eitų manęs pabučiuoti! 

Pati atsikelia ir puola vyrui į glėbį. Karalius netenka žado. Pritrenktas 
galutinai, sako: 

— Žanai, tu būtinai turi man parduoti šį smuiką. 

Žanas atremia: 

— Betgi, pone karaliau, smuikas man labai reikalingas, aš juo tram- 
dau savo pačią. 

— Cho, Žanai, kad tu žinotum, kokią pasi:tusią pačią aš turiu! Būti- 
nai, būtinai parduok man šį smuiką. 

Žanas galų gale sutinka. Karalius pareina namo. Karalienė, pamačiu- 
si jį parsinešant smuiką, klausia, ką jis su tuo smuiku ketinąs veikti. Ka- 
ralius atsako: 

— Ogi tave tramdysiu. 

Praeina kiek laiko. Karalius susivaidija su pačia. Mauna jai peiliu, ir 
ji krinta negyva. Tarnai visi, kiek tik yra pilyje, supuola prie numirėlės, 
o karalius varo juos šalin, sakydamas: 

— Tuoj pamatysit, kad ji tebėra gyva. | 

Karalius ima smuiką, padžirgina, padžirgina ir sako: 

— Mano smuikas liepia, kad mano pati pakeltų ranką! 

Nieko nesidaro. Jis reikalauja, kad ji pakeltų kitą ranką. Vėl nieko. 

Tada jis sako: 

— Tegu mano pati keliasi ir eina manęs pabučiuoti! 

Deja, ji buvo visiškai nebegyva: karalius ją nužudė. Pakvaišęs iš pyk- 
čio, jis liepė ją įsodinti į karietą ir įmesti į upę. 

Atsitiko, kad kaip tik tuo laiku atėjo Žanas. Karalius sako: jo smuikas 
netarnavęs taip kaip reikėję, užtat jis uždūkęs ir įmetęs pačią į upę. Ža- 
nas tačiau sako: 

— Pone karaliau, smuikas čia nekaltas, jūs nemokėjot jo vartoti. O 
aš — aš padarysiu, kad jūsų pati iškiltų iš upės. 

Tačiau, matydamas, kad ji nekyla, Žanas sako karaliui: 

— Ji, manau, yra įsėdusi į karietą, ir jai reikia pagalbos, kitaip nega- 
lės išsigauti į paviršių. 

Ir karalius siunčia visus iš eilės tarnus į upės gelmę gelbėti karalienės, 
ištraukti karietos. Visi jie prigeria. 

Žanas sako karaliui: 

— Pone karaliau, dabar ten laukia tiktai jūsų, nieko kito. 

Ir karalius, taip pat kaip visi, tubulkštelia į upę. Ir, žinoma, niekas 
nebeišnyra. 

Taip jie ten visi gavo galą. Čia ir pasakos galas. 


TRYLIKA MUSIŲ 


Viename Gaskonijos kaime, Žero paupyje, gyveno kitados toksai au- 
dėjas, tinginys nematytas neregėtas. Būdavo, kiauras dienas sėdi jis sau 
prieš saulutę arba vaikštinėja dykas ir švilpiniuoja rankas į kišenes susi- 
kišęs. 

Ir keistas dalykas: nors niekas jo nematė audžiant, jo darbas visada 
būdavo laiku padirbtas. Užsako jam žmonės drobę išausti, ateina sutar- 
tu laikų — drobė išausta, ir ne bet kaip, puikiai išausta. 

Taip pat niekas jo nematė nei sodo kasiojant, nei daržo ravėjant, nei 
vynmedžių apkarpinėjant. Ir vis tiek jo sodas buvo puikiausias visame 
kaime, ir vaisiai, ir daržovės jam derėjo kaip niekam kitam. 

Jo pati stebėjosi: kaip čia gali būti, kad jis nieko nedirba, o visada 
viskas padirbta? Manė, gal jis naktimis darbuojasi. Ėmė slapčiomis jį 
sekti: apsimeta mieganti, o pusiaumirkomis žiūri, ką vyras daro. Ir nieko 
nesusekė: vyras, būdavo, pirma jos atsigula, knarkia visą naktį ir kelia- 
si paskui ją. 

Vieną vakarą audėjas sako: 

— Rytoj jomarkas, eisiu į miestą. 

— Kaipgi tu eisi — pati jam atitaria— kad naujoji tavo eilutė dar 
nebaizta, sagos neįsiūtos. Ir tavo batams puspadžių reikia. 

— Niekis,— sako audėjas.— Juk žinai, kad, kai tik aš noriu, viskas 
atsiranda laiku. 

Tikrai, rytoj rytą žiūri — sagos besančios įsiūtos, batams puspadžiai 
pakalti. 

— Na dabar gražiausia! — sušunka pati — Juk mačiau tikrai, kad tu 
nė nagų nebuvai prikišęs nei prie drabužių, nei prie batų. O aš nė to tiek. 
Tai negi tos sagos pačios įsisiuvo, o gal, sakysi, puspadžiai patys prisi- 
kalė?! 

Ir ji stebėjosi dar labiau. 

— Svarbiausia, kad darbas padirbtas,— atsako jai vyras.— Ir labai ge- 
rai, Mat galėsiu eiti į miestą pavaliūkauti, pasižmonėti. O tau pavedu 
gerai saugoti namus ir nekvaršinti sau galvos dėl kitų dalykų, kurie tavęs 
neliečia. 

Ir audėjas išeina sau smagus visas, švilpiniuodamas. Jam nė į galvą, 
kad pati jį seka, žiūri, ką jis darys. 

Priėjęs miškelį, audėjas išsitraukia iš kišenės kažkokį daiktą ir pasle- 
pia jį žemėje po eglele. Tada jau drožia tiesiai į miestą. Pati jo nebeseka 
toliau. Ji degte dega smalsumu sužinoti, ką jis ten tokį paslėpė po eg- 
lele. 

Atėjusi į tą vietą, ji atkasa vyro paslėptąjį daiktą. Žiūri — ogi riešu- 
tas didumo sulig kiaušiniu. Prisikišusi tą riešutą prie ausies, ji girdi kaž- 
ką tyliai krabždant. 

Susidomėjusi baisiausiai, pati kuria namo ir deda tą didelį riešutą 
ant stalo. 

Dabar jame girdėti jau ne tylus krabždėjimas, o stiprus ūžesys. 

Ir greit audėjo pati išgirsta sakant: 

— Paleisk iš riešuto! Zrrr... Zrir... zrrr... Darbo duok! Zrrr..., 
ZIII. .. Paleisk iš riešuto! 

Audėjo pati, nustebusi be galo, ima ir atidaro riešutą. Kai tik atida- 
ro, tuoj iš jo trylika musių ištrūksta ir tik laksto, tik duodasi po trobą, ir 
vis rėkia: 

— Zrrr... Darbo duok! Zrrr... 

Moteriškė jau ne tik stebisi, jai baisu darosi. Ji sušunka: 

— Musės, atgal į riešutą! 

Ir visos trylika musių tučtuojau paklauso. Tačiau, uždarytos riešute, 
jos ima ūžti dar smarkiau nei pirma: 

— Paleisk iš riešuto! Zrrr... zrrr... Darbo duok! 

Išėjusi iš kantrybės, moteriškė čiumpa riešutą ir neša atgal po eglele, 
padeda toj pat vietoj, kur vyras buvo paslėpęs. 

Vakare, valgant vakarienę, audėjas pasakoja, ką matęs jomarke. Po 
to jis dėsto, ką ketinąs veikti rytoj: 

— Išausiu vieną drobę, — sako, — daugiau reiks kriaušes nuraškyti, bul- 
ves nukasti. 

— Ė, tau šitie darbai eis taip pat kaip ir visi kiti — pertraukia jo šne- 
ką pati. - 

— Kaip tai? — klausia audėjas nustebęs. 

— Kai turi trylika musių, kur tau tarnauja,— dėsto pati žiūrėdama 
vyrui tiesiai į akis, — tai kiekvienas darbas eina pasišokėdamas! Gali sau 
snausti, svajoti, švilpiniuoti visą mielą dienele. 

— Moteriške,— sako audėjas,— jeigu tu jau viską Žinai, tai gali ir 
naudotis tuo, ką sužinojai. Dabar tu pažįsti mano darbininkes, ir jos tau 
dirbs taip pat gerai kaip ir man. Įsakinėk joms, ką tiktai nori, ir jos tavęs 
klausys kaip manęs. 

Nuo rytojaus dienos audėjo pati uždavinėjo darbus trylikai musių: ką 
tik ji paliepia, musės tuoj ir padaro, o ji pati gali sau sveika dykinėti. 

Bet žiūrėkit, kas yra: laimė retai kada tebūna tobula. Audėjo pačios 
kantrybė gavo atlaikyti tikrą kankynę. 

Na tik pamanykit: vos tos trylika musių užbaigė darbą, vos sugrįžo 
į riešutą, — jau rėkia kaip pašėlusios: 

— Zrrr... ZrITr... Paleisk iš riešuto! Zrrr... Darbo duok! 

Moteriškė sugalvoja joms pačius sunkiausius darbus, tačiau prie jo- 
kio darbo kiek ilgiau neužgaišta trylika musių. 

Vieną dieną moteriškę taip priveikė tas trylikos musių ūžimas, tas ne- 
paliaujantis reikalavimas vis duoti ir duoti darbo, jog jinai visai nebe- 
teko kantrybės ir suriko: 

— Musės, še jums rėčius, še jums sietus ir statinę be dugno. Lėkit į 
Žerą ir suneškit čia visą upės vandenį. 

O, kas ten pasidarė! 

Bežiūrint Žeras buvo sausas, ir visas tasai kraštas paliko be vandens! 

Trylika musių vėl sulindo į riešutą ir rėkė dar labiau nei kitados: 

— ZrII... ZIII... Paleisk iš riešuto! Zrrr... Darbo duok! 

— Žmogeliuk tu mano mielas, — tarė tada audėjui pati, pamėlynijusi 
iš pykčio — vykim tas muses lauk, kad mano ausys jų nebegirdėtų! 

Audėjas pagalvojo pagalvojęs žiūrėdamas į dangų. Tik žiūri — trylika 
juodvarnių skrenda viršum miško. Tada jis sušuko: 

— Musės, lėkit lauk! 

Trylika musių klusniai išskrido į orą. Nuo to laiko jų niekas daugiau 
nebematė. 

Audėjas kaip lig tol, taip ir toliau nedirbo nieko, bet jo pati dirbo 
už du. Dirbo ir nieko nesakė — bijojo išgirsti ūžiant visą dieną palei 
ausis: 

— Zrrr... Darbo duok! Zrrr... zrrr... Paleisk iš riešuto! 


LAPĖ IR VILKAS 


Išėjo vilkas ir lapė žuvauti. 

— Katras nešim krepšį? — klausia vilkas. 

— Tu,— atsako lapė, — tavo uodega stipresnė. 

Ji pririšo krepšį tvirtai vilkui prie uodegos. Žuvų sugavo daug, krep- 
šys paliko sunkus ir nutraukė vilkui uodegą. 

— Aš tave suėsiu, — sako vilkas lapei,— nubausių, kam tu man tokį 
pokštą ištaisei. 

— Nedaryk tu man nieko, geras mano drauge, mielas mano kūmai. Eikš 
geriau su manim pas kalvį, aš paprašysiu, ir nukals jis tau tokią tvirtą 
uodegą, jog niekados nebenutrūks. 

Kaip lapė prašė, taip kalvis darė: ėmė geležies strypą, įdėjo į žaizdrą, 
užkaitino iki raudonumo, tada tik tvakst, ir pridėjo vilkui prie nutrauk- 
tos uodegos. Vilkas pajuto, jog jam ten svyla dega, nebegali iškęsti, pa- 
leidžia gerklę kaukti kiek tiktai balso turi, šauna iš kalvės lauk ir dumia, 
kur akys veda, kur kojos neša. 

Po kurio laiko lapė sutinka savo kūmą vilką ant siauručio tako. Vil- 
kas, labai piktas, sako jai: 

— Dabar tu man nebeištrūksi, aš suėsiu tave. 

— Ei ką tu, Striuki! Nejau tu toks kerštingas ir taip visiškai juoko 
neišmanai? Eikš geriau su manim: žinau vieną vietą, kur galima čiupti 
puikių dešrų, — tos tikrai tau bus skaniau valgyti negu mano mėsa. Kas 
iš tos mano mėsos — ji tikriausiai kieta, vieni plaušai. 

Vilkas paklauso, eina su lape, padeda jai nužagti kažkieno dešras ir 
nuneša jas į mišką. 

— Dabar,— sako lapė, — reikia jas įkelti į ąžuolą, į pačią viršūnę. 
Jei paliktume čia, žemėje, tai ir kiti Žvėrys supuolę imtų ėsti, užtat bus 
geriau, jei turėsim podėlį, kur tik mudu vieni galėsim skanius kąsnelius 
valgyti. 

Vilkas sutinka. Lapė suneša dešras į aukšto, aukšto ąžuolo viršūnę, su- 
deda jas ten ir ima sau viena valgyti. 

Vilkas, nemokėdamas laipioti, stovi žemėje ir sako: 

— Mesk šen manąją dalį. 

— Trupinius rankiok, Striuki, trupinius. 

— Ak tu nenaudėle! Na palaukš, prigriebsiu aš tave, tai prarysiu kaip 
uogą, net jei tavo mėsa bus kieta it skiedra! 

Jis ėmė staugti, sulėkė viso miško vilkai. Jis jiems apsakė, kaip niek- 
šiškai apgavo jį kūma, ir prašė padėti atsikeršyti. Už tai žadėjo jiems 
duoti dešrų, kurias lapė viena susigrobė. Padėti jie sutiko. Bet reikėjo 
pasiekti lapę, o kaip tu pasieksi, kad ji medyje? Susitarė taip: vilkai sto- 
sis ant kits kito, priešakinėm kojom remdamiesi į medį, o pačioj apačioj 
stovės Striukis Beuodegis ir ant savęs laikys visus kitus. Lipo jie, lipo 
ant kits kito, vis aukščiau, aukščiau, jau beveik siekia lapę, tik toji kad 
užriks: 

— Kalvi, kalvi, neškit šen karštą geležį, pridurkit uodegą Striukiui! 

Vilkas gerai atminė, kaip jam buvo, kai kalvis pridėjo karštą geležį. 
Išgirdęs lapės riksmą, jis kad spruko iš apačios, kad šoko lėkti! O visi 
vilkai tik burdinkšt, ir nugriuvo. Jie už tai labai supyko ant Striukio, 
ėmė jį vytis, pasivijo ir sudraskė. 

Lapė skaniai pasijuokė ir ramiai sau valgė dešras. 

LAPINAS IR STRAZDAS 


Seniai, labai seniai, kai dar vištos mokėjo vandenėlį į saują leisti, 
Strazdas susisuko lizdą ir išperėjo vaikus. Jau jau vaikai turėjo išskristi 
iš lizdo, tik šit pasisuko Lapinas ir suėdė visus iki vieno strazdukus. 

Strazdas grįžta namo ir jau iš tolo mato, kaip Lapinas baigia triaukšti 
jo vaikus. 

— Va, kokią jeibę ištaisė man Lapinas,— sako sau Strazdas.— Na pa- 
laukš, artimiausio ūkio šuo jau seniai tyko tą Lapiną pagauti. Eisiu, pra- 
šysiu, kad padėtų man atsikeršyti. 

Strazdas aplanko šunį ir sako jam: 

— Atkeršyk už mane Lapinui: jis mano vaikus suėdė. 

— Atkeršyčiau mielai — atsako šuo,— bet kaip tai padaryti? 

— Ogi va kaip: tu gulkis, ištiesk kojas, apsimesk negyvas; aš saky- 
siu Lapinui, kad tu nustipai, ir jam matant imsiu tave kopti snapu, o tu 
nekrutėk, tysok it medžgalis koksai. Tada jis prie tavęs prieis, o tu galėsi 
jį nutverti ir papjauti. 

Gerai, šuo taip ir padaro. Strazdas, sutikęs Lapiną, sako: 

— Ar tu, kūmai, nieko negirdėjai? Taigi mūsų kaimyno šuo nudvė- 

sė, antai drybso, išmestas pievoje, aš jį kapojau, ir nieko nei sakė, nei 
darė. 

Lapinas ateina šunies ėsti. Strazdas jam matant kerta šuniui snapu ir 
kartą, ir kitą, ir daug kartų, 0 šuo nė nekrusteli. 

— Ėhė! — sušunka Lapinas.— Dabar tai bus man gyvenimas! Bet prieš 
imdamas jį ėsti aš dėl visa ko čiurkštelsiu jam į gerklę. 

Kai Lapinas priėjęs pakėlė koją, šuo tik am! — sučiupo už opios vie- 
tos, parsigriovė jį ir papjovė. 

Tada Strazdas ir sako šuniui: 

— Tu man gera padarei, atkeršijai už mane, tai aš atsilygindamas pa- 
rūpinsiu tau pietus. Ne ką trukus, šeimininkė neš valgyti kūlėjams, tad 
tu žiūrėk, ką aš darysiu. 

Šit moteris jau ateina. Strazdas išpuola jai ant tako, vilkdamas vieną 
koją, tarytum sunkiai sužeistas. Moteris ima jį gaudyti, jis pabėgėja kiek 
greičiau. | 

— O, koks gražus strazdas! — sako sau sena šeimininkė.— Jis, matyt, 
sužeistas, nebenubėgs toli. Jei aš jį pagaučiau, tai iškepčiau savo mažy- 
tei Žanai, o ji taip mėgsta paukštieną. 

Ji pastato savo nešulį žemėje ir bėga Strazdo gaudyti, o tam tik juo- 
kas, kad senikė tekina laksto. Tuo laiku šuo suėda kūlėjų pietus. 

Senikė grįžta — nebėr jos nešulio. 

— Kaip dabar bus,— sako ji, — kad kažkas pavogė mano lauknešėlį? 

Ir ji galvoja, ką sakyti, kad ne taip bartųsi darbininkai. 

— Ai, — sako ji jiems,— negerai išėjo, neatnešu jums pietų: kol aš 
gaudžiau strazdą, kažkas pavogė mano lauknešėlį. 

— Ką čia niekus paistai — šaukia kūlėjai.— Mes einame sau, jeigu 
taip. 

— Ak tu sena vėpla,— sako kiti, — kaip tau ne gėda meluoti tokio 
amžiaus sulaukus! Nežinau, kaip aš dar netvoju tau spragilu! 

— Ai,— rikteli šeimininkė.— Štai tas paukštis, va jis skrenda! Va jis 
ant mano peties! 

Vienas iš kūlėjų, tikėdamasis nukauti Strazdą, duoda spragilu ir pa- 
taiko senikei per sprandą. Ji tiktai keberiokšt ir išsitiesia — ir nebėra se- 
nikės. - 

AVYS IR KARALIUS 


Vienas karalius turėjo vasalą, kuris mokėjo daug gražių pasakų. Jo 
darbas buvo sekti karaliui pasakas, o karalius labai mėgo jų klausytis. 

Sykį vakare vasalas jau nuėjo gulti, jau buvo beužmiegąs, o karalius 
užsimanė pasakos. Liepė pašaukti vasalą. Tas atėjo. Mėgino ir šiaip ir 
taip karalių tikinti, kad dabar laikas miegoti, o karalius — ne, ir gana: 
sakyk pasaką. Kaip neklausysi karaliaus. Vasalas, vos ne alpėdamas,— 
taip norėjo miego, — pradėjo: 

— Jūsų didenybe, kitą kartą gyveno žmogus, kuris turėjo šimtą muš- 
tinių. Už tuos pinigus jis sumanė pirkti avių. Avies kaina buvo pusė 
muštinio, tai jis susipirko du šimtus avių. Varo, varo jis tas avis į savo 
kaimą, prisivaro iki upės. Upė, kaip tyčia, po didelių lietų smarkiai pa- 
tvinusi. Tilto nėra. Ką daryti? Reikia ieškoti laivo. Ieško, ieško, pagaliau 
vargais negalais gauna tokią mažą, visai mažytę valtelę. Į ją gali paimti 
vieną, tiktai vieną avį. 

Čia pasakotojas nutyla. 

— Na, kaip toliau? — klausia karalius.— Perkėlė vieną avį, o kaip su 
kitomis? 

— Karaliau,— sako vasalas — jūs gi žinote: upė plati, valtis maža, o 
žmogus turi du šimtus avių. Reikia daug laiko. Numiegokim, kol jas per- 
kels. Rytoj pasakysiu, kaip buvo toliau, kai perkėlė. 


MUSĖ PRIGĖRĖ 


Gyveno kitą kartą graži pora: Mašalas ir Musė. Mašalas liepė Musei 


taisyti pusryčius. Musė maišė mutinį, įkrito į samtį ir prigėrė. 


Eina Mašalas per girią ir verkia. Sutinka Ąžuolą: 

— Mašale, Mašale, ko verki? 

— Musė prigėrė. Mašalas verkia. 

— Tai aš šakas nusigenėsiu. 

Ąžuolo viršūnėje tupi Šarka. Ji sako: 

— Ąžuole, Ąžuole, ko tu šakas genėjiesi? 

— Musė prigėrė, Mašalas verkia, aš sau šakas genėjuosi. 
— Tai aš plunksnas nusirausiu. 

Greta Ąžuolo — Žalitvorė. Ji sako: 

— Šarka, Šarka, ko tu plunksnas rauniesi? 


— Musė prigėrė, Mašalas verkia, Ąžuolas šakas genėjasi, aš plunks- 


nas raunuosi. 


— Tai aš pati apsikarpysiu. 
Kitapus Žalitvorės želia pieva. Ji sako: 
— Žalitvore, Žalitvore, ko tu pati apsikarpai? 

— Musė prigėrė, Mašalas verkia, Ąžuolas šakas genėjasi, Šarka plunks- 
nas Iraunasi, aš pati apsikarpau. 

— Tai aš pati nusipjausiu. 

Per Pievą teka Upė. Ji sako: 

— Pieva, Pieva, ko tu pati nusipjauni? 

— Musė prigėrė, Mašalas verkia, Ąžuolas šakas genėjasi, Šarka 
plunksnas raunasi, Žalitvorė pati apsikarpo, aš pati pjaunuosi. 

— Tai aš imsiu džiūti. 

Prie Upės ateina Mergiotė vandens su dviem ąsočiais. Ji sako: 

— Upe, Upe, ko tu imi džiūti? 

— Musė prigėrė, Mašalas verkia, Ąžuolas šakas genėjasi, Šarka 
plunksnas raunasi, Žalitvorė pati apsikarpo, Pieva pati nusipjauna, aš imu 
džiūti. 

— Tai aš ąsočius sukulsiu. 

Šeimininkė laukia vandens sviestui plauti. Ji sako: 

— Mergiote, Mergiote, ko tu ąsočius sukūlei? 

— Musė prigėrė, Mašalas verkia, Ąžuolas šakas genėjasi, Šarka 
plunksnas raunasi, Žalitvorė pati apsikarpo, Pieva pati nusipjauna, Upė 
ima džiūti, aš ąsočius sukūliau. 

— Tai aš tėkšiu sviestą į sieną. 

Eina pro šalį vežikas. 

— Šeimininke, Šeimininke, kam tėškei sviestą į sieną? 

— Musė prigėrė, Mašalas verkia, Ąžuolas šakas genėjasi, Šarka 
plunksnas raunasi, Žalitvorė pati apsikarpo, Pieva pati nusipjauna, Upė 
ima džiūti, Mergiotė ąsočius sukūlė, aš tėškiau sviestą į sieną. 

— Tai aš arklius nuvarysiu nuo kojų. 

O klojime žmogus vėtė javus. Vėtė, vėtė — ir išvėtė. Ir iš viso suju- 
dimo nebeliko nieko. 

Bobutė taisėsi kepti papločius, pasistačiusi dubenį ant prieždos, maišė 


Lauke jis pamatė vištą. 

— Ei višta, ką veiki? 

— Krapštinėju kiemą, tik nerandu nieko. 
— Eikš su manim, turiu lašinių. 

Toliau jis pamatė gaidį. 

— Ei gaidy, ką veiki? 

— Kasinėju žemę, tik nerandu nieko. 

— Eikš su manim, turiu lašinių. 

Ėjo paėjo, pamatė ožką. 

— Ei ožka, ką veiki? 


— Išėjau želmens skabyti, tik nerandu nieko. 


— Eikš su manim, turiu lašinių. 
Dar kiek paėjo, pamatė arklį. 
— Ei arkly, ką veiki? 


tešlą. Iš kamino išlindo katinas, prikrėtė į tešlą suodžių, nušoko žemėn, 
palindo bobutei po sijonu, įdrėskė į koją, pasičiupo lašinių gabaliuką, ku- 
riuo ji trynė keptuvę, ir spruko pro duris. 


— Išėjau ganytis, matai, vakar visą dieną žemę ariau, tai mane pa- 
silsėti išleido, tik nerandu ko ėsti. 

— Eikš su manim, turiu lašinių. 

Ėjo, ėjo ta graži draugija ir priėjo tuščią trobą. Suėjo, apsinakvojo. 

— -Kur tu gulsi miego, arkly? 

— Priemenėj. 

— O tu, višta? 

— Ant laktos, palubėj. 

— Aš irgi taip pat, — tarė gaidys. 

— O tu, ožka? 

— Palei sieną. 

— Kur tu pats gulsi miego, katine? 

— Židiny, ant pelenų. 

Rytą ožka pirmoji atsikėlė pusryčių taisyti. Eina prie židinio žiūrėti, 
gal ras ugnies. 

— Taip, — sako ji — yra dvi mažiukės žarijėlės. 

Ir ji ima pūsti. 

— Kas čia dabar? — sako ji— Kai nepučiu, jos žiba, kai papučiu — 
užgęsta. Višta, eik čia, gal tu mokėsi ugnį įkurti. 

Višta pamėgina ir sako gaidžiui: 

— Kas per ugnis, kad įkurt negalima! 

Gaidys pamėgina, pamėgina ir sako: 

— Arkly, eik čia, gal tu mokėsi geriau nei mes. 

Arklys prieina ir sako: 

— Užtikrinu jus: tai katino akys blizga. 

Čia tikra teisybė, čia — ir pasakos galas. 


PAAIŠKINIMAI 


Ajunas— miestelis vidury Prancūzijos, Maršos provincijoj, iš seno garsus akmens 
anglies kasyklomis. 

Akvitanija — pietvakarių Prancūzijos vardas nuo žilos senovės. 

Ardėnai — Prancūzijos provincija palei pat Belgijos sieną, prie Maso upės. 

Argonė —šiaurės rytų Prancūzijos apygarda, šalia Ardėnų, prie Maso upės. 

Armoras — senas keltiškas Bretanės vardas. Armoro pilis — tos šalies valdovo būs- 
tinė. 

Bordė6— pietų Prancūzijos miestas prie Žirondos upės, netoli Atlanto vandenyno. 
Priežodis „nuo Bordo iki Paryžiaus“ reiškia maždaug „visoje Prancūzijoje“. 

Bretanė —senosios Prancūzijos provincija, pusiasalis, toliausiai nueinąs į Atlanto 
vandenyną, į vakarus. 

Bretonai — Bretanės gyventojai. Buvo į priežodį įėjęs jų atkaklus būdas. 

Burgundija — Prancūzijos provincija, kitados buvusi karalystė, vėliau kunigaikš- 
tystė. Ji yra vidurio rytų Prancūzijoj, ties Šveicarija. 

Damų apartamentai — gyvenamoji viduramžių pilies dalis, skirta feodale šeimos 
moterims. 

Donžonas — svarbiausias bokštas viduramžių pilyje. 

Druidai —keltų žyniai, dvasininkai. 

Ekiū —senų laikų prancūziškas pinigas, pati stambiausioji sidabrinė moneta, kitaip — 
muštinis, arba taleris. 

Eridanas — šiaurinės Italijos Po upės senovinis vardas. 

Ev 6 — Maršos miestas, kurortas, garsus savo gydomaisiais vandenimis. 

Feodalai— Europos viduramžiais privilegijuotos klasės žmonės, galėję valdyti že- 
mę ir ją dirbančius nelaisvus valstiečius. 

Feodas — žemės sritis, kurią feodalinėje santvarkoje vasalas gaudavo valdyti iš sen- 
joro už tam tikras prievoles; senjoras vasalui tada būdavo siuzerenas. 

Flandrija — pati šiauriausioji Prancūzijos provincija, tarp Šiaurės jūros ir Belgi- 
jos. Jos senieji gyventojai flamandai buvo artimi giminės su olandais. 

Galija — senovės galų, arba keltų, gyvenama žemė, maždaug dabartinė Prancūzija 
ir Belgija. 

Gaskonija — pietvakarių Prancūzijos provincija tarp Pirėnų kalnų ir Atlamto van- 
denyno. | 

Genijus — liaudies tikėjimo mitinė būtybė, savotiška dievybė, valdžiusi kurią gam- 
tos sritį — augalus, gyvulius, metalus, mineralus, vandenis ir pan. Naujųjų laikų pras- 
me — labai gabus žmogus. 

Grafas — stambus feodalas viduramžiais, valdąs tam tikrą teritoriją, vadinamą gra- 
tyste. Vėliau — aukšto rango titulas. 

Grudija — žemė dabartinės Belgijos ir Olandijos pajūryje. 

Il-de-Fransas — Prancūzijos vidurio provincija, esanti aplinkui Paryžių. 

Julius Cezaris — Romos imperatorius (101—47 m. pr. m. e.); jis nukariavo Ga- 
liją, pavertė ją Romos imperijos provincija, todėl to krašto gyventojai ėmė vartoti lotynų 
kalbą, iš kurios ilgainiui susidarė dabartinė prancūzų kalba. 

Karolis Didysis — imperatorius, Prancūzijos valdovas (768—814); prancūzų tau- 
tosakoje — valdovo idealas, taurumo, narsos ir išminties įsikūnijimas. 

Karuselė—riterių kariniai pratimai, mankštos, žaidimai, kuriuose raiteliai pasi- 
ruošdavo turnyrams. Ilgainiui, kai turnyrų nebeliko, jų vietoj buvo karuselės. 

Kastilija — karalystė Pirėnuose, dabartinės Ispanijos dalis. 

Kaštelionas — feodalinis pareigūnas, valdąs pilį ir jos apygardą (kaštelioniją) sen- 
joro vardu. 

Katapulta — mašina, pritaikyta svaidyti į apsuptą pilį akmenims, ietims ir t. t. 

Kornvalis — Didžiosios Britanijos žemė pačiuose pietvakariuose. 

Kortežas — iškilminga palyda. 

Kurtuaziškas —išdailintas, pakilus, iškilnus, atitinkantis riterinės aukštuomenės 
papročių bei skonio reikalavimus. 

Lavavė—vietovė Maršoje, iš seno žinoma akmens anglies kasyklomis. 

Leonas — Bretanės žemės dalis. 

Liudvikas IX —vadinamas Šventuoju, — Prancūzijos karalius 1226—1270 m., Liud- 
viko VIII ir Blanšos Kastilietės sūnus. 

Liudvikas X — Prancūzijos karalius, valdęs 1314—1316 m. 

Livra — senoviškas prancūzų pinigas, lygus trečdaliui muštinio, arba talerio. 

Marša — Prancūzijos provincija, esanti šalies viduryje, į rytus nuo Puatu. 

Masas — šiaurės rytų Prancūzijos upė, tekanti dar ir per Belgiją, ir per Olandiją, 
įtekanti į Šiaurės jūrą. Dydžio — kaip Nemunas. 

Meilės viola— muzikos instrumentas, panašus į smuiką, kiek didesnis, su sep- 
tyniomis stygomis. 

Monsenjoras — feodalinių laikų titulas, taikomas labai aukštiems ponams. 

Normanai — „šiaurės vyrai“, kariai jūrininkai, kurie iš Skandinavijos, ypač iš Da- 
nijos: ir Norvegijos, laivais atplaukę, puldinėdavo Prancūzijos pajūrio sritis. Jų kiek dau- 
giau įsikūrė IX amžiuje šiaurvakarių Prancūzijoje, abipus Senos upės žiočių, ir nuo tada 
šis kraštas vadinosi Normandija. 

Normandija — Prancūzijos provincija, esanti šalies šiaurvakariuose, tarp Lamanšo 
ir Senos upės. 

Paladinai— Karolio Didžiojo palydos senjorai; platesne prasme — taurūs, narsūs 
riteriai. 

Pažas— kilmingųjų šeimos jaunuolis, atiduotas į didžiūno namus mokytis ir auk- 
lėtis, pasiruošti riterystei. 

Perigoras — Prancūzijos provincija pietvakariuose, Dordonės upės baseine. 

Petrokortijus — Perigoro sostinė senovėje. 

Pilypas Augustas — Prancūzijos karalius, valdęs 1180—1223 m. 

Pranciškus I-— Prancūzijos karalius (1515—1547). 

Provansas ——pietryčių Prancūzijos provincija tarp Italijos ir Viduržemio jūros. 

Puatu — Prancūzijos provincija, esanti pačiuose vakaruose, tarp Atlanto ir Luaros. 

Reimsas — senas garsus Prancūzijos miestas šiaurinėje Šampanės dalyje. 

Regentas, regentė — monarchinėje santvarkoje asmuo, valdąs šalį už nepilna- 
metį karalių. 

Renė d'Anžu— Anžu kunigaikštis, savo laiku vadintas Geruoju karaliumi Renė. 

Senešalis— feodalinės Prancūzijos pareigūnas, savo veikla panašus į mūsų laikų 
policijos viršininką ir iš dalies į teisėją. 

Senjoras — žemės savininkas viduramžių visuomenėje, aukštas, reikšmingas ponas, 
turėjęs ir teisiamąją galią savo žemėje. Jo žemės dalis, duota valdyti vasalui, vadinosi 
feodas. 
| Senjorija — senjoro valdoma žemė su visais priklausiniais. 

Somiūras— miestas prie Luaros, Anžu provincijoj. 

Statieji akmenys— Prancūzijoje ir kituose kraštuose iš žilos senovės užsilikę 
kultūros paminklai: siauri, aukšti, kartais keliskart už žmogų aukštesni akmenys, kitaip — 
menhirai. Kai kas juos vadina stabakūliais. 

Šampanė — Prancūzijos provincija tarp Senos upės aukštutinės dalies ir Maso upės. 
Iš seno garsi vyno gamintojų žemė. 

Šešuras— vyro brolis. 

Taranas — prietaisas sienoms griauti: rąstas, gulsčiai pakabintas ant stovų, su ap- 
kaustytu galu. Jį įsiūbuoja ir galu trenkia į sieną. Nuo priešo sviedinių apsaugoti visas 
įrenginys pridengtas lentų stogeliu. 

Teutonai — vokiečių protėviai. 

Trubadūrai— Prancūzijos viduramžių riteriai poetai, kurie keliaudavo per didžiū- 
nų pilis, šlovindami riterių dorybes, narsą, o ypač meilę. 

Turnyras —viduramžių riterių karinės rungtynės, prisilaikant tam tikrų taisyklių; 
jose buvo lenktyniaujama jėga ir vikrumu. 

Vidamas— viduramžių Prancūzijos pareigūnas, ne iš didžiųjų; vyskupo valdomų 

Vilktakys— pasak senovės tikėjimų, toks žmogus, kuris kai kada (ypač naktį) 
pavirsta vilku, paskui vėl žmogumi atvirsta. Lietuviškai dar vadinasi vilkatas, vilkolakis, 
vilktrasa. 


Pasakos imtos iš šių leidinių: 


Contes et lėgendes de Bretagne 
(par Jules Dorsay), 
Paris 1963; 
Contes et lėgendes de Champagne 
(par Philippe Lannion), 
Paris 1950; 
Contes populaires de la Haute-Bretagne 
(par Paul Sėbillot), 
Paris 1885; 

Contes et lėgendes de Flandre 
(par Antonia de Lauwereyns de Rodsendaėle), 
Paris 1956; 

Contes et lėgendes de France, 
Lwėw 1938; 

Contes rėgionaux (Les Livres Bleus), 
Paris 1933; 

La Mosaigue, 

1874; 

Le Folklore de la Provence 
(par Claude Seignolle), 

Paris 1967; 

Les Contes de nos aieux 
(par Albert Meyrac), 

Paris [1897]; 

Magasin Pittoresgue, 1862. 

